
PREFAŢĂ 


Intenționând să cuprindă într-o naraţiune istorică 
anii de glorie ai domniei regelui Jan Sobieski, H. 
Sienkiewicz contracta romanul la 19 noiembrie 1901 c 
Asociaţia Artistică şi FEditorială din Varşovia, căreia îi 
acorda şi dreptul de tălmăcire în limba germană. O dată 
oficializat, proiectul, destul de nedesluşit pe atunci, a 
fost amplu popularizat în presa de specialitate a vremii, 
anunțarea încă unei opere semnate de cel mai mare 
scriitor de romane istorice din Polonia constituind de 
bună seamă un adevărat eveniment literar!. Solicitat de 
redacțiile periodicelor să le încredinţeze publicarea în 
foileton pe parcursul elaborării, autorul, la insistenţele 
acestora, este nevoit să-şi retracteze promisiunea într- 
scrisoare din 30 septembrie 1902, când, extenuat, încă 
nu se apucase de lucru’. Va începe să scrie cu adevărat 
abia peste un an, în noiembrie 1903, dar redactarea 
avansează poticnit din cauza unor insomnii sâcâitoare şi 
a dificultăţilor de documentare” . Nemulțumit de primele 
capitole, ar vrea să le rescrie în anul următor, lărgina 
totodată perimetrele naraţiunii la proporţiile unei 
trilogii; prima parte avea să înfățişeze pregătirea 
despresurării Vienei, a doua - luptele cu turcii şi a treia 
întoarcerea oştilor biruitoare“. Planul, însă, pe drept 
cuvânt grandios, a rămas în stadiul de intenţie, 
romancierul realizând doar volumul întâi, care poartă 
titlul iniţial: Pe câmp de glorie (Na polu chwały). Tipărit 

1 J. Krzytanowski, H. Sienkiewicz, „Calendarul vieţii şi al 
creaţiei” (H. Sienkiewicz, „Kalendarz życia i twórczości”), Varşovia 
1956, p. 240. 

2 Ibidem, p. 242 


3 Ibid., p. 246-247. 
4 Ib., p. 249. 


la început în fragmente în revistele timpului, „Biesiada 
literacka”, „Gazeta Lwowska”, „Kurier Poznański”, spre 
exemplu, de la 24. XII. 1903-20. X. 1905, romanul va 
apărea sub formă de carte în 1906. 

Considerat în ansamblul tripticului proiectat, primul 
segment ar fi avut rosturi mai mult expozitiv - 
introductive în cadrul unei intrigi dominate de o 
personalitate monumentală din trecutul Poloniei 
medievale - Jan al III-lea Sobieski. Judecat, însă, izolat, 
prin ceea ce reprezintă intrinsec, se operează mutații 
esențiale în stratul semnificațiilor de profunzime, nu la 
fel de importante şi în cel al realizării ca artă, 
elementele constitutive fundamentale inversându-şi pur 
şi simplu rolurile. Ceea ce în proiect era prevăzut să fie 
centrul iradiant al intrigii regele polon, se transformà 
într-o componentă cu totul secundară a construcției 
epice, acaparate de cuplul evoluând spre matrimoniu: 
Jacek Taczewski - Anna Sienińska, înscris mai înainte 
printre secvențele mai degrabă de fundal. Evident, 
modificările structurii narative inițiale prelungesc 
reaşezări în ordinea caracterelor distinctive, hotărând 
schimbarea perspectivei de apreciere. Ponderea 
personajelor şi a evenimentelor, redusă în detrimentul 
celor cu certificate în calitate, evidenţiază în planul 
principal întâmplările şi eroii de ficţiune sensu stricta 
conferind semnificanţilor valori ambientale. Narațiunea 
se deplasează, prin urmare, dinspre romanul istoric 
propriu-zis, înțeles la modul clasic, către cel de 
observaţie socială, de atmosferă şi de dragoste, tranziţia 
oprindu-se undeva la jumătatea drumului 

Formulă epică hibridă, aşadar, Pe câmp de glorie 
acoperă anii dinaintea despresurării Vienei, asediată de 
turci în 1685, de către armatele polone în frunte cu 
regele Jan Sobieski. Sesizabil permanent în subtextul 
episodicii ca o prezenţă ce indică o viitoare finalitate de 
prestigiu a eşafodajului faptic, finalitate care în acest 
caz rămâne în afara cărţii, evenimentul istoric 

influenţează încă existența personajelor, fără însă a le 
mai subsuma constrângător, cum se întâmplă în cele 
mai multe şi mai însemnate din prozele lui Sienkiewicz. 
De astă dată, emoţionalitatea agenţilor epici şi 
rezolvarea  diferendului romanesc, impus în primă 
atenţie, nu mai sânt grevate esenţial în nici un fel de 
imixtiunea unor factori - principii care să le determine 
tiranic dezvoltarea într-o direcţie anume Eliberate astfel 
de povara de purtători ai istoriei, personajele se mişcă 
mai lejer în limitele firescului uman, coborând din sfera 
unei idealităţi premeditate, mai mult sau mai puţin 
romantică, în cea ontologic - reală. 

Cu o curgere tradițională prin excelenţă, derulându- 
se adică la persoana a treia a naratorului - călăuză 
omniscientă şi discreţionară, deşi aproape că surprind 
unele agrăiri explicative ale cititorului ce amintesc de 
narațiunile contemporane deschise asupra propriilor 
elaborări, expunerea se compune dintr-o palpitantă 
poveste de dragoste, încheiată cu un happy-end ce 
satisface pe deplin inimile simţitoare. Localizată în 
ținutul Sandomierz, unde se statorniciseră odinioară 
strămoşii autorului venind din Lituania, acţiunea este 
presărată cu numeroase elemente de suspence, care 
adâncesc dramatismul întâmplărilor şi, în acelaşi timp, 
dau naştere conflictului. Antrenând reprezentanți din 
toate straturile sociale ale vremii cu precădere totuşi 
din cele de sus, imaginea capătă valenţe de globalitate. 
Cu toate că şi aici, Sienkiewicz stăruie precumpănitor 
asupra nobilimii, simpatia lui se îndreaptă în primul 
rând asupra aristocrației sărăcite, cu alte cuvinte, ale 
şleahtei mijlocii ale cărei virtuți  caracterologice: 
modestie, vitejie şi patriotism, le exaltă pilduitor ori, 
când e cazul, din contră. 

Apartenența socială nu înseamnă aprioric plasarea 
maniheică într-o tipologie corespunzătoare, pozitivă sau 
dimpotrivă. In fiecare despărțitură a societăţii polone 
din a doua jumătate a secolului al XVII-lea, autorul 

5 


distinge trăsături omeneşti dintre cele mai diferite care 
se completează reciproc. Mai mult, nici unul dintre 
personaje nu întruneşte însuşiri numai idilizante sau 
numai  reprobabile, indiferent de participarea lor, 
inegală, la „dromos"-urile naraţiunii Jacek Taczewski 
este un vrednic continuator al lui Michał Wołodyjowski. 
Se trage dintr-un neam cândva slăvit şi bogat, dar acum 
e sărac lipit. Mânuieşte cu multă pricepere sabia, dar se 
arată destul de naiv în problemele sentimentale. Viteaz, 
işi doreşte moartea pe „câmpul de glorie”, luptând 
pentru credinţă împotriva păgânătății. Aceasta este o 
atitudine caracteristică tuturor eroilor cărții. Jupâniţa 
Sienifiska. având aceeaşi descendență şi situaţie, deşi îşi 
păstrează neîntinată puritatea primei iubiri, manifestă 
în câteva împrejurări o uşoară înclinaţie spre cochetărie 
şi superticialitate, dacă nu cumva şi o inconsecvență a 
celui ce a plăsmuit-o, care, dacă n-ar fi grija de a le 
stăvili la timp, ar putea evolua în direcții păgubitoare. 
Fraţii  Bukojemski,  şleabhtici  sărăciţi,  vânjoşi şi 
neinfricaţi, beau de sting, caută gâlceava cu lumânarea 
oricând şi oricui şi sar la bătaie din te miri ce. Gedeon 
Pagowski, despot şi infatuat faţă de cei din subordine şi 
mai puţin avuţi, se moaie ca ceara la focul unei iubiri 
nepotrivite cu vârsta-i avansată. lar preotul Woynowski, 
înțelept şi cucernic, se lasă atras nu de puţine ori în 
judecarea lucrurilor de isprăvile lumeşti, cărora le 
găseşte întemeieri doar în ordine formală ş.a.m.d. 
Complexitatea necăutată a personajelor le asigură o 
trainică viabilitate în zonele umanului nesofisticat, 
specific omului medieval din epoca respectivă. Gestica 
naturală, epică şi emoţională cu aplecare şi aici spre 
grandiosul romantic, le introduce nesiluit în intimitatea 
afectivă a  lectorului, impunându-le ca modele de 
comportament. In acest fel, îşi împlinesc cu relativă 
uşurinţă menirea educaţională întotdeauna proprie 
creațiilor istorice sienkiewiczene. hezemându-le pe două 
suporturi existențiale, fundamentale nu numai în 

trecutul îndepărtat, Dumnezeu şi patria, romancierul îş 
înscrie personajele pe linia unui mesianism de sorginte 
şi factură romantice. Cu toate că relaţia iubire - datorie 
va fi rezolvată aparent contradictoriu în favoarea celui 
de-al doilea partener, deci în spiritul  poeticilo 

clasiciste. 

Polonia catolică avea misiunea inălţătoare de a 
răspândi credinţa în Răsărit, oprind înaintarea semilunii 
islamice, altfel spus, slujind drept bastion al creştinătăţii 
în calea expansiunii turceşti în Europa. Pe de altă parte, 
exemplaritatea morală, religioasă şi patriotică a eroilo 
de primplan, repercutată în măreţia victoriilor repurtate 
asupra vrăjmaşilor de orice fel dinăuntru şi din afară, 
trebuia să iîimbărbăteze inimile contemporanilor în lupta 
pentru recăpătarea independenţei naţionale. Finalitate 
supremă, pe care cărţile lui H. Sienkiewicz, printre ele 
şi Pe câmp de glorie, au realizat-o cu prisosinţă. 


STAN VELEA 


NOTĂ ASUPRA EDIŢIEI 


Versiunea de față reprezintă prima 
traducere în limba română a romanului Pe câmp 
de glorie după originalul polonez: Henryk 
Sienkiewicz, Na polu chwaty, apărut în 1978 la 
Varşovia în cadrul ediției de Scrieri alese (Pisma 
wybrane), vol. XVI. Anterior, singura incercare de 
a pune la îndemâna cititorului de la noi această 
narațiune istorică o săvârşea Gr. Tăuşan în 
1907. Din păcate, necunoscând limba polonă, s- 
a folosit, după cum mărturiseşte cu onestitate 
într-o introducere prea succintă, de 
intermediarul francez semnat de  Bronistaw 
Kozakiewicz şi Antoni Wodziński. Astfel, la 
abaterile transpunerii din polonă în franceză, se 
adaugă cele ale tălmăcirii din franceză în 
română, toate datorate exigențelor limbilor 
receptoare, pe de o parte, şi subiectivitățtii 
intertextualizante a traducătorilor pe de alta. 
Interpunerea între emițător şi receptor a două 
grile selectiv - sensibile a condus, fireşte, la 
dublarea distanțării dintre textul de bază şi cel 
românesc, întemeind inadvertenţele de tot felul, 
întâlnite frecvent pe palierele semantic şi lexical. 
Or, incongruențele de vocabular (nuanţe şi 


1 H. Sienkiewicz, Pe câmp de glorie. Roman eroic. Trad. din lb. 
franceză de Gr. Tăuşan, Bucureşti, 1907, 344 p. 

noțiuni), omisiunile păgubitoare şi adăugirile 
inutile (cuvinte, propoziții, fraze şi, mai rar, 
capitole restrânse),  autohtonizarea numelor 
proprii şi utilizarea unor expresii uşor învechite 
(forme flexionare şi lexicale) etc., îngreunează 
lectura şi modifică atmosfera existențială din 
romanul lui Sienkiewicz, ştirbindu-i întrucâtva 
farmecul inefabil al culorii locale şi al departelui 
temporal, un pic exotice. 

Pornind de la neimplinirile de acest fel, în 
transcrierea numelor proprii am respectat 
întocmai grafia originală (Pagowski, 
Cyprianowicz, Łukasz, Stanistaw, Jacek, 
Betłczączka, Wyrabki, Kozienice etc.), cu exceptia 
celor cunoscute mai de mult în forme românizate 
(Hotin, lacov, Avraam). Cuvântul pan şi 
derivatele lui: panna, pani, au fost traduse prin 
jupân sau stăpân, respectiv jupâniţă, jupâneasă, 
în funcţie de cine şi despre cine se vorbeşte. 
Insoțind mai totdeauna numele de persoane, 
cărora le definesc starea socială, este adevărat 
că alături de terminologia militară (porucinic, 
polcovnic, steag, polc), conferă textului uşoare 
tente de arhaitate, de care nu ne-am ferit 
înadins, întrucât nu  distonează cu lumea 
medievală înfăţişată, culoarea locală şi timpul 
narațiunii, unele elemente mai greu accesibile 
lectorului român (personalități, realități istorice şi 
sociale) au fost explicate în notele din subsolul 
paginilor. Cât despre limba traducerii, ea tinde 
să se muleze cât mai exact pe reliefurile prin 


excelență orale ale originalului grefate pe un 

simt epic rar întâlnit, exprimat, printre altele, ş 
printr-o frecvență greşit interpretată câteodată 
ca stângăcie de transpunere a formelor de 
legătură (văzând, auzind, cu, la acestea, apoi, 
după care, fiindcă, şi). 

Pentru a înlesni citirea numelor proprii date 
fiind abundența de consoane şi unele litere c 
valori fonice specifice limbii polone, sân 
necesare câteva reguli de pronuntie: a = o” (o 
nazal); e = e” (e nazal); c=ţ + 6 Suo 
SCU CZ CLC E 2C) Tre A A =] sz,oj, S = 


(Şi). 


STAN VELEA 


CAPITOLUL I 


Iarna din anul 1682 spre 1683 era atât de geroasă, 
încât nici măcar bătrânii încovoiaţi de vârstă nu-şi mai 
aminteau una la fel. Toamna, căzuseră ploi îndelungate, 
iar pe la jumătatea lui noiembrie dăduse primul îngheţ şi 
acoperise copacii cu o pojghiţă ca sticla. Prin păduri, 
chiciura se aşezase din belşug pe ramurile de pin, care 
se frângeau trosnind sub greutate. În primele zile din 
decembrie, după geruri repetate, păsăretul începuse să 
se adune prin sate şi târguri; până şi fiarele sălbatice 
părăsiseră bungetul codrilor şi se apropiaseră de 
aşezările oamenilor. Cu toate acestea, la sf. Damazy, 
cerul se înnourase şi ninsese zece zile fără întrerupere. 
Zăpada acoperise ţinutul cu un strat de câţiva coţi, 
troienind drumurile pădurii, îngrăditurile şi pe alocuri 
chiar ferestrele caselor. Oamenii îşi făceau drum prin 
nămeţi cu lopeţile, ca să ajungă la grajduri şi ocoale. In 
sfârşit, când ninsoarea contenise, se lăsase iarăşi un ger 
năprasnic, de trosneau copacii asemenea sâneţelor. 

Dacă aveau nevoie de lemne, ţăranii se duceau la 
pădure numai în grupuri mari, având grijă să nu-i prindă 
noaptea departe de sat. După apusul soarelui, nu mai 
cuteza nimeni să iasă nici în propria ogradă fără furcă 
sau secure, iar câinii lătrau înspăimântați până 
dimineaţa, ca de obicei când simțeau lupii. 

Într-o asemenea noapte şi pe un asemenea ger 
cumplit, pe şleaul din pădure înainta o caretă mare pe 
talpeţi de sanie, trasă de patru cai şi înconjurată de 
oameni. În faţă, pe o iapă voinică, mergea un slujitor cu 
felinarul, la drept vorbind, cu un coşuleţ de fier prins la 
capătul unei prăjini, în care ardeau vreascuri muiate în 
smoală, nu pentru a lumina drumul, fiindcă era lună, ci 
pentru a speria lupii. Pe capră, şedea surugiul, pe unul 

din caii dinainte, înşeuat, ajutorul lui, iar pe amândouă 
părţile caretei călăreau alţi doi slujitori înarmaţi cu 
trombloane! şi ghioage. 

Tot alaiul se deplasa foarte greu din cauza drumului 
neumblat şi a nămeţilor care, din loc în loc, mai ales la 
cotituri, se înălţau ca nişte valuri de-a curmezişul. 
Această încetineală nu-i era pe plac şi-l neliniştea pe 
Gedeon Pągowski. Încrezându-se în numărul şi armele 
slujitorilor, se hotărâse totuşi să plece la drum, deşi la 
Radom fusese prevenit asupra primejdiei; cu atât mai 
mult, cu cât până la Belczaczka trebuia să treacă prin 
pădurile de la Kozienice. 

Codrii uriaşi începeau în acele timpuri cu mult 
înainte de Jedlnia şi se întindeau hăt departe, dincolo de 
Kozienice, până la Vistula, spre Stezyca, aflată pe malul 
celălalt al râului, iar spre miazănoapte până la 
Ryczywół. 

Jupân Gedeon crezuse că, plecând înainte de 
amiază, la apusul soarelui va fi acasă. În câteva locuri, 
însă, fusese nevoie să deszăpezească drumul, treabă 
care-i luase de fiecare dată câteva ceasuri, aşa că 
trecuseră prin Jedlnia abia în amurg. Acolo, fuseseră 
avertizaţi încă o dată că ar fi mai bine să rămână în sat 
pentru noapte, dar pentru că găsiseră la fierar vreascuri 
cu care să lumineze drumul, jupân Pagowski poruncise 
să meargă mai departe. 

Şi uite că-i prinsese noaptea în pădure. 

Nu puteau înainta mai repede din pricina nămeţilor 
tot mai mari, aşa că jupân Pagowski era tot mai 
îngrijorat. În cele din urmă, începu să blesteme, dar în 
limba latină, ca să nu le sperie pe jupâneasa Winnicka, o 
rudă a sa, şi pe jupâniţa Sienińska, fiica adoptivă, care-l 
însoțeau. 

Jupâniţa Sieniiska era tânără şi nepăsătoare, aşa că 


1 Puşcă cu ţeava nu prea lungă, lărgită mult la vârf, ca o 
trompetă. 

nu se temea prea mult. Din contră, dând la o parte 
perdeluţa de piele de la fereastra caretei şi poruncind 
slujitorului ce călărea alături să nu-i acopere vederea, 
privea veselă la troiene şi la pinii împodobiţi cu brâie 
lungi de zăpadă; lucirile roşietice ale vreascurilor 
aprinse se întindeau peste ramuri şi împreunându-se cu 
lumina lunii, alcătuiau jocuri plăcute ochilor. După 
aceea, ţuguindu-şi buzele, începu să sufle, bucurându-se 
că-şi vedea răsuflarea trandafirie în strălucirile focului. 

În schimb, fricoasa şi mai vârstnică jupâneasă 
Winnicka prinse să se vaiete: 

— De ce am mai plecat de la Radom şi de ce n-am 
înnoptat măcar la Jedlnia, unde ne-au prevenit asupra 
primejdiei? Şi toate astea din cauza îndărătniciei nu ştiu 
cui. Până la Belczaczka mai e o bucată bună de drum şi 
numai prin pădure, aşa că ne vor ataca lupii, dar poate 
că arhanghelul Rafał, patronul călătorilor, se va milostivi 
de nişte rătăciţi ca noi, deşi n-o merităm. 

Auzind aceasta, jupân Pagowski se supără de-a 
binelea. Asta mai lipsea, să mai trăncănească şi de 
rătăcirea drumului. 

Şleaul se vedea ca-n palmă, iar lupii nu se ştie sigur 
dacă le vor aţine calea sau nu. Avea câţiva slujitori, 
oşteni de nădejde, pe care lupii nu-i atacă niciodată de 
bunăvoie; nu pentru că aceştia i-ar înfricoşa mai mult 
decât ceilalţi oameni, ci pentru că, animale cu mintea 
ageră, nutresc faţă de ei un fel de dragoste. 

Lupul înţelege bine că nici târgoveţul, nici ţăranul 
nu-i dau nimic pe degeaba, oşteanul, în schimb, îl 
hrăneşte nu o dată pe săturate, fiindcă lumea nu 
vorbeşte de-a surda de război ca de secerişul lupilor. 

Cu toate acestea, vorbind astfel şi lăudându-i 
întrucâtva pe lupi, jupân Pagowski nu era prea sigur de 
dragostea lor; prin urmare, se gândi dacă nu era mai 
bine să poruncească unuia dintre slujitori să descalece 
şi să se aşeze lângă jupâniţă. In acest fel, el ar apăra 
una din uşile caretei, iar slujitorul pe cealaltă, 

nemaivorbind că fugarul slobod ar alerga înainte sau 
înapoi, atrăgând lupii pe urmele lui. 

Dar lui jupân Gedeon i se păru că este prea 
devreme pentru acest lucru. 

Până una-alta, puse pe bancheta din faţă, alături de 
jupâniţă Sieniiska, câteva pistoale şi un cuţit, pe care 

oia să le aibă la îndemână, deoarece lipsindu-i braţul 
stâng, nu se putea folosi decât de cel drept. 

Parcurseră totuşi câteva sute de paşi în linişte. 

Pşgowski, cunoscând foarte bine drumul, răsuflă 
uşurat întrucâtva şi spuse: 

— Ne apropiem de luminişul lui Malik. 

Socotea că oricum, la câmp deschis, primejdia era 
mai mică decât prin pădure. 

Tocmai în clipa aceea, călăreţul ce mergea înainte 
cu „felinarul”, întoarse deodată calul, se repezi spre 
caretă şi începu să vorbească repede cu vizitiul şi 
slujitorii care îi răspundeau cu vorbe întrerupte, ca 
atunci când n-ai vreme de pierdut. 

— Ce-i asta? întrebă jupân Pagowski. 

— Stăpâne, se aude ceva dinspre luminiş. 

— Sunt lupii? 

— Dumnezeu ştie ce-ar putea fi! 

Jupân Pągowski era gata să-i  poruncească 
slujitorului cu „felinarul” să dea fuga înainte şi să vadă 
ce se întâmplă, dar se gândi că în asemenea împrejurări 
este mai bine să nu rămână fără foc şi să se ţină laolaltă. 
Chibzui apoi că, în poiana luminată, apărarea era mai 

şoară decât în mijlocul pădurii, aşa că îşi continuară 
drumul. 

Curând, însă, slujitorul apăru din nou la fereastra 
caretei. 

— Sunt mistreți, stăpâne, dădu de ştire. 

— Mistreţi? 

—Se aud nişte grohăituri cumplite în dreapta 
drumului. 

— Slavă domnului! 


— Poate că i-au atacat lupii. 

— Nici aşa nu-i prea rău. O să trecem liniştiţi pe 
lângă ei. La drum! 

Presupunerea slujitorului se arătă îndreptăţită. 

Intrând în poiană, zăriră la două sau trei aruncături 
de săgeată înainte, în dreapta şleaului, o ceată de 
mistreți îmbulzită, în jurul căreia lupii alcătuiau o 
adevărată cunună mişcătoare. Grohăiturile 
înspăimântătoare răsunau tot mai puternice, arătând 
mai degrabă turbarea decât teama. Când careta ajunse 
la mijlocul luminişului, slujitorii călări văzură că lupii nu 
se încumetau să atace ciurda, deşi se năpusteau asupra 
ei cu tot mai multă furie. 

Mistreţii se strânseseră laolaltă, purceii la mijloc şi 
cei mai puternici pe margine, alcătuind parcă o 
fortăreață mobilă, neînfrântă şi neînfricată, în care se 
vedeau lucind colții îndoiţi. 

De aceea, între cercul lupilor şi zidul format de colţi 
şi râturi, se vedea o fâşie albă de zăpadă, luminată, ca şi 
poiana, de razele strălucitoare ale lunii. 

La răstimpuri, câţiva lupi se repezeau spre ciurdă, 
dar se retrăgeau îndată, speriaţi parcă de clănţănitul 
colţilor şi de  răbufnirile  grohăiturilor şi mai 
amenințătoare. 

Dacă lupii s-ar fi încăierat deja cu mistreţii, prinşi în 
încleştare, n-ar mai fi luat seama la cele ce se întâmplau 
în jur şi careta ar fi putut trece neobservată pe lângă ei; 
dar, de vreme ce nu era aşa, exista posibilitatea să lase 
baltă atacul periculos şi să încerce altceva. 

Într-adevăr, după o clipă, câţiva se desprinseră de 
haită şi alergară spre caretă. Numaidecât le urmară 
pilda şi alţii, dar la vederea oamenilor înarmaţi, se 
speriară. 

Unii începură să se adune în urma convoiului, 
ceilalţi oprindu-se la o depărtare de zece-cincisprezece 
paşi sau alergând într-o goană nebună în jurul 
oamenilor, de parcă voiau să se îndemne astfel unii pe 


15 


alţii. 

Slujitorii oşteni vrură să tragă în ei, dar jupân 
Pągowski nu le îngădui, de teamă că împuşcăturile să nu 
atragă toată haita. 

În acest timp, caii, deşi obişnuiţi cu lupii, începură 
să se ridice în două picioare şi să-şi întoarcă într-o parte 
capetele, sforăind puternic. In curând, avu loc o 
întâmplare care mări şi mai mult primejdia. 

Fugarul călărit de slujitorul cu „felinarul” se înălţă 
dintr-o dată pe picioarele dinapoi, apoi sări într-o parte. 

Înţelegând că dacă va cădea, va fi îndată sfârtecat 
de fiare, slujitorul se prinse de oblânc, scăpând prăjina 
cu coşuleţul de fier, care se afundă adânc în zăpadă. 

Vreascurile aprinse împrăştiară scântei şi se 
stinseră, lăsând poiana scăldată numai în lumina lunii. 

Vizitiul, un rusin de pe lângă castelul de la 
Pomorzany, începu să se roage, iar oştenii mazurieni să 
înjure. 

Incurajaţi de întuneric, lupii atacară cu mai multă 
îndrăzneală, în vreme ce dinspre ceata de mistreți 
veneau în fugă şi alţii. Unii se apropiau destul de mult, 
clănţănind din dinţi cu părul înfoiat pe grumaz. Ochii le 
sclipeau sângeriu - verzui. 

Sosise clipa de năprasnă 

— Tragem, stăpâne? întrebă unul dintre slujitori. 

— Speriaţi-i prin strigăte! răspunse jupân Pągowski. 

Numaidecât răsunară auituri ascuţite: „n-a! ii-a!” 
Caii se mai liniştiră, iar lupii, înfricoşaţi de răcnetele 
oamenilor, se retraseră la câteva zeci de paşi. 

Dar se petrecu un lucru şi mai ciudat. 

Deodată, ecourile pădurii repetară strigătele 
slujitorilor în urma caretei, dar cu mai multă putere 
parcă; în plus, se mai auziră şi hohote sălbatice de râs, 
pentru ca după aceea o ceată de călăreţi să înnegrească 
de amândouă părţile drumului, îndreptându-se în goană 
nebună spre turma de mistreți, înconjurată de lupi. 

Cât ai clipi din ochi, şi unii, şi alţii, neputând să le 

ţină piept, se împrăştiată prin luminiş, ca goniţi de vifor. 
Se auziră împuşcături, strigăte şi iarăşi răbufnirile 
acelea de râs neînţelese. Slujitorii lui jupân Pągowski se 
repeziră pe urmele călăreţilor, astfel că lângă caretă 
rămaseră doar vizitiul şi ajutorul lui de pe calul din faţă. 

In caretă, erau toţi atât de uimiţi, încât un răstimp 
nu cuteză nimeni să deschidă gura. 

— Cuvântul s-a întrupat! exclamă într-un târziu 
jupâneasa Winnicka. Ajutorul ăsta ne-a picat din cer. 

— Ori de unde ar fi, să fie binecuvântat! răspunse 
jupân Pagowski. Altminteri era rău de noi. 

Jupâniţă Sieniiska, însă, vrând să spună şi ea o 
vorbă, adăugă: 

— Dumnezeu ni i-a trimis pe aceşti tineri cavaleri! 

De unde putea să ştie jupâniţă Sienińska că era 
vorba de nişte cavaleri şi încă de unii tineri, era greu de 
ghicit, deoarece călăreţii trecuseră ca vijelia pe lângă 
sanie; dar n-o întrebă nimeni, fiindcă amândoi călătorii 
mai vârstnici erau preocupaţi de cele petrecute. 

În poiană, ecourile urmăririi răsunară încă o vreme, 
cam cât ai spune câteva rugăciuni, iar nu prea departe 
de caretă, un lup cu spinarea frântă se vede de o 
lovitură de ghioagă şedea pe picioarele dinapoi şi urla 
de durere atât de fioros, încât te treceau fiorii. 

Ajutorul surugiului sări din şa şi se duse să-l 
omoare, deoarece caii speriaţi se smuceau izbind atât de 
tare cu copitele, încât oiştea se îndoi şi plesni. 

După un răstimp, însă, ceata călăreţilor înnegri din 
nou pe întinderea înzăpezită. 

Mergeau în neorânduială prin ceaţă, fiindcă deşi 
noaptea era senină şi văzduhul străveziu, caii osteniţi 
abureau din belşug în gerul straşnic. 

Călăreţii se apropiau râzând şi cântând, iar când 
ajunseră lângă sanie, unul dintre ei îşi împinse calul 
înainte şi întrebă cu glasul răsunător şi plin de veselie: 

— Cine sunteţi? 

— Pągowski din Belczaczka. Cui îi datorez scăparea 

17 


noastră? 

— Eu sânt Cyprianowicz din Jedlinka! 

— Iar noi fraţii Bukojemski! 

— Mulţămesc domniilor voastre! Dumnezeu v-a 
trimis la timp, mulţămesc! 

— Mulţămesc! repetă un glas de femeie tânără. 

— Slavă Domnului că am picat la timp! răspunse 
Cyprianowicz, scoțându-și căciula de blană. 

— Cum aţi aflat de noi, domniile voastre? 

— Nu ne-a spus nimeni nimic, dar pentru că lupii se 
adună în haite, am ieşit să scăpăm oamenii aflaţi la 
nevoie. Bucuria noastră şi meritul în faţa lui Dumnezeu 
sânt cu atât mai mari, cu cât printre ei s-a aflat şi o 
persona atât de însemnată, răspunse Cyprianowicz 
cuviincios. 

Iar unul dintre jupânii Bukojemski adăugă: 

— Fără să mai punem la socoteală pieile. 

— E o ispravă vrednică de nişte cavaleri adevăraţi, îi 
lăudă jupân Gedeon, şi o faptă bună, pentru care dă, 
Doamne, să vă răsplătesc cât mai repede. Cred că şi 
lupilor le-a pierit pofta de carne omenească, aşa că vom 
putea ajunge acasă fără primejdie. 

— Hm, asta nu-i prea sigur. Fiarele se strâng cât ai 
bate din palme şi s-ar putea să vă atace iarăşi. 

— Atunci, n-avem încotro. N-o să ne lăsăm cu una, 
cu două! 

— Există un mijloc mai bun, acela de a vă însoţi pe 
domniile voastre până acasă. E cu putinţă să măi salvăm 

reo viaţă pe drum. 

— Nu îndrăzneam să vă rog, dar de vreme ce asta 
este dorinţa domniilor voastre, fie şi aşa, fiindcă şi 
jupânesele mele se vor teme mai puţin. 

— Mie nici aşa nu mi-e frică, dar vă sânt 
recunoscătoare din tot sufletul! se auzi jupâniţă 
Sienińska din caretă. 

Jupân Pagowski dădu poruncă şi porniră. Dar abia 
înaintaseră vreo  zece-cincisprezece paşi că oiştea 

plesnită se frânse şi careta se opri. 

Alt motiv de întârziere. 

E drept, slujitorii aveau frânghii şi se apucară 
îndată să lege capetele rupte, dar nu se ştie dacă 
asemenea treabă de mântuială avea să ţină mai mult de 
câteva sute de metri. 

Aşa că tânărul Cyprianowicz chibzui o clipă, apoi 
scoase din nou calpacul! şi propuse: 

—De-a dreptul peste câmp, Jedlinka este mai 
aproape decât Belczşczka, Domnia ta, fă-ne cinstea de a 
poposi la noapte în casa noastră. Nu ştiu ce ni s-ar putea 
întâmpla în mijlocul pădurii, dar e cu putinţă să fim 
totuşi prea puţini împotriva lupilor care mai mult ca 
sigur că vor ieşi la drum de pretutindeni. Cu careta o să 
ne descurcăm într-un fel şi cu cât e mai aproape, cu atât 
va fi mai uşor. Este adevărat că cinstea va fi mai mare 
decât meritul nostru, dar asta-i aproape dura 
necessitas’, aşa că n-o să ne împăunăm prea mult. 

Jupân Pągowski nu răspunse dintr-o dată la 
asemenea cuvinte, deoarece simţi în ele un reproş. 

Işi aduse aminte că atunci când bătrânul 
Cyprianowicz venise cu doi ani în urmă să-i dea bineţe la 
Betczaczka, îl întimpinase într-adevăr cu bunăvoință, 
dar şi cu anume mândrie şi nu-i întorsese vizita, 
socotindu-l un homo novus’, dintr-un neam înnobilat 
abia de două generaţii, şi de origine armeană, al cărui 
părinte făcuse negoţ cu mătăsuri la Kamieniec. 

Feciorul acestui mătăsar, Jakub, slujise sub marele 
Chodkiewicz‘ la artilerie şi la Hotin adusese foloase atât 


1 Căciulă de piele tivită cu blană. 

2 Necesitatea aspră (lb. lat.). 

3 Om nou (lb. lat.). 

4 Jan Karol Chodkiewicz (1560-1621) - hatman de câmp al 
Lituaniei din 1600, mare hatman al Lituaniei din 1605, voievod de 
Wilno din 1616. Comandant de oşti şi strateg polonez renumit. A 
învins pe suedezi la Kircholm (27.1X.1605) şi pe răsculații lui 
Zebrzydowski la Guzow (6. VII. 1607). Este căpetenia oştilor polone 
în prima fază a bătăliei de la Hotin (1611). 

de mari, încât, proteguit de Stanistaw Lubomirski!, 
obținuse titlul de şleahtic? şi moşia Jedlinka din averile 
regelui pe toată durata vieţii. Urmaşul lui, Serafin, 
preschimbase această rentă în arendă cu ajutorul 
împrumutului făcut vistieriei Republicii după năvălirea 
suedezilor. 

Tânărul care venise în ajutorul călătorilor era 
tocmai fiul lui Serafin. 

Aşadar, jupân Pagowski simţi reproşul cu atât mai 
uşor, cu cât tânărul Cyprianowicz rostise cuvintele „n-o 
să ne împăunăm prea mult” cu anume trufie apăsându-le 
dinadins. 

Dar tocmai această semeţie cavalerească îi plăcu 
bătrânului şleahtic şi, pentru că nu-l putea refuza pe 
izbăvitorul său, iar pe de altă parte, până la Belczaczka 
drumul era într-adevăr greu şi primejdios, nu mai stătu 
la îndoială şi zise: 

— Fără ajutorul domniei tale, poate că lupii s-ar fi 
înfruptat din oasele noastre, aşa că vreau să te 
răsplătesc măcar arătându-ţi bunăvoința... Să mergem! 

Cyprianowicz dădu poruncă să lege careta. 

Oiştea era frântă ca retezată cu toporul, astfel că 
legară un capăt de talpeţi, celălalt de şeile cailor şi 
porniră repede cu toţii în cântecele şi strigătul jupânilor 
Bukojemski. 

Până la Jedlinka, mai mult o aşezare în mijlocul 
pădurii decât un sat, nu era prea mult. Inaintea 
călătorilor se arătă în curând o poiană largă de câteva 
zeci de pogoane, mai degrabă un câmp întins, străjuit 
din toate părţile de pădure, unde să înălţau zece - 
cincisprezece clădiri, ale căror acoperişuri, înzăpezite, 
scânteiau în lumina lunii. 

Puțin mai departe, dincolo de colibele ţăranilor, se 
zăreau acareturile, aşezate în jurul curţii, iar în fund 


1 Este vorba, probabil, de Stanisław Herakliusz Lubomirki 
(1641-1702) - mare mareşal al Coroanei din 1676, dramaturg şi poet. 
2 Nobil polonez. 

conacul nu prea arătos, deoarece neamul Cyprianowicz 
îl ridicase din fosta casă a pădurarilor regali, dar destul 
de spaţios pentru o aşezare atât de neînsemnată. 

Ferestrele împrăştiau o lumină puternică, înroşind 
zăpada dinaintea prispei, tufele din faţa casei şi 
cumpenele fântânilor se înălţau în partea dreaptă a 
medeanului. 

Se vede că bătrânul Cyprianowicz îşi aştepta fiul, 
poate şi oaspeţi de la drum, care puteau să sosească o 
dată cu el, fiindcă abia ajunse careta la poartă, că în 
cerdac apărură câţiva slujitori cu făclii, urmaţi îndată de 
stăpânul casei într-un caftan de jder şi calpac de 
nevăstuică, pe care şi-l scoase numaidecât la vederea 
caretei. 

—Ce oaspeţi ne-a trimis Dumnezeu la sihăstria 
noastră din pădure? întrebă coborând treptele 
cerdacului. 

Tânărul Cyprianowicz sărută mâna părintelui său, 
spunându-i pe cine adusese, iar jupân Pagowski cobori 
din caretă şi rosti: 

— Voiam să vin mai demult, dar astăzi m-a silit 
nevoia, pe care o binecuvântez că s-a împăcat atât de 
exquisite! cu dorinţa mea. 

— Oamenii au parte de tot felul de întâmplări, dar 
pentru mine nevoia domniei tale este un mare noroc, 
aşa că te poftesc cu bucurie sub acoperişul meu. 

Spunând acestea, jupân Serafin se înclină din nou şi 
îi oferi braţul jupânesei Winnicka, în urma căreia intrară 
cu toţii în casă. 

De la început, oaspeţii încercară un simţământ de 
mulţumire, cum se întâmplă întotdeauna cu călătorii 
când din gerul şi întunericul de afară intră într-o 
încăpere luminoasă şi caldă. Într-adevăr, în tindă şi în 
celelalte odăi, focul ardea în căminele mari de teracotă; 
ici şi colo, slujitorii începură să aprindă lumânările. 

Jupân Pagowski privi în jur cu anume uimire, 


1 Aici cu sensul de bine (lb. lat.). 

deoarece conacele şleahticilor obişnuiţi erau departe de 
îndestularea ce domnea pretutindeni în casa lui 
Cyprianowicz. 

În strălucirile focului şi ale lumânărilor, în toate 
încăperile se vedeau lucruri care nu se găseau nici în 
destule castele mai acătării: scrinuri şi scaune italiene 
din lemn sculptat, unde şi unde o pendulă şi oglinzi 
venețiene, sfeşnice turnate din alamă de calitate, arme 
orientale încrustate cu turcoaze şi agăţate pe macaturi 
vârstate cu fire de argint. Pe podele, erau întinse 
chilimuri moi de Crimeea, iar pe doi pereţi lungi, două 
gobelinuri de Arras ce ar fi împodobit cu cinste până şi 
încăperile unui aristocrat. 

„S-au pricopsit din negoţ, se gândi jupân Pągowski 
mânios, iar acum se pot socoti deasupra şleabhticilor, 
lăudându-se cu bogății pe care nu le-au dobândit cu 
armele”. 

Dar buna cuviinţă şi ospitalitatea neprefăcută a 
celor doi Cyprianowicz îl dezarmară pe bătrânul 
şleahtic, iar puţin mai târziu, când auzi clinchetul 
tacâmurilor în odaia de oaspeţi, se îmbună cu totul. 

Între timp, pentru ca oaspeţii să se mai încălzească, 
se aduse vin fiert cu mirodenii. Începură să vorbească 
despre primejdia trecută. Jupân Pagowski îl lăudă foarte 
mult pe tânărul Cyprianowicz că, în loc să stea acasă la 
căldură, ieşise la drum să ajute oamenii, neţinând seama 
de gerul năprasnic, de trudă şi de pericole. 

—De bună seamă, spuse, aşa făceau acei cavaleri 
de demult care, umblând prin lume, apărau oamenii de 
balauri, harpii şi tot felul de fiare. 

— lar dacă vreunul izbutea să izbăvească o prinţesă 
frumoasă, răspunse tânărul Cyprianowicz, se socotea 
nespus de fericit, cum suntem şi noi acum. 

— Întocmai! Nici unul n-a izbăvit una mai frumoasă! 
Pe Dumnezeul meu! Vorbeşte cu dreptate! strigară cu 
înflăcărare cei patru fraţi Bukojemski. 

Jupâniţa Sieniiska zâmbi bucuroasă, aşa că pe 

obraji îi înfloriră două gropiţe atrăgătoare, şi îşi plecă 
ochii. 

Jupân Pagowski, însă, avu impresia că asemenea 
compliment este prea familiar, întrucât jupâniţa 
Sienińska, deşi orfană şi fără avere, descindea totuşi din 
neam de magnați, de aceea schimbă vorba şi întrebă: 

— Domniile voastre cutreieraţi drumurile de mult? 

—De când au crescut nămeţii şi n-o să ne lăsăm 
până nu se va muia gerul, dădu răspuns tânărul 
Stanistaw Cyprianowicz. 

— Şi aţi omorât mulţi lupi? 

— Atâţia cât să ne ajungă la toţi pentru o burcă de 
fiecare. Aici, jupânii Bukojemski începură să râdă atât 
de tare, de parcă nechezau patru cai, iar când se mai 
domoliră, cel mai mare, Jan, glumi: 

— Măria sa, regele, va fi mulţumit de slujitorii săi. 

— Adevărat, încuviinţă jupân Pągowski. Am auzit că 
domniile voastre sunteţi  supraveghetorii pădurilor 
regale de aici. Ştiam, însă, că neamul Bukojemski se 
trage din Ucraina. 

— Din acela ne tragem şi noi. 

—Mă rog... mă rog... e un neam de vază, Jeto- 
Bukojemski... Are legături şi cu marile familii... 

— Şi cu sfântul Petru! exclamă Łukasz Bukojemski. 

— Cum adică? se miră jupân Pagowski. 

Şi începu să se uite cu asprime şi bănuitor la cei 
patru fraţi, vrând parcă să afle dacă nu-şi îngăduie 
cumva să râdă de el. Toţi, însă erau voioşi şi dădeau din 
cap cu convingere, întărind în acest fel cuvintele lui 
Lukasz. 

Aşa că jupân Pagowski rămase descumpănit şi 
repetă: 

— Sunteţi rudă cu sfântul Petru? Quo modot? 

— Aşa-i, prin Przegonowski! 

— Prea bine! Şi Przegonowski? 

— Prin Uswiat! 


1 În ce fel (1b. lat.). 


-—-lar Uswiat prin nu ştiu mai cine, răspunse 
zâmbind bătrânul şleahtic, şi aşa mai departe până la 
naşterea lui Isus Cristos... Aşa-i!... Nu e rău să ai rude şi 
în senatul pământesc, ce să mai vorbim de cel din cer... 
Urcuşul e asigurat... Dar cum de-aţi ajuns tocmai din 
Ucraina până aici în pădurea Kozienice, fiindcă am auzit 
că sunteţi aici de câţiva ani? 

—Da, de trei ani. Moşiile din Ucraina ne-au fost 
făcute una cu pământul de răscoală, iar după aceea s-a 
schimbat şi hotarul. N-am vrut să slujim în ciambulurile! 
păgânilor, aşa că am fost mai întâi în oştire, apoi ne-am 
câştigat pâinea ca arendaşi, până când o rudă de-a 
noastră, jupân Malczyński, ne-a pus supraveghetori aici. 

— Chiar aşa-i! se amestecă bătrânul Cyprianowicz. 
De mirare cum ne-am găsit cu toţii în pădurile astea, 
pentru că nici unul dintre noi nu este de pe aici; ne-a 
adus soarta schimbătoare a omului. Moştenirea domniei 
tale de asemenea, aici se adresă lui Pagowski, după câte 
cunosc, se află în Rutenia, ca şi castelul Pomorzany. 

Jupân Pagowski tresări, de parcă i-ar fi scormonit 
cineva o rană nevindecată. 

—Am avut şi încă mai am acolo unele bunuri, 
lămuri, dar mi s-a scârbit de locurile acelea, unde s-au 
abătut asupra mea, ca trăsnetul, numai nenorociri. 

— Voia Domnului! rosti Cyprianowicz resemnat. 

—Fără îndoială. N-are rost să te sumeţeşti 
împotriva ei, dar nici să trăieşti aşa nu-i prea uşor... 

— Toată lumea ştie că domnia ta ai slujit multă 
vreme în oştire. 

— Până când mi-am pierdut braţul. Am răzbunat 
nedreptăţile ţării şi pe ale mele. Iar dacă Isus îmi va 
ierta câte un păcat pentru fiecare cap de păgân, trag 
nădejde că n-am să mai ajung în iad. 

— Mai mult ca sigur! Slujba şi durerea sânt mari. 
Hai mai bine să lăsăm gândurile triste. 

— Eu le-aş lăsa bucuros, numai că ele nu vor să mă 


t Unitate de luptă la tătari. 

lase. Dar ajunge cu asta. Rămânând schilod şi, în acelaşi 
timp, devenind tutore al acestei jupâniţe, m-am mutat la 
bătrâneţe într-un ţinut mai liniştit, unde nu dau năvală 
ciambulurile, şi stau, cum vezi domnia ta, la Betczaczka. 

— Cu drept cuvânt, şi eu la fel, acceptă bătrânul 
Cyprianowicz. Tinerii, deşi acolo-i linişte acum, se 
îndeamnă la drum în căutare de primejdii, dar locurile 
acelea sânt cumplite şi îndoliate, fiecare plângând pe 
câte cineva. 

Jupân Pągowski îşi duse mâna la frunte şi o ţinu aşa 
mai multă vreme, apoi spuse cu glas trist: 

— Într-adevăr, numai un ţăran sau un magnat pot 
rămâne prin acele olaturi. Țăranul, pentru că atunci 
când năvălesc păgânii, fuge prin păduri şi trăieşte luni 
întregi ca un animal sălbatic, iar magnatul, fiindcă are 
castele şi steaguri proprii care-l apără... Dar nici măcar 
magnaţii!... Neamuri de mare vază, precum ZOtkiewski 
şi Danitowicz, au pierit. Din familia Sobieski a murit 
acolo fratele  milostivului nostru rege, Jan, care 
domneşte acum... Şi câţi alţii!... Un Wiśniowiecki s-a 
zbătut în cârlig la Stambul... Korecki a fost ucis cu 
măciuci de fier... Au pierit cei din spiţa lui Kalinowski, 
iar înaintea lor au plătit dania de sânge bărbaţi din 
casele Herburt şi Jazilowiecki. Au căzut, de asemenea, în 
diferite timpuri câţiva Sieniiski, care stăpâneau mai 
demult aproape tot ţinutul... Un cimitir întreg! Dacă aş 
vrea să-i pomenesc pe toţi, n-aş sfârşi până mâine 
dimineaţă... lar dacă ar trebui să vorbesc nu numai de 
magnati, ci şi de şleahtici, nu mi-ar ajunge nici o lună 
întreagă. 

— Întocmai, întocmai! De aceea, este de mirare că 
Dumnezeu a îngăduit gunoaielor tătărăşti şi turceşti să 
se înmulțească atâta. Că doar şi dintre ei au murit atâţia 
acolo, încât primăvara, când săteanul îşi ară țarina, 
tigvele păgâne scrâşnesc la fiecare pas sub cormană... 
Ehei, dragă Doamne, câţi dintre ei a nimicit acolo şi 
stăpânul nostru de astăzi... Sângele lor ar alcătui un râu 

întreg, iar ei zac în pământ! 

Era adevărat. 

Republica!, măcinată de  neorânduială şi 
samavolnicii, nu-şi putea îngădui să adune o oştire mare 
care, într-un război de pomină, să sfârşească o dată 
pentru totdeauna cu năvălirile turco-tătare. 

De altminteri, asemenea oştire nu era în stare să 
strângă nici întreaga Europă. 

Republica, în schimb, era locuită de un popor 
îndrăzneţ ce nu-şi pleca de bunăvoie grumazul sub 
cuțitul năvălitorilor răsăriteni. Din contră, spre hotarul 
acela înfricoşător, presărat cu morminte şi mânjit de 
sânge, aşadar în Podolia, Ucraina şi Rutenia, tălăzuiau 
mereu noi valuri de colonişti polonezi, atraşi nu numai 
de pământul mănos, ci şi de dorinţa neostoită de a se 
război întruna, de bătălii şi de slavă. 

„Polonezii, scria bătrânul cronicar, se duc în 
Ucraina să-i hărţuiască pe tătari”?. 

Se scurgeau astfel ţăranii din Mazowia şi şleahticii 
bătăioşi, ruşinaţi să moară „în pat şi cu capul pe pernă”. 
In Rutenia, apăreau astfel aristocrați puternici care nu 
se mulţumeau să reziste în aşezările lor, ci mergeau nu 
o dată până hăt! în Crimeea şi Moldova, ca să afle acolo 
putere, izbânzi, moarte, mântuire şi glorie. 

Se spunea chiar că polonezii nu vor un război mare, 
tocmai pentru a se putea lupta mereu. Dar, cu toate că 
aceasta nu era adevărat, mândra seminţie îndrăgea 
totuşi viforniţa neîntreruptă şi năvălitorul plătea adesea 


1 Începând din secolul al XV-lea, forma de stat specifică 
Poloniei feudale este Republica, întemeiată pe stăpânirea şleahtei; 
în frunte se afla regele, care însă nu putea să ia nici un fel de 
hotărâre fără aprobarea seimului (un fel de senat). La sfârşitul 
secolului al XVI-lea, democraţia şleahtei este înlocuită practic de 
oligarhia aristocratici, dar şleahta îşi păstrează juridic drepturile 
prin existenţa privilegiului liberum veto. Aşadar, termenul 
Republică defineşte mai mult principiul exercitării puterii, decât 
forma de stat. 

*Marcin Kromer (n. ed. polone). 

cu sânge încălcarea hotarului. 

Nici pământurile dobrogene, nici cele de la 
Biatogrâd şi cu atât mai puţin râpele sterpe din Crimeea 
nu-şi puteau hrăni locuitorii sălbatici, astfel că foamea îi 
gonea spre ţinutul bogat, unde-i aştepta hrană din 
belşug, dar la fel de des şi moartea. 

Aura pojarului lumina acolo măceluri necunoscute 
în istorie. Polcuri izolate împrăştiau în praf şi pulbere, în 
săbii şi copite ciambuluri de zeci de ori mai numeroase. 
Doar iuţeala nemăsurată a întoarcerii îi scăpa pe 
năvălitori, fiindcă de cele mai multe ori un ciambul 
urmărit de oştile regulate ale Republicii era pierdut fără 
speranţă. 

Aveau loc uneori campanii, e drept, mai mici, din 
care nu se mai întorcea nimeni din Crimeea. Numele lui 
Pretwic şi Chmielecki deveniseră înspăimântătoare 
pentru tătarii şi turcii din acel timp. Dintre cavalerii mai 
puţin însemnați, se înscriseseră cu sânge în amintirea 
lor Wołodyjowski, Pełka şi bătrânul Ruszczyc, ce 
odihneau de câţiva sau de câteva zeci de ani în 
morminte şi slavă. Dar nici măcar din cei de vază, nici 
unul nu slobozise atâta sânge închinătorilor islamului ca 
regele Jan al III-lea Sobieski!. 

La Podhajce, Katusz, Hotin şi Lwów se înălţau acum 
mormane de oase păgâne neîngropate, ce albeau 
câmpurile ca omătul. 

Până când, în cele din urmă, spaima pusese 
stăpânire pe toate urdiile. 

Era linişte pe atunci la hotare, iar pentru că 
nesăţioasa putere turcească îşi căuta cuceriri mai 
uşoare, răsufla uşurată şi Republica zdruncinată. 


1 Jan al III-lea Sobieski (1624-1696) - rege al Poloniei din 1674. 
Mai înainte mare mareşal al Coroanei din 1664, hatman de câmp 
din 1666, mare hatman al Coroanei din 1668. Invinge pe turci la 
Hotin şi la Viena. Căsătorit cu Maria Kazimiera d'Arquien, a 
sprijinit arta şi cultura. În timpul domniei lui, s-au înfruntat partida 
franceză cu cea habsburgică. 
27 


Rămăseseră doar amintirile dureroase. 

Departe de conacul de acum al familiei 
Cyprianowicz, în vecinătatea castelului Pomorzany, se 
înălța pe colină o cruce mare cu două sulițe, ridicată cu 
peste douăzeci de ani în urmă de jupân Pagowski în 
locul reşedinţei arse. Ori de câte ori se gândea la ea şi la 
toate fiinţele dragi pe care le pierduse în acel loc, 
bătrâna-i inimă scâncea şi acum de durere. 

Dar pentru că era un om aspru cu sine însuşi şi cu 
ceilalţi şi se ruşina să lăcrimeze în faţa străinilor, 
nesuferind mila ieftină, nu vru să mai vorbească despre 
nenorocirile lui şi începu să-l întrebe pe stăpânul casei 
cum trăieşte în pustietatea codrului. 

lar acesta spuse: 

—0O, aici domneşte liniştea. Când pădurea nu 
foşneşte şi nu urlă lupii, aproape că auzi cum ninge. E 
pace, focul trosneşte în cămin şi bărdaca plină cu vin 
fiert mă aşteaptă în fiecare seară; bătrâneţea n-are 
nevoie de mai mult. 

— Mai încape vorbă? Dar feciorul? 

— Mai devreme sau mai târziu, pasărea tânără 
zboară din cuib. Pe la noi, copacii zvonesc un mare 
război cu păgânii! 

-—La războiul ăsta vor zbura şi şoimii cărunţi. Aş 
zbura şi eu o dată cu ceilalţi, dacă n-ar fi asta!... 

Aici, jupân Pagowski îşi scutură mâneca goală, în 
care-i mai rămăsese doar un ciot lângă umăr. 

Cyprianowicz îi turnă vin în pahar. 

— Pentru biruinţa oştilor creştine! 

— Să dea Dumnezeu! Până la fund! 

In acest timp, tânărul Cyprianowicz îi cinstea dintr- 
un urcior la fel de frumos pe jupâneasa Winnicka, 
jupâniţa Sieniiska şi pe fraţii Bukojemski. Jupânesele 
abia atingeau marginea cupelor cu buzele, în schimb, 
jupânii Bukojemski nu se lăsau rugaţi, drept care lumea 
li se părea tot mai veselă, iar jupâniţa Sienińska tot mai 
frumoasă. De aceea, neavând cuvintele potrivite pentru 

a-şi exprima încântarea, începură să se uite la ea cu 
uimire, răsuflând greu şi înghiontindu-se. 

În sfârşit, cel mai mare, Jan, rosti: 

— Nu e de mirare că lupii au poftit să se înfrupte din 
oscioarele şi carnea domniei tale, pentru că până şi o 
fiară sălbatică ştie ce e bun!... 

Ceilalţi trei se loviră cu palmele peste pulpe, 
bucurându-se: 

—A nimerit! A nimerit drept la ţintă! 

— Dulceaţă! nu altceva. 

— Marţipan! 

Auzind aceasta, jupâniţă Sieniiska îşi împreună 
mâinile şi prefăcându-se înfricoşată, i se adresă 
tânărului Cyprianowicz: 

— Scapă-mă, domnia ta! Văd că jupânii Bukojemski 
m-au scos din gura lupilor ca să mă mănânce domniile 
lor. 

—Jupâniţă, răspunse vesel Cyprianowicz, jupân Jan 
Bukojemski a spus: nu e de mirare că lupii!... iar eu zic: 


nu e de mirare că jupânii Bukojemski... 

—Atunci eu încep să mă rog: „Cine-n grija 
Domnului...” 

—Nu glumi cu lucrurile sfinte! o dojeni jupâneasa 


i, mătuşă, aceşti cavaleri sânt gata să te 

mănânce şi pe domnia ta o dată cu mine. Nu-i aşa? 

Intrebarea rămase o vreme fără răspuns, dar pe 
feţele jupânilor Bukojemski se putea vedea lesne că nu 
prea aveau poftă de aşa ceva. Totuşi Łukasz, care avea o 
minte mai ageră decât fraţii săi, propuse: 

— Să spună Jan; el este cel mai mare dintre noi. 

Jan se zăpăci puţin şi răspunse: 

— Cine poate şti ce-i aduce ziua de mâine. 

— Inţeleaptă vorbă, remarcă Cyprianowicz, dar ce 

rei să spui, domnia ta? 
— Cum adică? 
— Adică bine; te întreb numai de ce aminteşti de 
29 


ziua de mâine? 

— Păi domnia ta nu ştii că dragostea e mai rea decât 
lupul, pentru că pe lup poţi să-l omori, dar dragostea 
nu? 

— Ştiu prea bine, însă asta e altă materie. 

— Gluma să fie bună, materia nu interesează. 

— Eh, dacă-i aşa, ajută-i, Doamne, glumei! 

Jupâniţă Sieninska începu să râdă în pumni, urmată 
de Cyprianowicz şi de jupânii Bukojemski. Voroava le fu 
întreruptă de o slujitoare care-i pofti la cină. 

Jupân  Cyprianowicz, bătrânul, îi dădu braţul 
jupânesei Winnicka, după ei merse jupân Pagowski, iar 
tânărul Cyprianowicz o conduse pe jupâniţă Sieninska. 

—E greu să te încontrezi cu jupân Bukojemski, 
aprecie jupâniţă înveselită. 

— Pentru că gândurile lui sânt ca nişte cai nărăvaşi, 
fiecare trage în altă parte; oricum, a spus două 
adevăruri şi n-ai cum să tăgăduieşti. 

— Care-i cel dintâi? 

— Acela că nimeni nu ştie ce-i poate aduce ziua de 
mâine; aşa cum n-am ştiut nici eu că ochii mei te vor 
vedea astăzi pe domnia ta. 

— Şi al doilea? 

— Că-i mai uşor să omori un lup decât dragostea... E 
un mare adevăr. 

Rostind aceste cuvinte, tânărul Cyprianowicz oftă, 
iar jupâniţa îşi cobori pleoapele umbroase şi tăcu. 

Abia după o clipă, când se aşezară la masă, îl sfătui: 

— Domniile voastre să veniţi curând la Betczaczka, 
fiindcă tutorele meu vrea să-şi arate recunoştinţa pentru 
scăparea şi găzduirea noastră. 

Mohoreala lui jupân Pagowski pieri aproape cu totul 
în timpul cinei, iar când stăpânul casei rosti cuvinte 
meşteşugite mai întâi în sănătatea femeilor, apoi în 
aceea a vrednicului oaspete, bătrânul şleahtic îi 
răspunse foarte îndatoritor, mulţumindu-i pentru că 
scăpase dintr-o mare primejdie şi asigurându-l de 

30 


recunoştinţa lui veşnică. 

Vorbiră după aceea de publicist; despre rege şi 
izbânzile lui, despre seimul care avea să se adune în 
aprilie şi despre războiul ce-l ameninţa pe împăratul 
nemților din partea sultanului turcilor; în acest scop, 
jupân Hieronim Lubomirski?, cavaler de Malta, începuse 
deja să recruteze voluntari. 

Jupânii Bukojemski ascultau cu mare interes cum că 
în ţara Rinului fiecare polonez era primit cu braţele 
deschise, deoarece turcii  dispreţuiau  călărimea 
nemţească, cea polonă, însă, trezea în ei spaima 
cuvenită. 

Jupân Pągowski se arătă împotriva mândriei 
cavalerului Lubomirski, care spunea despre grafii 
germani: „în mănuşa mea încap zece din ăştia”, dar îl 
lăudă pentru faptele de arme, curajul nemăsurat şi 
marea îndemânare în treburile războiului. 

La aceste cuvinte, Łukasz Bukojemski declară în 
numele lui şi al fraţilor că de îndată ce se va face 
primăvară, nu vor mai putea rămâne locului şi vor pleca 
la cavalerul Lubomirski, dar atâta vreme cât vor dura 
gerurile grozave, vor continua să vâneze lupii, ca să se 
răzbune cum se cuvine pentru jupâniţa Sieninska. 
Fiindcă, deşi Jan spusese că nu se miră că lupii au 
atacat-o, dacă stai să te gândeşti că asemenea porumbel 
nevinovat putea să le cadă pradă, ţi se sfâşie inima de 
durere şi cu greu îţi poţi stăpâni lacrimile. 

— Păcat, sfârşi, că pieile de lup sânt atât de ieftine 
şi ovreii nu le plătesc decât cu trei taleri, dar e greu să 
opreşti lacrimile şi chiar să nu le laşi să curgă pârâu, 
căci cine n-ar deplânge asuprirea nevinovăţiei şi a 

1Despre treburile publice (Ib. lat.). 

2 Hieronim Lubomirski (cca. 1648-1706) - mareşal al Coroanei 
din 1683, ajutor de vistiernic al Coroanei din 1692, mare hatman al 
Coroanei şi castelan de Cracovia din 1702. Luptă cu turcii la 
început, potrivnic al lui August al II-lea, trece de partea suedezilor, 
dar neputând obţine tronul Poloniei, revine alături de regele 


August. 

virtuţii, acela s-ar arăta a fi un barbarus nevrednic de 
numele de cavaler şi şleahtic. 

Într-adevăr, îl podidiră lacrimile, iar ceilalţi fraţi îi 
urmară pilda numaidecât, pentru că deşi lupii puteau în 
cel mai rău caz să-i amenințe viaţa, nu însă şi virtutea 
jupâniţei Sieniiska, elocinţa fratelui îi mişcase atât de 
mult, încât inimile li se topiră ca ceara încălzită la foc. 

După cină, avură poftă să tragă cu pistoalele în 
cinstea jupâniţei, dar stăpânul casei se împotrivi, 
spunând că într-una din încăperi zace pădurarul, un om 
cu mari merite, care-i bolnav şi are nevoie de linişte. 

Jupân Pagowski crezu că era vorba de vreo rudă 
săracă, în cel mai rău caz de vreun şleahtic din 
vecinătate, aşa că din bunăcuviinţă începu să se 
intereseze de el. Aflând, însă, că nu era decât un ţăran 
ce slujea la curte, ridică din umeri şi privind uimit la 
bătrânul Cyprianowicz, spuse: 

—Aşa-i, am uitat ce se vorbeşte despre inima prea 
bună a domniei tale. 

— Să dea Dumnezeu, se rugă jupân Serafin, să nu se 
vorbească niciodată altfel. Sunt îndatorat până peste 
cap acestui om şi asta i se poate întâmpla oricui, fiindcă 
el se pricepe de minune la ierburi şi e în stare să 
lecuiască orice boală. 

— Mie mi se pare ciudat că-i vindecă numai pe alţii, 
dar pe el nu. Rogu-te, trimite-l o dată la jupâneasa 
Winnicka, ruda mea, care face din ierburi tot felul de 
extracta şi îmbată oamenii cu ele; acum, însă, fie-ne 
îngăduit să ne gândim la odihnă, pentru că pe mine 
drumul m-a ostenit grozav, iar vinul m-a moleşit de tot, 
ca şi pe jupânii Bukojemski. 

De bună seamă, cei patru fraţi erau ameţiţi de-a 
binelea, aveau ochii înceţoşaţi şi înduioşaţi, aşa că 
atunci când tânărul Cyprianowicz îi conduse la o clădire 
din curte, unde avea să doarmă împreună cu ei, îl 
urmară cu paşi nesiguri prin zăpada ce scârţâia de ger, 
mirându-se că luna râdea la ei, şezând pe acoperişul 

şurii, în loc să lumineze pe cer. 

Jupâniţa Sieniiska le pătrunsese atât de adânc în 
suflet, încât nu se îndurau să nu mai vorbească de ea. 

Tânărul Cyprianowicz n-avea nici el chef de somn, 
aşa că porunci să se aducă un urcior de mied!, apoi se 
aşezară lângă căminul uriaş şi la lumina strălucitoare a 

reascurilor aprinse, băură la început în tăcere, 
ascultând greierii care ţirluiau prin odaie. 

În cele din urmă, cel mai mare, Jan, trase aer în 
piept şi suflând în foc cu atâta putere, că se înclinară 
flăcările, se minună: 

— O, Isuse! Fraţii mei dragi, plângeţi-mă, că mă aflu 
la mare ananghie! 

— Ce ananghie? Spune, nu ascunde nimic! 

— Mi-e atât de dragă, de mi se îndoaie genunchii. 

— Dar mie, crezi că nu mi-e la fel de dragă? exclamă 
Lukasz. 

— Şi eu? strigă Mateusz. 

— Şi eu? încheie Marek. 

Jan vru să le răspundă, dar nu mai fu în stare, 
fiindcă îl apucă sughiţul. Holbă ochii de mirare şi începu 
să se uite la ei, de parcă îi vedea pentru prima dată în 

iaţă. 

In sfârşit, mânia i se răsfrânse în obraji. 

— Cum aşa, feciori de câini, răcni, vreţi să-i staţi în 
drum fratelui vostru mai mare şi să-l lipsiţi de fericire? 

— Oho, răspunse Łukasz. Păi ce, jupâniţa Sieninska 
e ca o moşie, care i se cuvine doar celui mai mare? Ne 
tragem din acelaşi tată şi aceeaşi mamă, aşa că dacă ne 
zici feciori de câini, întinezi mormintele părinţilor. 
Fiecare are dreptul să se îndrăgostească. 

— Fiecare are dreptul, dar nu voi, fiindcă îmi sunteţi 
datori oboedientiam’ . 

— Trebuie să ascultăm toată viaţa de un cap de cal? 
De ce? 


1 Vin dulce din miere. 
 Supunere (Ib. lat.). 


— Huleşti, păgânule, ca un câine! 

— Ba tu huleşti. Pentru că Iacov a fost mai mic decât 
Ezav, iar Iosif era cel mai mic dintre fraţi, aşa că tu latri 
împotriva Sfintei Scripturi şi împotriva credinţei. 

Ţintuit la zid cu aceste argumente, Jan nu mai ştiu 
ce să răspundă, iar când Mateusz îi mai aduse aminte şi 
de Cain, alt frate mai mare, îşi pierdu capul de-a 
binelea. 

Mânia se învârtoşa tot mai mult în el, până când, în 
cele din urmă, începu să-şi caute cu dreapta sabia pe 
care n-o avea la şold. 

Nu se ştie la ce s-ar fi ajuns, dacă n-ar fi fost Marek. 
Acesta, ducându-şi mai demult un deget la frunte, ca şi 
când se lupta cu un gând anume, izbucni deodată cu un 
glas de tunet: 

Eu sânt cel mai mic, eu sânt Iosif, aşa că jupâniţă 
Sieninska este pentru mine! 

Ceilalţi se întoarseră îndată spre el revoltați şi cu 
ochii scânteietori: 

— Cum? Pentru tine? Pentru tine, ou de gâscă, 
păpuşă de slănină, răpciugă de cal, uscă-halbă, 
beţivanule!... Pentru tine? 

— Închideţi-vă pliscurile, de vreme ce aşa zice 
Scriptura! 

— Care Scriptură, burete nesăţios? 

—E totuna, dar aşa zice. Voi v-aţi cherchelit, nu eu! 

Stanistaw Cyprianowicz intră între ei şi-i luă la rost: 

— Cum de nu vă este ruşine, şleahtici şi fraţi fiind, 
să vă luaţi la ceartă? Asta-i dragoste frăţească la voi? Şi 
pentru ce vă certaţi? Ce, jupâniţă Sieniiska este o 
ciupercă din pădure pe care o culege şi o aruncă în coş 
cine dă peste ea mai întâi? Până şi printre pelicani, deşi 
nu sunt nici şleahtici şi nici oameni, există obiceiul de a 
ceda din dragoste unul în folosul celorlalţi, iar atunci 
când nu prind peşte, se hrănesc unii pe alţii cu propriul 
sânge. Vă aduceţi aminte de părinţii răposaţi, dar ei 
plâng cu lacrimi amare în morminte, văzând gâlceava 

copiilor cărora fără îndoială le-au poruncit să se poarte 
altfel, binecuvântându-i. Gândesc că nu le mai plac nici 
bunătăţile cereşti şi nu mai cutează să ridice ochii la cei 
patru evanghelişti, ale căror nume vi le-au dat la sfântul 
botez. 

Astfel vorbi Staszko Cyprianowicz şi cu toate că la 
început îi cam venea să râdă, pe măsură ce vorbea, se 
lăsa şi el convins tot mai mult de propria elocinţă, 
fiindcă se ameţise puţin tot ciocnind cu ceilalţi. Dar 
până la urmă, jupânii Bukojemski se înduioşară nespus 
de vorbele lui şi izbucniră toţi patru în hohote de plâns, 
iar cel mai vârstnic, Jan, strigă: 

— Pentru Dumnezeu, omorâţi-mă, dar nu mă numiţi 
Cain! 

Mateusz, care pomenise de Cain, se aruncă în 
braţele lui. 

— Frate, ar trebui să mă dai pe mâna călăului 
pentru asta! 

— lartă-mă, că am să crăp de atâta jale! exclamă 
Lukasz. 

Iar Marek: 

— Am lătrat ca un câine împotriva sfintelor porunci. 

Şi începură să se îmbrăţişeze, însă Jan, eliberându- 
se în sfârşit din braţele fraţilor, se aşeză deodată pe 
laviţă, îşi  descheie  bojocul, desfăcu cămaşa şi 
dezvelindu-şi pieptul, răbufni cu glasul întretăiat. 

— Luaţi! uite, ca pelicanul!... Luaţi! 

Hohotele celorlalţi se înteţiră: 

— Pelicanul! Un adevărat pelican!... Pe Dumnezeul 
meu! ca pelicanul! 

— Luaţi-o pe jupâniţa Sieniiska! 

—E ata! Tu trebuie s-o iei! 

— Să fie a celui mai mic... 

— Niciodată! Nu e cu putinţă! 

— S-o ia dracu'! 

— S-o ia dracu'! 

— N-o mai vrem! 


Deodată. Łukasz îşi lovi pulpele cu palmele, de 
răsună încăperea. 

— Ştiu! răcni. 

— Ce ştii? Spune, nu ascunde nimic! 

— N-are decât s-o ia Cyprianowicz! 

Auzind aceasta, ceilalţi zvâcniră de pe laviţă şi-l 
înconjurară pe Cyprianowicz. Propunerea era pe gustul 
tuturor. 

—la-o tu, Staszek. 

— În acest fel, ne împaci şi pe noi. 

— Dacă ţii la noi! 

— Fa asta pentru noi! 

—Dumnezeu să te  binecuvânteze! rosti Jan, 
înălțându-și braţele şi ochii către cer. 

Lui Cyprianowicz i se urcă sângele în obraji şi 
rămase uluit, repetând: 

— Temeţi-vă de rănile Domnului!... 

Dar numai la acest gând îşi simţea inima bătând să-i 
spargă pieptul. Aflându-se de doi ani alături de părintele 
său în bunget de codru şi văzând prea puţină lume, nu 
mai întâlnise de mult o fată atât de frumoasă. 

Altele ca ea mai văzuse doar odinioară la Brzezany, 
când tatăl său îl trimisese la curtea de acolo să deprindă 
bunele purtări şi cunoştinţa treburilor publice. Pe 
atunci, însă, nu era decât un băieţandru şi timpul 
ştersese amintirile îndepărtate. 

Şi iată că acum, când abia zărise această floare 
minunată în pădure, i se spunea netam-nesam, ia-o! 

Aşa că se zăpăci cu totul şi repetă: 

— Temeţi-vă de Dumnezeu! Cine sunteţi voi sau eu 
alături de ea? 

Dar cei patru fraţi, asemenea omului beat care nu 

ede nici o piedică nicăieri, o ţinură pe-a lor: 

— [a-o tu, îl îndemnă Łukasz, aşa cel puţin n-o să ne 
invidiem unul pe altul. Tot voiam noi să plecăm la luptă, 
pentru că ni s-a urât să tot păzim pădurile. Treizeci de 
taleri pentru un an întreg. Nici pentru băutură n-ajung, 

ce să mai vorbim de îmbrăcăminte! Caii i-am vândut şi 
acum călărim pe ai tăi, când mergem după lupi, şeile tot 
aşa... Se ştie, nişte orfani nu pot s-o ducă bine. Mai bine 
să pierim în război, aşa că ia-o tu, dacă ţii la noi. 

— Ia-o! strigă Jan, iar noi o să plecăm în Austria, la 
cavalerul Lubomirski. Să-i ajutăm pe nemți să-i jupoaie 
pe păgâni. 

—Ia-o numaidecât... 

— Mâine, în faţa altarului!... 

Dar Cyprianowicz îşi revenise din uimire şi se 
trezise de-a binelea, de parcă nu băuse nimic toată ziua. 

— Oameni buni, gândiţi-vă şi voi, ce tot vorbiţi! 
Credeţi că aici e nevoie numai de voinţa mea şi a 
voastră? Ea ce va zice? Dar jupân Pagowski, care-i un 
om mândru şi aspru? Chiar dacă aş câştiga inima 
jupâniţei cu timpul, poate că el ar prefera să rămână 
nemăritată, decât să ajungă soţia unui pârlit ca mine sau 
ca vreunul dintre voi. 

— Na-ţi-o bună! se cruci Jan. Păi ce jupân Pągowski 
e castelan de Cracovia sau marele hatman? Dacă eşti 
bun pentru noi, nici lui nu-i este îngăduit să strâmbe din 
nas. Suntem noi, Bukojemski, nişte peţitori neînsemnaţi 
pentru el? Nepricopsitul! E bătrân şi în curând o să-şi 
dea duhul, mai bine să aibă grijă ca sfântul Petru să nu-i 
zdrobească degetele cu poarta cerului. Apără-l, sfinte 
Petre, şi spune-i aşa: „O, fiule, cât timp ai fost în viaţă, 
n-ai ştiut să-i respecţi pe cei de un sânge cu mine, acum 
pupă câinele-n bot!” Aşa să-i spui după ce-o muri! Noi, 
însă, nu-l vom lăsa să ne umilească nici în timpul vieţii. 
Cum adică? Dacă n-avem avere, trebuie să-şi bată joc de 
noi şi să ne socotească ţărani neciopliţi?... Asta să fie 
răsplata pentru slujirea ţării, pentru sângele şi rănile 
noastre? O, fraţii mei, orfanii Domnului, nu puţine 
nedreptăţi am indurat până acum, dar nimeni nu ne-a 
adus o jignire atât de mare. 

— Adevărat, adevărat! întăriră jalnic Łukasz, Marek 
şi Mateusz. 

Şi lacrimi de durere le şiroiră din belşug pe obraji. 
Când se mai liniştiră, începură să se revolte, deoarece 
socoteau că nişte oameni vrednici nu trebuiau să uite 
asemenea insultă. 

Marek, cel mai viforos dintre fraţi, fu cel dintâi care 
aminti de răsplată. 

— Nu putem să-l provocăm la duel cu sabia, îşi dădu 
cu părerea, pentru că este bătrân şi-i lipseşte braţul 
stâng, dar dacă a arătat că ne dispreţuieşte, trebuie să 
ne răzbunăm. Ce trebuie să fac? Spuneţi voi!... 

— Mi-au înghețat picioarele de ger, răspunse 
Łukasz, şi acum îmi ard grozav. Dacă nu era asta, 
născoceam îndată ceva. 

— lar mie îmi arde capul, nu picioarele. 

— Din bărdaca goală şi aşa n-ai ce turna. 

— Râde ciob de oală spartă! i-o reteză Jan. 

— În loc să vă gândiţi la răspuns, voi începeţi iar să 

ă certaţi! se burzului Marek. 

Interveni, însă, iarăşi Cyprianowicz. 

— Răspuns? întrebă. Pentru cine? 

— Pentru Pagowski. 

— Şi de ce vreţi să-i răspundeţi? 

— De ce? Cum adică de ce? 

Se priviră uluiţi, apoi se întoarseră spre Marek. 

— Tu ce vrei de la noi? 

— Dar voi ce vreţi?... 

— Sfatul se amână până mâine, îi potoli 
Cyprianowicz. Uite că şi focul se stinge în cămin, iar 
miezul nopţii a trecut de mult. Paturile vă aşteaptă 
lângă perete; odihna ni se cuvine cu prisosinţă după cât 
am trudit prin ger. 

Focul se stinse într-adevăr şi în încăpere se lăsă 
întunericul, aşa că îndemnul gazdei îi convinse pe 
jupânii Bukojemski. 

Mai tăifăsuiră un răstimp, din ce în ce mai încet, 
apoi se auziră şoaptele rugăciunilor întrerupte de 
oftaturi adânci. 

Tăciunii din cămin începură să se acopere cu 
cenuşă şi să înnegrească; din când în când, ţiuia ceva în 
focul ce se stingea, iar greierii ţârâiau prin colţuri parcă 
de dorul luminii. 

În obscuritatea încăperii, se mai auzi bocănitul 
cizmelor aruncate din picioare pe podea, după care se 
aşternu un timp tăcerea, întreruptă curând de 
sforăiturile celor patru fraţi adânciţi în somn. 

Tânărul  Cyprianowicz nu putea să adoarmă, 
deoarece toate gândurile i se roteau în jurul jupâniţei 
Sienińska, asemenea albinelor harnice în jurul florii. 

Cum putea să adoarmă cu astfel de roi în cap. 

Inchise ochii o dată şi încă o dată, dar văzând că nu 
foloseşte la nimic, se gândi: 

„Mă duc să văd dacă la ea mai e lumină.” 

Şi ieşi. 

Fereastra jupâniţei Sienińska nu mai era luminată, 
doar razele lunii tremurau în geamuri ca pe o apă 
curgătoare. 


Totul era tăcut şi cufundat într-un somn atât de 
adânc, că până şi zăpada părea că doarme în scalda 
erzuie a luminii împrăştiate de lună. 

— Ştii oare că mi te peţesc? şopti tânărul 
Cyprianowicz, privind la fereastra argintată a jupâniţei. 


CAPITOLUL II 


Dintr-o ospitalitate înnăscută şi după obicei, jupân 
Cyprianowicz, bătrânul, nu se zgârci cu rugăminţile ca 
oaspeţii să rămână mai mult timp la Jedlinka. Ajunse 
până acolo încât îngenunche înaintea jupânesei 
Winnicka, lucru nu prea lesnicios din cauza podagrei 
care, deşi la început, îi producea destulă supărare. 
Toate acestea, însă, nu ajutară la nimic. Jupân Pagowski 
se îndărătnici să plece acasă înainte de amiază, aşa că 
până la urmă fu nevoit să cedeze, fiindcă nu mai avu ce 
spune când oaspetele îl încunoştinţă că aştepta musafiri 
la Betczaczka. Porniră deci înainte de prânz, într-o zi 
senină, geroasă şi pe o vreme minunată. Promoroaca de 
pe copaci şi zăpada de pe câmpuri parcă erau presărate 
cu mii de scântei ce licăreau în soare atât de puternic, 
încât ochiul abia mai suporta strălucirile din cer şi de pe 
pământ. Caii mergeau în trap întins, de le juca splina; 
talpeţii săniilor şuierau alunecând pe zăpada întărită. 
Perdeluţele laterale erau date la o parte şi mereu, ba la 
o ferestruică, ba la cealaltă, se ivea chipul jupâniţei 
Sienińska cu ochişorii veseli şi năsucul înroşit de ger, 
asemenea unui portret surâzător în ramă. 

Inainta astfel ca o fiică de rege, deoarece careta era 
înconjurată de o ceată alcătuită din jupânii Bukojemski 
şi tânărul Cyprianowicz. Aceştia, călărind pe cai buni 
din grajdurile de la Jedlinka (pentru că pe ai lor îi 
vânduseră sau îi lăsaseră amanet o dată cu cele mai 
bune săbii jupânii Bukojemski), întârziau pe de lături, 
aci ridicându-şi caii în două picioare, aci gonind înainte 
cu asemenea iuţeală, că bulgării de zăpadă, zvârliţi de 
copite pe drumul îngheţat, sfârâiau prin văzduh ca nişte 
pietre. 

Poate că jupân Pagowski nu era neapărat bucuros 
de ceata însoţitoare; la plecare, îi rugase chiar pe 
cavaleri să nu se obosească, întrucât ziua nu-i ameninţa 

nici o primejdie pe drum, iar tâlharii din pădure nu 
dăduseră semne de viaţă, dar când se încăpăţțânaseră să 
le conducă pe cele două jupânese, nu-i mai rămăsese 
decât să le răsplătească politeţea cu politeţe şi să-i 
poftească la Belczaczka. Obţinuse, de asemenea, şi 
făgăduiala jupânului Cyprianowicz că-i va întoarce 
vizita, dar abia peste câteva zile, fiindcă bătrânului îi 
venea greu să plece de acasă pe neaşteptate. 

Călătoria se scurgea repede; cavalerii îşi petreceau 
timpul întrecându-şi caii, iar jupâniţa Sieniiska apărând 
la ferestruicile caretei. Se opriră abia pe la mijlocului 
drumului, ca să lase caii să răsufle, la cârciuma numită 
destul de nepotrivit „Jaful”, lângă care se afla o fierărie 
şi un şopron. Fierarul potcovea un cal pe medeanul 
dinaintea fierăriei, iar dincolo de cârciumă aşteptau 
câteva sănii ţărăneşti, la care erau înhămate gloabe 
costelive, muşcate de bărzăuni, cu cozile ascunse între 
picioarele dinapoi şi torbele cu grăunţe agăţate pe cap. 

Oamenii ieşiră din cârciumă şi se opriră în 
apropiere să privească la careta înconjurată de călăreţi. 
Nu erau ţărani, ci olari şi târgoveţi de la Kozienice, care 
vara făceau oale, iar iarna, când se putea merge cu 
sania, le vindeau prin sate sau mai ales pe la 
iarmaroacele din împrejurimi. Li se părea că în 
asemenea caretă înconjurată de şleahtici atât de arătoşi 
trebuie să se afle un dregător mare, aşa că, deşi era ger, 
îşi scoaseră căciulile, uitându-se cu interes la noii sosiți. 

Călătorii, îmbrăcaţi călduros, nu coborâră din 
caretă, iar călăreţii rămaseră şi ei pe cai; doar unul 
dintre slujitorii lui jupân Pagowski se duse cu un urcior 
de vin şi o oală să le încălzească pentru boieri la focul 
din cârciumă. Între timp, jupân Pągowski le porunci 
târgoveţilor să se apropie şi începu să-i întrebe de unde 
sânt, unde se duc şi dacă nu i-a ameninţat vreo 
primejdie din partea fiarelor sălbatice. 

— Cum să nu ne amenințe, luminăţia ta, răspunse 
un târgoveţ bătrân, numai că noi mergem ziua şi în grup 

mare. Îi aşteptăm aici pe ai noştri din Przytyk şi de prin 
alte părţi. Poate că o să se strângă şi ceva ţărani şi dacă 
o să ne adunăm zece-douăzeci de sănii, o să plecăm 
noaptea, iar dacă nu, nu, deşi nu umblăm nici noi cu 
mâinile goale. 

— Dar oamenii, a păţit cineva ceva? 

— Lupii au mâncat un ovrei, s-aude că ziua în 
amiaza mare. Avea gâşte, pentru că au rămas penele pe 
drum, iar din om şi cal nu se mai văd decât oasele. 
Lumea a cunoscut că e ovrei numai după tichie. lar 
astăzi de dimineaţă a venit aici un şleahtic pe jos, care a 
petrecut toată noaptea într-un pin. Zice că i-a căzut 
calul şi lupii l-au sfâşiat sub ochii lui. A îngheţat atât de 
rău în copac, încât abia putea să vorbească, iar acum 
doarme. 

— Cum îl cheamă? N-a spus de unde este? 

—Nu. A băut numai bere fiartă şi s-a prăbuşit 
îndată ca mort pe laviţă. 

Jupân Pagowski se întoarse spre cavaleri: 

— Auziţi, domniile voastre? 

— Auzim. 

— Trebuie să-l trezim şi să-l întrebăm. A rămas fără 
cal, cum să-l lăsăm aici? Slujitorul meu ar putea să 
încalece pe celălalt cal de ham, alături de ajutorul 
vizitiului, şi să i-l dea pe al lui străinului. Ei zic că e 
şleahtic... Poate că vine de departe? 

—Se vede că se grăbea, adăugă Stanisław 
Cyprianowicz, de vreme ce a pornit noaptea la drum şi 
încă de unul singur. Mă duc să-l trezesc şi să-l întreb. 

Dorinţa lui se arătă însă de prisos, deoarece tocmai 
atunci ieşi din cârciumă slujitorul, purtând o tavă de 
lemn, pe care abureau cănile cu vin, şi ajungând la 
caretă, spuse: 

— Stăpâne, jupân Taczewski este aici. 

—Jupân Taczewski? Ce dracu' face el aici? 

—Jupân Taczewski? repetă jupâniţă Sieniiska. 

— Se îmbracă şi vine numaidecât, adăugă slujitorul. 

Cât pe-aci să-mi răstoarne tava, când a aflat că domniile 
voastre sunteţi aici... 

— Pe tine cine te întreabă de tavă?... 

Flăcăiandrul tăcu, de parcă şi-ar fi pierdut glasul, 
iar jupân Pagowski luă o cană cu vin, sorbi o dată, de 
două ori, apoi îi spuse lui Cyprianowicz cu anume 
supărare: 

—E un cunoscut de-al nostru şi chipurile vecin... de 
lângă Czarna... Un ştrengar cu mintea neaşezată. Se 
trage din neamul Taczewski de pe locurile astea, pe 
vremuri, mă rog, tot ţinutul... 

Lămuririle bătrânului Pagowski fură întrerupte de 
apariţia lui jupân Taczewski care, ieşind în grabă din 
cârciumă, se apropie de caretă cu pasul apăsat şi o 
anume sfială întipărită pe faţă. Era un şleahtic tânăr, de 
statură mijlocie, cu ochii negri, frumoşi, dar sărac lipit. 
Pe cap, avea o căciulă după moda ungurească, amintind 
de vremurile lui Batory', iar pe trup un contăş cenușiu, 
căptuşit cu blană de oaie. In picioare, purta cizme 
suedeze cu carâmbi uriaşi, care aproape că-i acopereau 
pulpele. În Polonia, nu mai avea nimeni asemenea 
încălțări, era limpede aşadar că fuseseră dobândite în 
război pe timpul lui Jan Kazimierz? şi scoase din magazia 
de vechituri de nevoie. Apropiindu-se, se uita cu 
schimbul când la jupân Pągowski, când la jupâniţa 
Sieniiska şi zâmbea arătându-şi dinţii albi, sănătoşi, dar 
zâmbetul lui era trist şi chipul răvăşit, chiar puţin 
ruşinat. 

— Mă bucur grozav, rosti oprindu-se lângă caretă şi 
înclinându-se cu căciula în mână, că vă văd sănătoşi, pe 
domnia ta, jupâniţă, şi pe domnia ta, binefăcătorul meu, 

1 Stefan Batory (1533- 1586) - voievod de Transilvania din 
1571, rege al Poloniei din 1576. A întărit monarhia, micşorând 
privilegiile aristocrației. A fost adeptul toleranţei religioase. 

? Jan Kazimierz (1609-1672) - rege al Poloniei între 1648-1668, 
căsătorit cu Maria Ludovica. Influențat de solie şi ajutat de partida 
franceză, stârneşte împotrivirea nobilimii, abdică în 1668 şi se mută 


în Franţa. 

fiindcă drumul e primejdios, lucru de care eu însumi am 
avut prilejul să mă conving. 

— Pune-ţi căciula pe cap, că-ţi îngheaţă urechile, 
răspunse jupân Pagowski cu asprime. Mulţămim pentru 
grijă. Dar domnia ta de ce umbli creanga prin pădure? 

Taczewski privi cu luare aminte la jupâniţă, ca şi 
când ar fi vrut s-o întrebe: „poate că tu ştii de ce?” dar 
văzând că aceasta ţine ochii plecaţi şi îşi face de lucru 
muşcând bentiţa de la glugă, spuse cu glasul apăsat: 

—Aşa, mi-a venit cheful să privesc la luna de 
deasupra pădurii. 

— Năstruşnic chef. Calul ţi l-au sfârtecat lupii? 

—L-au sfârtecat, într-adevăr, fiindcă eu însumi îl 
făcusem să-şi dea duhul înainte... 

— Cunoaştem. Şi ai stat toată noaptea într-un pin, 
ca o cioară... 

Aici, jupânii Bukojemski izbucniră într-un râs uriaş, 
de li se ridicară caii în două picioare, iar Taczewski se 
întoarse şi-i numără pe rând din ochi cu luciri reci ca 
gheaţa în pupile şi totodată ascuţite ca tăişul săbiei. 

După aceea, îi spuse lui jupân Pagowski: 

— Nu ca o cioară, ci ca un şleahtic fără cal, de care 
domniei tale îţi este îngăduit să râzi, dar alţii ar putea să 
o păţească. 

—Oho! ho! ho! repetară jupânii Bukojemski, 
îndemnându-şi caii spre el. Feţele li se întunecară într-o 
clipă şi începură să-şi muşte mustăţile ameninţător, dar 
tânărul îşi înălţă capul şi îi privi iarăşi sfidător. 

Atunci, glasul lui jupân Pagowski răsună atât de 
puternic şi poruncitor, de parcă se aflau cu toţii sub 
comanda bătrânului. 

— Fără gâlceavă, rogu-vă!... Asta-i jupân Taczewski, 
rosti după o vreme mai blând, adresându-se cavalerilor, 
iar ăştia-s jupân Cyprianowicz şi jupânii Bukojemski, 
cărora, pot zice că le datorăm viaţa, pentru că lupii ne- 
au atacat şi pe noi ieri. Insperate!, ne-au sărit în ajutor 


1 Nesperat, neaşteptat (Ib. lat.). 

dar la timp şi cu folos. 

—la timp, repetă apăsat jupâniţa Sienińska, 
ţuguindu-şi puţin buzele şi privind cu recunoştinţă la 
Cyprianowicz. Taczewski roşi, pe faţă i se răsfrânse 
umilinţa, ochii i se acoperiră de ceaţă şi răspunse cu 
glasul nespus de jalnic: 

—lLa timp! pentru că sânt o ceată întreagă şi au 
noroc de cai buni, pe când bietul meu fugar a pierit între 
colții lupilor, lipsindu-mă de cel mai bun prieten. Dar, 
aici privi cu mai multă bunăvoință la fraţii Bukojemski, 
sfinte să vă fie mâinile, domniile voastre, fiindcă aţi 
făcut ce-aş fi vrut şi eu din tot sufletul să fac, însă nu mi- 
a îngăduit Dumnezeu... 

Jupâniţa Sieniiska era se vede foarte schimbătoare, 
ca orice femeie, sau poate că îi părea rău de Taczewski, 
fiindcă ochii ei deveniră dintr-o dată galeşi şi se 
umeziră, pleoapele i se zbătură şi întrebă cu alt glas: 

— Bătrânul cal moldovenesc?... Doamne, eu ţineam 
atât de mult la el. Mă cunoştea şi el... 

Taczewski o privi cu o recunoştinţă adâncă. 

— Te cunoştea, domnia ta, te cunoştea... 

— E, jupâne Jacek... nu te lăsa frânt de durere... 

— Am suferit eu şi înainte, dar călare, acum însă voi 
suferi pe jos. Să te răsplătească Dumnezeu, jupâniţă, 
pentru vorba bună... 

— Domnia ta, deocamdată încalecă pe cel sur, îl 
îndemnă jupân Pagowski. Slujitorul o să urce pe cel de 
lângă ajutorul vizitiului sau o să stea pe bancheta din 
spatele caretei. Vezi că printre lucruri se află şi o burcă, 
îmbracă-te, că ai îngheţat toată noaptea, iar acum se 
lasă din nou gerul. , 

—E, da' de unde, refuză. Inadins nu mi-am luat şuba 
şi mi-e cald! 

— Atunci, la drum! 

Porniră numaidecât. Jacek Taczewski îşi mână calul 
spre ferestruica stângă a caretei, iar Stanisław 
Cyprianowicz spre cealaltă, aşa că jupâniţa, aşezată în 

faţă, putea să se uite lesne la amândoi, fără să se 
întoarcă. 


CAPITOLUL III 


Jupânii Bukojemski nu erau prea bucuroşi de 
tovărăşia lui Taczewski. Furioşi că ocupase locul de 
lângă caretă, se strânseră laolaltă şi începură să 
chibzuiască: 

— S-a uitat de sus la noi, spuse Mateusz. Pe 
Dumnezeu din cer, a vrut să ne umilească! 

—lar acum şi-a întors calul cu coada la noi. Ce 
ziceţi de una ca asta? 

— Păi cu capul nu-l poate întoarce, deoarece calul 
nu merge înapoi ca racul. Dar nu încape îndoială că 
umblă după jupâniţă, remarcă Marek. 

— Ai văzut bine. Ia uitaţi-vă cum se mai îndoaie şi se 
fuduleşte. Dacă i s-ar rupe cureaua de la scară, ar cădea 
de pe cal. 

—N-o să cadă, bătu-l-ar, că stă bine în şa, iar 
cureaua de la scară e bună. 

— Îndoaie-te, îndoaie-te, până nu te îndoim noi de 
tot! 


— Băgaţi de seamă! Iar îi zâmbeşte! 

— Ce facem, fraţilor? Il lăsăm să-şi facă de cap? 

— Nicidecum, pe viaţa mea! E drept, fătuţa nu-i 
pentru noi, dar ţineţi minte ce am hotărât ieri? 

— Na-ţi-o bună! Pesemne că şi-a dat seama, că pare 

mintos flăcăul, şi acum îi face curte în ciuda noastră. 

— Şi din dispreţ pentru sărăcia noastră. 

— [Ia te uită, marele magnat pe calul altuia! 

— Păi, nici noi nu călărim pe ai noştri. 

— Da, dar ne-a mai rămas o gloabă, dacă trei din noi 
stau acasă, unul poate pleca fie şi la război, pe când ăsta 
n-are nici măcar şaua lui, pentru că i-au sfâşiat-o lupii. 

— Şi mai ţine şi nasul pe sus. Ce-o fi având cu noi, 
puteţi să-mi spuneţi? 

— Hai să-l întrebăm! 

— Acum? 

— Îndată, dar cu cuviinţă, ca să nu-l supărăm pe 
bătrânul Pagowski. 

O să-l provocăm la duel abia după ce vom auzi ce 
răspunde. 

— Şi atunci va fi al nostru. 

— Care dintre noi s-o facă? 

—Eu, că sânt cel mai mare. Numai să-mi scutu 
ţurţurii de pe mustăţi! 

— Vezi să nu uiţi ce zice. 

— O să-i repet vorbele ca pe o rugăciune. 

Spunând acestea, cel mai vârstnic dintre jupânii 
Bukojemski începu să-şi fărâmiţeze ţurţurii de gheaţă de 
pe mustăţi, apoi îşi apropie calul de fugarul lui 

aczewski şi rosti: 

— Domnia ta... 

—Ce este? întrebă Taczewski, dezlipindu-şi cu 
părere de rău privirile de la caretă. 

— Domnia ta, ce ai cu noi? 

Taczewski se uită o clipă la el cu uimire, după care 


Şi înălțând din umeri, se întoarse iarăşi spre caretă. 
Bukojemski tăcu un răstimp, întrebându-se dacă 
trebuie să se ducă la ceilalţi fraţi şi să le repete 
răspunsul, sau să continue vorba. Gândul din urmă i se 
păru cel mai potrivit, aşa că urmă: 

— Dacă socoteşti că vei dobândi ceva, eu îţi spun ce 
mi-ai spus şi tu mie: nimic! 

Pe chipul lui Taczewski se răsfrânseră plictiseala şi 
iritarea, deoarece înţelese că fraţii căutau ceartă cu tot 
dinadinsul, iar lui nu-i ardea câtuşi de puţin de gâlceavă. 
Cu toate acestea, se gândi că trebuie să răspundă într- 

n fel care să sfârşească discuţia. 

Intrebă deci: 

— Ceilalţi fraţi de asemenea?... 

— Păi, cum altfel! Dar cum adică de asemenea? 

— Asta ghiceşte domnia ta, iar acum rogu-te să nu 
mă întrerupe de la o îndeletnicire mai plăcută. 

Bukojemski îl mai însoţi vreo zece-cincisprezece 
paşi, apoi opri calul. 

— Ce ţi-a spus? Vorbeşte deschis! întrebară fraţii. 

Jan repetă. Nu se bucurară prea mult. 

— N-ai ştiut să-l stârneşti, îi reproşă Łukasz. Trebuia 
să-i înghionteşti mârţoaga cu scara în burtă sau, ştiind 
că-l cheamă Jacek, să-i zici: uite maţe! 

— Sau să-i zici aşa: dacă ţi-au mâncat lupii calul, 
cumpără-ţi o capră de la Przytyk. 

— Nu-i timpul trecut, dar ce-a vrut să spună prin 
„ceilalţi fraţi de asemenea?” 

— Poate că a vrut să întrebe: sânt şi ei tot nişte 
prostănaci? 

— Mai mult ca sigur! Pe legea mea! exclamă Marek. 
Nu putea să se gândească la altceva! Şi acum ce facem? 

— Ori moare el, ori noi! Pentru Dumnezeu, asta-i o 
erezie despre care trebuie să-i spunem şi lui Stach. 

— Să nu-i spui nimic, fiindcă de vreme ce-i dăm lui 
jupâniţa, Stach s-ar cuveni să-l provoace la duel, aşa că 
noi trebuie să i-o luăm înainte. 

— Când? 

—la Pągowski, nu merge. lar Betczaczka e 
aproape. 

Într-adevăr, Belczaczka nu era prea departe. La 
marginea pădurii, se vedea crucea înălţată de jupân 

Pągowski, cu Mântuitorul de tablă între două sulițe; 
spre dreapta, acolo unde drumul cotea dincolo de 
pădure, se zărea lunca întinsă cu dâlma arinişului 
crescut de-a lungul pârâului; în spatele tufişurilor de 
arin, pe partea cealaltă, mai înaltă, se iţeau coroanele 
desfrunzite ale copacilor uriaşi şi fumurile caselor. 

În curând, convoiul ajunse în sat, iar după ce trecu 
de îngrădituri şi acareturi, înaintea ochilor călăreţilor se 
ivi conacul lui jupân Pagowski. 

Curtea largă era înconjurată de o palisadă veche, 
putrezită şi pe alocuri ruptă. Din timpuri străvechi, prin 
aceste părţi nu se abătuse nici un vrăjmaş, aşa că nu se 
îngrijea nimeni de apărarea aşezării. În bătătura întinsă, 
erau două porumbare. Într-o parte, se înălța clădirea 
pentru slujitori, iar în cealaltă magazia, hambarul şi un 
şopron mare pentru uscat şi afumat brânza, întocmit din 
trunchiuri subţiri şi scânduri aşezate în cruciş. În faţa 
casei şi împrejurul curţii, erau bătuţi în pământ pari nu 
prea înalţi cu inele de fier pentru legarea cailor; fiecare 
par era împodobit cu o căciulă de zăpadă îngheţată. 
Conacul era vechi, încăpător şi cu acoperişul scund de 
paie. Pe medean, umblau de colo-colo câinii, iar printre 
ei se plimba o barză îmblânzită cu aripa ruptă, care 
pesemne ieşise cu o clipă înainte din odaia caldă ca să 
se mişte în aerul rece de afară. 

În casă, erau aşteptaţi, deoarece jupân Pągowski 
repezise un flăcăiandru să dea de ştire. Acelaşi slujitor 
le ieşi acum în întâmpinare şi spuse înclinându-se: 

— A venit jupân Grothus, starostele! de Rajgród. 

— Pentru Dumnezeu! strigă Pągowski, aşteaptă de 
mult? 

— Nu e nici un ceas de când a sosit. Voia să plece, 
dar i-am spus că domnia ta ai să te întorci îndată. 

— Bine i-ai spus. 

După care, se întoarse spre oaspeţi: 

— Poftiţi, domniile voastre, jupân Grothus este o 


1 Conducătorul unui ţinut în Evul Mediu. 

rudă a mea dinspre soţie. Se întoarce pe aici de la 
Varşovia, de la fratele lui, fiindcă este deputat în seim!. 
Intraţi, rogu-vă! 

În curând, se aflară în încăperea de oaspeţi înaintea 
starostelui de Rajgród, care mai că atingea tavanul cu 
capul, deoarece îi întrecea puţin în înălţime până şi pe 
jupânii Bukojemski, iar odăile erau neobişnuit de scunde 
în toată casa. Jupân Grothus era un şleahtic arătos cu 
privirea înţeleaptă, faţa şi chelia de cârmuitor, iar 
fruntea brăzdată de o tăietură vindecată între sprâncene 
la rădăcina nasului. Această cicatrice, asemănătoare cu 
o încreţitură, împrumuta chipului o expresie aspră şi 
parcă mânioasă. Acum, însă, îi zâmbi cu bunăvoință lui 
jupân Pagowski şi deschise braţele exclamând: 

— Uite că eu, oaspetele, îl întimpin pe adevăratul 
stăpân în casa lui. 

Jupân Pagowski îi înconjură gâtul cu braţul şi 
răspunse: 

—Ce oaspete drag! Să-ţi dea Dumnezeu sănătate, 
frăţioare, că ai trecut pe la mine. Ce se mai aude pe 
acolo? 

— De privatis? , bine, iar de publicis, de asemenea 
bine, pentru că-i război. 

— Război! Cum adică? Deja? Noi? 

— Noi încă nu, dar alianţa cu împăratul va fi iscălită 
în martie, iar după aceea, războiul e sigur. 

Cu toate că încă dinaintea Anului Nou începuse să 
se vorbească despre viitorul război cu turcii şi unii nu se 
mai îndoiau de el, confirmarea zvonurilor de către un 
om atât de cunoscut şi hârșit cu treburile publice, ca 
jupân Grothus, făcu o impresie adâncă asupra lui 
Pagowski şi a tinerilor săi oaspeţi. Abia apucă stăpânul 
casei să-i prezinte starostelui, că şi începu discuţia 
despre război, despre Tekeli şi încăierările sângeroase 
din Ungaria, a căror faimă se răspândise, asemenea 


t Un fel de parlament polonez. 
? Aici în sensul de treburi particulare (lb. lat.). 

unui pârjol uriaş, până în Austria şi Polonia. Avea să fie 
un război cumplit, de care tremurau împăratul de la 
Roma şi toate ţinuturile nemţeşti. Priceput în ale 
politicii, jupân Grothus le spuse că Poarta va urni 
jumătate din Asia şi toată Africa, pentru a alcătui o forţă 
cum nu se mai văzuse, dar aceste veşti nu stricară 
nimănui buna dispoziţie, dimpotrivă, sătui de odihna 
îndelungată de acasă, tinerii ascultau cu bucurie, 
întrucât războiul le oferea timp liber pentru slavă, 
merite şi chiar pentru foloase. 

De aceea, auzindu-l pe staroste vorbind astfel, 
Mateusz Bukojemski îşi lovi genunchiul cu palma, de 
răsună încăperea, şi rosti: 

— Jumătate din Asia şi încă cineva? Ehei! Parcă-i 
pentru prima dată! 

— Nu-i prima dată, adevărat grăieşti, domnia ta! 
încuviinţă stăpânul casei, a cărui faţă de obicei 
posomorâtă se lumină de bucurie. Dacă este lucru sigur, 
scrisorile vor fi trimise curând şi va începe strângerea 
oştirii. Deie Domnul să fie cât mai repede. Bătrânul 
Dziewiatkiewicz a fost la Hotin, deşi era orb de amândoi 
ochii. Feciorii îi îndreptau sulița pentru năvală şi izbea 
şi el în ieniceri ca şi ceilalţi. Dar eu n-am nici un fiu! 

—Apăi, frăţioare, dacă cineva are dreptul să 
rămână acasă, acela eşti tu, îl îmbună starostele. E rău 
că n-ai un fecior la război, tot atât de rău e să n-ai ochi, 
dar cel mai rău este să n-ai mână. 

—Am învăţat să mânuiesc sabia cu amândouă 
mâinile, răspunse jupân Gedeon, iar frâul se poate ţine 
şi în gură. În sfârşit... Aş fi vrut să mor luptând cu 
duşmanul... pe câmpul de luptă... Şi nu numai pentru că 
mi-au distrus fericirea vieţii... Nu ca să mă răzbun... o, 
nu! Spun adevărul curat, am îmbătrânit, am văzut 
multe, am chibzuit îndelung şi am cunoscut atâta 
răutate omenească, atâta neorânduială în Republica 
asta a noastră, atâtea seimuri întrerupte din cauza 
intereselor, atâta neascultare şi fărădelegi, încât vă 

spun, domniile voastre, că nu o dată l-am întrebat 
disperat pe Dumnezeu: o, Doamne, de ce ai mai creat 
Republica şi poporul nostru? Abia acum, când marea 
păgânilor se umflă, când balaurul spurcat deschide 
botul să înghită lumea întreagă şi creştinătatea, când, 
aşa cum spui domnia ta, împăratul de la Roma şi toate 
ţinuturile nemţeşti tremură în faţa acestei năvale, ştiu 
pentru ce ne-a creat Dumnezeu şi ce îndatorire ne-a 
menit. Şi turcii cred la fel. N-au decât să tremure alţii, 
noi n-o să tremurăm, cum n-am tremurat nici altădată; 
să curgă sângele nostru, fie şi până la ultima picătură, 
împreună cu al meu, amin! 

Ochii lui jupân Pagowski se umeziră din pricina 
emoţiei, dar nu îngădui lacrimilor să-i şiroiască pe 
obraji; poate pentru că se scurseseră toate mai demult 
sau poate că era un om aspru cu sine şi cu ceilalţi. Jupân 
Grothus îi înconjură gâtul cu braţul, îl sărută pe 
amândoi obrajii şi întări: 

— Adevărat, prea adevărat! La noi e mult rău şi 
numai cu sângele nostru ne putem răscumpăra înaintea 
Domnului. Asta-i datoria, slujba încredinţată nouă de 
Dumnezeu, asta-i predestinarea poporului nostru. Se 
apropie timpul când va trebui s-o dovedim... Aşa-i! 
Umblă vorba că păgânii îşi vor îndrepta năvala asupra 
Vienei. Vom merge acolo şi în faţa lumii întregi vom 
arăta că nu suntem altceva decât oştenii lui Cristos, 
meniţi să apărăm credinţa şi crucea. Toate noroadele 
care au trăit liniştite până acum în spatele nostru, vor 
vedea în lumina zilei dumnezeieşti cum ne îndeplinim 
datoria; deie Domnul ca slava şi meritele noastre să 
dăinuie cât va dăinui pământul! 

La aceste cuvinte, tinerii fură cuprinşi de 
înflăcărare. Jupânii Bukojemski zvâcniră de pe scaune şi 
prinseră să strige cu glasuri puternice: 

— Să dea Dumnezeu! Când se strânge oştirea? 

Iar Cyprianowicz adăugă: 

— Nu mai avem răbdare! Suntem gata, fie şi azi! 

Numai Taczewski continua să stea posomorât şi 
tăcea; veştile ce umpleau de bucurie inimile tuturor, 
însemnau pentru el doar durere şi amărăciune. 
Gândurile şi privirile lui stăruiau asupra jupâniţei care 
trebăluia veselă pe lângă masă, şi-i spuneau cu reproş şi 
jale nespusă: 

„Dacă n-ai fi fost tu, aş fi plecat la curtea vreunui 
magnat şi, chiar dacă nu mi-aş fi găsit norocul acolo, aş 
fi avut cel puţin o armură pe cinste şi un cal, iar acum 
m-aş fi înrolat sub steag, să-mi caut moartea sau gloria. 
Frumuseţea ta, privirile tale şi vorbele ce mi le-ai 
aruncat ca pe o pomană, m-au făcut să rămân aici şi 
aproape să mor de foame cu cele câteva brazde de 
pământ. Din cauza ta, n-am apucat să cunosc lumea şi 
să deprind bunele purtări. Cu ce m-am făcut vinovat, de 
parcă mi-ai robit sufletul şi trupul?... Aş prefera totuşi să 
mor, decât să nu te văd un an. Mi-am pierdut şi ultimul 
cal, grăbind în ajutorul tău, iar tu ai râs de mine şi te 
uiţi dulce la altul. Acum ce-am să fac? O să fie război. Să 
mă înrolez ca slujitor sau să mă ruşinez ajungând la 
pedestrime? Ce ţi-am făcut, de n-ai avut milă de mine 
niciodată?” 

Astfel se jeluia în sărăcia lui Jacek Taczewski, 
simțindu-se cu atât mai mult nedreptăţit de soartă, cu 
cât se trăgea dintr-un neam de cavaleri cu renume. Şi 
chiar dacă nu era adevărat că jupâniţa Sienińska n- 
avusese milă de el niciodată, e drept că numai din 
pricina ei nu plecase în lume, trăind aici izolat de 
oameni, cu doi ţărani, adesea neavând nici ce pune în 
gură. Avea şaptesprezece ani, iar ea doar treisprezece, 
când o îndrăgise ca pe lumina ochilor, şi de cinci 
primăveri o iubea tot mai mult şi mai resemnat, fără 
speranţă. La început, jupân Pagowski îl primise cu 
plăcere, ca pe un urmaş al unei familii vestite, ce 
stăpânea odinioară tot ţinutul, dar mai târziu, înțelegând 
cum stau lucrurile, devenise foarte aspru, crud chiar. 
Fără îndoială, nu-i închidea uşa în nas, dar îl ţinea 

departe de jupâniţă, nutrind pentru ea cu totul alte 
planuri şi speranţe. Cât despre jupâniţă, aceasta îşi 
încerca puterea asupra tânărului, făcându-şi lucru de 
joacă din dragostea lui, aşa cum procedează orice fată 
cu florile de pe luncă. Se apleacă asupra uneia, rupe alta 
sau îşi împleteşte vreuna în cosiţă, apoi o aruncă şi nu 
se mai gândeşte la ea pentru ca mai târziu să-şi caute 
altele.  Taczewski nu-i  vorbise niciodată despre 
dragostea lui, dar ea înţelesese totul, chiar dacă se 
prefăcea că n-are habar şi că în genere nu vrea să ştie 
de nimic din ce se petrece în sufletul lui. Il purta cu 
vorba, cum îi plăcea. O dată, urmărită de albine, se 
băgase în mantia lui şi i se tupilase la sân, dar după 
aceea nu-l iertase două zile. Uneori, îl trata aproape cu 
dispreţ, iar când flăcăului i se părea că totu-i pierdut, cu 
o privire dulce sau cu o vorbă spusă din inimă îi umplea 
sufletul de bucurie şi nădejde. Dacă adesea, din cauza 
vreunei nunţi, a zilei numelui sau a vânătorilor din 
împrejurimi, lipsea câteva zile de la Betczaczka, îi ducea 
tare mult dorul, dar când se întorcea, se răzbuna pentru 
aşteptarea ei şi-l necăjea şi mai abitir. Cele mai grele 
clipe erau pentru el atunci când aveau musafiri, iar 
printre ei se nimerea şi vreun tinerel chipeş şi 
întreprinzător. Jacek Taczewski credea în asemenea 
momente că în inima ei nu există nici strop de milă. Aşa 
gândea şi acum din cauza lui Cyprianowicz şi tot ce 
povestise  jupân  Grothus despre viitorul război, 
adăugase şi mai multă amărăciune în paharul şi aşa 
prea plin de gânduri triste. 

Taczewski se obişnuise să se stăpânească foarte 
bine în casa lui jupân Pagowski, cu toate acestea, în 
timpul cinei, abia putea sta locului, ascultând discuţia 
jupâniţei cu Stanisław Cyprianowicz. Nefericitul flăcău 
băgă de seamă că acesta îi plăcea într-adevăr fetei, 
deoarece era bine făcut, destoinic şi cu mintea ageră. La 
masă se discuta tot despre viitoarea recrutare. Aflând de 
la jupân Grothus că s-ar putea ca el însuşi să strângă 

oşteni prin aceste locuri, Cyprianowicz se întoarse 
deodată spre jupâniţă şi o întrebă: 

— Domnia ta, ce steaguri preferi? 

Jupâniţă privi la umerii lui şi răspunse: 

— Pe cele de husari. 

— Din cauza aripilor? 

— Intocmai. Am văzut o dată nişte husari şi am 
crezut că sânt oştenii cerului; i-am visat după aceea în 
două rânduri. 

— Nu ştiu dacă mă vei visa şi pe mine în caz că voi 
ajunge la husari, dar e sigur că eu te voi visa pe domnia 
ta, şi tot aşa cu aripi. 

— De ce, mă rog? 

— Pentru că aşa arată un înger. 

Jupâniţă Sieniiska îşi cobori ochii şi genele îi 
adumbriră obrăjorii rumeni, apoi dădu răspuns: 

— Du-te la husari, domnia ta! 

Taczewski îşi încleştă dinţii şi îşi trecu mâna peste 
fruntea asudată, dar cât dură cina, nu avu parte de nici 
un cuvinţel şi de nici o privire. Abia când se ridicară cu 
toţii de la masă şi în încăpere se iscă zgomot de scaune 
târşite, glasul îndrăgit îi şopti dulce la ureche: 

— Şi domnia ta ai să pleci la război? 

— La pieire! la pieire! încuviinţă jupân Jacek. 

În acest răspuns, era o durere atât de adâncă şi 
neprefăcută, încât glăsciorul iubit se auzi iarăşi, mişcat 
parcă: 

— Ce rost are să întristezi lumea? 

—E, după mine n-o să plângă nimeni. 

— De unde ştii, domnia ta? şopti pentru a treia oară 
glasul fecioarei. 

După care, asemenea unei minunate apariţii de vis, 
se duse la ceilalţi oaspeţi şi înflori ca un trandafir în alt 
colţ al încăperii. 

Intre timp, jupânii mai vârstnici se aşezară după 
cină la un pahar cu mied şi săturându-se să tot 

orbească despre treburile obşteşti, trecură la cele 

particulare. Jupân Grothus o urmări o vreme cu ochi 
înduioşaţi pe jupâniţa Sieniiska, apoi zise: 

— Parcă-i o lumânare! Priveşte, domnia ta, la tinerii 
ăştia care se învârtesc ca fluturii în jurul flăcăruii! Nu-i 
de mirare, căci dacă n-ar fi anii, şi vârstnicii ar face la 
fel. 

Dar jupân Pagowski dădu din mână a lehamite. 

— Aşa şi sânt, nişte fluturi cenuşii, nimic altceva. 

— Cum adică? Doar Taczewski nu-i un fitecine! 

—Dar e sărac ca un băț. Bukojemski nu-s nici ei 
nişte pârliţi. Spun că se înrudesc şi cu sfântul Petru, 
lucru ce-i poate ajuta la intrarea în rai, dar aici pe 
pământ trăiesc tuspatru ca nişte pădurari de rând în 
casa din codrul regelui. 

Jupân Grothus rămase la fel de mirat de înrudirea 
fraţilor Bukojemski, ca şi jupân Pagowski, aşa că încercă 
să-l descoase în amănunt, până când izbucni în râs şi 
cuvântă: 

— Sfântul Petru este un mare apostol şi nu vreau să- 
l] jignesc cu nimic, cu atât mai mult cu cât, bătrân fiind, 
voi avea curând nevoie de ocrotirea lui, dar fie vorba- 
ntre noi, ca rudă... nu prea ai cu ce te lăuda... N-a fost 
decât pescar, nimic altceva... Sfântul Iosif, care 
descinde din David, mă rog, despre unul ca ăsta să-mi 
vorbeşti! 

—Eu vreau să spun că aici nu-i nici unul potrivit 
pentru această fecioară, şi nu numai printre cei aflaţi 
acum sub acoperişul casei mele, dar nici măcar prin 
împrejurimi. 

— Da, dar cel care stă lângă jupâneasa Winnicka?... 
Pare un cavaler vrednic. 

— Cyprianowicz? Aşa-i, n-am ce zice, dar provine 
dintr-o familie de oameni înnobilaţi numai de trei sau 
patru generaţii. 

— Atunci de ce-i chemi aici? Cupidon e un trădător 
şi nici nu-ţi dai seama când poate să-ţi strice socotelile. 

Jupân Pagowski, deşi când îi prezentase pe tineri, 

nu uitase să spună şi cât le datorează, îi povesti încă o 
dată în amănunt despre atacul lupilor şi ajutorul pe 
care-l cunoscuse din partea lor. Îi poftise acasă numai 
din recunoştinţă. 

— Bine ai făcut, îl lăudă jupân Grothus, dar ai grijă 
că Amor poate să-ţi strice planurile, pentru că şi fetei îi 
curge sânge prin vine, nu apă. 

— Ehei, scapă printre degete ca o nevăstuică, se 
împotrivi jupân Pagowski. De muşcat, nu ştiu, poate că e 
în stare să şi muşte, dar se strecoară lesne printre 
degete şi nu oricine se pricepe s-o prindă. Asta-i virtutea 
înnăscută a sângelui albastru; nu se lasă cu una, cu 
două, fiindcă trebuie să stăpânească, să conducă. Nu 
sânt nici eu dintre cei ce se lasă duşi de nas cu uşurinţă, 
dar nu o dată sânt nevoit să-i cedez. E drept că sânt 
foarte îndatorat neamului Sieniiski, dar chiar dacă n-aş 
fi, când începe să-şi mute cosiţa de pe un umăr pe 
celălalt, să-şi plece capul şi să se uite la mine dintr-o 
parte, de cele mai multe ori face ce vrea. Nu de puţine 
ori, m-am gândit că este o adevărată onoare 
binecuvântată de Dumnezeu că fiica, ultimul vlăstar al 
acestui neam, se află în casa mea... Doar ştii şi domnia 
ta că... toată Podolia a fost a lor. Dacă e să recunoaştem 
adevărul, apoi şi familiile Daniłowicz, şi Żółkiewski, şi 
Sobieski se trag din ei... Măria sa, regele, s-ar cuveni să 
nu uite asta, mai ales că din aceste averi nemăsurate n-a 
mai rămas aproape nimic şi fata va avea ceva numai din 
ce-i voi lăsa eu... 

— Şi rudele ce-o să spună? 

— Cei din neamul meu sânt foarte departe şi nu vor 
avea pretenţii. Totuşi, adesea, nu-mi dă pace gândul că 
după moartea mea se pot ivi niscaiva greutăţi, procese, 
certuri... cum se întâmplă de obicei la noi. Mă gândesc 
îndeosebi la rudele soţiei, de la care am o parte din 
avere şi Betczaczka. 

— Eu nu voi intenta proces, îl asigură jupân Grothus 
zâmbind, dar pentru ceilalţi nu bag mâna în foc. 

— Asta-i, aici e buba!... Tocmai mă gândeam să plec 
la Varşovia şi să-l rog pe rege să aibă grijă de orfană în 
viitor, dar acum el este preocupat de altele. 

— Dacă domnia ta ai avea un băiat, ar fi foarte 
simplu să-i dai fata... 

Jupân Pagowski se uită la starostele de Rajgród cu 
privirea încărcată de atâta durere, încât acesta îşi 
întrerupse vorba. Tăcură amândoi un răstimp mai lung, 
apoi jupân Gedcon rosti cu glasul tremurând de emoție: 

—Frăţioare, aş putea să-ţi răspund ca Vergiliu!: 
„infandum iubes renovare dolores”...? Aşa.-i... ar fi simplu 
de tot... Dar să-ţi spun ceva, dacă nu era asta, mă 
duceam de mult pe ceea lume. Fiul meu a fost răpit de 
mic de urdie. S-a întâmplat nu o dată ca oamenii să se 
întoarcă din robie chiar atunci când pierise şi amintirea 
lor... Ani întregi am aşteptat această minune, ani întregi 
am trăit cu această speranţă. Şi azi, când beau puţin, 
îmi spun: ce-ar fi totuşi!... Dumnezeu e mai mare decât 
aşteptarea omenească. Momentele de nădejde sânt însă 
scurte, iar durerea lungă şi în fiecare zi... Nu! De ce să 
mă amăgesc singur? Sângele meu nu se va uni cu cel al 
neamului Sieniiski, iar dacă rudele îmi vor sfârteca 
avutul, această copilă din familia căreia îi datorez totul, 
va rămâne fără o bucată de pâine pe lume!... 

Băură iarăşi amândoi în tăcere. Jupân Grothus se 
gândea cum să îmblânzească durerea pe care i-o 
produsese fără să vrea stăpânului casei şi cum să-l 
mângâie în suferinţă. În cele din urmă, îi veni o idee şi o 
socoti foarte fericită. 

— Ehei, spuse, nu se află boală fără leac, aşa că 
domnia ta poţi să-i asiguri fetei o bucată de pâine fără 
nici o greutate. 

—iÎn ce fel? întrebă jupân Pągowski cu anume 


1 Publius Vergilius Maro (70-19 î.e.n.) - mare poet latin. A 
conceput printre altele, Bucolice, Egloge, Georgice şi Eneida. 
2 Aici cu sensul: „vorbeşte-mi de nenorocire, ca să-mi 
reînnoieşti durerea” (Ib. lat). 

nelinişte. 

— Păi ce, nu se întâmplă de atâtea ori ca oameni 
mai în vârstă să ia de neveste fete cu anii neîmpliniţi? 
lată un exemplum din, istorie: marele hatman 
Koniecpolski, deşi era mai bătrân ca tine, s-a căsătorit 
cu o fecioară încă necoaptă. E drept, însă, că, înghițind 
prea multe hapuri întineritoare, a murit în prima noapte 
după cununie, dar nici jupân Makowski, pocillator! de 
Radom, nici jupân Rudnicki, starostele de vânătoare, n- 
au murit, cu toate că amândoi aveau peste şaptezeci de 
ani... Domnia ta te ţii destul de bine... Dacă Domnul 
Dumnezeu te va blagoslovi cu un fecior, cu atât mai 
bine, iar dacă nu, o vei lăsa pe tânăra văduvă în pace şi 
îndestulare, şi va putea să-şi aleagă bărbatul dorit. 

E greu de spus dacă lui jupân Pągowski îi trecuseră 
vreodată prin minte asemenea gânduri, destul că auzind 
cuvintele starostelui de Rajgród, se zăpăci de-a binelea, 
turnă mied în paharul starostelui cu mâna tremurătoare, 
până când băutura aleasă începu să se scurgă de pe 
masă pe podea, şi rosti: 

— Să bem!... Pentru biruinţa armiei creştine. 

— Asta, pe de o parte, răspunse jupân Grothus 
urmărindu-și gândul, iar pe de alta, domnia ta cugetă la 
cele ce-am spus, fiindcă mi se pare c-am nimerit-o. 

— Ei, domnia ta! Ce legătură are? Ia şi mai bea! 

Vorbirea le fu întreruptă de târșâitul scaunelor de la 
masa mai mare. Jupâneasa Winnicka şi jupâniţă 
Sienińska voiau să se ducă la culcare. Glasul jupâniţei, 
răsunător ca un clopoțel de argint, porni să repete: 
„noapte bună, domnia ta, noapte bună, domnia ta”, apoi 
se înclină frumos înaintea lui jupân Grothus, sărută 
mâna lui jupân Pagowski, îşi frecă fruntea şi năsucul ca 
o pisică de umărul lui şi plecă. Cyprianowicz, fraţii 
Bukojemski şi Taczewski ieşiră îndată în urma lor. In 
încăpere, rămaseră doar cei doi bătrâni şi tăifăsuiră 
îndelung, deoarece jupân Pagowski porunci să se aducă 


1 Paharnic (lb. lat). 

încă un urcior de mied şi mai bun. 

DAL AY 


CAPITOLUL IV 


Dacă era o simplă întâmplare sau o şotie a 
jupâniței, nu se ştie, destul că frații Bukojemski 
căpătară o odaie mare în clădirea slujitorilor, ia 
Cyprianowicz şi Taczewski una mai mică pentru 
amândoi tot acolo. Cei doi tineri se simțeau destul de 
stânjeniţi şi, ca să nu-şi vorbească, începură numaidecât 
să rostească rugăciunile, lucru care dură mai mult decât 
de obicei. Totuşi când le sfârşiră, urmă o tăcere 
stingheritoare pentru amândoi, fiindcă deşi nu-şi doreau 
binele, simțeau că nu se cuvine să se trădeze şi că 
deocamdată, câtă vreme se aflau în casa lui jupân 

trebuiau să se prefacă, ascunzându-şi 


Taczewski îşi descinse sabia, o scoase din teacă, se 
uită la tăiş în lumina focului din cămin şi se apucă s-o 
şteargă cu o cârpă. 

— După ce-a stat în ger, murmură parcă pe jumătate 
pentru sine, pe jumătate pentru Cyprianowicz, fierul 
năduşeşte la căldură şi prinde rugină. 

-—lar noaptea trecută a îngheţat de-a binelea, 
răspunse Cyprianowicz. 

O spuse fără vreo intenţie răutăcioasă, doar pentru 
că-i trecu prin cap că Taczewski petrecuse într-adevă 
noaptea cu pricina afară pe un ger năprasnic; dar acesta 
sprijini îndată vârful săbiei în podea şi-l privi aprig în 
ochi. 

— Domnia ta vrei să spui că am stat în copac? 

— De bună seamă, răspunse Stanistaw cu simplitate, 
acolo nu era nici o sobă. 

— În locul meu, ce-ai fi făcut? 

Cyprianowicz era gata să răspundă: „la fel”, dar 
pentru că întrebarea fusese pusă cu glasul apăsat, rosti: 

— De ce trebuie să-mi bat capul cu asta, de vreme 
ce eu n-am fost acolo? 

Un fulger de mânie alunecă pe faţa lui jupân Jacek 
şi, ca să se stăpânească, se apucă să sufle peste lamă şi 
s-o frece şi mai avan; în sfârşit, o băgă înapoi în teacă şi 
zise: 

— Dumnezeu le trimite pe toate, şi bune şi rele. 

Şi ochii, scânteietori mai înainte, i se acoperiră din 
nou de tristeţe, deoarece îşi aduse aminte de singurul 
lui prieten, calul pe care-l sfâşiaseră lupii. 

Tocmai atunci se deschise uşa şi de afară intrară cei 
patru fraţi Bukojemski. 

— Gerul s-a mai muiat şi zăpada abureşte, constată 
Mateusz. 

— O să fie ceaţă, adăugă Jan. 

Deodată îl zăriră pe Taczewski; la început, nu-l 


se miră Łukasz, întorcându-se spre 
Cyprianowicz, tu stai aici în asemenea tovărăşie? 
Tuspatru îşi sprijiniră mâinile în şold şi-l ţintuiră pe 
jupân Jacek cu priviri provocatoare. 

Tânărul, însă, înhăţă un scaun şi trăgându-l în 
mijlocul încăperii, îl întoarse cu o mişcare repezită spre 
jupânii Bukojemski, apoi îl încălecă îndată ca pe un cal, 
îşi rezemă coatele de spătar, înălţă capul şi se uită la ei 
tot atât de sfidător. 

Un răstimp, se înfruntară astfel; de o parte, el, cu 
picioarele larg desfăcute, încălţate în cizmele-i suedeze, 
de cealaltă, ei, umăr lângă umăr, uriaşi, ameninţători şi 
puşi pe gâlceavă. 

Cyprianowicz înţelese că avea să înceapă cearta, 
dar în acelaşi timp îi venea să râdă. Convins că va putea 
împiedica încăierarea în orice clipă, îi lăsă deocamdată 
să se măsoare din priviri. 

„Ei, e destul de curajos! îşi spuse, gândindu-se la 
Taczewski, nu se pierde cu firea!” 

În acest timp, tăcerea continua, stânjenitoare şi 
caraghioasă totodată. Jupân Jacek simţi şi el la fel şi 
glăsui cel dintâi: 

— Şedeţi, domniile voastre, nu numai că vă îngădui, 
dar vă şi rog. 

Fraţii Bukojemski se priviră uimiţi, încurcaţi de 
întorsătura neaşteptată a lucrurilor. 

— Cum adică? Ce-i asta? Ce-şi închipuie?... 

—Vă rog, vă rog!... repetă Taczewski, arătând 
câteva scaune fără rezemătoare. 

— Şedem, fiindcă aşa ne place, pricepi? 

— N-are rost atâta ceremonie. 

— Ce ceremonie? strigă Łukasz. Faci pe episcopul 
sau pe senatorul? Ei, tu, oi fi vreun Pompei!... 

Taczewski nu se clinti de pe scaun, doar spinarea 
începu să-i tremure parcă de râs. 


1 Cnaeus Pompeius Magnus (106-48 î. e. n.) - comandant şi om 
politic roman. lnăbuşă revolta lui Sertorius în Spania (77), luptă cu 
răsculații lui Spartacus în Italia (71), lichidează piraţii din Marea 
Mediterană (67), îl învinge pe Mitridate (65), supune Siria (64) şi 
ludeea (63). Certat cu senatul, participă la primul triumvirat (60). 
invins la Farsalos de Cezar (48), moare în timp ce fugea. 

— De ce-mi zici Pompei, domnia ta? întrebă. 

— Pentru că o meriţi. 

— Sau poate pentru că eşti un prostănac! 

— Loveşte, cine crede-n Dumnezeu! răcni Jan. 

Dar se vede că jupân Jacek se săturase de vorbă, 
întrucât se ridică pe neaşteptate şi se repezi ca o pisică 
spre cei patru fraţi. 

— Ascultaţi, încurcă-lume, rosti cu glasul rece ca 
oţelul, ce vreţi de la mine? 

— Sânge! exclamă Mateusz. 

— Nu mai scapi! răcni Marek. 

— leşi  numaidecât  afară!... adăugă Mateusz, 
punându-şi mâna-n şold. 

Dar Cyprianowicz se băgă repede între ei. 

— Nu vă îngădui! strigă. Aici e casa altuia. 

— Aşa-i! întări Taczewski, suntem într-o casă străină 
şi n-am să-i fac lui jupân Pagowski ruşinea de a vă 
cresta pielea sub acoperişul lui, dar o să vă găsesc 
mâine! 

— Mâine, o să te căutăm noi! bubui Mateusz. 

— Mi-aţi căutat ceartă cu lumânarea toată ziua! Nu 
ştiu de ce, pentru că eu nu v-am cunoscut şi nici voi pe 
mine, dar mi-o veţi plăti, fiindcă îmi voi spăla jignirea 
înfruntând nu patru, ci zece ca voi. 

— Oho, va fi de-ajuns şi unul singur. Se vede că n-ai 
auzit de fraţii Bukojemski, se burzului Jan. 

Taczewski se întoarse brusc spre Cyprianowicz: 

— Am spus patru, dar poate că şi domnia ta vrei să 
te uneşti cu aceşti cavaleri? 

Cyprianowicz se ridică şi se înclină cuviincios. 

— De vreme ce domnia ta mă întrebi... 

— Noi însă suntem primii şi mai în vârstă. Nu ne 
lăsăm cu una cu două. i-am făgăduit-o şi vom tăia pe 
oricine-ţi va aţine calea. 

Taczewski privi cu luare aminte la frații 
Bukojemski, înţelese într-o clipă despre ce e vorba şi 
păli. 

— Aha, asta era, jupâne cavaler? i se adresă iarăşi 
lui Cyprianowicz. Ţi-ai plătit oameni şi acum te ascunzi 
în spatele lor? E adevărat că-i mai sigur aşa, mai fără 
primejdie, dar nu ştiu dacă asta-i purtare vrednică de un 
şleahtic şi de un cavaler! Ptiu, în ce tovărăşie mă aflu! 

Deşi avea o fire blajină, lui Cyprianowicz, auzind 
asemenea jignire, i se urcă sângele în obraji, vinele de la 
tâmple i se umflară, ochii începură să arunce fulgere, 
scrâşni cumplit din dinţi şi puse mâna pe sabie. 

— leşi! Hai afară, în clipa asta! strigă cu glasul 
înăbuşit de furie. 

Săbiile ieşiră din teacă şi odaia se lumină de 
strălucirile lamelor ce răsfrângeau flăcările focului din 

atră. Dar trei dintre Bukojemski făcură zid între 
potrivnici, iar al patrulea îl luă în braţe pe Cyprianowicz 
şi porni să răcnească: 

— Staszek, pe Dumnezeu din cer, înfrânează-te! Mai 
întâi noi! 

— Noi suntem primii! repetară ceilalţi. 

— Dă-mi drumul! hârâi Cyprianowicz. 

— Întâi noi!... 

— Lasă-mă. 

— Ţineţi-l voi pe Staszek, că eu mă descurc singur! 
îi îndemnă Mateusz. 

Şi apucându-l de braţ pe Taczewski, începu să-l 
tragă într-o parte, ca să înceapă îndată lupta, dar acesta 
îşi revenise, aşa că îşi smulse braţul, băgă sabia în teacă 
şi spuse: 

— Eu hotărăsc cu cine mă voi bate mai întâi şi când! 
De aceea, vă spun: mâine şi nu aici, ci la Wyrabki. 

— A, nu scapi atât de uşor. Acum, numaidecât! 

Taczewski îşi încrucişă braţele pe piept. 

— Hm! dacă vreţi să mă omorâţi fără luptă în casă 
străină, n-aveţi decât. 

Fraţii Bukojemski fură cuprinşi de turbare. Se 
porniră să bată podeaua cu cizmele, să se tragă de 
mustăţi şi să răsufle adânc, ca nişte urşi. 

Nici unul, însă, nu cuteză să se arunce asupra lui 

aczewski, ca să nu se acopere de ruşine. 

Acesta stătu o vreme parcă aşteptând să se repeadă 
la el, apoi îşi luă căciula ungurească, şi-o îndesă pe cap 
şi vesti: 

— Aşadar, vă repet, mâine! Să-i spuneţi lui jupân 
Pagowski că veniţi în vizită la mine şi să întrebaţi de 
drumul spre Wyrabki. Dincolo de pârâu, se află o troiță 
din timpul molimei. Am să vă aştept acolo la amiază... 

răsni-v-ar! 

Rosti ultimele cuvinte cu jale parcă, după care 
deschise uşa şi plecă. 

În curte, îl înconjurară câinii şi cunoscându-l prea 
bine, începură să se gudure. Tânărul privi fără să vrea la 
conovăţul de lângă fereastră, ca şi când îşi căuta calul; 
îşi aminti că nu mai e pe lume, aşa că oftă şi simțind 
adierea rece a vântului, se văietă în gând: 

—Pe omul sărac şi vântul îl bate în faţă! O să mă 
duc pe jos!... 

În acest timp, în încăpere, tânărul Cyprianowicz îşi 
frângea mâinile de durere şi mânie, spunându-le 
jupânilor Bukojemski cu mare amărăciune: 

— Cine v-a rugat? Cel mai mare vrăjmaş nu mi-ar fi 
făcut atâta rău, cât mi-aţi făcut voi cu ajutorul vostru. 

Părându-le rău de el, tuspatru se apucară să-l 
îmbrăţişeze cu rândul. 

— Staszek, îl îmbună Mateusz, în odaia noastră am 
găsit un urcior cu băutură. Pentru Dumnezeu, uită 
necazul!... 


CAPITOLUL V 


Afară, se îngâna ziua cu noaptea, când preotul 
Woynowski păşea greoi prin zăpada înaltă cu felinarul în 
mână spre iepurii, porumbeii potârnichile pe care îi 
creştea într-o despărţitură din hambar. Il urmau 
îndeaproape o vulpe îmblânzită cu clopoţelul la gât, un 
şpiţ pătat şi un arici ce nu se lăsase toropit de somnul 
iernii în odaia caldă a preotului. Toţi patru, străbătând 
încet curtea, se opriră sub streaşina de paie a 
hambarului, împodobită cu ţurţuri de gheaţă. Aici, 
felinarul începu să se legene, cheia hârşcâii în lacăt, se 
auzi scrâşnetul drugului, apoi scârţiitul puternic al uşii 
şi bătrânul, însoţit de animale, intră înăuntru. După o 
clipă, se aşeză pe un retevei, puse felinarul alături pe 
altul şi luând traista cu grăunţe şi foi de varză ce 
miroseau a pivniţă, căscă zgomotos şi începu să arunce 
boabe păsărilor pe podeaua de argilă. 

Mai înainte, însă, din ungherele întunecate ale 

coteţului, se apropiaseră repede trei iepuri, apoi se 
iţiseră în lumina felinarului, ca nişte boabe de mătănii 
strălucitoare, ochişorii porumbeilor şi ai potârnichilor 
cenuşii, înaintând în cârd îmbulzit şi legănându-şi 
capetele pe gâturile îndoite. Porumbeii, mai îndrăzneţi, 
se apucară numaidecât să bată cu ciocul în podeală, în 
vreme ce potârnichile avansau cu teamă, privind când la 
boabele risipite pe jos, când la preot, când la vulpea cu 
care de altfel se obişnuiseră de mult, deoarece, prinse 
încă din timpul verii, când erau pui, şi crescute în casă 
de mici, o vedeau în fiecare zi. 

Preotul arunca întruna grăunţe şi murmura în 
acelaşi timp rugăciunea de dimineaţă: „Pater noster, qui 
es în coelis, sanctificetur...” 

Aici se întrerupse şi i se adresă vulpii care, 
rezemată de piciorul lui, tremura ca şi când era cuprinsă 
de friguri: 

—A, când le vezi, întotdeauna tremură pielea pe 
tine... în fiecare zi se întâmplă la fel. Învaţă-te să-ţi 
înfrânezi poftele înnăscute, pentru că ai mâncare bună 
şi nu rabzi de foame. Unde m-am oprit? 

Închise ochii, de parcă aştepta răspunsul cuiva, dar 
neauzindu-l, o luă de la început: „Pater noster, qui es în 
coelis, sanctificetur nomen tuum, adveniat regnum 
tuum”...? 

Şi iarăşi se întrerupse: 

—Te suceşti, te răsuceşti întruna, spuse, punând 
mâna pe gâtul vulpii. Aşa ţi-e firea, tu ai nevoie nu 
numai să înfuleci, ci să şi ucizi. Filus, apuc-o de coadă şi 
dacă-ţi face ceva urât mirositor sub nas, muşc-o... 
„Adveniat regnum tuum...” Aşa, fetiţo, ştiu eu prea bine, 
mi-ai răspunde că şi omul libenter perdices manducat;, 


1 „Tatăl nostru, carele eşti în ceruri, sfinţească-se numele...” 
(Ib. lat.). 
2 „Tatăl nostru, carele eşti în ceruri, sfinţească-se numele tău, 
vie împărăţia ta...” (Ib. lat.). 
3 „Mănâncă potârnichi cu plăcere” (lb. lat.). 

dar află că el măcar în post le lasă în pace, pe când tu 
parc-ai avea în tine sufletul spurcat al lui Luter! , fiindcă 
şi în Vinerea Mare ai mânca tot carne. „Fiat volunta 

tua...” Puişori! puişori!... „sicut în coelo”, încă un coto 

de varză de fiecare!... „et în terra... 4 

Vorbind astfel, arunca rădăcinile de varză, apoi 
iarăşi câte o mână de grăunţe, dojenind puţin şi 
porumbeii, pentru că, deşi primăvara era departe, se 
roteau prea mult unul în jurul altuia, călcându-se şi 
gungurind. În sfârşit, când traista se goli cu totul, se 
sculă în picioare, ridică felinarul şi tocmai se pregătea 
să plece când deodată, în uşa hambarului, se arătă 

aczewski. 

— A Jacek! exclamă preotul, ce vânt te aduce aşa de 
dimineaţă? 

Taczewski îi sărută mâna şi răspunse: 

—Am venit la spovedanie, părinte, iar în timpul 
utreniei aş vrea să vin la Masa Domnului. 

— La spovedanie? Bine, dar ce-i graba asta? Spune 
repede, că nu se poate să n-ai vreo pricină! 

— Am să mărturisesc numai adevărul. Astăzi mă voi 
bate în duel şi pentru că luptând cu cinci inşi, s-ar putea 
să mi se întâmple ceva, aş vrea să-mi curăţ sufletul. 

— Cu cinci inşi? Pe rănile Mântuitorului! Dar ce le-ai 
făcut? 

— Tocmai asta e, că nu le-am făcut nimic. Ei mi-au 
căutat ceartă şi m-au provocat. 

— Cine sânt? 

— Fraţii Bukojemski, supraveghetorii pădurii regale, 
şi Cyprianowicz din Jedlinka. 

— Îi ştiu. Să mergem în casă şi acolo ai să-mi spui ce 


1 Martin Luther (1483-1546) - conducător, teoretician şi 
reformator german religios; iniţiatorul 
luteranismului. 
2 „Facă-se voia ta...” (Ib. lat.). 
3 „Precum în cer” (Ib. lat.). 
+ „Şi pe pământ” (Ib. lat.). 

s-a întâmplat. 

Şi ieşiră. Dar la mijlocul curţii, preotul Woynowski 
se opri deodată, îl privi în ochi pe Taczewski şi-l întrebă: 

— Ascultă, Jacek, e vorba de vreo femeie? 

Tânărul zâmbi cu tristeţe. 

— Şi da, şi nu, răspunse, fiindcă la drept vorbind din 
cauza ei - s-a întâmplat, dar ea nu-i vinovată. 

— Aha, nu-i vinovată! 'Toate sânt nevinovate! Tu ştii 
ce zice ecleziastul de femei? 

— Nu mai ţin minte, părinte. 

— Nici eu, dar ce n-o să-mi aduc aminte, o să-ţi 
citesc în casă. „Inveni (zice) amarionem morte 
mulierem, quae laqueus (zice) venatorum est et sagena 
cor eius”. Şi mai zice ceva mai departe, dar la urmă 
spune: „Qui placet Deo, effugiet illam, qui autem 
pecator est, capietur ab illa”? . Te-am prevenit de 
nenumărate ori să nu te mai duci în casa asta şi-acum, 
poftim! 

— Ei, e mai lesne să vorbeşti decât să nu te mai duci 
acolo, răspunse Taczewski oftând. 

— Da, dar acolo nu te aşteaptă nimic bun. 

—Nu mă îndoiesc, încuviinţă tânărul cavaler în 
şoaptă. 

Porniră spre casă în tăcere; pe faţa preotului se 
citea îngrijorarea, fiindcă îl iubea pe Jacek din toată 
inima. Când flăcăiandrul rămăsese singur pe lume, după 
moartea tatălui care se prăpădise de molimă, fără rude 
apropiate şi fără avere, doar cu câţiva ţărani la Wyrabki, 
bătrânul îi purtase de grijă cu duioşie. Avuţie nu-i putea 
da, întrucât, având un suflet de înger, împărțea săracilor 
tot ce-i aducea parohia nu prea bogată, dar îl ajuta pe 
ascuns şi-l supraveghea, învăţându-l nu numai să 
citească, ci şi meşteşugul cavaleresc. Pentru că la 


1 „Am găsit o femeie amărâtă, a cărei inimă ademenitoare este 
o adevărată capcană” (lb. lat.). 
2 „Credinciosul este scăpat de Dumnezeu de asemenea femeie, 
pe când păcătosul îşi primeşte răsplata” (Ib. lat.). 

vremea lui fusese un oştean destoinic, unul dintre 
prietenii şi tovarăşii de arme ai vestitului Wołodyjowski. 
Slujind sub Czarniecki!, făcuse tot războiul cu suedezii 
şi abia după înfrângerea lor îmbrăcase sutana 
preoțească în urma unei întâmplări  năprasnice. 
Indrăgindu-l pe Jacek, preţuia în el nu numai pe 
vlăstarul unui neam faimos de cavaleri, ci şi sufletu-i 
nobil şi trist, cum era şi al lui. Aşadar, suferea şi pentru 
sărăcia lui, şi pentru dragostea-i nefericită, din cauza 
căreia tânărul, în loc să-şi caute slava şi pâinea în lumea 
largă, se irosea în acest loc izolat, trăind aproape ca un 
ţăran de rând. De aceea, era puţin pornit împotriva celor 
de la Betczaczka, făcându-i vină lui Pągowski şi pentru 
că se arăta prea aspru cu sătenii. 

El, în schimb, ţinea la aceşti „viermi ai pământului” 
ca la ochii din cap, aşa cum ţinea la tot ce trăieşte pe 
lume: la animalele pe care le certa, la păsări, la peşti şi 
chiar la norodul broaştelor ce se îngânau orăcăind vara 
prin apele încălzite de soare. 

Totuşi, în aceasta sutană de preot umbla nu numai 
un înger, ci şi fostul oştean; aflând acum că Jacek avea 
să se lupte cu cinci potrivnici, nu se mai gândea decât 
dacă tânărul se va descurca bine, scăpând nevătămat. 

Prin urmare, se mai opri o dată în faţa casei, la 
intrare, şi-l descusu: 

— Nădăjduiesc că n-ai să te laşi, nu-i aşa? Pentru că 
ce-am ştiut eu şi ce mi-a arătat Wotodyjowski, nu ţi-am 
ascuns... 

—N-aş vrea nici eu să mă cresteze de moarte, 
răspunse Taczewski cu modestie, pentru că se apropie 
războiul cu turcii. 

La acestea, ochii bătrânului începură să scânteieze 


1 Stefan Czarniecki (1599-1665) - voievod rusin din 1657, 
hatman de câmp al Coroanei din 1665. Eroul războiului cu suedezii 
(1655-1660). In 1658, a condus un corp de oaste polonă în 
Danemarca, acoperindu-se de glorie. A participat la luptele cu 
cazacii, tătarii şi ruşii. 

ca două stele. Îl apucă de petliţa de la contăş şi se porni 
să-l întrebe: 

— Lăudat fie numele Domnului! De unde ştii, cine ți- 
a spus? 

— Starostele Grothus, răspunse tânărul. 

Discuţia lui Jacek cu preotul dură multă vreme, la 
fel spovedania dinaintea utreniei, iar când ajunseră în 
sfârşit amândoi acasă după slujbă şi se aşezară la o 
fiertură de bere, bătrânul continua să se gândească la 
războiul cu păgânii, aşa că se apucă să se plângă de 
stricarea obiceiurilor şi decăderea credinței în 
Republică. 

— O, Doamne! se văită, câmpul de glorie şi mântuire 
stă deschis înaintea voastră, dar voi preferaţi să vă 
vedeţi de treburile voastre şi să vă faceţi rău unul altuia. 
Vă puteţi vărsa sângele în apărarea crucii şi a credinţei, 
dar sunteţi gata oricând să-l irosiţi pe al fraţilor voştri. 
Şi pentru cine? Pentru ce? Pentru ranchiuna personală 
sau pentru femei şi alte asemenea deşertăciuni lumeşti. 
Ştiu şi eu că în Republica asta e un nărav vechi şi-mi fac 
mea culpa! că i-am căzut pradă în tinereţea-mi 
păcătoasă şi fără minte. În cvartirul de iarnă, când 
oştenii nu fac decât să lenevească şi să bea, nu există zi 
de la Dumnezeu fără dueluri, cu toate că şi Biserica şi 
legile sânt împotriva lor. Mare păcat, iar înaintea 
războiului cu turcii şi mai mare, fiindcă atunci va fi 
nevoie de fiecare sabie pentru a sluji credinţa adevărată 
în Dumnezeu cel adevărat. lată de ce regele nostru, care 
este defensor fidei/, urăşte duelurile, iar în faţa 
vrăjmaşului, când domneşte legea războiului, le 
pedepseşte cu asprime. 

— Bine, dar şi regele s-a bătut de multe ori în duel 
în tinereţe, se împotrivi Taczewski. În sfârşit, ce pot să 
fac, părinte? Ei m-au provocat pe mine, nu eu pe ei! Se 
putea să-i refuz?! 

t Vina mea (lb. lat.). 


? Apărătorul credinţei (lb. lat.). 

— Adevărat, nu se putea! De aceea se întristează 
sufletul meu. Dar Dumnezeu va fi de partea nevinovăţiei. 

Taczewski începu să-şi ia rămas bun, căci până la 
amiază nu mai erau decât două ceasuri şi mai avea de 
străbătut o bucată bună de drum. 

— Aşteaptă, îl opri preotul Woynowski. Doar n-o să 
le las să pleci aşa. li spun îndată slujitorului să aştearnă 
cu paie o sanie cu loitre şi să se îndrepte spre locul 
luptei. Pentru că dacă la Betczaczka nu se ştie nimic de 
duel, n-o să trimită ajutor şi ce se va întâmpla dacă 
vreunul din ceilalţi sau tu vei fi rănit? Te-ai gândit la 
asta? 

—Nu m-am gândit şi mai mult ca singur că nu se 
vor gândi nici ceilalţi. 

— Păi vezi? O să merg şi eu, dar nu până la locul 
luptei; mă voi opri la tine, la Wyrabki. Am să iau sfânta 
împărtăşanie şi băiatul cu clopoţelul, fiindcă cine ştie ce 
se poate întâmpla. Nu se cuvine, nu-i stă bine unui 
duhovnic să fie martor la asemenea lucruri, dacă n-ar fi 
asta, aş merge cu tine fie şi pentru a-ţi da curaj. 

Taczewski îl privi cu ochii lui dulci ca de fecioară. 

— Dumnezeu să te răsplătească, rosti, dar eu n-am 
nevoie de curaj, fiindcă de s-ar întâmpla să plătesc cu 
capul... 

— Mai bine-ai tăcea, îl întrerupse preotul. Nu ţi-ar 
părea rău să nu te duci împotriva turcului şi să mori 
acoperindu-te de faimă? 

—Aşa-i, părinte, mă voi strădui ca mâncătorii 
aceştia de oameni să nu mă înghită dintr-o dată. 

Preotul Woynowski căzu o clipă pe gânduri, după 
care spuse: 

— Dar dacă te-aş însoţi până acolo şi le-aş spune ce 
răsplată îi aşteaptă în cer de vor muri de sabia 
păgânului, crezi că te-ar lăsa în pace? 

— Ferească Dumnezeu! strigă Jacek. S-ar gândi că 
eu te-am îndemnat. Ferească Dumnezeu! mai bine plec 
îndată, decât să ascult asemenea lucruri. 

— Hm, n-am încotro! Să mergem! hotărî preotul. 

Şi chemând slujitorul, îi porunci să înhame într-o 
clipită, apoi ieşiră amândoi afară să-l ajute. 

În curte, însă, la vederea calului cu care venise 
jupân Jacek, mai că se trase înapoi de uimire şi exclamă: 

—În numele Tatălui şi al Fiului, de unde ai luat 
mârţoaga asta? 

Într-adevăr, lângă gard stătea cu capul plecat şi 
fălcile împăroşate o gloabă prea puţin mai mare decât o 
capră. 

—L-am împrumutat de la un ţăran, lămuri 
Taczewski. Uite aşa, ca şi când aş pleca la războiul cu 
turcii... 

Şi începu să râdă forţat. 

La acestea, preotul: 

— N-are însemnătate pe ce cal pleci, numai să te 
întorci pe unul turcesc. Să te ajute Dumnezeu, Jacus, 
dar acum mută-ţi şaua pe calul meu, fiindcă nu poţi să te 
înfăţişezi aşa înaintea şleahticilor Bukojemski. 

După care, sfârşind pregătirile de trebuinţă, porniră 
la drum; preotul, băiatul de la biserică şi surugiul în 
sanie, iar Taczewski călare. Ziua era mohorâtă şi cam 
ceţoasă, deoarece începuse dezgheţul. Zăpada se 
întindea peste pământul îngheţat, dar deasupra se 
înmuiase bine şi copitele cailor se afundau în ea fără 
zgomot, iar talpeţii alunecau fâşiind pe drumul neted. 
După ce trecură de Jedlnia, întâlniră zece-cincisprezece 
sănii cu lemne, pe lângă care ţăranii mergeau pe jos; la 
auzul clopoţelului, îngenuncheară, crezând că preotul se 
duce să împărtăşească vreun muribund. Apoi începură 
câmpurile de lângă pădure, acoperite de ceaţă, pustii şi 
albe, deasupra cărora se roteau cârduri de ciori. Pe 
măsură ce se apropiau de pădure, ceața devenea tot mai 
deasă, se rostogolea prin văi, umplea văzduhul şi urca 
spre cer, aşa că de la o vreme, auzeau deasupra lor 
croncănitul ciorilor, dar nu vedeau păsările. Tufişurile 
de pe marginea drumului arătau ca nişte sperietori. 

Lumea îşi pierduse realitatea obişnuită, preschimbându- 
se într-un tărâm nesigur, ametitor, cu apropieri şterse şi 
depărtări nevăzute. 

Jacek mergea călare prin zăpadă; se gândea la lupta 
ce-l aştepta, dar parcă mai mult la jupâniţa Sienińska, 
mărturisindu-şi în gând aleanul când ei, când sieşi: 
„lubirea mea pentru tine este întotdeauna aceeaşi, 
numai că nu-mi aduce nici o bucurie în inimă. Ei, ce-i 
drept, nici înainte n-am avut mai multă. Iar acum, măcar 
dacă aş putea să-ţi îmbrăţişez picioruşele, să aud o 
vorbă bună de la tine ori măcar să ştiu că-ţi va părea rău 
dacă voi păţi ceva... Dar totu-i ca ceața asta, dincolo de 
care eşti tu; nu ştiu ce este, ce va fi şi nici de ce voi avea 
parte şi ce se va întâmpla - nu ştiu nimic”. 

Şi tânărul simţi că o mare tristeţe i se aşează în 
suflet, cum se aşeza umezeala pe îmbrăcămintea lui, aşa 
că oftă adânc şi încheie: 

„Mai bine să se sfârşească o dată!” 

Nici preotul Woynowski nu era năpădit de gânduri 
prea vesele. „Cât a mai suferit flăcăul, îşi spunea, nu s-a 
bucurat de tinereţe, s-a zbuciumat din pricina 
amorurilor astea nefericite, iar acum, ce-o să fie? Te 
pomeneşti că mi-l taie ucigaşii ăştia. Nu de mult, l-au 
vătămat la Kozienice după hram pe jupân Korzybski... Şi 
chiar dacă n-o să-l taie, din asta nu poate ieşi nimic bun. 
O, Doamne, e un băiat de aur şi ultima mlădiţă dintr-un 
neam de cavaleri, ultima picătură de sânge... Dacă 
măcar acuma s-ar păzi... numai în Dumnezeu mi-e 
nădejdea că n-a uitat cele două lovituri, una înşelătoare 
cu apărare şi săritură într-o parte, cealaltă din morişcă 
peste obraz... Jacek! 

Dar Jacek nu-l auzi, fiindcă o luase înainte, iar 
bătrânul nu repetă chemarea. Dimpotrivă, se sperie de-a 
binelea, când îşi aminti că nu se cade ca un duhovnic 
care se duce cu sfânta împărtăşanie, să se gândească la 
asemenea lucruri. Începu deci să se umilească şi să se 
roage de Dumnezeu să-l ierte. 

Dar sufletul îi era tot mai greu. Îl cuprinse deodată 
o presimţire rea, ce se preschimbă repede aproape în 
siguranţa că acest duel ciudat şi fără martori se va sfârşi 
cum nu se poate mai prost pentru Jacek. 

Intre timp, ajunseră la un drum ce se întretăia cu al 
lor, apucând-o la dreapta spre Wyrabki, iar la stânga 
spre Betczaczka. Vizitiul opri caii, cum i se poruncise. 

aczewski veni lângă sanie şi descălecă. 

—Mă duc pe jos până la troiță, spuse, pentru că 
până te duce sania pe domnia ta şi se întoarce, n-aş şti 
ce să fac cu calul. Poate că sânt deja acolo. 

— Mai e puţin până la amiază, răspunse preotul cu 
glasul schimbat întrucâtva de ceaţă! O să vă bateţi ca 
orbii. 

— E, se vede destul de bine! 

Croncănitul ciorilor nevăzute sau al corbilor răsună 
iarăşi deasupra lor. 

— Jacek! murmură preotul. 

— Ascult, părinte. 

— De vreme ce nu se poate altfel, adu-ţi aminte de 
cavalerii de Taczew. 

— N-o să-i fac de ruşine. 

Bătrânul băgă de seamă că trăsăturile tânărului se 
aspriră, iar ochii îi erau tot plini de tristeţe, dar nu mai 
aveau dulceaţa feciorelnică dinainte. 

Aşa că spuse: 

—E bine, dar acum aşează-te în genunchi să te 
binecuvântez şi ai grijă şi tu să te închini înainte de a 
începe. 

Spunând acestea, închipui cu degetele semnul 
crucii deasupra capului lui Jacek care îngenunchease în 
zăpadă. 

Işi legă apoi calul la spatele săniei, lângă mârţoagă, 
sărută mâna preotului şi se îndreptă spre Betczaczka. 

— Să te întorci sănătos! strigă bătrânul în urma lui. 

La troiță, nu era nimeni. Taczewski îi dădu ocol de 
câteva ori, apoi se aşeză pe piatra de lângă ea şi 

aşteptă. 

Imprejur, domnea o linişte adâncă; doar picăturile 
mari, asemenea lacrimilor, ce se formau din ceața 
umedă, cădeau fâşiind de pe braţele troiţei pe zăpada 
moale. Liniştea aceasta, plină parcă de tristeţe, şi 
pustietatea ceţoasă umplură de jale inima lui Jacek. Se 
simţi atât de singur, ca niciodată până acum: „într- 
adevăr, n-am pe nimeni pe lume! îşi spuse, şi asta-mi va 
fi soarta până la moarte”. 

Şi dădu din mână a lehamite. „Mai bine să se 
sfârşească o dată!”. 

Se gândea tot mai amărât că potrivnicii nu se 
grăbesc, pentru că sânt veseli; acum se află la 
Belczaczka, stau de vorbă cu „ea” şi pot să se uite cât 
vor în ochii ei. 

Greşea, însă, fiindcă şi ei se grăbeau. După o clipă, 
ajunse până la el larma unor glasuri mânioase şi în ceața 
alburie se iviră cele patru siluete uriaşe ale fraţilor 
Bukojemski şi încă una mai mică, a lui Cyprianowicz. 

Vorbeau atât de tare, pentru că nu se înțelegeau 
care dintre ei avea să se bată cel dintâi cu Taczewski. 
De altminteri,  zdrahonii  Bukojemski se certau 
întotdeauna şi pentru orice, dar acum se uniseră 
împotriva lui Cyprianowicz, întrucât acesta susţinea că 
fiind cel mai jignit dintre toţi, musai să fie primul. 
Tăcură abia când văzură troiţa şi pe jupân Jacek aşezat 
lângă ea şi îşi scoaseră căciulile, nu se ştie dacă din 
respect pentru sfânta cruce ori pentru a-i da bineţe 
potrivnicului. 

Taczewski se înclină în tăcere şi scoase sabia, dar în 
prima clipă inima începu să-i bată neliniştită în piept, 
deoarece ei erau cinci împotriva unuia, iar fraţii 
Bukojemski arătau de-a dreptul înfricoşători: flăcăi 
zdraveni, spătoşi, cu mustăţile ca nişte mături umezite 
de ceaţă şi sprâncene încruntate, aveau pe chipuri o 
bucurie hoţească, mohorâtă, de parcă se veseleau la 
gândul că au prilejul să verse sânge omenesc. 

„De ce să-mi pun capul în primejdie?” se întrebă 

acek în gând. 

După primul moment de teamă, începu să se revolte 
împotriva acestor beţivani aproape necunoscuţi, cărora 
nu le făcuse nici un rău, şi numai Dumnezeu ştie de ce Îi 
căutaseră ceartă, iar acum veniseră să-i amenințe viaţa. 

Işi spuse, aşadar, în sinea lui: 

„Aşteptaţi, încurcă-lume! Căci aţi adus aici şi 
capetele voastre!” 

Şi obrajii îi înfloriră, iar dinţii i se încleştară de 
mânie. Noii sosiți se apucară să-şi dezbrace mantiile şi 
să-şi sumeată mânecile contăşelor toţi o dată, deoarece 
fiecare credea că el va începe lupta, în sfârşit, se 
rânduiră cu săbiile trase, iar Taczewski, apropiindu-se, 
se opri înaintea lor, măsurându-i din ochi în tăcere. 

Atunci interveni Cyprianowicz: 

— Domnia ta, eu voi fi cel dintâi! 

— Nu! Eu voi fi cel dintâi, eu!... repetară în cor fraţii 
Bukojemski. 

Şi când Cyprianowicz păşi înainte, îl apucară de 
coate. IÎncepură iarăşi să se certe; Cyprianowicz îi făcu 
haidamaci, iar ei îl numiră fercheş, aruncându-şi vorbe 
grele. Jupân Jacek se înfurie grozav şi le spuse: 

— Asemenea cavaleri n-am mai văzut în viaţa mea. 

Şi îşi băgă sabia în teacă. 

— Hotărâţi-vă o dată, că altfel plec! îi ameninţă apoi 
cu glasul ridicat, aspru. 

— Hotărăşte tu! strigă Cyprianowicz, nădăjduind că 
el va fi cel ales. 

Mateusz Bukojemski începu să zbiere că el nu 
îngăduie să-i comande orice neisprăvit; striga atât de 
tare, că dinţii din faţă, prea lungi, ca la iepuri, îi luceau 
pe sub mustăţi. Se potoli, însă, când Taczewski, 
scoţându-și sabia din nou, arătă cu mânerul spre el şi 
zise: 

— Pe domnia ta te aleg. 

Ceilalţi fraţi şi Cyprianowicz se traseră îndată la o 

parte, văzând că altfel nu vor cădea niciodată de acord. 
Pe feţele lor se aşternu tristeţea, deoarece, cunoscând 
forţa lui Mateusz, erau aproape siguri că nu vor mai 
avea nimic de făcut. 

— Începeţi! dădu semnalul Cyprianowicz. 

Taczewski simţi şi el puterea potrivnicului de la 
prima încrucişare, întrucât sabia îi tremură în mână, 
respinse totuşi lovitura, mai prijoni încă una, iar după a 
treia îşi spuse în gând: „E foarte puternic, dar n-are 
destulă îndemânare!” 

Şi îndoind puţin genunchii, ca să sară mai bine, 
atacă viguros. 

Lăsându-şi săbiile să atârne cu vârful în jos, fraţii lui 
Mateusz urmăreau cu gura căscată desfăşurarea luptei; 
îşi dădeau seama că şi Taczewski se pricepe şi nu-l vor 
învinge uşor. După un răstimp, se gândiră că se pricepe 
chiar foarte bine şi îi cuprinse teama, deoarece cu toate 
că se cercoveau mereu, ţineau nespus unul la altul. 
Fiecare lovitură mai puternică smulgea strigăte de 
uimire când unuia, când altuia. In acest timp, atacurile 
deveneau din ce în ce mai repezi, asemenea fulgerelor. 
Taczewski era tot mai sigur de sine, îşi păstra calmul, 
dar sărea ca un râs şi ochii îi împrăştiau scântei 
amenințătoare. 

„Nu-i bine!” se gândi Cyprianowicz. 

Deodată, răsună un strigăt, sabia lui Mateusz căzu, 
iar el îşi ridică amândouă mâinile la faţa care se umplu 
de sânge, şi se prăpăstui la pământ. 

Ceilalţi fraţi mugiră ca nişte tauri şi cât ai clipi din 
ochi se năpustiră cu turbare asupra lui Jacek, fireşte, nu 
pentru a-l ataca toţi trei deodată, ci pentru că fiecare 
voia să fie primul care să-şi răzbune fratele. 

Poate că l-ar fi luat în săbii, dacă n-ar fi fost 
Cyprianowicz care, sărând în ajutorul lui, strigă cât putu 
de tare: 

— Ruşine! înapoi! Tâlhari sunteţi, nu şleahtici! 
Ruşine, înapoi, că aveţi de-a face cu mine! 

Şi începu să lupte cu ei până când se potoliră. În 
acest timp, Mateusz se ridicase în mâini; îşi întoarse 
spre ei obrazul ca o mască de sânge, aşa că Jan îl luă de 
subsuoară şi-l aşeză pe zăpadă, în vreme ce Łukasz se 
grăbea şi el să-l ajute. 

Taczewski se apropie de Marek, care scrâşnea din 
măsele, şi-l îndemnă repede, parcă temându-se că nu-l 
vor mai ataca cu toţii încă o dată: 

— Pofteşte, domnia ta, pofteşte!... 

Săbiile hârşcâiră din nou amenințătoare. Dar 
Marek, deşi era mai puternic decât Mateusz, avea şi mai 
puţină îndemânare decât el, aşa că nu-i dădu prea mult 
de furcă lui Taczewski. Marek îşi rotea sabia uriaşă ca 
pe îmblăciu, de aceea, jupân Jacek îi nimeri clavicula 
dreaptă la a treia încrucişare, tăie osul şi-l dezarmă. 

Łukasz şi Jan înţeleseră abia acum că aveau parte 
de un casus nu prea plăcut şi că acest tinerel slăbănog 
era în realitate o viespe, pe care ar fi fost mai bine să n- 
o stârnească. Dar cu atât mai mare fu înflăcărarea lor, 
cu toate că lupta se sfârşi tot atât de prost pentru ei, ca 
şi pentru ceilalţi. Łukasz, cu obrazul despicat până la 
gingie, se prăbuşi repede, lovindu-se rău de un pietroi 
ascuns în zăpadă, iar lui Jan, deşi era cel mai ager dintre 
toţi fraţii, îi căzu sabia din mână o dată cu un deget. 

Taczewski, nici măcar zgâriat, privea întrucâtva 
uimit la propria ispravă şi scânteile din pupile începură 
să se stingă cu încetul. Cu mâna stângă îşi potrivi 
căciula ce-i alunecase puţin pe urechea dreaptă în 
timpul luptei, apoi şi-o scoase, răsuflă adânc de câteva 
ori, se întoarse spre cruce şi rosti pe jumătate către 
Cyprianowicz, pe jumătate pentru sine: 

— lau martor pe Dumnezeu că nu e vina mea. 

La acestea, Stanistaw Cyprianowicz: ; 

—Acum e rândul meu, dar domnia ta eşti trudit. In 
timp ce ai să te odihneşti puţin, eu am să-mi acopăr 
tovarăşii cu mantiile, ca să nu îngheţe până soseşte 
ajutorul. 

— Ajutorul este aproape, răspunse Taczewski, 
fiindcă acolo în ceaţă aşteaptă o sanie cu loitre, adusă 
de preotul Woynowski care-i la mine. Domnia ta, 
îngăduie-mi să mă duc după sanie; potrivnicii mei se vor 
simţi mai bine pe paie decât în zăpadă. 

Şi plecă, iar Cyprianowicz se apucă să pună 
mantiile pe fraţii Bukojemski, aşezaţi umăr lângă umăr 
în zăpadă, afară de Jan, deoarece acesta, cel mai uşor 
rănit, îngenunchease lângă Mateusz şi ţinându-şi mâna 
dreaptă în sus, ca să nu i se scurgă prea mult sânge din 
degetul retezat, cu stânga ştergea cu zăpădă obrazul 
acestuia. 

— Cum vă simţiţi? întrebă Cyprianowicz. 

— Ne-a muşcat bine, blestematul, răspunse Łukasz, 
scuipând sânge din belşug, dar o să ne răzbunăm. 

— Nu mai pot mişca mâna deloc, fiindcă mi-a frânt 
osul, adăugă Marek. A, câinele!... 

— Iar pe Mateusz l-a scrijelit deasupra sprincenelor, 
spuse Jan. Ar trebui să-i punem pe rană miez de pâine 
frământat cu pânză de păianjen, dar deocamdată încerc 
să-i opresc sângele cu zăpadă. 

— Dacă nu mă orbea sângele... îngăima Marek, l-aş 

Dar nu mai fu în stare să sfârşească, pentru să 
slăbise din cauza scurgerii de sânge, şi-l întrerupse 
Lukasz, cuprins de furie dintr-o dată: 

— Şi mai e şi viclean, lua-l-ar dracu! căci se uită ca o 
fecioară şi înţeapă ca o viespe. 

—Eu tocmai viclenia asta n-am să i-o iert! strigă 
Jan. 

Auziră sforăitul cailor şi discuţia încetă. Din ceaţă 
se ivi sania şi se opri lângă răniţi. Taczewski sări jos şi-i 
porunci şi vizitiului să facă la fel. 

Țăranul se uită mai întâi la vlăjganii Bukojemski, 
apoi la Taczewski şi Cyprianowicz şi nu zise nimic, doar 
pe faţă parcă i se răsfrânse mânia şi întorcându-se o 
clipă spre cai, se închină. 

80 


După care, toţi trei începură să ridice răniții şi să-i 
care pe mantii. Fraţii Bukojemski protestară împotriva 
participării lui jupân Jacek la o asemenea treabă, dar 
acesta îi întrebă: 

— Dacă domniile voastre m-ati fi rănit pe mine, m- 
aţi fi lăsat aici fără ajutor? E o datorie de şleahtic, nu se 
cuvine să nu ţi-o îndeplineşti, aşa cum nu se cade să 
refuzi. 

Tăcură deci, mişcaţi întrucâtva de cuvintele lui, şi 
după o clipă zăceau pe paie în sania largă, unde era 
puţin mai cald. 

— Incotro mergem? se interesă ţăranul. 

—Aşteaptă? O să mai iei încă unul, răspunse 
Cyprianowicz. 

— Acum, domnia ta, a venit şi rândul nostru. 

Taczewski se uită la el cu o privire aproape 
prietenoasă. 

—E, ar fi mai bine s-o lăsăm baltă. Şi ce-a fost 
înainte, numai Dumnezeu ştie de ce s-a întâmplat, iar 
domnia ta ai fost de partea mea, când s-au năpustit cu 
toţii asupră-mi. Ce rost are să ne batem? 

— Are şi trebuie, răspunse Cyprianowicz cu răceală. 
Domnia ta m-ai umilit, dar chiar dacă n-ai fi făcut-o, 
acum e vorba de bunul meu renume, pricepi? De-ar fi să 
pierd şi aceasta să fie ceasul meu din urmă, musai să ne 
batem! 

—Hm! fie şi aşa, dar e împotriva voinţei mele! 
consimţi Jacek. 


CAPITOLUL VI 


Săbiile fulgerară. Deşi nu tot atât de puternic ca 
fraţii  Bukojemski,  Cyprianowicz era totuşi mai 
îndemânatic decât ei. Se vedea că învățase la meşteri 
mai buni şi nu se lupta numai pe la iarmaroace şi 
adunări ale şleahtei. Ataca mai chibzuit, apărându-se 
mai precis şi cu mai multă pricepere. Taczewski, în 
inima căruia nu mai rămăsese nici urmă de îndârjire şi 
care ar fi preferat să se restrângă la lecţia primită de 
jupânii Bukojemski, începu să-l laude: 

— Cu domnia ta e cu totul altceva. Ţi-a format mâna 
un învăţător pe cinste. 

—Păcat că acela n-ai fost domnia ta! răspunse 
Cyprianowicz. 

Şi se bucură îndoit; mai întâi de laudă, iar în al 
doilea rând că-i dăduse răspunsul, deoarece numai 
săbierii înnăscuţi îşi îngăduiau să vorbească în timpul 
luptei, iar o discuţie politicoasă era socotită drept o 
culme a bunelor obiceiuri. Toate acestea îl ridicară pe 
Cyprianowicz în proprii ochii. 

Atacă iarăşi cu mult curaj. Totuşi, după câteva 
încrucişări, fu nevoit să recunoască în sinea lui 

superioritatea adversarului. Taczewski respingea parcă 
neglijent loviturile, dar cu cea mai mare uşurinţă şi se 
purta ca şi când nu era vorba de un duel, ci de o lecţie 
de scrimă. Se vede că voise să se convingă de ce ştia 
Cyprianowicz şi cât de mult îi întrecea pe ciracii lui, iar 
acum, după ce aflase, era foarte sigur pe el. 

Acest lucru îl înţelesese şi jupân Stanisław, de 
aceea, bucuria îi pieri şi începu să izbească mai avântat. 
Deodată Taczewski se strâmbă, de parcă se săturase de 
joacă, respinse o lovitură numită „înşelătoare” şi atacă, 
iar după o clipă sări într-o parte. 

— Te-am atins, domnia ta! spuse. 

Cyprianowicz simţi într-adevăr ceva rece la umăr, 
dar răspunse: 

— N-am nimic! Continuăm! 

Şi lovi din nou, dar vârful săbiei lui Taczewski îi 
crestă buza de jos şi pielea de pe bărbie. Jupân Jacek 
sări în lături pentru a doua oară. 

— Sângerezi! îşi preveni potrivnicul. 

— Nici asta nu înseamnă nimic! 

—Dacă-i aşa, atunci slavă Domnului! se bucură 
Taczewski, dar mie mi-ajunge şi-ţi întind mâna. Domnia 
ta ai luptat ca un cavaler adevărat. 

Infierbântat de luptă, dar câştigat totodată de 
cuvintele lui jupân Jacek. Cyprianowicz se opri o clipă, 
ezitând parcă să înceteze sau să continue atacul, în 
sfârşit, bagă sabia în teacă şi întinse mâna. 

— Fie şi aşa. Ce-i drept, sângerez destul de mult. 

Spunând acestea, îşi atinse bărbia cu mâna stângă 
şi privi cu uimire la sângele ce-i pătase din belşug palma 
si degetele. 

— Pune zăpadă pe rană, fiindcă altfel o să se umfle! 
îl sfătui Jacek, şi urcă-te în sanie. 

In acest timp, îl luă de subsuoară şi-l însoţi până la 
fraţii Bukojemski care se uitau la el în tăcere cu priviri 
mirate întrucâtva şi abătute. Jupân Jacek le stârnea 
acum un respect adânc, nu numai ca mare meşter în 

mânuirea săbiei, ci şi ca un cavaler cu „purtări alese”, 
ceea ce ei nu prea aveau. 

Astfel că abia după un răstimp, Mateusz i se adresă 
lui Cyprianowicz: 

— Cum te simţi, Stach? 

— Bine. Aş putea să merg şi pe jos, dar prefer sania, 
pentru că ajungem mai repede. 

Taczewski se aşeză lângă el şi strigă la vizitiu: 

— La Wyrabki! 

— Unde? întrebă Cyprianowicz. 

-—La mine. Nu vă veţi bucura de prea multe 
înlesniri acolo, dar n-avem ce face. La Betczaczka, s-ar 
speria jupânesele, iar la mine se află preotul Woynowski, 
care vă va obloji rănile, căci la asta se pricepe de 
minune. O să trimiteţi pe cineva după cai, apoi veţi face 
ce poftiţi. Eu o să-l rog pe preot să se ducă la Betczaczka 
şi să le spună cu toată grija ce s-a întâmplat. 

Jupân Jacek căzu pe gânduri, apoi rosti: 

— Ehei, până acum n-a fost nimic, necazul abia va să 

ină... Bătu-v-ar să vă bată, domniile voastre, că v-aţi 
îndărătnicit să încrucişăm săbiile. 

—Aşa este, ne-am  îndărătnicit,  încuviinţă 
Cyprianowicz. Eu şi jupânii Bukojemski vom depune 
mărturie. 

— Intocmai, deşi mă doare umărul grozav, se 
amestecă în vorbă Marek, icnind uşor. Oho, ştiu că ne-ai 
omenit cum se cuvine, domnia ta, bătu-te-a 
ghiulelele!... } 

Până la Wyrabki nu era departe. În curând, intrară 
printre îngrăditurile aşezării, unde îl întâlniră pe preotul 

oynowski venind spre ei prin zăpadă; neliniştit de cele 
ce se puteau întâmpla, nu mai putuse sta locului şi ieşise 
în întâmpinarea lor. 

La vederea lui, Taczewski sări din sanie, iar 
duhovnicul porni mai repede spre el şi văzând că e 
sănătos şi nevătămat, întrebă: 

— Ei, ce-i acolo? 

— Păi, îi aduc pe domniile lor, răspunse Jacek. 

Chipul bătrânului se strălumina într-o clipă, dar se 
posomori numaidecât, când îi văzu în sanie pe jupânii 
Bukojemski şi Cyprianowicz plini de sânge. 

Mai că bătu din palme. 

— Pe toţi cinci! exclamă. 

— Păi, cinci!... 

După care se întoarse către răniţi: 

— Cum e, domniile voastre? 

İşi scoaseră cu toţii căciulile, afară de Marek, care 
având clavicula tăiată, nu putea să mişte nu numai mâna 
dreaptă, ci şi pe cea stângă. Aşa că gemu şi spuse: 

— Hm, ne-a tăbăcit bine, ce să mai vorbim! 

— Nu-i nimic! completară ceilalţi. 

—Să dea Dumnezeu să nu fie nimic, se bucură 
bătrânul. Acum, acasă! Acasă, cât mai repede! O să vă 
leg rănile cât ai zice peşte. 

Porunci vizitiului să mâne înainte, iar el şi 

aczewski porniră în urma săniei, grăbind cât îi 
îngăduiau picioarele preotului. Acesta se opri totuşi o 
clipă, bucuria îi fulgeră iarăşi pe faţă, îi încolăci gâtul lui 
aczewski cu braţul şi rosti: 

—Jacuś, hai să te îmbrăţişez! Ai adus o sanie plină, 
stau ca snopii! 

Taczewski îi sărută mâna şi răspunse: 

— Părinte, ei au vrut-o! 

Preotul îi puse mâna pe cap, ca şi când voia să-l 
binecuvânteze, dar îşi luă seama îndată că bucuria nu se 
potriveşte cu sutana lui, aşa că-l privi cu mai multă 
asprime şi glăsui: 

— Să nu crezi cumva că te laud. Ai avut noroc că ei 
te-au provocat, dar oricum e păcat! 

Intrară în curte şi Jacek se repezi spre sanie ca 
împreună cu vizitiul şi singurul slujitor ce-l avea să-i 
ajute pe răniţi să coboare. 

Coborâră însă cu toţii fără ajutor, afară de Marek, 
care avea nevoie să i se ţină umărul, şi în curând se 

aflară înăuntru. Paiele erau pregătite şi până şi patul lui 
Taczewski aştepta acoperit cu o piele albă de cal, cam 
roasă, şi cu o pătură groasă făcută sul la căpătâi. Pe 
masă, lângă fereastră, se vedeau miezul de pâine 
frământat cu pânză de păianjen, foarte bun pentru 
oprirea sângelui, şi leacurile preotului Woynowski, tot 
atât de bune pentru „vindecare”. 

Dezbrăcându-se de sutană, bătrânul se apucă îndată 
să oblojească rănile cu îndemânarea unui vechi oştean, 
care văzuse cu miile în viaţa lui şi care, după o practică 
îndelungată, se pricepea la bandaje mai bine ca destui 
medici. De aceea, sfârşi repede, căci, cu excepţia lui 
Marek, ceilalți aveau numai  vătămături uşoare. 
Clavicula lui Marek cerea mai multă muncă, dar când şi 
ea fu aşezată la loc, preotul Woynowski răsuflă uşurat şi 
îşi şterse mâinile mânjite de sânge. 

—E, se bucură, slavă Domnului că nimeni n-a păţit- 
o prea rău. Gândesc că în curând domniile voastre vă 
veţi simţi mai bine. 

— Mie mi-e sete! răspunse Mateusz Bukojemski. 

— Nu face rău! Jacek, trimite după apă. 

Dar Mateusz mai că se ridică în capul oaselor pe 
paie. 

— Cum adică apă? întrebă cu glasul tremurător. 

lar Marek, care zăcea întins pe spate pe patul lui 
Jacek şi gemea uşor, adăugă pe dată: 

— Părintele vrea să se spele pe mâini. 

Jacek se uită cu disperare la preot, iar acesta 
începu să râdă şi-l linişti: 

— Iată nişte oşteni adevăraţi! Se poate şi vin, dar nu 
prea mult. 

Taczewski îl trase de mânecă în odaia de dormit. 

— Binefăcătorule, îi şopti, ce să mă fac? Cămara şi 
pivniţa sânt goale, iar eu strâng cureaua cât pot. Ce-o să 
le dau? 

— Se va găsi câte ceva! şopti bătrânul. La plecare, 
am poruncit să aducă şi băutură, dacă n-o ajunge, o să 

mai ceri de la berarii din Jedlnia... Chipurile pentru 
mine, fireşte... pentru mine... Spune să le dea câte un 
pahar, să se mai mângâie după cele petrecute. 

La auzul acestor cuvinte, Jacek făcu ce făcu şi în 
curând jupânii Bukojemski începură să-şi potolească 
necazul unul altuia. Bunăvoinţa lor pentru Jacek creştea 
din ce în ce mai mult. 

— Ne-am bătut, fiindcă asta i se poate întâmpla 
oricui, grăi Mateusz, dar eu m-am gândit numaidecât că 
domnia ta eşti un cavaler vrednic. 

— Nu-i adevărat, pentru că eu m-am gândit cel 
dintâi, se împotrivi Łukasz. 

— Tu te-ai gândit, păi tu eşti în stare să gândeşti? 

— Gândesc că eşti un prostănac, aşadar sânt în 
stare, dar mă doare gura. 

Şi începură să se certe. Tocmai atunci, însă, la 
fereastră înnegri un călăreț. 

— A venit cineva, vesti preotul. 

Jacek se duse să vadă cine este şi după o clipă se 
întoarse speriat. 

—Jupân Pągowski a trimis un slujitor, le dădu de 
ştire, poruncindu-i să spună că aşteaptă cu masa. 

— N-are decât să mănânce singur, se burzului Jan. 

—Ce să-i răspund? întrebă Jacek, uitându-se la 
preot. 

— Cel mai bun tot adevărul este, răspunse bătrânul. 
O să-i spun eu însumi. 

Şi ieşind afară, îi porunci slujitorului: 

— Spune-i lui jupân Pągowski că nici jupân 
Cyprianowicz, nici jupânii Bukojemski nu pot să vină, 
deoarece toţi sânt răniţi în duelul cu jupân Taczewski, 
pe care l-au provocat Nu uita să mai spui că rănile sânt 
uşoare. Aleargă! 

Slujitorul porni în goană, iar preotul se întoarse şi 
începu să-l liniştească pe Jacek, fiindcă tânărul era tare 
descumpănit. Nu se temea să se pună în poară cu cinci 
inşi, dar îi era frică de Pagowski şi mai mult chiar de ce 

va spune şi va gândi jupâniţa Sieniiska. 

Dar preotul îl mângâie: 

— Oricum s-ar fi aflat! e mai bine să ştie de la 
început că tu n-ai nici o vină. 

— Domniile voastre veţi depune mărturie? întrebă 
Jacek, adresându-se încă o dată răniților. 

— Mi-e sete, dar vom întări şi noi, răspunse Mateusz 
Bukojemski. 

Cu toate acestea, neliniştea lui Jacek creştea tot mai 
mult, iar curând după aceea, când sania cu jupân 
Pągowski şi starostele Grothus se opri înaintea 
cerdacului, se pierdu de tot cu firea. Se repezi totuşi să-i 
întâmpine şi se plecă până la genunchii lui Pagowski, 
dar acesta nici nu se uită la el, ca şi când nu l-ar fi văzut 
deloc, şi intră în încăpere cu înfăţişarea posomorâtă. 

Aici, jupân Pagowski se înclină în faţa preotului cu 
gravitate, dar de departe, pentru că de când bătrânul îl 
certase din amvon, fiindcă era prea aspru cu oamenii, 
şleahticul îndârjit nu putea să-l ierte, aşa că şi acum, 
după ce se înclină cu răceală, se întoarse numaidecât 
spre răniţi, privi o vreme la ei, apoi anunţă: 

— Domniile voastre! După cele petrecute, n-aş mai fi 
călcat pragul acestei case, dacă n-aş fi dorit să vă spun 
cât de umilit mă simt de nedreptatea de care aţi avut 
parte. lată unde v-a adus ospitalitatea mea, iată răsplata 
căpătată în casa mea de cei ce m-au scăpat de la 
ananghie. Vreau să vă asigur că cine v-a nedreptăţit pe 
domniile voastre, acela m-a nedreptăţit pe mine, cine a 
vărsat sângele domniilor voastre, ca şi când l-ar fi vărsat 
pe al meu, fiindcă pe mine m-a ruşinat, cine v-a provocat 
pe... 

Aici îl întrerupse Mateusz: 

— Noi l-am provocat pe el, nu el pe noi! 

— Aşa este, domnia ta, binefăcătorule, adăugă Stach 
Cyprianowicz. În tot ce s-a întâmplat, acest cavaler n- 
are nici o vină. Numai din pricina noastră s-au întâmplat 
toate, lucru pentru care te rugăm cu umilinţă să ne ierţi, 

domnia ta. 

— S-ar fi cuvenit ca judecătorul să întrebe şi 
martorii, înainte de a da sentinţa, glăsui preotul 
Woynowski cu gravitate. 

Łukasz voi să spună şi el ceva, dar fiindcă avea 
obrazul şi gingia tăiate până la dinte şi suferea cumplit 
când mişca bărbia, se mulţumi să-şi acopere cu mâna 
rana ce începuse să se prindă, văitându-se cu jumătate 
de gură: 

— Lua-o-ar dracu' de sentinţă cu falca mea cu tot!... 

Jupân Pagowski se mai domoli la aceste cuvinte, dar 
nu cedă. Din contră, privi în jur cu asprime, de parcă 
voia să-i certe din ochi pe apărătorii lui Jacek, şi reluă: 

—Nu se cade ca eu să-i iert pe izbăvitorii mei. 
Domniile voastre nu aveţi nici o vină; dimpotrivă, pricep 
de minune cum stau lucrările, deoarece am văzut prea 
bine cum v-a jignit înadins. De bună seamă, aceeaşi 
gelozie care, călărind pe deşelate o gloabă costelivă, n-a 
putut să ajungă lupii, s-a preschimbat mai târziu în 
dorinţă de răzbunare. N-am observat numai eu cum 
acest „cavaler”, apărat cu atâta mărinimie de domniile 
voastre, v-a căutat mereu gâlceavă de când v-a întâlnit, 
făcându-se luntre şi punte să vă stârnească mânia. Mai 
degrabă eu sânt vinovat că l-am îngăduit prea mult şi nu 
i-am spus să-şi caute o tovărăşie mai vrednică de el pe la 
iarmaroace sau prin cârciumi. 

Când îl auzi vorbind astfel, faţa lui Taczewski se 
făcu albă ca varul, în schimb, preotului Woynowski i se 
urcă sângele la cap. 

—A fost provocat, ce mai putea să facă? Să-ţi fie 
ruşine, domnia ta! strigă. 

Dar jupân Pągowski îl privi de sus şi răspunse: 

—Acestea sânt treburi lumeşti, periti atât de 
oamenii obişnuiţi, cât şi de slujitorii altarului, dar am să 
răspund şi la asta, ca să nu fiu învinovăţit de vreo 
nedreptate. Uite ce putea să facă! Se cuvenea să-mi 

spună mie mai întâi, ca un tânăr unuia mai în vârstă, ca 
un oaspete stăpânului casei, ca un om care neavându-şi 
pâinea lui, a mâncat de atâtea ori dintr-a mea, iar eu aş 
fi intervenit între ei cu dreptul meu de gazdă şi n-aş fi 
îngăduit ca mântuitorii mei, cavaleri atât de vrednici, să 
zacă aici însângeraţi pe paie ca într-o cocină. 

— Domnia ta ai fi crezut că mi-e frică! exclamă 
Taczewski, frângându-şi mâinile şi tremurând ca de 
friguri. 

Jupân Gedeon nu-i răspunse nici un cuvânt, fiindcă 
se prefăcuse de la început că nu-l vede, în schimb, se 
întoarse către Cyprianowicz: 

—Jupâne cavaler, îl încunoştinţă, eo instante!, eu şi 
starostele Grothus ne vom duce la tatăl domniei tale, la 
Jedlinka, ca să-l asigurăm de compătimirea noastră. Nu 
mă îndoiesc că va primi rugămintea de a-mi fi oaspete la 
Belczaczka, aşa că domnia ta şi fraţii Bukojemski 
întoarceţi-vă acolo. Vă aduc aminte că vă aflaţi aici 
numai din întâmplare, că la urma urmei sunteţi musafirii 
mei, faţă de care vreau din toată inima să-mi arăt 
recunoştinţa. Părintele domniei tale, jupâne 
Cyprianowicz, nu poate veni în casa celui ce te-a rănit, 
iar sub acoperişul meu veţi avea mai multe înlesniri şi 
nu veţi muri de foame, cum s-ar putea întâmpla aici. 

Cyprianowicz rămase foarte încurcat şi un răstimp 
ezită să răspundă atât din cauza lui Taczewski, cât şi 
pentru că, fiind un tânăr chipeş, se îngrijea să arate 
întotdeauna bine, iar acum buza şi bărbia, amândouă 
umflate sub plasture, îl urâţeau grozav. 

— N-am răbdat nici aici de foame şi de sete, ceea ce 
probantum fuit’, dar este adevărat că suntem oaspeţii 
domniei tale şi tatăl meu, neştiind cum a fost, poate că 
n-ar vrea să vină aici. Dar cum să apărem noi înaintea 
rudelor domniei tale cu nişte feţe atât de pocite, care 
pot stârni numai dezgustul? 

Spunând acestea, se strâmbă, pentru că începu să-l 
doară buza din cauză că vorbise prea mult; într-adevăr, 
nu arăta prea frumos. 

Dar jupân Pagowski răspunse: 

—De asta să nu te necăjeşti, domnia ta. Rudele 
mele vor simţi abominationem!, dar nu faţă de rănile 
domniilor voastre, după vindecarea cărora veţi redeveni 
tot atât de frumoşi ca şi înainte. Vor sosi numaidecât 
trei sănii cu slujitori, iar acasă paturile moi vă aşteaptă. 
Rămâneţi sănătoşi, e timpul ca eu şi starostele Grothus 
să pornim spre Jedlinka. Închinăciune! 

Şi se înclină către toţi, preotului separat, numai pe 
Jacek nu-l luă în seamă. 

Când ajunse aproape de uşă, preotul veni lângă el 
şi-l dojeni: 

— Domnia ta, nu te-ai arătat prea drept şi milostiv! 

Iar jupân Pagowski i-o întoarse: 

— Eu îmi mărturisesc păcatele numai la spovedanie. 

Apoi ieşi urmat de starostele Grothus. 

In tot acest timp, Jacek îndurase chinurile iadului. 
Se schimbase la faţă şi nici el nu mai ştia dacă să cadă 
la picioarele lui jupân Pagowski şi să-l roage de iertare 
sau să-l înşface de gât pentru toate umilinţele încercate. 
Nu uitase însă că se afla la el acasă, iar înaintea lui stă 
tutorele jupâniţei. Aşa că, atunci când ceilalţi plecară, 
porni şi el după ei, nedându-şi seama ce face, dar şi 
după obiceiul care impunea să-şi conducă oaspeţii; tot 
spera că măcar la plecare, jupân Pagowski se va lăsa 
înduplecat şi-i va face un semn din cap. Dar şi această 
nădejde se dovedi zadarnică, numai jupân Grothus, un 
om bun şi înţelegător, se vede, îi strânse mâna în 
cerdac, spunându-i: 

— Nu-ţi pierde speranţa, cavalere, furia va trece şi 
totul se va îndrepta. 

Jacek, însă, nu mai credea, ar fi fost chiar foarte 
sigur că totul se spulberase dacă ar fi ştiut că jupân 

Pagowski, deşi părea sincer revoltat şi mânios, mai mult 
se prefăcea decât simţea cu adevărat. Cyprianowicz şi 
jupânii Bukojemski erau de bună seamă izbăvitorii lui, 
dar Taczewski nu-i omorâse, iar duelul în sine era un 
fapt prea obişnuit ca să-i stârnească asemenea îndârjire. 

Dar jupân Pagowski, din clipa când starostele 
Grothus spusese că şi bătrânii se însoară şi câteodată se 
întâmplă să aibă şi urmaşi, se uita cu alţi ochi la 
jupâniţa Sienińska. Lucrul la care nu se gândise 
niciodată înainte, i se părea acum foarte posibil şi 
totodată ademenitor. Când îşi aducea aminte de 
farmecele fecioarei minunate ca un trandafir, i se 
încălzea sufletul şi se simţea măgulit în mândria lui. In 
acest fel neamul Pagowski ar fi înflorit din nou şi încă 
dintr-o patriciană ca Sienihska, nu numai înrudită cu 
toate marile case din Republică, dar şi ultimul vlăstar al 
unei familii din averea căreia crescuseră în mare parte 
stirpele Żółkiewski, Daniłowicz, Sobieski şi mulţi alţii. 
Pe jupân Pągowski îl apuca ameţeala gândindu-se la 
toate acestea şi simţea că nu numai el, ci întreaga 
Republică ar trebui să-şi dorească asemenea urmaşi. 
Aşa că îndată după aceea, fusese cuprins de teama că 
visul nu i se va îndeplini, deoarece jupâniţa putea să 
iubească pe altcineva? Cyprianowicz? Da, era tânăr, 
chipeş şi foarte bogat, dar descindea dintr-un armean 
înnobilat abia cu trei generaţii în urmă. Jupân Pagowski 
nu-şi putea închipui în ruptul capului că un asemenea 
homo novus s-ar sumeţi să-şi ridice ochii la jupâniţa 
Sienińska. Cât despre fraţii Bukojemski, cu toate că erau 
şleahtici destoinici şi se socoteau înrudiţi cu sfântul 
Petru, nici nu putea fi vorba. Mai rămânea unul singur, 
Taczewski, e drept, un Lazarus, sărac de n-avea nici 
după ce bea apă, dar provenea din neamul puternicilor 
cavaleri de Taczew, cu blazonul Powala, dintre care 
unul, cu adevărat uriaş, participant la cumplita 
înfrângere de la Grünwald, ajunsese vestit nu numai în 
Republică, ci şi la curţile străine. Doar Taczewski se 

putea compara cu Sieniński, iar pe deasupra era tânăr, 
curajos, bine făcut, trist (ceea ce impresionează inimile 
femeilor) şi îşi petrecea mai lot timpul la Betczaczka, 
purtându-se ca un prieten sau ca un frate cu jupâniţa. 
Astfel, jupân Pagowski începuse să-şi aducă aminte tot 
felul de lucruri; unele supărări chipurile şi certuri ale 
tinerilor, urmate de împăcări şi momente de prietenie, 
unele priviri, cuvinte şi clipe de tristeţe, spulberate de 
bucuria şi zâmbetele amândurora. Toate aceste dovezi, 
pe care mai că nu le băga în seamă mai înainte, i se 
păruseră deodată pline de tâlc. Aşa-i, primejdia putea 
veni numai din această parte. Bătrânul şleahtic se mai 
gândise că şi pricina duelului putea fi, cel puţin într-o 
măsură, tot jupâniţă Sieninska şi teama i se strecurase 
în suflet. Ca să preîntâmpine primejdia, se străduise să-i 
înfăţişeze copilei isprava lui Jacek în toată nemernicia ei 
şi să-i stârnească mânia cuvenită, pentru ca după aceea, 
prefăcându-se mai supărat decât era, să distrugă toate 
punţile dintre Belczaczka şi Wyrabki şi înjosindu-l fără 
milă pe Jacek, să-i închidă astfel uşa în nas. 

Şi îşi împlinise scopul. Revenind în cerdac, Jacek se 
aşeză la masă, îşi înfipse degetele în păr, îşi rezemă 
capul în mâini şi rămase mut, de parcă durerea îi luase 
graiul. 

În cele din urmă, preotul Woynowski se apropie şi-i 
puse mâna pe umăr. 

— Jacus, îl sfătui, dacă nu poţi să-ţi înfrângi durerea, 
suferă, dar piciorul să nu-ţi mai calce în casa aceea. 

— Aşa va fi, răspunse surd Taczewski. 

— Nu te lăsa pradă deznădejdii. Nu uita cine eşti. 

Tânărul îşi încleştă dinţii: 

— Nu uit şi tocmai de aceea mă arde! 

Deodată, când nu se aştepta nimeni, intră în vorbă 
Cyprianowicz: 

— Nimeni dintre cei de faţă nu-l va lăuda pe jupân 
Pagowski, fiindcă una e să dojeneşti şi alta să calci în 
picioare cinstea cuiva! 

Atunci se mişcară şi fraţii Bukojemski, iar Mateusz, 
pe care-l durea cel mai puţin când vorbea, mărturisi: 

— Nu-i voi zice nimic la el acasă, dar după ce mă voi 
înzdrăveni, când îl voi întâlni pe drum sau la vreun 
vecin, îi voi spune fără ocolişuri să pupe câinele în bot. 

— Oho! adăugă Marek. Să jignească un asemenea 
cavaler! Va veni o vreme când aşa ceva nu i se va ierta. 

In acest timp, sosiră cele trei sănii aşternute cu 
covoare şi însoţite de trei slujitori, afară de vizitii, care 
aveau să care răniții. Taczewski nu îndrăzni să-i reţină, 
gândindu-se, pe de o parte, că avea să vină bătrânul 
Cyprianowicz, iar pe de alta, că erau într-adevăr oaspeţii 
lui Pagowski. De altminteri, n-ar fi rămas nici ei, aflând 
despre sărăcia lui Jacek, ca să nu-i sporească şi mai 
mult grijile şi supărarea. Începură deci să-şi ia rămas 
bun de la el şi să-i mulţumească din toată inima pentru 
ospitalitate, ca şi când nu s-ar fi întâmplat nimic între ei. 

Totuşi, când Cyprianowicz era gata să urce în 
ultima sanie, jupân Jacek sări în picioare şi spuse: 

—Merg şi eu cu domniile voastre! Aşa nu mai 
rezist! Nu mai pot! Până când se întoarce Pagowski, 
trebuie, pentru ultima dată... 

Iar preotul Woynowski, deşi cunoscându-l pe Jacek, 
ştia că orice rugăminte va fi de prisos, îl trase în odaia 
de dormit şi încercă să-l convingă: 

—Jacek, Jacek! Iar mulier! deie Domnul să n-ai 
parte acolo de o nouă strâmbătate. Nu uita, Jacek ce 
zice ecleziastul: „Virum de mille unum reperi, mulierem 
ex omnibus non inveni!”!. Ţine minte şi ai milă de tine. 

Dar totul fu în zadar. După o clipă, Taczewski se 
afla în sanie alături de Cyprianowicz şi porniră. Între 
timp, vântul  învălătucise ceața dinspre răsărit, 
împingând-o pe timpuri, şi pe cerul albastru se arătă 
soarele strălucitor. 


1 Aici cu sensul: „La o mie de bărbaţi găseşti măcar unul de 
nădejde, pe când printre toate femeile, nu există nici măcar una 
vrednică de încredere”. 

CAPITOLUL VII 


Jupân Pagowski nu născocise nimic, când vorbise de 
ciuda celor două jupânese de la Belczaczka împotriva 
învingătorului. Jacek se convinse de acest lucru de cum 
le văzu. Jupâneasa Winnicka le ieşi în întâmpinare cu 
faţă întunecată şi nu-i întinse mâna când vru să i-o 
sărute, iar jupâniţa nu manifestă nici un interes pentru 
suferinţa lui, nu-i răspunse la închinăciune şi se ocupă 
numai de Cyprianowicz. Nearătându-se zgârcită cu 
privirile duioase şi întrebările neliniştite, împinse grija 
faţă de el până acolo, încât, atunci când Cyprianowicz se 
ridică de pe scaun în sala de ospeţe, ca să se ducă în 
încăperea destinată răniților, îl sprijini de subsuoară şi 
cu toate că tânărul se împotrivi, îl conduse până la uşă. 

„Nu mai ai nici un rost aici, totul s-a dus pe apa 
sâmbetei!” strigară disperarea şi gelozia în inima lui 
Jacek la asemenea privelişte. Durerea lui era cu atât mai 
mare, cu cât nici nu bănuise până atunci că aceeaşi 
fecioară, care avea pentru el o purtare schimbătoare şi 
la un cuvânt mai bun îi răspundea de obicei cu alte zece 
nepăsătoare sau de-a dreptul răutăcioase, era în stare 
să fie atât de dulce, de îngerească şi de prevenitoare cu 

omul iubit. Pentru că nefericitul Jacek nu se mai îndoia 
deloc că jupâniţa Sienińska îl iubeşte pe Cyprianowicz. 
El ar fi suportat nu numai o rană ca a lui Cyprianowicz, 
dar şi-ar fi vărsat bucuros tot sângele ca măcar o dată în 
viaţă să-i vorbească şi lui cu acelaşi glas şi să se uite la 
el cu aceeaşi ochi. Aşadar, pe lângă durere, îl cuprinse 
şi o jale nespusă, slobozindu-i sub pleoape lacrimi 
amare, care dacă nu şiroiesc pe obraji, inundă inimă şi 
umplu toată fiinţa. Asemenea năduh sălăşluia în pieptul 
lui Jacek tocmai acum, când jupâniţa Sienińska i se 
părea mai frumoasă ca niciodată cu feţişoara-i palidă şi 
coroana părului cânepiu puţin răvăşit de emoție. „Arată 
ca un înger, i se strânse inima, dar nu-i pentru tine! e o 
minune, dar altul va avea parte de ea!” Voia să-i cadă la 
picioare, să-i mărturisească acolo tot chinul şi dragostea 
lui, simţea însă în acelaşi timp că după cele întâmplate, 
nu se cade s-o facă şi dacă nu va izbuti să-şi stăpânească 
zbuciumul sufletului, îi va spune altceva decât vrea şi o 
va pierde pentru totdeauna. 

Intre timp, jupâneasa Winnicka, fiind mai în vârstă 
şi pricepută la tot felul de leacuri, intră cu Cyprianowicz 
în cealaltă încăpere, iar jupâniţa se întoarse de la uşă. 
Jacek, înțelegând că trebuie să profite de împrejurări, se 
apropie de ea. 

—Jupâniţă, aş vrea să-ţi spun un cuvinţel, îngăimă 
cu glasul tremurător, de parcă nu era al lui, străduindu- 
se să-şi păstreze liniştea. 

Fecioara îl privi cu o mirare rece: 

— Ce doreşti, domnia ta? 

Pe chipul lui Jacek se aşternu un zâmbet atât de 
dureros, încât părea cu totul resemnat, ca al unui 
mucenic. 

— Ce-mi doresc eu, nu se va putea întâmpla, de-ar fi 
să plătesc în schimb cu mântuirea sufletului, răspunse 
clătinând din cap, dar te rog un singur lucru, jupâniţă: 
nu mă socoti vinovat, nu-mi purta pică, ai doar puţină 
milă, pentru că nici eu nu sânt făcut din lemn sau din 

fier... 

— Domnia ta, eu n-am nimic să-ţi spun, îl repezi, şi 
nici nu-i vremea potrivită. 

— Ehei, oricând poţi să-i spui o vorbă bună celui 
aflat în suferinţă. 

—Asta drept plată că i-ai hărtănit pe izbăvitorii 
mei? 

— Dumnezeu ţine cu cel nevinovat. Slujitorul care a 
venit la Wyrabki după cavaleri, trebuia să spună, aşa 
cum i-a poruncit preotul Woynowski, că ei m-au 
provocat mai întâi. Domnia ta nu ştiai? 

Ştia. Slujitorul, un om simplu, nu repetase într- 
adevăr toate cuvintele preotului şi strigase doar că 
„tânărul stăpân de la Wyrabki îi tăiase pe toţi”. Jupân 
Pagowski, în schimb, întorcându-se de la Wyrabki, se 
abătuse din drum pe acasă şi povestise cum a fost. Se 
temuse pur şi simplu ca vestea nevinovăţiei lui Jacek să 
nu ajungă la urechile jupâniţei din gura altuia şi să nu-i 
scadă mânia, aşa că preferase s-o asmută el însuşi, 
nepregetând să adauge că Taczewski îi insultase grav pe 
ceilalţi şi-i silise astfel să-l provoace la duel. Mai contase 
şi pe aceea că jupâniţa, judecind lucrurile ca o femeie, 
avea să fie de partea celor care suferiseră mai mult. 

Cu toate acestea, Jacek avu impresia că ochii dragi 
îl priveau cu mai puţină asprime, aşa că repetă 
întrebarea: 

— Domnia ta ştiai? 

— Ştiam, îl înfruntă, dar mi-am adus aminte de ce n- 
ai fi uitat nici domnia ta, dacă ţineai cât de puţin la 
mine, anume că acestor cavaleri le datorez viaţa. Mai 
ştiu de la tutorele meu că au fost nevoiţi să te provoace. 

—Eu nu ţin la domnia ta? Asta să hotărască 
Dumnezeu, care priveşte în sufletele oamenilor... 

Copila începu deodată să clipească din ochi. 
Scutură din cap, mutându-şi cosiţa pe umărul celălalt şi 
murmură: 

— Aşa să fie!... 

Tânărul continuă să vorbească, deşi gâfâia şi glasu-i 
era plin de tristeţe: 

— Dar e adevărat! Trebuia să mă las căsăpit, numai 
să nu te întristezi domnia ta. Că doar n-ar fi curs 
sângele care ţi-e drag... Nu se mai poate face nimic! De 
la tutorele domniei tale ai aflat că eu i-am silit să mă 
provoace. Să-l judece Dumnezeu! Dar de ce nu ţi-a spus 
că m-a insultat fără milă şi măsură în propria mea casă? 
Am venit, ştiind că acum n-o să-l găsesc aici. Am venit 
ca să-mi satur bieţii mei ochi pentru ultima dată de 
domnia ta. Ştiu că domniei tale ţi-e totuna, dar am 
crezul că... 

Jacek se întrerupse, fiindcă îl înecau lacrimile. 
Buzele  jupâniţei  Sieniiska începură să tremure, 
semănând tot mai mult cu o potcoavă cu colţurile în jos; 
numai mândria, şi în aceiaşi timp sfiala feciorelnică mai 
luptau în sufletul ei cu emoția. Se stăpânea poate pentru 
că nu credea că el va pleca şi nu se va mai întoarce. Nu 
o dată avuseseră loc neînţelegeri între ei, nu o dată 
jupân Pagowski îl jignise profund şi cu toate acestea, 
după supărarea de moment, îşi ceruse iertare şi 
lucrurile rămăseseră ca mai înainte. 

„Aşa va fi şi acum!” se gândea jupâniţa Sieniiska. 

Şi pentru că-i plăcea să asculte şi să privească la 
această dragoste uriaşă, ce nu cuteza să se exprime 
limpede, dar care se simţea în fiecare cuvânt al lui, pe 
cât de modestă, pe atât de puternică, voia să-l audă 
vorbind astfel cât mai mult cu glasu-i minunat, să-şi 
pună la picioarele ei inima-i tânără, îndrăgostită şi 
îndurerată. 

Tânărul, însă, lipsit de experienţă în arcanele iubirii 
şi orb ca toţi îndrăgostiţii, nu observă şi nu înţelese ce 
se petrecea în sufletul jupâniţei. Resimţi tăcerea ei ca pe 
o nepăsare încăpățânată şi amărăciunea îi inundă din 
nou inima. Liniştea cu care-i vorbise la început, îl părăsi, 
ochii îşi schimbară luciul, tâmplele i se acoperiră cu 
picături de sudoare rece. Ceva se rupea şi se frângea în 


98 


el. Cuprins de disperare, era în stare să nu mai întrebe 
nimic şi să-şi sfâşie rănile din piept cu propriile mâini. 

Vorbea încă liniştit, chipurile, dar glasul îi răsuna 
altfel, mai aspru mai răguşit. 

— Chiar aşa, se miră, altceva nimic?... 

Jupâniţa Sienińska înălţă din umeri. 

— Ehei, avea dreptate preotul când îmi spunea că 
aici nu voi avea parte decât de umilinţă. 

— Cu ce te umilesc eu, domnia ta? întrebă fecioara 
contrariată de schimbarea lui neaşteptată. 

Dar el o ţinu orbește înainte: 

— Dacă n-aş şti cum te-ai purtat cu Cyprianowicz, aş 
crede că n-ai inimă deloc. Dar ai, numai că nu pentru 
mine, ci pentru el! A fost destul să se uite la domnia ta... 

Şi îşi înfipse amândouă mâinile în păr. 

— Mai bine-l tăiam de moarte! 

Jupâniţa Sieninska fu parcă străbătută de o flacără. 
Obrajii îi înfloriră, în ochi îi licări mânia, împotriva lui 
Jacek şi a ei însăşi, deoarece fusese gata să izbucnească 
în plâns. Se simţi jignită în adâncul inimii. 

— Ţi-ai pierdut minţile, domnia ta! exclamă ridicând 
capul şi aruncându-şi codiţa pe spate. 

Vru să plece, dar tocmai asta îl făcu pe Jacek să-şi 
piardă cumpătul O apucă de amândouă mâinile şi o opri: 

— N-ai să pleci tu, ci eu! rosti cu dinţii încleştaţi, 
dar vreau să ştii că, deşi de ani de zile am ţinut la tine 
mai mult decât la viaţă şi sănătate, mai mult decât la 
sufletul meu, nu voi mai reveni aici. Am să-mi muşc 
mâinile de durere, dar n-am să mă mai întorc, aşa să-mi 
ajute Dumnezeu! 

Şi uitându-şi pe jos căciula roasă, se repezi la uşă şi 
după o clipă trecu pe la fereastră, coti spre grădina prin 
care scurta drumul până la Wyrabki şi dispăru. 

Jupâniţa Sieniiska rămase un răstimp ca trăsnită. 
Gândurile i se învălmăşiră în toate părţile ca nişte păsări 
speriate şi o vreme nu-şi mai dădu seama de cele 
întâmplate. Când îşi reveni, îi pierise mânia, dispăruse 

fără urmă şi necazul, iar în urechi îi răsunau doar 
cuvintele lui Jacek: „Am ţinut la tine mai mult decât la 
iaţă şi sănătate, mai mult decât la sufletul meu, dar n- 
am să mai revin!...” Acum simţea într-adevăr că el nu se 
a mai întoarce, tocmai pentru că o iubea atât de mult. 
De ce nu-i spusese măcar o vorbă bună, pe care o 
cerşise la început ca pe o pomană sau ca pe o bucată de 
pâine pentru drum? O cuprinseră jalea nemăsurată şi 
spaima. A plecat nebun de furie, poate să cadă pe drum, 
să-şi facă cine ştie ce rău din disperare... şi nu era 
nevoie decât de un cuvânt din inimă ca totul să se 
îndrepte şi să se împace. Măcar dacă-i auzea glasul... 
leşi din casă şi dădu fuga spre livadă. Drumeagul de 
la mijloc era acoperit de zăpada înaltă, aşa că urmele lui 
acek se vedeau bine; le urmă în grabă, scufundându-se 
adesea până la genunchi şi pierzându-şi pe drum 
mătăniile, năframa şi punguta cu aţă. În cele din urmă, 
ajunse gâfâind la uşiţa grădinii. 

—Jupâne Jacek!... 

Dar dincolo de îngrăditură, lunca era pustie. Vântul 
care împrăştiase ceața de dimineaţă, vuia acum puternic 
printre crengile merilor şi ale perilor, acoperind glasul 
ei slab. Atunci, fără să mai ţină seama de frig şi 

eşmintele-i subţiri, se aşeză pe banca de lângă uşiţa 
grădinii şi se porni pe plâns. 

Lacrimile mari ca perlele îi şiroiau pe obrajii 
trandafirii, dar neavând cu ce să le şteargă, începu să le 
înlăture cu ajutorul cosiţei împletite. 

— Nu se mai întoarce. 

În acest timp, vântul vuia tot mai puternic, 
scuturând zăpada udă de pe ramurile negre. 


CAPITOLUL VIII 


Când Taczewski intră ca o vijelie, fără căciulă şi cu 

părul răvăşit în conacul modest de la Wyrabki, preotul 
oynowski ghici ce se întâmplase şi spuse: 

— Praedixi!! Să-ţi ajute Dumnezeu, Jacek, dar nu te 
întreb nimic până când nu-ţi vii în fire şi nu te linişteşti... 

— S-a sfârşit, totul s-a sfârşit! răspunse Taczewski. 

Şi începu să se preumble prin încăpere ca un animal 
în cuşcă. Preotul nu zise nimic, îl lăsă în voia lui şi abia 
după un răstimp mai lung, se ridică, îl sărută pe creştet, 
apoi, luându-l de mână, îl duse în odaia de dormit. 

Aici  îngenunche înaintea crucii care atârna 
deasupra patului lui Jacek, iar când tânărul îngenunche 
lângă el, se rugă astfel: 


1 Te-am prevenit (lb. lat.). 

— Doamne, Tu ştii ce-i durerea, fiindcă Ai suferit pe 
cruce pentru păcatele omeneşti... Îţi aduc dară inima 
mea însângerată şi la picioarele Tale străpunse Te 
implor să ai milă de mine... 

... Nu-i cer să-mi iei durerea, ci să-mi dai tăria de a 
o îndura... 

Pentru că eu sânt oştean la porunca Ta, o, 
Doamne, şi aş vrea să-[i slujesc ie şi mamei mele, 
Republica... 

„„. Dar cum pot s-o fac, când îmi plânge inima şi mi- 
a slăbit braţul?!... 

„„. De aceea, dă, Doamne, să uit de mine şi să mă 
gândesc numai la slava Ta şi la mântuirea mamei, 
lucruri mult mai însemnate decât durerea unui biet 

ierme ca mine... 

Şi mă întăreşte, Doamne, în şa, ca luptând 
împotriva păgânilor, să mor ca un viteaz şi să ajung în 
ceruri... 

„„. Pe coroana Ta de spini, ascultă-mă! 

„„. Pe rana din şoldul Tău, ascultă-mă! 

Pe mâinile şi picioarele străpunse de cuie, ascultă- 
mă! 

După care, mai zăboviră multă vreme în genunchi, 
dar încă de la jumătatea rugăciunii se vedea că durerea 
slăbise în pieptul lui Jacek, fiindcă îşi acoperi deodată 
faţa cu mâinile şi începu să plângă în hohot. Când se 
ridicară din genunchi şi trecură în încăperea alăturată, 
preotul Woynowski se mulţumi să ofteze adânc şi să 
rostească: 

— Dragă Jacek, eu am trecut prin multe cât am fost 
oştean şi am avut parte de o cumpănă mai grea ca a ta, 
despre care nu vreau să vorbesc, îţi spun doar că într-o 
clipă de suferinţă cumplită, am alcătuit această 
rugăciune şi datorită ei am scăpat cu bine. De atunci, 
am repetat-o nu o dată la ceas de nenorocire şi 
totdeauna mi-a ajutat. De aceea, am rostit-o şi acum. Ce 
zici? Nu te-a mai lăsat durerea? Hai, spune! 

— Mă copleşeşte tristeţea, dar în piept mă arde mai 
puţin, încuviinţă Taczewski. 

—E, vezi! Acum bea puţin vin, iar eu am să-ţi spun 
sau mai degrabă am să-ţi arăt ceva care ar trebui să-ţi 
dea curaj. la priveşte! 

Şi aplecându-se, îi arătă o cicatrice groaznică, 
albind în părul cărunt peste tot capul, şi-i mărturisi: 

— Cât pe ce să dau ortul popii din asta. Rana m-a 
chinuit cumplit, dar cicatricea nu mă mai doare. Aşa-i de 
obicei, Jacek. Şi rana ta va înceta să te doară când 
timpul o va preschimba în cicatrice. Acum, spune-mi ce 
s-a întâmplat. 

Jacek se apucă să-i povestească, dar nu-i venea prea 
uşor. Nu era în firea lui să născocească, să umfle 
lucrurile sau să adauge de la el, aşa că se miră şielcă 
tot ce-l făcuse să sufere nespus de rău, în povestirea lui 
părea atât de neînsemnat. Cu toate acestea, preotul 
Woynowski, un om cu multă experienţă şi hârşit cu 
lumea, după ce-l ascultă până la capăt, îl linişti: 

— Înţeleg că nu e uşor să redai în cuvinte privirile 
sau gesturile dispreţuitoare sau de-a dreptul înjositoare. 
Nu de puţine ori se ajunge la duel şi la vărsare de sânge 
din cauza unei priviri sau a unei mişcări nesăbuite din 
mână. Lucrul de căpetenie este că i-ai spus jupâniţei că 
nu te vei mai întoarce acolo. Tinereţea-i sfioasă, dar 
când se lasă pradă dorului, face feţe-feţe, ca luna de pe 
cer. Şi dragostea-i ca luna mendax! care, când pare că 
se micşorează, ea dimpotrivă creşte şi se apropie de 
plinătate. Aşadar, ai de gând să-ţi ţii cuvântul? 

—Am spus: „aşa să-mi ajute Dumnezeu”, dar, 
părinte, dacă vrei, am s-o repet cu jurământ în faţa 
crucii. 

— Şi ce vrei să faci? 

— Să plec în lume. 

— Asta aşteptam, de când te tot îndrumam eu. Am 
ştiut dintotdeauna ce te ţine aici, dar acum, când 


1 Luna înşelătoare, mincinoasă (lb. lat.). 

frânghia s-a rupt, aşa-i, du-te unde vezi cu ochii. Aici n- 
ajungi la nimic, nu te-aşteaptă şi n-o să ai parte de nimic 
bun. Te-ai pierde singur! Noroc că am fost eu aproape şi 
te-am învăţat măcar să mânuieşti sabia şi să te descurci 
pe latineşte, altminteri ai fi decăzut de tot. Nu-mi 
mulţumi, Jacus, pentru că am făcut-o din dragoste 
adevărată. Sigur că o să mi se urască fără tine, dar nu-i 
vorba de mine. Trebuie să pleci de aici, fiindcă, după 
câte înţeleg, vrei să te înrolezi în oştire. Este drumul cel 
mai drept şi cel mai vrednic, mai ales că va începe 
războiul cu păgâni. Se spune că pana şi cancelaria oferă 
o înaintare mai sigură decât sabia, dar asta se potriveşte 
mai puţin cu sângele tău... 

— Nici cu nu m-am gândit la altă slujbă, îl linişti 
Taczewski. Dar nu mă pot înrola la pedestrime, iar în 
steagul de călărie n-am cum, fiindcă sânt sărac. 

— Un şleahtic cu latina pe limbă şi sabia în mână se 
descurcă totdeauna, îl întrerupse preotul, deşi nu-i 
vorbă că trebuie să ai şi însoțitori pe cinste. Musai să ne 
sfătuim. Deocamdată am să-ţi spun un lucru despre care 
nu ţi-am mai vorbit până acum. Am pentru tine zece 
cervoneți de aur, lăsaţi de răposata maică-ta, şi o 
scrisoare de la ea, unde mă roagă să nu ti-i dau, ca să nu 
se risipească, decât la caz de mare nevoie, de viaţă şi de 
moarte. Acest moment a sosit! Ai avut o mamă virtuoasă 
şi cucernică, dar şi tare nenorocită, deoarece când s-a 
prăpădit, sărmana, în casă domnea sărăcia şi ce mi-a 
lăsat, a trebuit să-şi rupă de la gură... 

— Binevoieşte, Doamne, şi dă-i veşnică odihnă, se 
rugă Jacek. Cu cei zece cervoneți de aur voi plăti slujba 
la biserică pentru sufletul ei, iar eu voi vinde Wyrabki fie 
şi pe nimica toată. 

Preotul Woynowski se înduioşă auzind aceste 
cuvinte, ochii i se umplură de lacrimi şi îl îmbrăţişă din 
nou pe Jacek. 

— Şi prin vinele tale curge sânge vrednic, îl măguli, 
dar nu-ţi este îngăduit să respingi darul mamei fie şi 

pentru asemenea dorinţă. Răposata n-o să ducă lipsă de 
slujbe, fii sigur, fiindcă deşi ea nu prea are nevoie de 
ele, vor folosi altor suflete din purgatoriu. Cât despre 
Wyrabki, ar fi mai bine să laşi pământul zălog, deoarece 
altfel este socotit un şleahtic când are o avere cât de 
mică, când este possesionatus. 

—Da, dar eu mă grăbesc. Aş vrea să plec fie şi 
astăzi. 

— Astăzi n-ai să pleci, deşi cu cât mai repede, cu 
atât mai bine. Mai întâi trebuie să-ţi pregătesc scrisorile 
pentru cunoscuţii şi foştii mei tovarăşi de arme. Va 
trebui, de asemenea, să vorbesc cu berarii din Jedlnia, 
care au pungile pline şi cai mai buni chiar decât ai 
călărimii grele. Iar la mine, la casa parohială, se vor găsi 
vreo armură veche şi câteva săbii, nu atât de 
împodobite, dar încercate pe grumazurile suedeze şi 
turceşti... 

Preotul privi pe fereastră şi adăugă: 

— Uite că sania e gata şi călătorului îi stă bine cu 
drumul... 

Pe faţa lui Jacek fulgeră iarăşi durerea, sărută mâna 
preotului şi-l conjură: 

— Părinte şi binefăcătorule, îndeplineşte-mi încă o 
rugăminte şi lasă-mă să merg şi eu la casa parohială, să 
stau acolo până la plecare... De aici se văd acoperişurile 
de la Betczaczka... e prea aproape... 

— Chiar eu voiam să-ţi propun, dar mi-ai luat vorba 
din gură. N-are rost să mai rămâi aici, iar eu mă bucur 
din tot sufletul. Hei, Jacus, nu te pierde cu firea! Lumea 
nu se sfârşeşte la Betczaczka, abia de acolo se deschide 
largă înaintea ta. O dată urcat în şa, Dumnezeu ştie pe 
unde vei ajunge. Te aşteaptă războiul şi faima, iar ceea 
ce te doare acum, se va ogoi. Parcă văd cum îţi cresc 
aripi la umăr; zboară, pasăre a Domnului, căci pentru 
asta eşti făcută, ăsta ţi-e destinul. 

Bucuria strălumină ca o rază de soare chipul 
preotului, îşi lovi pulpele ca un oştean şi strigă: 

— Acum, ia-ţi căciula şi să mergem! 

Câteodată, însă, buturuga mică răstoarnă carul 
mare, iar lucrurile caraghioase se amestecă adesea cu 
cele triste. Jacek îşi roti privirile prin încăpere, apoi se 
uită îngrijorat la preot şi întrebă: 

— Căciula? 

— Fireşte! N-o să pleci cu capul descoperit. 

— Sigur! 

— Atunci despre ce e vorba? 

— Am uitat-o la Betczaczka. 

— Colac peste pupăză! Şi ce vrei să faci? 

—Ce vreau să fac?... O să iau una de la vreun 
slujitor, că nu pot merge cu una ţărănească. 

— Nu poţi, încuviinţă preotul, dar trimite un băiat la 
Belczaczka să ţi-o aducă pe a ta. 

— Pentru nimic în lume! se împotrivi Jacek. 

Bătrânul începu să-şi piardă răbdarea. 

—lLa dracu'! Războiul, slava, lumea largă, toate-s 
bune, dar şi de căciulă e nevoie. 

— Pe fundul unei lăzi, am o pălărie cucerită de tata 
de la un ofiţer suedez la Trzemeszno. 

— Ia-o şi hai să mergem! 

Jacek dispăru în odaia de dormit şi se întoarse după 
o clipă cu o pălărie galbenă de raitier, prea mare pentru 
capul lui. lInveselit de această privelişte, preotul 

oynowski îşi puse mâna stângă în şold, căutându-şi 
chipurile sabia, şi remarcă: 

— Tot e bine că-i o pălărie suedeză şi nu un turban 
turcesc. Parcă suntem în carnaval! 

Jacek zâmbi şi răspunse: 

—Pe cataramă sânt nişte pietricele, poate că 

alorează ceva. După care, urcară şi porniră. Dincolo de 

îngrăditurile aşezării, prin arinişul desfrunzit se vedeau 

Belczaczka şi conacul ca-n palmă. aşa că preotul privi cu 

luare-aminte la Jacek, dar acesta se mulţumi să-şi tragă 

peste ochi pălăria suedeză prea mare şi nici nu se uită 

într-acolo, deşi nu numai căciula îi rămăsese lângă 

CAPITOLUL IX 


Nu se mai întoarce, totul s-a sfârşit! îşi spuse la 
început jupâniţa Sieninska. 

Şi lucru de mirare! în casă se aflau cinci cavaleri, 
dintre care unul era tânăr şi chipeş, iar afară de 
starostele  Grothus, avea să mai vină bătrânul 
Cyprianowicz, într-un cuvânt, rareori erau atâţia oameni 
la Betczaczka. Cu toate acestea, jupâniţa avea impresia 
că-i lipseşte ceva, că nu se mai găsea nimeni în jurul ei, 
casa şi grădina erau pustii, ea însăşi parcă trăia singură 
în stepa întinsă şi aşa avea să rămână pentru totdeauna. 

Inima i se strânse de jale, ca şi când ar fi pierdut pe 
cineva foarte apropiat. Era sigură că Jacek nu se va mai 
întoarce, cu atât mai mult, cu cât tutorele ei îl jignise de 
moarte, în acelaşi timp însă, nu-şi putea închipui cum va 
fi fără el, fără chipul, cuvintele, râsul şi privirile lui, ce 
se va întâmpla mâine, poimâine, peste o săptămână şi 

peste o lună, de ce va mai trebui să se scoale dimineaţa 
din pat, de ce să-şi împletească părul în cozi, pentru 
cine să se mai îmbrace şi să-şi aranjeze buclele, de ce să 
mai trăiască? 

Îşi simţea inima ca o lumânare, în care suflase 
cineva şi o stinsese. 

Nimic, doar întuneric şi pustiu! 

Dar când intră în casă şi văzu pe jos căciula lui 
Jacek, toate aceste simţăminte amestecate lăsară loc 
dorinţei uriaşe de a-l vedea. Inima i se umplu iarăşi de 
duioşie şi începu să-l strige pe nume. Speranţa încolţi 
iarăşi în sufletul ei. Ridicând căciula, o strânse chipurile 
fără să vrea la piept, apoi o ascunse în mânecă şi căzu 
pe gânduri. 

„Nu va mai veni la Belczaczka în fiecare zi, ca mai 
demult, dar trebuie să se întoarcă după căciulă înainte 
de venirea tutorelui cu jupân Grothus şi Cyprianowicz, 
aşa că am să-l văd şi am să-i spun că a fost crud şi 
nedrept şi nu trebuia să se poarte aşa. 

Nu era sinceră, căci voia să-i spună mai mult, să 
găsească vreun cuvânt cald, din inimă, care să lege la 
loc firele rupte dintre ei. Numai să se întâmple aşa, să 
se poată vedea fără mânie la biserică sau pe la vecini, că 
mai târziu se va găsi un mijloc ca totul să se întoarcă în 
bine... Care mijloc şi cum avea să fie acest bine, jupâniţa 
Sienińska nu încerca să afle acum, deoarece voia în 
primul rând să-l vadă mai repede. 

Tocmai atunci, din încăperea unde zăceau răniții, 
ieşi jupâneasa Winnicka şi văzând chipul răvăşit şi ochii 
roşii ai fetei, se apucă s-o mângâie: 

—Nu te teme, n-o să păţească nimic. Numai unul 
dintre jupânii Bukojemski este vătămat mai rău, dar se 
va vindeca şi el. Ceilalţi n-au mai nimic. Preotul 
Woynowski i-a oblojit bine, aşa că nu mai trebuie să 
schimb nimic. Toți sânt mulţumiţi şi veseli. 

— Slavă Domnului! 

— Taczewski a plecat? Ce-a mai vrut? 

—A adus răniții... 

— Hm, cine s-ar fi aşteptat la una ca asta din partea 
lui? 

— Ei l-au provocat. 

— Nici ei nu spun altfel, dar să-i căsăpească pe toţi 
cinci, unul după altul! Credeam că se sperie şi de cloşca 
cu pui. 

—E, mătuşica, domnia ta nu-l cunoşti, răspunse cu 
anume mândrie jupâniţa Sienińska. 

Dar în glasul jupânesei Winnicka era tot atâta 
uimire, câtă dojana, deoarece născută şi crescută într-un 
ţinut bântuit de năvălirile tătarilor, se deprinsese de 
mică să socotească îndemânarea în lupta cu sabia şi 
curajul drept prime virtuţi cavalereşti. Aşa că după ce 
văzuse că viaţa oaspeţilor nu era ameninţată, începuse 
să-şi schimbe părerea despre duel. 

— Trebuie să recunosc, vorbi mai departe, că sânt 
nişte cavaleri vrednici, fiindcă nu numai că nu-i poartă 
pică, dar îl mai şi laudă, mai cu seamă Cyprianowicz. 
Pentru că, zice el, este un „oştean înnăscut”. De aceea, 
sânt supăraţi pe jupân Pagowski care, spun ei, a cam 
întrecut măsura la Wyrabki. 

— Nici domnia ta, mătuşică, nu l-ai întâmpinat mai 
bine pe jupân Jacek. 

— Fiindcă o merita. Dar şi tu l-ai primit la fel! 

— Eu? 

— Tu! Am văzut eu cum te-ai purtat cu el. 

— O, mătuşică... 

Copila se întrerupse deodată, simțind cum o îneacă 
lacrimile. În urma acestei discuții, Jacek crescu şi mai 
mult în ochii ei. Singur împotriva unor luptători atât de 
grozavi! Şi-i învinsese pe toți! Spunea el, într-adevăr, că 
se duce să vâneze mistreţii cu sulița, dar şi ţăranii 
aşezaţi la marginea pădurii întimpinau râmătorii cu 
leucile, aşa că nu se mira nimeni. În schimb, cinci 
şleahtici războinici puteau fi biruiţi numai de un cavaler 
mai mare şi mai viteaz decât ei. Jupâniţa Sieniiska era 

de-a dreptul uimită că un om cu nişte ochi atât de trişti 
şi de blânzi putea să fie atât de înfricoşător în luptă. 
Aşadar, numai ei i se supunea şi-i suporta toanele fără 
crâcnire, numai cu ea se purta atât de blajin şi de bun. 
De ce? Pentru că ţinea la ea mai mult decât la 
sănătatea, viaţa şi mântuirea propriului suflet. El însuşi 
i-o mărturisise cu un ceas înainte. 

Şi iarăşi dorul îi inundă inima ca un val uriaş. 
Simţea că şi între ei se schimbase ceva şi dacă-l va zări 
acum, iar mai târziu avea să-l vadă adesea, nu-şi va mai 
îngădui să se joace cu el ca mai înainte, când 
întristându-l,  înveselindu-l şi  încurajându-l, când 
respingându-l şi ademenindu-l; simţea că fără să vrea, îl 
va privi cu mai mult respect, arătându-se mai 
prevenitoare şi mai supusă. 

La răstimpuri, un glas îi mai şoptea că Jacek se 
purtase într-adevăr prea aspru cu ea, că el îi spusese 
mai multe cuvinte amare şi jignitoare decât ea lui, dar 
glasul acela devenea tot mai slab, iar dorinţa de 
împăcare tot mai puternică. 

Numai să se întoarcă înainte de a veni ceilalţi de la 
Jedlinka. 

Dar se scurse un ceas, două, trei şi el nu mai sosea. 
Atunci îi trecu prin minte că e prea târziu pentru a mai 
veni el, aşa că va trimite pe altcineva după căciulă. 

De aceea, hotări să i-o înapoieze numaidecât cu o 
scrisoare, în care să-i spună tot ce-i apăsa inima. Şi 
pentru că trimisul putea sosi dintr-o clipă în alta, vrând 
să pregătească totul din vreme, se închise în cămăruţa 
ei de fecioară şi se apucă de treabă. 

„Dumnezeu să te ierte, domnia ta, pentru tristeţea 
şi grija în care m-ai lăsat, fiindcă dacă ai fi putut să 
priveşti în inima mea, nu te-ai fi purtat aşa. lată de ce nu 
îți trimit numai căciula, ci adaug şi urarea de a fi fericit 
şi a uita...” 

Inţelese, însă, că nu scrie ce gândeşte şi ce vrea, 
deoarece nu dorea deloc ca el să uite, aşa că mototoli 

hârtia şi se apucă să scrie pe alta cu şi mai mare duioşie 
şi părere de rău: 

„Domnia ta, îţi trimit căciula, fiindcă ştiu că n-o să 
te mai văd niciodată la Betczaczka şi n-o să mai plângi 
după nimeni de aici, cu atât mai puţin pentru o orfană 
ca mine, lucru pe care n-am să-l fac nici eu, oricât de 
mare mi-ar fi jalea, din cauza nedreptăţii...” 

Dar fapta se împotrivi îndată cuvintelor şi lacrimi 
mari pătară hârtia. Cum să-i trimită asemenea dovezi, 
când el a scos-o cu totul din inima lui? După o clipă, îi 
veni iarăşi în gând că poate ar fi mai bine să nu-i scrie 
nimic despre purtarea nestăpânită şi nedreaptă, pentru 
ca să nu se îndârjească şi mai mult. Gândind astfel, vru 
să ia altă foaie, dar se arătă că nu mai era nici una. Prin 
urmare, se opri nehotărâtă, neştiind ce să facă, fiindcă 
dacă i-ar fi cerut jupânesei Winnicka, s-ar fi iscat tot 
felul de întrebări la care n-ar fi avut cum să răspundă. 
Simţea că-şi pierde capul şi că în nici un caz nu va putea 
să-i scrie lui Jacek tot ce dorea să-i scrie, aşa că se 
îngrijoră, căutându-şi alinarea în lacrimi, ca orice 
femeie. 

Între timp. se lăsase amurgul, la intrare clincheniră 
clopoţeii de la sanie şi jupân Pągowski sosi însoţit de 
oaspeţi.  Slujitorii  aprinseră lumânările în toate 
încăperile, fiindcă se întunecase de-a binelea. Jupâniţa 
îşi şterse lacrimile şi intră în odaia de oaspeţi cu anume 
teamă; credea că toţi îşi vor seama pe dată că plânsese 
Şi numai Dumnezeu ştie ce puteau să gândească sau s-o 
întrebe. În încăpere îi găsi doar pe jupânii Pagowski şi 
Grothus. Bătrânul Cyprianowicz lipsea, de aceea, vrând 
să abată atenţia asupra lui întrebă despre el. 

— S-a dus să-şi vadă feciorul şi pe fraţii Bukojemski, 
răspunse jupân Pagowski, dar l-am liniştit pe drum că 
nu i s-a întâmplat nimic grav. 

După care, o privi cu luare aminte, dar chipul lui de 
obicei posomorât şi ochii cenuşii, aspri, se luminară de o 
bunătate fără margini. 

— N-are rost să-ţi faci griji. Peste câteva zile, se vor 
înzdrăveni cu toţii. E, hai, destul! Le suntem datori 
recunoştinţă, e adevărat, de aceea le-am şi ţinut partea, 
în fapt, sânt nişte străini de condiţie destul de joasă. 

— Destul de joasă, repetă ca un ecou, numai ca să 
spună ceva. 

— Chiar aşa, fiindcă fraţii Bukojemski sânt nişte 
calici, iar Cyprianowicz nu-i decât un homo novus, în 
sfârşit, ce să mai vorbim! Vor pleca la ale lor şi va fi 
iarăşi linişte. 

Jupâniţă Sieniiska socotea că va fi chiar prea multă 
linişte, când vor rămâne numai ei trei la Belczaczka, da 
nu-şi destăinui gândurile. 

—Mă duc, se grăbi, să pregătesc cina. 

— Du-te, gospodina mea, du-te, o îndemnă jupân 
Pagowski. Tu eşti şi bucurie şi folos la casa omului. 

Apoi adăugă: 

— Să porunceşti să se pună tacâmurile de argint, ca 
să-i arătăm acestui Cyprianowicz că şi la noi domneşte 
belşugul, nu numai la armenii înnobilaţi. 

Jupâniţă Sieniiska se repezi spre odaia slujitorilor, 
dar pentru că voia să sfârşească mai întâi altă treabă, 
mai însemnată pentru ea, chemă un flăcău şi-i porunci: 

— Ascultă, Wojtuszek, dă fuga până la Wyrabki şi 
spune-i lui jupân Taczewski că jupâniţa îi dă bineţe 
înadins şi îi trimite căciula asta. Uite un tynf! pentru 
drum, dar repetă ce trebuie să-i spui! 

— Că jupâniţa îi dă bineţe şi îi trimite căciula. 

—Nu că-i dă bineţe, ci că-i dă bineţe înadins, 
pricepi? 

— Pricep. 

— Atunci, du-te! Vezi să-ţi iei cojocul, pentru că 
noaptea se lasă gerul. Ia şi câinii cu tine! Să ţii minte: „Li 
dă bineţe înadins”, şi întoarce-te degrabă, aştepţi numai 


1 Monedă valorând 18 groşi. 

dacă jupân Jacek vrea să-ţi dea un răspuns. 

Sfârşind astfel ce-şi pusese în gând, plecă la 
bucătărie să se ocupe de cina care, deoarece îl aşteptau 
pe jupân Pagowski să vină cu oaspeţi, era aproape gata. 
După aceea, îmbrăcându-se şi pieptănându-ţi părul, 
cobori în sala de ospeţe. 

Bătrânul Cyprianowicz o întâmpină cu bunăvoință, 
fiindcă tinereţea şi frumuseţea ei îi plăcuseră foarte 
mult încă de la Jedlinka. Şi pentru că acum era liniştit în 
privinţa feciorului, când se aşezară la masă, începu să 
discute vesel cu ea, străduindu-se să-i împrăştie cu 
ajutorul glumelor îngrijorarea aşternută pe frunte, a 
cărei pricină o punea în seama celor întâmplate. 

Cina, însă, nu avea să se termine cu bine pentru 
jupâniţă, fiindcă după al doilea fel, în pragul încăperii 
apăru Wojtuszek şi suflându-şi în mâinile îngheţate, se 
apucă să strige: 

—Jupâniţă, am dus căciula, dar jupân Taczewski nu 
mai este la Wyrabki, fiindcă a plecat cu preotul 
Woynowski. 

Auzind acestea, jupân Pągowski încremeni uluit, 
încruntă îndată sprâncenele şi pironindu-l pe băieţandru 
cu priviri aspre, întrebă: 

— Ce-i asta? Ce căciulă? Cine te-a trimis la 
Wyrabki? 

—Jupâniţa, răspunse flăcăul înfricoşat. 

— Eu, întări jupâniţa Sienińska. 

Şi văzând privirile tuturor aţintite asupra ei, se 
zăpăci cu totul, dar nu pentru multă vreme, întrucât 
mintea femeiască îi veni numaidecât în ajutor. 

—Jupân Taczewski a însoţit răniții până aici, lămuri, 
dar pentru că şi eu, şi mătuşica l-am întâmpinat cu 
răceală, s-a înfuriat şi a plecat fără căciulă, iar eu i-am 
trimis-o la Wyrabki. 

— Adevărat, nu l-am primit prea bine, încuviinţă 
jupâneasa Winnicka. 

Jupân Pagowski răsuflă adânc şi faţa îi deveni mai 

puţin amenințătoare. 

— Bine aţi făcut! le lăudă. Cât despre căciulă, i-aş fi 
înapoiat-o şi eu, fiindcă mai mult ca sigur că nu mai are 
alta. 

Jupân Cyprianowicz, înţelept şi cumsecade, îi luă 
apărarea lui Taczewski: 

— Feciorul meu nu-i poartă supărare. Ei l-au silit să 
se bată, iar după aceea el i-a dus la casa lui, i-a bandajat 
şi i-a omenit. Fraţii Bukojemski spun şi ei acelaşi lucru, 
adăugând că este un mânuitor de sabie care, dacă ar fi 
vrut, i-ar fi vătămat rău de tot. Hm, au poftit să-i dea o 
lecţie, dar şi-au găsit învățătorul. Dacă-i adevărat că 
măria sa regele va porni asupra turcilor, Taczewski ar 
putea fi de mare folos. 

Jupân Pagowski ascultă fără plăcere aceste cuvinte, 
iar la urmă zise: 

— Preotul Woynowski l-a învăţat aceste lovituri 
măiestre. 

— Pe preotul Woynowski l-am văzut o singură dată 
la un hram, continuă jupân Cyprianowicz, dar am auzit 
multe despre el încă de pe vremea când slujeam în 
oştire. La hram, ceilalţi preoţi râdeau de el, zicând că 
acasă creşte tot felul de animale, ca în arca lui Noel. 
Ştiu totuşi că a fost un săbier faimos, iar acum e un om 
plin de virtute. Dacă jupân Taczewski le-a deprins şi pe 
astea de la el, aş vrea ca fiul meu, după ce se va 
vindeca, să nu-şi găsească alt prieten... 

— Se zvoneşte că seimul va hotărî curând strânsura 
oştilor, rosti jupân Gedeon, vrând să schimbe vorba. 

— Aşa-i, toţi vorbesc despre asta, întări starostele 
Grothus. Şi discuţia se desfăşură mai departe despre 
război. Dar după cină, jupâniţă Sieniiska, găsind o clipă 
potrivită, se apropie de Cyprianowicz şi înălțându-și 
ochişorii albaştri la el, spuse: 


1 Personaj biblic care, vestit de venirea potopului, a strâns într- 
o corabie câte o pereche din toate vietăţile pământului, salvându-le 
astfel de la pieire. 

— Domnia ta eşti un om bun, foarte bun. 

— De ce, mă rog? o descusu Cyprianowicz. 

— Pentru că i-ai luat apărarea lui jupân Jacek. 

— A cui? întrebă bătrânul. 

— A lui jupân Taczewski. Numele lui mic este Jacek. 

— Na-ţi-o bună, păi chiar domnia ta l-ai certat cu 
asprime. De ce te-ai purtat aşa? 

— Tutorele meu l-a certat şi mai rău. Recunosc, 
însă, că n-am fost drepţi şi cred că ar trebui mângâiat... 

— S-ar bucura şi el dacă ai face-o chiar domnia ta. 

Fecioara îşi scutură căpşoru-i auriu în semn de 
împotrivire. 

—E, asta nu, răspunse cu un zâmbet trist, s-a 
supărat pe noi pentru totdeauna... 

Cyprianowicz se uită la ea cu o privire binevoitoare, 
într-adevăr părintească. 

— Floricică frumoasă, cine ar putea să se supere pe 
tine pentru totdeauna. 

—A, el e în stare!... Cât despre mângâiere, cel mai 
bine pentru el ar fi ca domnia ta să-i spui că-l socoteşti 
nevinovat şi nu-i porţi pică. Atunci şi tutorele meu ar fi 
nevoit să facă ceva pentru el, căci i se cuvine. 

— Văd că domnia ta n-ai fost prea aspră cu el, de 
vreme ce acum îi ţii partea cu atâta înflăcărare. 

— Pentru că mă mustră conştiinţa şi nu vreau să 
nedreptăţesc pe nimeni. El este singur pe lume şi e 
foarte, foarte sărac. 

— Atunci, am să-ţi spun domniei tale, că tocmai aşa 
am hotărât să fac. Tutorele domniei tale, ca un vecin 
bucuros de oaspeţi, mi-a spus că nu mă va lăsa să plec 
până când nu se va vindeca fiul meu, dar pe Stach şi pe 
cei patru Bukojemski i-aş putea lua acasă chiar şi mâine. 
Înainte, însă, mă voi duce fără îndoială la jupân 
Taczewski şi la preotul Woynowski. Şi asta nu din cauza 
bunătăţii mele, ci pentru că socotesc că aşa se cade. Eu 
nu spun că sânt rău, dar cred că dacă aici este cineva 
bun, apoi acela nu-s eu, ci domnia ta. Hai, nu te mai 

împotrivi! 

Se împotrivi totuşi, fiindcă simţi că nu este vorba 
numai de dreptatea lui Jacek; intrau în joc şi alte lucruri, 
despre care jupân Cyprianowicz, neiniţiat în socotelile ei 
femeieşti, nu putea să ştie. De aceea, îi era foarte 
recunoscătoare şi, în loc de noapte bună, îi sărută mâna, 
uimindu-l în acest fel pe jupân Pagowski. 

— Sunt şleahtici doar de trei generaţii, iar înainte au 
fost neguţători, o dojeni. Nu uita cine eşti! 


CAPITOLUL X 


Două zile mai târziu, Jacek plecă la Radom cu cei 
zece ducați, ca să se îmbrace cum se cuvine înainte de a 
se călători, iar preotul Woynowski rămase în casa 
parohială, gândindu-se de unde să mai ia banii pentru 
toate cele trebuitoare unui oştean: care, cai, alai şi 
slujitori, într-un cuvânt, pentru tot ce avea nevoie un 
războinic din polcurile de elită, dacă ţinea la onoare şi 
nu voia să fie socotit un fitecine. 

Trebuia să procedeze astfel mai ales Taczewski, 
fiindcă purta un nume măreț şi vestit, pe care lumea 
începuse să-l uite în Republică. 

Aşadar, într-o bună zi, preotul Woynowski se aşeză 
la masă, îşi încruntă sprincenele de-i căzu ciuful alb pe 
frunte şi se apucă să socotească în amănunt cele de 
trebuinţă şi cât aveau să coste. Animalia! adică vulpea 


1 Animalele (Ib. lat.). 


îmblânzită, câinele Filus şi bursucul, se zbenguiau cu 
motoceii la picioarele lui, dar el nu le lua în seamă, atât 
era de preocupat şi îngrijorat, deoarece „calculele” nu 
voiau să iasă bine şi se stricau mereu. Nu ajungea nici 
măcar pentru lucrurile mărunte, ce să mai vorbim de 
cele mai importante. Bătrânul îşi ştergea fruntea din ce 
în ce mai avan, iar în cele din urmă, se porni să 
vorbească singur cu voce tare: 

„A luat zece, foarte bine. Sigur că n-o să-i mai 
rămână nimic. Să numărăm mai departe: de la berarul 
Kondrat, cinci împrumut, de la Stoninka trei, fac opt. De 
la Duda, şase taleri prusieni şi un cal împrumut. O să-i 
dăm înapoi dacă se face orzul. Cu totul opt zloți, şi cu 
cei şase taleri şi douăzeci de zloți ai mei. Puțin! Chiar 
dacă i-aş da calul meu moldovenesc pentru slujitor, 
adăugând încă unul, abia de vor fi doi, iar la car îi mai 
trebuie încă doi, başca cel puţin doi pentru Jacek. 
Fiindcă dacă pierde unul, musai să aibă altul de schimb 
şi uniformele pentru slujitori, rezervele de hrană, 
văsăria, cutiile cu... Cu atâţia bani numai la dragoni! 
poate să intre”. 

După care, se întoarse spre animalele ce făceau 
destul zgomot, jucându-se. 

— Linişte, blăstămaţilor, că vă vând pielea ovreilor! 

Şi iarăşi începu să vorbească de unui singur: 

„Jacek are dreptate, trebuie să vândă Wyrabki. 
Numai că pe urmă, când o să-l întrebe cineva de unde 
este, n-o să aibă ce răspunde. De unde? Din Wiatrow. 
Care Wiatrów? Din Wiatrów de pe câmp?. O să-l 
dispreţuiască toţi. Mai bine să lase pământul amanet, 
numai să aibă cui. Cel mai la îndemână ar fi Pagowski, 
dar Jacek nici n-ar vrea să audă de el şi pe urmă nici eu 
nu mi-aş băga în cârd cu el... O, Doamne! Lumea n-are 
dreptate când zice: „sărac ca un şoarece de biserică!” 
Nu o dată omul e şi mai prăpădit... La sfântul Szczepan, 


1 Călărime uşoară în oştirea medievală. 
? Joc de cuvinte. În limba polonă, wiatr = vânt. 

şoarecele de biserică trăieşte în îndestulare!, iar ceară 
are întotdeauna. Isuse, care ai înmulţit pâinea şi peştii, 
înmulţeşte zloţii şi talerii aceştia, că Tu, milostive 
Stăpâne, n-ai nimic de pierdut, iar pe ultimul Taczewski 
îl ajuţi astfel să...” 

Aici îi trecu prin minte că talerii prusieni, provenind 
din ţara lui Luther, ar putea stârni mânia cerului, dar în 
privinţa zloţilor stătu în cumpănă dacă n-ar fi bine să-i 
lase la noapte la picioarele lui Cristos, ca să găsească a 
doua zi mai mulţi. Nu se simţea totuşi vrednic de o 
minune şi se bătu de câteva ori cu pumnul în piept în 
semn de pocăință pentru gândul sumeţit. Dar nu mai 
avu timp să chibzuiască, deoarece înaintea casei 
parohiale opri o sanie. 

În curând, uşa se deschise şi intră în încăpere un 
bărbat înalt, cărunt şi cu ochii negri, ce privea cu 
înţelepciune şi bunătate. Musafirul se înclină din prag şi 
spuse: 

— Eu sânt Cyprianowicz de la Jedlinka. 

—E, domnia ta, te-am văzut la hramul de la Przytyk, 
dar numai de departe, fiindcă era o îmbulzeală grozavă, 
exclamă preotul, ridicându-se vioi să-l întâmpine pe 
oaspete. Fii bine venit sub streaşina mea joasă! 

— Şi eu vin bucuros aici, răspunse Cyprianowicz. E 
o prea plăcută datorie să mă închin înaintea unui 
cavaler atât de vestit şi a unui capelan atât de sfânt. 

O dată cu aceste cuvinte, sărută umărul şi mâna 
bătrânului, deşi acesta se apăra spunând: 

—Da' de unde sfinţenie! Poate că bestiae? astea au 
mai multe merite înaintea lui Dumnezeu decât mine. 

Dar Cyprianowicz vorbea atât de simplu şi de 
sincer, încât îl câştigă dintr-o dată pe preotul 
Woynowski, aşa că începură să-şi spună unul altuia 


1 De sf. Szczepan, credincioşii aruncau grăunţe asupra 
preotului lângă altar, în amintirea uciderii cu pietre a mucenicului (n. 
ed. polone). 

2 Animalele (Ib. lat). 

118 


cuvinte binevoitoare din toată inima. 

— L-am cunoscut şi pe feciorul domniei tale, spuse 
bătrânul, e un cavaler destoinic şi cu purtări alese. Cei 
patru Bukojemski par doar curtenii lui. Află, domnia ta, 
că Jacek Taczewski l-a îndrăgit de la început atât de 
mult, că-l laudă întruna. 

— Şi Stach al meu la fel. Se întâmpla adesea ca 
oamenii să se bată şi după aceea să se îndrăgească. Nici 
unul dintre noi nu-i poartă supărare lui jupân Taczewski 
şi toţi am vrea din tot sufletul să legăm o trainică 
prietenie cu el. Am fost acasă la el, la Wyrabki, şi de 
acolo vin. Credeam că am să-l găsesc aici, voiam să-l 
poftesc la Jedlinka, pe domnia ta, părinte, şi pe el. 

—Jacek e la Radom, dar se va întoarce aici şi va 

eni cu plăcere... Ai văzut, domnia ta, cum s-au purtat 
cu el la Betczaczka. 

—Şi ei şi-au dat seama, răspunse jupân 
Cyprianowicz, şi le pare rău; nu lui jupân Pagowski, ci 
jupâneselor. 

—Jupân Pągowski este un om îndârjit fără 
asemănare şi cândva o să dea socoteală înaintea lui 
Dumnezeu, iar cât despre jupânese, Domnul fie 
Ce să ne mai ascundem după deget, toată 
duelului e una dintre ele. 

—Aşa am înţeles şi eu înainte ca fiul meu 
întărească. Dar e o pricină nevinovată. 

— Toate sânt nevinovate... Domnia ta ştii 
ecleziastul despre femei? 

Jupân  Cyprianowicz nu ştia, aşa că preotul 

oynowski luă Vulgata! de pe o poliţă şi citi fragmentul 
din ecleziast, după care întrebă: 

— Ei, vezi? 

— Sunt şi dintre acestea,  consimţi  jupân 
Cyprianowicz. 

— Tot din cauza asta pleacă şi Jacek în lume. La 
asta, însă, nici eu nu m-am împotrivit. Din contră! 


1 Biblia tradusă de Hieronim în sec. IV. 
119 


— Cum aşa? Chiar acum pleacă? Păi războiul va 
începe abia la vară. 

— Domnia ta ştii sigur? 

— Ştiu, fiindcă m-am interesat şi m-am interesat 
pentru că nici pe fiul meu nu-l pot opri... 

— De-asta e şleahtic. Jacek va pleca repede, căci la 
drept vorbind, dacă rămâne, va suferi grozav. 

— Înţeleg, înţeleg totul. În asemenea împrejurări, 
graba e cel mai bun leac. 

— "Tocmai de aceea, va mai întârzia prin aceste 
locuri doar cât va trebui, ca să vândă Wyrabki sau să 
lase pământul cuiva... E o tarla nu prea mare, dar am să- 
l sfătuiesc pe Jacek s-o zălogească mai degrabă, decât s- 
o vândă. Chiar dacă nu se va mai întoarce niciodată aici, 
poate spune oricând că-i pământul lui, iar asta face o 
bună impresie pentru un om cu sângele şi numele lui. 

— Păi musai să vândă ori să zălogească? 

— Musai. E un om sărac, foarte sărac. Domnia ta ştii 
bine cât costă o astfel de campanie, iar el nu poate sluji 
într-un polc de dragoni. 

Jupân Cyprianowicz cumpăni un răstimp, apoi 
propuse: 

— Ştii ce, părinte, ce-ar fi să iau eu Wyrabki? 

Preotul Woynowski roşi ca o fecioară, căreia un 
tânăr îi mărturiseşte pe neaşteptate tocmai ce dorea mai 
mult să audă. Dar rumeneala îi pieri din obraz asemeni 
fulgerului de vară pe cerul amurgului, după care privi cu 
atenţie la Cyprianowicz şi întrebă: 

— Domnia ta ce interese ai? 

Acesta, însă, răspunse cu toată sinceritatea unui 
suflet virtuos: 

— Ce interese am eu? Vreau să-i fac un serviciu 
acestui tânăr destoinic fără să pierd nimic şi astfel să 
am dreptul la recunoştinţa lui. Nu te teme, părinte, în 
plus, am şi eu socoteala mea. Am să-l trimit şi eu pe fiul 
meu în acelaşi steag în care va sluji jupân Taczewski. 
Gândesc că Stach al meu va găsi în el un tovarăş vrednic 

şi un prieten. Ştii şi domnia ta cât de important este un 
tovarăş de nădejde şi ce înseamnă să ai alături un 
prieten credincios în tabără, unde duelurile se iscă din 
orice, şi la război, unde-i şi mai uşor să mori. Dumnezeu 
nu s-a arătat zgârcit cu averea mea, dar mi-a dăruit un 
singur băiat. Jupân Taczewski este un viteaz cu mintea 
trează şi, cum s-a văzut, un mare meşter în lupta cu 
sabia, iar pe deasupra mai e şi virtuos, fiindcă l-ai 
crescut domnia ta. Fie ca el şi Stach să semene cu 
Orestes şi Pylades!. Asta-i planul meu. 

Preotul Woynowski îşi deschise larg braţele: 

— Dumnezeu te-a trimis, domnia ta! Pentru Jacek, 
bag mâna în foc, ca şi pentru mine. E un băiat de aur şi 
are o inimă recunoscătoare, ca pământul ogorit pentru 
grâu. Dumnezeu te-a trimis! Acum, flăcăul meu se va 
putea înfăţişa cum îi stă bine unui Taczewski cu 
blazonul Powala. Cunoscând astfel lumea largă, poate că 
va uita de fata pentru care a suferit şi a irosit atâţia ani. 

— A îndrăgit-o de mult? 

—Ca să recunoaştem adevărul, de mic copil. Dar 
nici acum nu spune nimic, strânge din dinţi şi se zbate 
ca un ţipar în frigare... 

Să plece cât mai repede, pentru că din asta nu 
poate ieşi nimic bun. 

Urmă o clipă de tăcere. 

— Trebuie totuşi să vorbim accuratissime despre 
aceste lucruri, rosti bătrânul în cele din urmă. Domnia 
ta cât poţi da, ca să-ţi lase zălog Wyrabki? Țarina nu 
face mare lucru. 

— Fie şi o sută de ducați. 

— Ai frică de Dumnezeu, domnia ta! 

—De ce, mă rog? Dacă jupân Taczewski îmi va 


1 Celebru cuplu de prieteni din mitologia greacă. Orestes era 
fiul lui Agamemnon; Îi ucide pe Clitemnestra, mama lui, şi pe Egist, 
ibovnicul acesteia, amândoi vinovaţi de moartea tatălui său după 
întoarcerea de la Troia. 

? Cu foarte multă grijă, precizie (lb. lat.). 

înapoia banii vreodată, e totuna cât îi dau, iar dacă nu, 
tot voi ieşi în câştig, fiindcă pe aici pământul e prost; la 
Wyrabki, însă, pădurea s-a tăiat nu demult, aşa că 
trebuie să fie bun. Astăzi am să-l iau pe Stach şi pe fraţii 
Bukojemski la Jedlinka, iar domniile voastre să veniţi la 
noi când se întoarce jupân Taczewski de la Radom. Banii 
vor fi pregătiţi. 

— Din cer ai picat, domnia ta, cu averea şi inima 
domniei tale de aur, se bucură preotul Woynowski. 

Apoi dădu poruncă să se aducă mied, umplu el 
însuşi paharele şi băură cu plăcere, cum fac oamenii 
foarte mulţumiţi. După al treilea pahar, preotul deveni 
serios şi spuse: 

— Pentru ajutor, pentru vorba bună şi pentru 
cinstea domniei tale, aş vrea să te răsplătesc măcar cu 
un sfat. 

— Ascult. 

— Fiul domniei tale să nu stea la Wyrabki! Fata-i 
frumoasă peste închipuire. Poate fi şi virtuoasă, nu neg, 
dar e o Sieniiska, lucru de care nu ea, ci jupân 
Pagowski este atât de mândru, că de i-ar cere mâna, ştiu 
eu, fie şi feciorul regelui nostru, Jacobus, bătrânului nu i 
se va părea prea mult. Păzeşte-ţi fiul, domnia ta, nu-i 
îngădui să-şi sfâşie inima de moarte cu această 
deşertăciune, ca Jacek. Ţi-o spun din neprefăcută şi 
binevoitoare prietenie, vrând să-ţi răsplătesc binele cu 
bine. 

Jupân Cyprianowicz îşi trecu mâna peste frunte şi 
răspunse astfel: 

— Au venit la Jedlinka pe neaşteptate din cauza unui 
necaz în timpul călătoriei. Eu am fost o dată în vizită la 
jupân Pagowski, ca între vecini, dar el n-a catadicsit să 
vină la mine. Văzându-l cât este de mândru, nu i-am mai 
căutat nici eu cunoştinţa şi prietenia. Acum s-a 
întâmplat fără voia mea. Cu toate acestea, n-am să-l 
aşez pe fiul meu la Wyrabki şi n-am să-i îngădui să-şi 
piardă capul la Betczaczka. Nu suntem şleahtici atât de 

echi, ca Sieninski sau ca Pągowski, dar oricum, am 
crescut şi noi din război, din ceea ce doare, cum spunea 
jupân Czarniecki. Suntem în stare şi noi să ne păstrăm 
demnitatea, iar fiul meu vrea şi el acest lucru. E greu să- 
l fereşti pe un tânăr de săgețile lui Cupidon, dar uite ce 
mi-a spus Stach când l-am descusut la Betczaczka în 
legătură cu fata: „Prefer să nu rup mărul, decât să sar 
prea sus, fiindcă dacă nu-l voi ajunge, îmi va fi ruşine”. 

— Oho, are minte băiatul! exclamă preotul. 

— Aşa a fost de mic, adăugă Cyprianowicz cu anume 
mândrie. Pe deasupra, mi-a mai spus că acum, când a 
aflat ce a însemnat fata pentru Taczewski şi cât a suferit 
din cauza ei, n-ar vrea în nici un caz să-i strice socotelile 
unui cavaler atât de vrednic. Nu, părinte, nu iau 

yrabki ca fiul meu să fie mai aproape de Belczaczka. 
Dumnezeu să-l păzească pe Stach şi să-l ferească de 
toate relele! 

— Amin. Cred, ca şi cum mi-ar fi spus-o un înger. la 
pe fată, n-are decât s-o ia altul, fie şi unul dintre jupânii 
Bukojemski, care se laudă cu rude atât de suspuse. 

Cyprianowicz se porni pe râs, apoi îşi bău miedul, 
îşi luă rămas bun şi plecă. Preotul Woynowski se duse la 
biserică să-i mulţumească lui Dumnezeu pentru ajutorul 
nesperat, apoi îl aşteptă cu nerăbdare pe Taczewski. 

Când Jacek se întoarse, în sfârşit, îi ieşi înainte 
alergând, îl luă în braţe şi începu să strige: 

— Jacek, poţi să cumperi un pofil şi cu zece ducați. 

ei avea o sută de cervoneți în mână, iar Wyrabki va fi 
tota ta! 

Taczewski îşi aţinti asupra lui ochii încercănaţi de 
suferinţă şi nesomn şi-l întrebă cu uimire: 

— Ce s-a întâmplat? 


CAPITOLUL XI 


Se întâmplase într-adevăr un lucru bun, pentru că 
izvora dintr-o inimă iubitoare. De aceea, preotul observă 
cu bucurie că Jacek, cu tot zbuciumul şi chinurile inimii, 
parcă îşi recăpătă curajul la auzul veştii despre 
înţelegerea cu Cyprianowicz. Câteva zile, nu se gândi şi 
nu vorbi decât despre cai şi care, despre lucrurile 
necesare pentru război şi slujitori, lăsând impresia că în 
sufletul lui nu mai era loc pentru altceva. 

—Ce leac grozav, un adevărat balsam! repeta în 
sinea lui preotul Woynowski. Pentru că fiecare om, 
oricât de legat de femeie, oricât de nefericit, atunci când 
pleacă la război trebuie să aibă grijă să nu cumpere 

reun cal cu astmă sau şchiop, să aleagă săbiile, să 
probeze armura şi să mânuiască sulița de câteva ori, iar 
în acest fel animus! se îndepărtează de ea, îndreptându- 
se către lucruri mai însemnate, asigurând totodată 
uşurarea inimii. 

Şi îşi aduse aminte cum o dată, în tinereţe, el însuşi 
îşi căutase în luptă uitarea sau moartea. Dar, pentru că 
de astă dată războiul nu începuse încă, Jacek nu se 


1 Sufletul, gândul (Ib. lat.). 

gândea deloc la moarte, fiind preocupat cu totul numai 
de campanie. 

Erau destule lucruri de făcut. 

Cei doi Cyprianowicz veniră din nou la preotul 
Woynowski, unde locuia Jacek. După care plecară 
tuspatru la oraş să scrie zapisul la zălog. Tot aici fu 
cumpărată o parte din lucrurile trebuitoare campaniei 
lui Jacek; pe celelalte, preotul Woynowski, prevăzător şi 
cu multă experienţă, îl sfătui să le ia de la Varşovia sau 
Cracovia. Asemenea treburi le umplură câteva zile bune 
de dimineaţa până seara, timp în care Stanisław 
Cyprianowicz, complet vindecat după rănile uşoare, îl 
ajută cu înflăcărare pe Jacek, străduindu-se să se 
apropie de el şi să lege o prietenie trainică. 

Bătrânii se bucurară la această privelişte, deoarece 
amândoi doreau acelaşi lucru. Vrednicul jupân Serafin 
începu chiar să regrete că Jacek pleca aşa de repede şi-l 
îndemnă pe duhovnic să nu-l grăbească prea mult. 

— Pricep, îi spuse, pricep prea bine de ce domnia ta 
vrei să-l trimiţi cât mai degrabă de aici, dar trebuie să 
recunosc după dreptate că eu nu gândesc rău despre 
jupâniţa Sieninska... E adevărat că în prima clipă nu l-a 
primit prea bine pe Jacek după duel, dar gândeşte-te că 
Stach şi jupânii Bukojemski abia le scăpaseră pe ea şi pe 
jupâneasa Winnicka din gura lupilor; ce-i de mirare că, 
la vederea rănilor şi a sângelui lor, a cuprins-o mânia pe 
care, după câte ştim, a stârnit-o înadins şi Pagowski. Ce- 
i drept, el este un om neînduplecat, dar copila, când am 
fost la ei, a venit la mine cu umilinţă: „Recunosc, zice, 
că nu ne-am purtat cu dreptate şi că jupân Jacek se 
cuvine să fie răsplătit într-un fel”. Şi ochişorii i s-au 
umezit pe dată, de mi s-a făcut milă de ea; în plus, 
diavoliţa e nespus de frumoasă. Are însă un suflet curat 
şi simte strâmbătatea... 

— Pe viul Dumnezeu, să nu afle Jacek despre asta, 
că iar i se urcă inima la gât, şi abia a început să respire 
mai liniştit. A fugit de acolo fără căciulă, a jurat că nu se 

mai întoarce şi ferească Dumnezeu să-şi calce 
hotărârea. Femeile, domnia ta, sânt ca focurile acelea 
rătăcitoare ce umblă prin noroaiele grase de la Jedlnia. 
Dacă le goneşti, fug, dar dacă fugi tu, te gonesc ele... 
Asta-i!... 

—E o vorbă înţeleaptă, trebuie s-o ţin minte pentru 
Stach, aprecie jupân Serafin. 

—Jacek, însă, trebuie să plece cât mai repede. I-am 
şi pregătit scrisorile către diferiţi prieteni şi dregători 
pe care i-am cunoscut pe când nu erau în slujbe înalte, 
către căpeteniile mai de seamă. In ele vorbesc şi despre 
feciorul domniei tale ca de un cavaler destoinic; când îi 
va veni şi lui timpul să plece, am să-i dau altele, deşi 
poate că se vor dovedi de prisos, deoarece Jacek îi va 
netezi drumul până atunci. Să slujească împreună. 

— Îţi mulţumesc, părinte, din tot sufletul. Aşa-i, să 
slujească împreună şi să trăiască toată viaţa în 
prietenie. Mi-ai vorbit de steagul prinţului Alexander, 
care se află la Zbierzchowsk. E un steag de elită, poate 
chiar cel mai bun de la husari!, astfel că m-aş bucura 
grozav pentru Stanisław, dar el mi-a spus aşa: 
„Călărimea uşoară e pentru şase zile pe săptămână, iar 
husarii numai pentru duminica!” 

— Generaliter”, a spus adevărul, răspunse preotul. 
Căci husarii nu sânt trimişi în recunoaştere şi arareori 
vreunul din ei iese la harţ, fiindcă nu se cuvine ca un 
astfel de oştean să se bată cu oricine; în schimb, când 
vine duminica lor, atâta se vânzolesc şi calcă în picioare, 
că alţii nici în şase zile nu varsă atâta sânge. De 
altminteri, nevoile războiului poruncesc, aşa că uneori 
se întâmplă ca şi husarii să aibă de lucru în fiecare zi. 

— Domnia ta ştii cel mai bine, părinte... 

Preotul Woynowski închise ochii o clipă, vrând 
parcă să-şi amintească mai bine timpurile trecute, apoi 
ridică paharul, privi miedul în lumină, înghiţi o dată, de 


1 Călărimea grea în oştirea medievală. 
2 În general (Ib. lat.). 

două ori şi grăi: 

—Aşa a fost, când spre sfârşitul războiului cu 
suedezii, ne-am dus să-l pedepsim pe electorul! trădător 
pentru înţelegerea cu Carolus. Mareşalul Lubomirski? a 
dus focul şi sabia până sub zidurile Berlinului. Pe atunci, 
slujeam în steagul lui de husari sub porucinicul“ Wiktor. 
Brandenburghezul ne-a înfruntat cu ce-a avut: 
pedestrime, oşteni obişnuiţi printre care se aflau şi 
nobili nemți; ei bine, află domnia ta că atât noi, husarii, 
cât şi cazacii din gardă, abia ne mai mişcăm braţele 
amorţite de trudă... 

— Aşa de greu a fost? 

—N-a fost greu, pentru că la vederea noastră, 
muschetele şi suliţele tremurau ca ramurile bătute de 
vânt în mâinile potrivnicilor, dar luptam în fiecare zi de 
dimineaţa până seara. La fel trudeşti dacă înfigi sulița în 
piept sau în spate. Ehei, a fost o campanie grozavă, 
pentru că am avut de lucru, nu glumă. Pe de altă parte, 
în viaţa mea n-am văzut atâţia oameni şi cai din spate, 
ca atunci. Am pustiit jumătate din Brandenburg, de 
plângea şi Luther în iad. 

—E plăcut să aminteşti că trădarea şi-a primit 
pedeapsa cuvenită. 

— Sigur că-i plăcut. După aceea, electorul a venit la 
jupân Lubomirski să ceară pace. Eu n-am văzut, dar mi- 
au spus oştenii că jupânul Lubomirski se plimba pe 
medean cu mâna în şold, iar electorul trepăda în urma 
lui şi se ploconea atât de adânc, de aproape că-i ajungea 
peruca la pământ, şi-i îmbrăţişa genunchii mareşalului. 
Ba mai mult, se zvonea că-l şi săruta pe unde se 


1 Titlu princiar care asigura posesorului dreptul de a participa la 
alegerea regelui. Aici este vorba de margraful de Brandenburg. 

2 Jerzy Sebastian Lubomirski (1616-1667) - mare mareşal al 
Coroanei din 1650, hatman de câmp al Coroanei din 1658. S-a 
evidenţiat în luptele cu suedezii (1655-1660), apoi cu ruşii (1661). 
Ca şef al partidei împotriva Mariei Ludovica, condamnat la moarte 
de seim, începe răscoala şi învinge armata regelui la Matwy (1666). 

3 Locotenent. 

nimerea, dar eu nu prea cred, fiindcă mareşalul, având 
un suflet mândru, îi plăcea să-şi încovoaie duşmanul, 
însă fiind un om bine crescut, n-ar fi îngăduit una ca 
asta. 

— Să dea Dumnezeu să se întâmple şi acum cu turcii 
ca atunci cu brandenburghezul. 

— Experienţa mea nu e prea înaltă, în schimb, e 
foarte lungă, de aceea, îţi mărturisesc domniei tale că 
lucrurile s-ar putea să meargă chiar mai bine. Jupânul 
mareşal era un războinic încercat şi mai ales norocos, 
dar nu se poate compara cu luminatul nostru rege de 
astăzi. 

Apoi îşi aduseră aminte de toate izbânzile regelui şi 
de bătăliile la care luaseră parte, ciocnind în sănătatea 
măriei sale şi bucurându-se că sub asemenea căpetenie, 
tinerii nu numai că vor avea parte de război, dar se vor 
acoperi de slavă nemărginită, mai ales că lupta se va 
duce cu duşmanul dintotdeauna al crucii. 

La drept vorbind, nu ştia nimeni nimic. 

Nu se ştia nici măcar dacă puterea turcească se va 
îndrepta mai întâi asupra Republicii sau a împăratului. 
Alianţa cu curtea austriacă avea să se discute abia la 
seimul următor. Dar pe la adunările şleahticilor şi la 
dietele tinuturilor se vorbea numai despre război. 
Dregătorii de la Varşovia şi de la curte îl prevesteau fără 
greş, în afară de asta, norodul întreg presimţea că 
trebuie să vină; presimţire mai puternică decât 
siguranţa, întrucât se întemeia pe faptele de până acum 
ale regelui şi pe dorinţa de predestinare naţională. 

CAPITOLUL XII 


Înapoindu-se de la Radom, preotul Woynowski îi 
pofti pe cei doi Cyprianowicz să se odihnească la casa 
parohială; după aceea, aveau să plece cu toții la 
edlinka. In acest timp, veniră la el pe neaşteptate trei 
dintre jupânii Bukojemski. Marek, care avea clavicula 
frântă, nu putea încă să se mişte, dar Mateusz, Łukasz şi 
Jan se grăbiseră să-i dea bineţe bătrânului şi să-i 
mulţumească pentru că le legase rănile. Lui Jan îi lipsea 
de bună seamă degetul mic, iar ceilalţi aveau crestături 
adânci, unul pe frunte, altul pe obraz, dar se 
indecaseră şi erau sănătoşi tun. 

În urmă cu două zile, se duseseră în pădure la 
ânătoare şi afumând o ursoaică adormită în bârlogul ei, 
o omorâseră cu suliţele, iar puiul îl aduseseră în dar 
preotului, a cărui dragoste pentru animalele pădurii era 
îndeobşte cunoscută. 

Bătrânul, îndrăgindu-i ca pe nişte flăcăi de ispravă, 
se bucură şi de venirea lor, şi de ursuleţ şi aproape râse 
cu lacrimi când acesta, înşfăcând unul dintre paharele 
cu mied pentru oaspeţi, se porni să mormăie furios 
pentru a stârni spaima cuvenită şi a-şi asigura prada. 

Apoi, văzând că nu i-o ia nimeni, se aşeză pe 
picioarele dinapoi şi bău ca un om, sporind şi mai mult 
bucuria celor din jur. 

—N-am să-l fac nici chelar, nici prisăcar, glumi 
preotul înveselit 

— Ehei, strigă Stanisław Cyprianowicz râzând, a stat 
doar o zi în şcoala tinerilor Bukojemski şi a învăţat mai 
mult decât ar fi învăţat în pădure toată viaţa. 

—A, nu-i adevărat, îl îndreptă Łukasz, asta-i o fiară 
mintoasă din fire şi ştie ce e bun. Abia l-am adus acasă, 
că a şi băut horilcă, ca şi când ar fi supt în fiecare 
dimineaţă în pădure, iar după aceea a lovit câinele peste 
bot: „na poftim, i-a spus, nu mai adulmeca” şi s-a dus să 
se culce. 

— Datorită domniilor voastre, am să mă bucur în 
lege, le mulţumi preotul, dar chelar n-am să-l fac, fiindcă 
deşi se pricepe foarte bine la băuturi, ar umbla prea des 
pe la butoaie. 

— Ursul e în stare de multe lucruri, observă Jan. 
Preotul Glominski din Przytyk are unul despre care se 
spune că ştie să cânte la orgă. Unii se supără, deoarece 
câteodată mai şi mormăie, mai ales când îl îndeamnă. 

—Nu e nici un păcat în asta, răspunse preotul, 
păsările îşi fac cuiburi prin biserică şi cântă spre slava 
lui Dumnezeu, dar nu se supără nimeni. Orice 
vieţuitoare îl slujeşte pe Dumnezeu, iar Mântuitorul s-a 
născut într-un staul. 

— Se mai spune, adăugă Mateusz, că Isus a prefăcut 
pe un morar în urs, aşa că poate a rămas şi în el o 
părticică din sufletul omului. 

La acestea, bătrânul Cyprianowicz spuse: 

— În acest caz, voi aţi omorât morăriţa, faptă pentru 
care trebuie să daţi socoteală. Măria sa, regele, ţine 
foarte mult la urşii lui şi nu plăteşte supraveghetori ca 
să-i ucidă. 

Auzind aceste cuvinte, cei trei fraţi se îngrijorară 
de-a binelea şi abia după un răstimp mai lung de 

Mateusz, vrând să ia apărarea fraţilor, 


ce, noi nu suntem şleahtici? Neamul 
Bukojemski e tot atât de bun ca şi Sobieski. 

Lukasz, însă, avu o idee mai fericită, aşa că obrazul 
i se lumină îndată: 

— Ne-am dat cuvântul de cavaleri că nu vom 
împuşca urşii, nu-i aşa? Ei bine, nu-i împuşcăm, ci îi 
străpungem. 

— Regele nu se gândeşte la urşi acum, remarcă Jan, 
şi apoi cine ne va pâri? Să îndrăznească vreun pădurar... 
Hm, păcat totuşi că ne-am lăudat faţă de jupânii 
Pagowski şi Grothus, fiindcă starostele tocmai a plecat 
la Varşovia şi cum se vede adesea cu măria sa, poate să 
ne dea de gol. 

— Când v-aţi întâlnit cu Pągowski? se interesă 
preotul. 

— eri. Tocmai îl conducea pe jupân Grothus. 
Părinte, ştii unde este cârciuma care se numeşte 
„Abator”? S-au oprit acolo să lase caii să răsufle şi aşa 
au dat de noi. Pągowski s-a apucat să ne întrebe tot felul 
de lucruri, s-a interesat şi de Jacek. 

— De mine? se miră Taczewski. 

— Întocmai. „E adevărat, a întrebat, că Taczewski 
pleacă la oaste?” 

— Adevărat, am răspuns. 

— „Şi când asta?” 

— Se pare că în curând. 

—„Da, a zis iarăşi Pągowski, se va înrola ca 
pedestraş”. 

Asta ne-a înfuriat pe toţi, iar Mateusz i-a spus de la 
obraz: 

— „Domnia ta, asemenea lucruri să nu crezi, pentru 
că Jacek este prietenul nostru şi ar trebui să-i luăm 
apărarea!” Şi deoarece începuserăm să gâfâim cu toţii, 
s-a înfrânat şi a schimbat-o: 

— „N-o spun cu răutate, dar ştiu că Wyrabki nu-s cât 

o stărostie”. 

— Stărostie, nestărostie, nu-l priveşte! se burzului 
preotul. Să-şi vadă de treaba lui! 

Se vede totuşi că jupân Pagowski era de altă părere 
şi continua să se gândească la Jacek, fiindcă după vreun 
ceas, slujitorul aduse o dată cu încă un urcior de mied şi 
o scrisoare cu pecete, zicând: 

— A venit un trimis de la Betczaczka. 

Preotul Woynowski luă scrisoarea, rupse peceţile, o 
desfăcu, lovi foaia cu dosul palmei şi apropiindu-se de 
fereastră, începu să citească. 

Jacek mai că pălise de emoție şi privea la hârtie ca 
la soare, presimţind că-i vorba despre el. Gândurile îi 
săgetau ca nişte rândunele prin cap: dacă bătrânul se 
muiase şi-i cerea iertare? Aşa s-ar cuveni să facă, 
altceva nu poate fi. Pagowski n-avea dreptul să se 
înfurie pentru cele întâmplate mai mult decât cei ce 
avuseseră de suferii. Aşa că îl mustra conştiinţa; 
înţelegea că nedreptăţise un om nevinovat, socotea că 
se purtase necuviincios şi dorea să-şi repare greşeala. 

Inima lui Jacek începu să bată ca un ciocan: „Oho, 
îşi spuse în gând, am să plec, fericirea trecută nu mai e 
pentru mine, chiar dacă am să iert totul, nu sânt în stare 
să uit, dar Dumnezeule milostiv, nu-mi refuza bucuria de 
a mai vedea o dată pe această crudă şi dragă Anula; s-o 
mai privesc şi să-i aud glasul o dată!” 

Gândurile îşi înteţiră zborul, dar înainte de a se 
linişti, se petrecu ceva cu totul neprevăzut, căci iată, 
preotul Woynowski mototoli deodată scrisoarea şi-şi 
duse mâna stângă la şold, căutându-şi parcă sabia. 
Sângele i se urcă în obraji, grumazul i se încordă şi ochii 
îi sloboziră fulgere. Era atât de înfricoşător, încât cei doi 
Cyprianowicz şi fraţii Bukojemski îl priveau uluiţi, ca şi 
când farmecele îl preschimbaseră dintr-o dată în alt om. 

În încăpere se înstăpâni o tăcere surdă. 

În acest timp, preotul se aplecă spre fereastră, de 
parcă voia să vadă ceva afară, după care se întoarse, 

privi mai întâi pe pereţi, dar se vedea că îşi înfrânsese 
mânia şi îşi revenise, fiindcă faţa îi păli şi flăcările i se 
stinseră în ochi. 

— Domniile voastre, Pągowski nu e numai un om 
viforos, ci de-a dreptul rău. Fiecăruia dintre noi i se mai 
întâmplă să spună la mânie mai mult decât îngăduie 
adevărul, dar să continui să umileşti cu înverşunare şi 
să-l calci în picioare pe cel nedreptăţit, e un lucru 
nevrednic de un şleahtic şi un catolic. 

Apoi se aplecă, ridică scrisoarea mototolită şi i se 
adresă lui Taczewski: 

—Jacek, dacă ţi-a mai rămas vreun ghimpe în inimă, 
scoate-l cu cuțitul ăsta. Citeşte, sărmane, citeşte tare, 
pentru că nu tu trebuie să te ruşinezi, ci acela care a 
scris o asemenea scrisoare. Să afle şi domniile lor cine-i 
jupân Pagowski. 

Jacek luă foaia cu mâini tremurătoare, o netezi şi 
citi: 


„Mult iubite părinte şi binefăcătorule etc. etc. 

Aflând că Taczewski din Wyrabki, cel ce venea 
adesea în casa mea, are să plece în aceste zile la oaste, 
şi gândindu-mă la pâinea cu care l-am hrănit în sărăcia 
lui şi slujbele la care s-a nimerit să-l folosesc uneori, îi 
trimit un cal de călărie şi un ducat pentru potcoave cu 
rugămintea de a nu-l irosi pe alte lucruri de prisos. 

Asigurându-te, părinte, de gândurile mele bune, mai 
jos mă iscălesc... etc. etc.” 


Jacek îngălbeni ca ceara după citirea scrisorii, astfel 
că cei de faţă se înspăimântară, mai ales preotul, fiindcă 
nu era sigur dacă paloarea lui nu vesteşte o răbufnire de 
nebunie şi ştia cât de primejdios devenea la mânie acest 
tânăr de obicei atât de blând. De aceea, încercă să-l 
potolească: 

— Pągowski e bătrân şi-i lipseşte un braţ, spuse în 
grabă, aşa că nu poţi să-l provoci la duel!... 

Taczewski, însă, nu izbucni în nici un fel, întrucât în 
prima clipă, o uimire fără margini, dureroasă, înăbuşi în 
el toate celelalte simţăminte. 

— Nu pot să-l provoc la duel, repetă ca un ecou, dar 
de ce mai trebuie să mă şi umilească? 

La acestea, bătrânul Cyprianowicz se ridică în 
picioare, îi luă amândouă mâinile lui Jacek, le strânse cu 
putere, apoi îl sărută pe frunte şi zise: 

— Pągowski s-a umilit pe sine, nu pe domnia ta, iar 
dacă nu vei căuta să te răzbuni, oricine te va lăuda 
pentru sufletu-ţi vrednic de un sânge atât de ales. 

— Iată vorbe înțelepte! exclamă preotul, trebuie să 
te arăţi vrednic de ele... 

La rândul lui, Stanistaw Cyprianowicz îl îmbrăţişă şi 
el pe Jacek. 

— La drept vorbind, mărturisi, ţin din ce în ce mai 
mult la tine... 

Dar jupânilor Bukojemski, care de când auziseră ce 
scrie în epistolă, scrâşneau mereu din dinţi, nu le fu pe 
plac asemenea întorsătură a lucrurilor. Urmând pilda lui 
Stanisław, începură să-l îmbrăţişeze pe Jacek. 

— Fie ce-o fi, rosti în sfârşit Łukasz, dar în locul lui 
Jacek, eu aş proceda altfel. 

— Cum? întrebară curioşi doi dintre fraţi. 

— Nu ştiu nici eu cum, dar m-aş gândi şi n-aş ierta 
jignirea... 

— De vreme ce nu ştii, nu vorbi! 

— Parcă voi ştiţi! 

— Tăcere, domniile voastre! se răsti preotul. Fireşte, 
nu vom lăsa scrisoarea fără răspuns, dar a nu căuta să 
te răzbuni, e un lucru creştinesc şi catolic. 

— Păi şi domnia ta ai dus mâna la şold la început. 

— Pentru că am purtat prea mult sabia. Mea culpa! 
Dar cum am zis, mai e şi împrejurarea că Pagowski a 
îmbătrânit şi n-are o mână. Dreptatea fierului nu 
foloseşte la nimic aici... Domniile voastre, aflaţi că acest 
om mi-a devenit mai nesuferit tocmai pentru că profită 

ca un ticălos de schilodirea lui... 

— Totuşi, o să-i fie cam strâmt în olatul nostru, 
interveni Jan Bukojemski. Vom avea noi grijă ca să nu 
mai calce nimeni în casa lui... 

—Până una-alta, trebuie să-i răspundem, îl 
întrerupse preotul, şi asta numaidecât. 

Cu toate acestea, mai cumpăniră o vreme cine 
trebuie să-i răspundă: Jacek, la care se referea 
scrisoarea, sau preotul, căruia îi fusese trimisă. Rămase 
să scrie preotul, căci Taczewski declară: 

— Pentru mine, toţi oamenii din casa asta sânt ca şi 
morţi, norocul lor că aşa am hotărât în sinea mea... 

—Aşa şi este, toate punţile de legătură sânt 
distruse, completă preotul, căutând pene şi hârtie. Dar 
Jan Bukojemski nu se lăsă: 

— E bine că punţile de legătură sânt distruse, dar ar 
fi fost mai bine ca şi Belczaczka să ardă!... La noi, în 
Ucraina, se întâmpla de multe ori aşa; când se 
statornicea vreun venetic şi nu se împăca bine cu 
oamenii din partea locului, el era omorât şi conacul ars 
din temelii. 

Nimeni nu luă în seamă aceste cuvinte, afară de 
bătrânul Cyprianowicz, care dădu nerăbdător din mână 
şi răspunse: 

— Domniile voastre aţi venit în acest ţinut din 
Ucraina, eu de lângă Lwów, iar jupân Pagowski de la 
Pomorzany, aşa că după mintea domniei tale, jupân 
Taczewski ne-ar putea socoti pe toţi nişte venetici. Află, 
însă, că Republica este o casă mare, unde locuieşte 
familia şleahticilor şi unde oriunde s-ar găsi, şleahticul 
este la el acasă... 

Se aşternu tăcerea, numai din odaia de dormit se 
auzeau scârțâitul penei şi cuvintele rostite cu jumătate 
de glas, pe care preotul şi le dicta singur. 

Taczewski îşi sprijini fruntea în palme şi un răstimp 
rămase nemişcat; deodată, se îndreptă, privi la cei de 
faţă şi grăi: 

— E ceva ce eu nu pot să înţeleg. 

—Nici noi nu înţelegem, răspunse Łukasz 
Bukojemski, dar dacă vrei să bei mied, bem şi noi. 

Jacek turnă nepăsător în pahare, urmându-şi în 
acelaşi timp firul gândurilor. 

—Dacă duelul ar fi început în casa lui, deşi 
asemenea lucruri se întâmplă pretutindeni, Pagowski a 
fi avut dreptul să se simtă jignit. Dar acum el ştie că nu 
eu v-am provocat, ştie că m-a umilit degeaba în casa 
mea, ştie că m-am împăcat cu domniile voastre, în 
sfârşit, ştie că nu-i voi mai trece pragul, şi cu toate 
acestea, continuă să mă prigonească, să mă calce în 
picioare... 

— Adevărat, e o îndărătnicie neobişnuită, întări 
bătrânul Cyprianowicz. 

— Deci şi domnia ta crezi că e ceva necurat în 
treaba asta? 

— În care treabă? întrebă preotul care, intrând din 
odaia de dormit cu scrisoarea gata, auzise ultimele 
cuvinte. 

— În ura lui neostoită faţă de mine. 

Preotul se uită la poliţa unde, printre alte câteva 
cărţi, se afla Sfânta Scriptură şi zise: 

— Eu îţi repet ce ţi-am mai spus şi altă dată: aici e 

orba de mulier. 

Apoi se întoarse către cei de faţă: 

— Domniile voastre, v-am citat cuvintele 
ecleziastului despre femeie?... 

Dar nu apucă să-şi ducă gândul până la capăt, 
deoarece Jacek sări în picioare ca opărit, îşi înfipse 
degetele în păr şi aproape că începu să strige cu o 
durere neţărmurită: 

— Cu atât mai mult nu înţeleg, fiindcă dacă e cineva 

„„„ dacă pe cineva... dacă există cineva... cu tot 


Şi nu mai putu să vorbească, durerea inimii îi 
strânse gâtul ca un cleşte şi îi urcă în ochi în două boabe 

de lacrimi amare şi fierbinţi, care i se rostogoliră pe 
obraji. 

Preotul îi înţelegea durerea. 

— Dragă Jacek, îl sfătui, e mai bine să arzi rana, 
oricât te-ar durea, decât s-o laşi să se adâncească; de 
aceea, nu vreau să te cruţ. Ehei, şi cu la vremea mea am 
fost un oştean laic, aşa că înţeleg multe lucruri. Ştiu că 
se întâmplă câteodată ca amintirea şi jalea, de-ar pleca 
omul cât de departe, să se târască urlând în urma lui ca 
nişte câini şi să nu-l lase să doarmă. Aşa că tot e mai 
bine să scapi de ele dintr-o dată. În clipa asta, tu simţi 
că ai fi în stare să-ţi verşi tot sângele pentru cei din 
Belczaczka, de aceea eşti uluit şi suferi atâta, pentru că 
răzbunarea te urmăreşte tocmai din partea lor. Lucrul ţi 
se pare cu neputinţă, dar este cu putinţă!... Fiindcă dacă 
ai stârnit mândria şi deşertăciunea femeii, dacă ea a 
crezut că vei schelălăi când vei fi bătut, iar tu n-ai 
schelălăit şi nu te-ai gudurat, ba te-ai şi smucit şi ai rupt 
lanţul, află că nu te va ierta niciodată, ura ei, mai 
neînduplecată decât cea a bărbatului, prigonindu-te 
totdeauna. Nu există decât un leac, să-ţi smulgi 
dragostea din piept, fie şi o dată cu inima, şi s-o zvârli 
departe de tine ca pe un arc crăpat, asta e! 

Şi iarăşi se  înstăpâni tăcerea. Bătrânul 
Cyprianowicz  clătină din cap, întărind cuvintele 
preotului şi, ca un om cu experienţă, admirându-i 
înţelepciunea. 

Jacek repetă: 

—E adevărat că am smucit de lanţ şi l-am rupt... 
Aşa-i, cel ce mă urmăreşte nu-i Pagowski! 

— Acum ştiu ce-aş face, se amestecă deodată Łukasz 
Bukojemski. 

— Spune, nu ascunde nimic! îl grăbiră fraţii. 

— Voi ştiţi ce zice iepurele? 

— Ce iepure, te-ai îmbătat? 

— Cel de sub mejdină. 

Şi mândru, se vede, de propria idee, se ridică, îşi 

puse mâinile în şolduri şi începu să cânte: 


„lepurele-i sub mejdină, 

Sub mejdină, 

Vânători să nu s-aţină, 
Nu s-aţină. 

Stă şi se tot văicăreşte, 

Testamentul mâzgălește 
Sub mejdină. ” 


Aici, se întoarse către fraţii săi şi întrebă: 
— Ştiţi care-i tâlcul testamentului? 

— Ştim, dar ne place să te ascultăm! 

— Atunci, ascultați: 


„Pupaţi-mă voi cu toții, 
Hăitaşi, vânători, netoţii, 
Sub mejdină...” 


... Uite ce le-aş scrie eu celor de la Belczaczka, în 
locul lui Jacek, iar dacă el n-o va face, să-mi scoată 
măruntaiele cel dintâi ienicer de n-am s-o fac eu, 
scriindu-i lui Pagowski în numele meu şi al vostru în 
semn de rămas bun! 

—Oho, pe Dumnezeul meu, e o idee grozavă! se 
bucură Jan. 

— Şi îndrăzneață, şi la obiect! 

— Să-i scrie Jacek aşa! 

—Ba, se împotrivi preotul supărat de amestecul 
fraţilor, îi voi scrie eu, nu Jacek, dar nu se cuvine ca o 
faţă bisericească să împrumute vorbele de la domniile 

oastre. 

Apoi se adresă celor doi Cyprianowicz şi lui Jacek: 

—N-a fost deloc uşor, a trebuit să tai şi coarnele 
răutăţii, să folosesc şi politeţurile şi să-i arăt totodată că 
bănuim de unde provine înţepătura. Ascultaţi, însă, şi 
dacă vreunul dintre domniile voastre are ceva de spus, 

să poftească. 

Incepu să citească: 

„Prea mărite binefăcătorule şi dragă frate...” 

Lovi hârtia cu dosul palmei şi sublinie: 

— Domniile voastre, băgaţi de seamă că nu-i scriu: 
„mult iubite”, ci „dragă... ” 

— Asta o să-l înfurie! constată jupân Serafin, citeşte 
mai departe, părinte. 

— Luaţi aminte: 

„Este îndeobşte cunoscut locuitorilor statorniciţi în 
Republica noastră că numai aceia ştiu conservare e 
applicare! bunele purtări în orice împrejurare, care a 
trăit din tinereţe alături de oamenii bine educați sau 
care, provenind din marile familii, le-au preluat din 
naştere. Ceea ce nu este cazul cu domnia ta, 
binefăcătorule, de aceea jupân Jacek Taczewski e 
contrario? de domnia ta, a moştenit şi sângele, şi sufletu 
i minunat de la înaintaşi vestiți, aşa că îţi iartă vorbele 
necioplite şi îţi trimite darurile înapoi. Dar pentru că 
domnia ta, asemenea cârciumarilor ce ţin hanuri prin 
târguri sau la drumul marc, îi trimiţi socoteala pentru 
ospitalitatea cunoscută în casa domniei tale, jupân 
Taczewski este gata să-ţi întoarcă expressa? cu adaosul 
corespunzător mărinimiei sale...” 

—A, pe viul Dumnezeu, îl întrerupse bătrânul 
Cyprianowicz, Pagowski o să-şi piardă minţile de furie! 

— Da, se cuvenea să-i mai tai din nas, iar dacă astfel 
nu mai e cu putinţă nici o împăcare, cu atât mai bine, 
căci şi Jacek tocmai asta voia. 

—Aşa-i! E adevărat! exclamă  Tlaczewski cu 
înflăcărare. 

— Acum, ascultați ce-i scriu din partea mea: 

„La care mărinimie chiar eu l-am îndemnat pe jupân 
acek, în ideea că arcul este într-adevăr al domniei tale, 


1 Să păstreze şi să aplice (lb. lat.). 
2 Spre deosebire (lb. lat.). 
3 Cheltuielile (Ib. lat.). 

dar săgeata otrăvită cu care ai vrut să-l nimereşti pe 
vrednicul tânăr poate că provine din săhăidacul altuia. 
Deoarece judecata, ca şi puterea muşchilor, slăbeşte o 
dată cu vârsta şi bătrâneţea nătângă, lăsându-se lesne 
înrâurită de şoapte străine, cu atât mai mult se cuvine 
iertată. Cu acestea închei, adăugând doar câteva cuvinte 
potrivite cu starea mea de capelan şi slugă a Domnului: 
cu cât omul e mai vârstnic şi sfârşitul mai aproape, cu 
atât mai puțin se cuvine să slujească trufia şi ura, 
gândindu-se, în schimb, mai mult la mântuirea 
sufletului, pe care mi-o doresc mie şi domniei tale. 
Amin! Rămân al domniei tale etc. etc.” 

—'Totu-i scris accurate, aprecie jupân Serafin, nu 
mai trebuie să adaugi sau să tai nimic. 

—Hm! se bucură preotul. Domnia ta crezi că a 
căpătat ce a meritat? 

— Oho! am simţit că mă ia cu cald la unele cuvinte. 

— Şi eu la fel, adăugă Łukasz Bukojemski. E drept 
că auzind asemenea lucruri, te apucă setea ca pe 
vremea de caniculă. 

—Jacek, fă pe placul oaspeţilor, iar eu pecetluiesc 
scrisoarea şi o trimit numaidecât. 

După care, scoase inelul cu pecete din deget şi se 
duse în odaia de dormit. Se vede, însă, că în acest timp 
îi veniră alte gânduri, fiindcă la întoarcere spuse: 

— Uite-o. Am sfârşit treaba! N-am fost oare prea 
aspru? E un om bătrân, dacă se îmbolnăveşte? Vulnera’ 
provocate de pană nu dor mai puţin ca cele provocate de 
sabie sau glonţ. 

— Adevărat, adevărat! încuviinţă Taczewski. 

Şi strânse din măsele. 

Dar tocmai acest involuntar strigăt de durere se 
arătă hotărâtor. Bătrânul Cyprianowicz rosti: 

— Părinte, îndoielile domniei tale sânt lăudabile, 
însă Pągowski nu le-a avut. Scrisoarea lui ţinteşte drept 
în inimă, iar a domniei tale doar în trufie şi răutate; de 


1 Rănile (Ib. lat.). 

aceea, sânt de părere că trebuie să fie trimisă aşa. 
Şi epistola fu trimisă, apoi grăbiră şi mai mult 
pregătirile pentru plecarea lui Jacek. 


CAPITOLUL XIII 


Prietenii lui Jacek nu prevedeau totuşi că scrisoarea 
preotului, într-un fel, avea să fie în folosul lui jupân 
Gedeon Pagowski, slujindu-i planurile casnice. 

E adevărat, nu mică-i fu mânia când o primi. Jacek, 
care până acum constituia doar o piedică, deşi nu era 
autorul scrisorii, deveni obiectul urii lui. Ura aceasta 
crescu în inima neînduplecată a bătrânului ca o floare 
otrăvită, astfel că judecata-i vicleană hotări să profite de 
răspunsul preotului. 

Prin urmare, jupân Gedeon îşi stăpâni furia turbată, 
îşi aşternu pe faţă o expresie de milă dispreţuitoare şi se 
duse cu scrisoarea la jupâniţă Sieninska. 

—lIn loc de răsplată, m-am ales cu bătaia, i se 

plânse. Eu nu voiam să fac asta, fiindcă sunt om cu 
experienţă şi cunosc lumea, dar când ai început să-ţi 
împreuni mâinile şi să-mi spui că a fost nedreptăţit, că 
am fost amândoi prea aspri cu el, că ar fi fost mai bine 
să nu plece supărat, m-am lăsat convins: i-am trimis un 
ajutor în bani, un cal şi o scrisoare cuviincioasă; 
credeam că va veni să-mi mulţumească şi să-şi ia rămas 
bun, cum trebuia să facă un om care a petrecut atâta 
timp sub acoperişul meu, şi când colo, uite ce răspuns 
mi-a trimis. 

Spunând acestea, scoase de la  cingătoare 
scrisoarea preotului şi i-o dădu jupâniţei. 

Ea începu să citească şi sprâncenele-i negre se 
adunară deodată cu mânie, iar când ajunse la locul unde 
preotul spunea că jupân Pagowski voia să-l umilească pe 
Jacek datorită „şoaptelor străine”, îi tremurară mâinile 
şi faţa i se acoperi mai întâi cu o rumeneală trecătoare, 
apoi păli ca ceara şi rămase aşa. 

Jupân Gedeon, însă, deşi nu-i scăpase nimic, se 
prefăcu că nu văzuse. 

— Să-i ierte Dumnezeu pentru ce-mi scriu ad 
personam!, rosti după un răstimp de tăcere, căci numai 
el ştie dacă neamul Pagowski e mai prejos decât 
Taczewski, cu toate că lumea mai mult născoceşte decât 
e adevărat. Nu pot totuşi să-i iert, biata mea orfană, că 
şi pe tine te răsplătesc pentru inima ta de înger cu 
asemenea nerecunoştinţă. 

—Asta n-a scris-o jupân Jacek, ci preotul 
Woynowski, răspunse jupâniţa Sienińska, agățându-se 
parcă de acest ultim mijloc de salvare. 

Bătrânul şleahtic oftă şi întrebă: 

— Copila mea, tu crezi că ţine la tine? 

— Cred, dădu răspuns fata, aplecându-se şi 
sărutându-i mâna. 

Bătrânul tutore se apucă s-o mângâie cu duioşie pe 
căpşorul luminos. 


1 Referitor la persoana mea (lb. lat.). 

— Deşi eşti convinsă, nu ştii totuşi cât de dragă-mi 
eşti cu adevărat. Tu eşti toată mângâierea mea. Rareori 
îmi îngădui asemenea cuvinte şi spun ce simte inima, în 
care sălăşluieşte o veche durere. Trebuie totuşi să 
înţelegi că pentru mine tu eşti singura fiinţă scumpă pe 
lume. N-aş vrea ca în fiecare ceas al vieţii să-ţi sporesc 
supărarea şi grijile, cu atât mai puţin durerea, ci numai 
bucuria şi fericirea. Nu doresc să te întreb ce a început 
să încolţească în inima ta, dar îţi spun aşa: Fie că a fost, 
cum bănuiesc, o dragoste de soră sau ceva mai mult, nu 
este vrednic de ea acest tânăr care ne hrăneşte cu 
nerecunoştinţă pentru prietenia noastră sinceră. Anulka 
mea, te-ai amăgi singură crezând că preotul a scris aşa 
fără ştirea lui  Taczewski. Au alcătuit răspunsul 
împreună şi se sumeţesc atâta, fiindcă am auzit că 
Taczewski a făcut rost de bani de la armeanul acela din 
Jedlinka. lată ce-i trebuia, iar acum, când nu mai are 
nevoie, nu se mai îngrijeşte de nimeni şi de nimic. Asta-i 
adevărul şi tu singură musai să-l recunoşti în sufletul 
tău, că a gândi altfel, ar însemna să te păcăleşti de 
bunăvoie. 

— Recunosc, şopti jupâniţa. 

Jupân Gedeon se adânci în gânduri o clipă, ca şi 
cum ar fi cumpănit ceva, apoi spuse: 

—Nu! Se spune că numai oamenii bătrâni au 
obiceiul să laude trecutul şi să vorbească de rău 
timpurile mai noi. Dar nu-i aşa! Nu e un obicei!... Lumea 
se strică într-adevăr, se strică oamenii; şi pe vremea 
mea, nu s-ar fi purtat nimeni ca Taczewski. Ştii cum a 
început tărăşenia? Totul se trage de la noaptea aceea 
petrecută în copac, când cavalerul s-a făcut de râs... Să 
grăbeşti chipurile în ajutorul cuiva şi să te caţeri în 
copac de frică, se poate întâmpla, fără îndoială, dar să te 
mai şi lauzi pe urmă, e lucru caraghios. Nici eu nu-i 
socotesc viteji pe fraţii Bukojemski şi pe Cyprianowicz; 
sânt nişte beţivani, încurcă-lume şi barbugii! Pe ei îi 
interesau mai mult pieile lupilor decât viaţa noastră. Dar 

în inima lui Taczewski s-a cuibărit asemenea invidia, 
încât nu i-a putut ierta nici măcar pentru ajutorul lor 
întâmplător. De aceea a avut loc duelul acela. 

Dumnezeu să mă judece, dacă n-am avut dreptul să 
mă supăr. Aşa-i, pe urmă s-au împăcat, fiindcă pesemne 
cavalerul a înţeles că poate face rost de bani de la 
Cyprianowicz, astfel că a pus tot răul pe seama noastră. 
Trufie, răutate, lăcomie şi nerecunoştinţa - iată ce ne-a 
arătat. Nimic altceva! Că m-a nedreptăţit pe mine, 
Dumnezeu cu el, dar de ce şi pe tine, floricica mea? 
După atâţia ani de bună vecinătate şi ospeţie!... în astfel 
de împrejurări, ţiganul se leagă de locul în care stă, 
rândunica se obişnuieşte cu streaşina şi barza îşi 
întocmeşte cuibul, pe când el a scuipat pe casa noastră 
de îndată ce a simţit banii în buzunar... A, nu, nimeni nu 
s-ar fi purtat aşa pe vremea mea! 

Jupâniţa asculta cu palmele la tâmple şi ochii 
pironiţi undeva înainte, aşa că Pągowski se întrerupse şi 
uitându-se la ea o dată, de două ori, întrebă: 

— De ce ai căzut pe gânduri? 

—E, n-am nimic, răspunse copila, numai că sânt 
atât de tristă, încât n-am cuvinte să... 

Neaflând cuvintele, află totuşi lacrimile. Jupân 
Gedeon o lăsă să plângă în voie. 

—E mai bine, spuse în sfârşit, ca această tristeţe să 
piară o dată cu lacrimile, decât să se întărească în 
inimă. Hm, ce să facem! N-are decât să plece, să-şi sune 
talerii străini în buzunar, să-şi târâie valtrapurile prin 
noroi, să facă pe magnatul şi să petreacă în mijlocul 
camarazilor din Varşovia. Noi o să rămânem aici, copila 
mea... Sigur că nu-i mare scofală, dar oricum, va fi o 
mângâiere, dacă te gândeşti că aici nu te va înşela 
nimeni, nu te va supăra şi nu-ţi va răni inima, că toţi vor 
avea grijă de tine ca de ochii din cap şi fericirea ta va fi 
lucrul de căpetenie şi ultimul gând al vieţii mele. Hai, 
vino... 

intinse braţele spre ea, iar copila îi căzu la piept 

îndurerată, dar şi recunoscătoare totodată, ca o fiică la 
sânul tatălui, care o mângâie la ceas de restrişte. Jupân 
Pagowski începu iarăşi să-i netezească părul cânepiu cu 
mâna şi stătură aşa multă vreme în tăcere. 

Între timp, se întunecase, apoi geamurile îngheţate 
luciră în lumina lunii şi câinii se porniră să latre şi să 
aulească prelung în mai multe locuri. 

Căldura trupului feciorelnic pătrunse până în inima 
lui jupân Gedeon, care îşi înteţi bătaia, dar pentru că 
bătrânul se temea să nu se trădeze prea devreme, nu 
vru să se mai lase pradă ispitei. 

— Ridică-te, copila mea, o îndemnă. Nu-i aşa că n-ai 
să mai plângi? 

— N-am să mai plâng, consimţi jupâniţă, sărutându-i 
mâna. 

— Ei, vezi? Aşa! întotdeauna să te gândeşti unde-ţi 
poţi afla un liman liniştit. Toţi tinerii sânt bucuroşi să 
alerge ca vântul prin lumea întreagă, pe când eu nu te 
am decât pe tine. Asta să n-o uiţi niciodată!... Uneori, 
poate că ţi-ai spus: „Tutorele meu priveşte mereu ca 
lupul, căutând ceartă tuturor; n-are nici un pic de 
înţelegere pentru tinereţea mea”. Ei bine, ştii la ce s-a 
gândit şi se gândeşte întruna tutorele tău? E adevărat, 
câteodată la fericirea trecută şi la durerea ce mi s-a 
înfipt ca o săgeată în inimă, dar afară de asta, numai la 
tine şi la viitorul tău, numai la felul în care să-ţi sporesc 
binele. Ceasuri întregi am stat la taifas cu jupân 
Grothus; râdea de mine că nu mai am decât un singur 
gând. Într-adevăr, aş vrea ca după moartea mea să-ţi 
rămână un colţişor liniştit şi o bucată de pâine... 

— Deie Domnul să n-ajung ceasul ăsta! se împotrivi 
jupâniţa, aplecându-se din nou spre mâna lui jupân 
Gedeon. În glasul ei era atâta sinceritate, că faţa aspră a 
bătrânului şleahtic se lumină de o bucurie neprefăcută. 

— Ţii şi tu puţin la mine, nu-i aşa? 

— O, binefăcătorule! 

— Să te răsplătească Dumnezeu, copila mea. Vârsta 


145 


mea nu-i prea înaintată şi trupul, dacă n-ar fi rănile din 
inimă şi cele însemnate pe piele, s-ar ţine destul de bine. 
Se spune, însă, că moartea aşteaptă întotdeauna la 
poartă, iar la uşa casei ciocăneşte numai atunci când 
rea. În acest caz, ai rămâne numai cu jupâneasa 

innicka pe lume. Jupân Grothus este un om bun şi 
avut, el va respecta cu sfinţenie testamentul meu, dar în 
privinţa celorlalte rude ale soţiei... Cine poate şti! Iar 
Betczaczka am primit-o ca zestre a ei. Dacă se vo 
împotrivi şi vor porni judecata... Trebuie să prevezi 
totul. Jupân Grothus mi-a dat un sfat bun, desigur, dar 
destul de ciudat, de aceea n-am să-ţi vorbesc despre el... 
Aş vrea să-l văd pe măria sa regele şi să-l rog să vegheze 
asupra ta şi a împlinirii testamentului. Acum, însă, 
regele este ocupat cu seimul şi viitorul război... Jupân 
Grothus spunea că dacă va fi război, oştile vor pleca 
înainte cu hatmanii, iar măria sa va întârzia o vreme la 
Cracovia... Poate că atunci... Poate că vom merge 
împreună... Dar orice ar fi, copila mea, tot ce am, este şi 
a rămâne al tău, chiar dacă voi fi silit să ascult sfatul 
lui jupân Grothus. Fie şi cu un ceas înaintea morţii!... 
Aşa să-mi ajute Dumnezeu. Şi eu nu vorbesc degeaba, 
cum bate vântul pe câmp, eu îmi voi ţine cuvântul, nu ca 
aczewski. 


CAPITOLUL XIV 


Jupâniţă Sienińska se întoarse în odaia ei plină de 
recunoştinţă pentru tutorele ei care nu-i vorbise 
niciodată cu asemenea duioşie; în acelaşi timp, inima îi 
era apăsată de o amărăciune nespusă faţă de oameni şi 
de lumea întreagă. La început, toate i se învălmăşiră în 
minte; intuia doar că i se făcuse o mare nedreptate, că 

avusese parte de o dezamăgire cumplit de dureroasă. 

Pentru inima ei bună, pentru jalea şi dorul ei, 
pentru tot ce o făcuse să înnoade la loc firele rupte, 
fusese răsplătită cu bănuieli şi ură. Şi nu mai era nimic 
de făcut. Doar nu putea să-i scrie a doua oară lui Jacek, 
să-i explice totul şi să se dezvinovăţească. La acest 
gând, roşea de umilinţă şi ruşine. In plus, era aproape 
sigură că Jacek plecase... 

După aceea, o să înceapă războiul şi poate că nu se 
vor mai vedea niciodată; poate că el va pieri cu 
convingerea că în pieptul ei bate o inimă rea şi 
înşelătoare. O cuprinse dintr-o dată o jale nespusă: 
Jacek îi apăru parcă aievea înainte, cu faţa-i oacheşe şi 
ochii aceia trişti ai lui, de care râsese nu o dată că erau 
ca de fată. 

Gândul fecioarei zboară ca rândunica cea iute pe 
urma călătorului şi strigă la el: „Jacek, eu nu ţi-am vrut 
răul! Jacek, Dumnezeu ştie ce-i în inima mea!” Aşa-i 
strigă jupâniţa, iar el n-o întreabă nimic; merge doar 
înainte şi când îşi aduce aminte de ea, se încruntă şi 
scuipă. 

Şi iarăşi i se umeziră genele. Sfârşeala, duioşia şi 
resemnarea puseră stăpânire pe ea şi începu să-şi 
spună: „Ce pot face!... Dumnezeu să-l ierte şi să-l 
păzească în drumul lui, eu contez mai puţin!...” 

Cu toate acestea, buzele îi tremurau ca la un copil, 
ochii priveau ca ai unei păsări chinuite şi acolo undeva, 
într-un ungher al sufletului ei curat ca lacrima, se 
plângea încetişor lui Dumnezeu pentru tot ce i se 
întâmplase. 

Acum era sigură că Jacek n-o iubise niciodată şi nu 
putea pricepe de ce nu-i era dragă, cât de puţin... 

„Tutorele meu a avut dreptate!” se gândi. 

Dar după aceea interveni judecata: 

„Nu! Nu era cu putinţă”. 

Îşi aminti îndată acele cuvinte ale lui Jacek, care i 
se întipăriseră în memorie ca cioplite în marmură: „N-ai 

să pleci tu, ci eu! Dar vreau să ştii că, deşi de ani de zile 
am ţinut la tine mai mult decât la viaţă şi sănătate, mai 
mult decât la sufletul meu, nu voi mai reveni aici. Am să- 
mi muşc mâinile de durere, dar n-am să mă mai întorc, 
aşa să-mi ajute Dumnezeu”. În timp ce vorbea aşa, era 
alb ca varul şi aproape nebun de furie şi durere. 

„Într-adevăr, nu s-a mai întors, a părăsit-o, a 
renunţat la ea şi a nedreptăţit-o cu bănuiala-i 
netrebnică, a alcătuit împreună cu preotul scrisoarea 
aceea groaznică - toate sânt adevărate şi tutorele a avut 
dreptate; dar să n-o mai iubească niciodată şi făcând 
rost de bani să plece bucuros cu inima uşoară, să 
înceteze să se mai gândească la ea, nu era cu putinţă. 

Tutorele grijuliu putea crede astfel, dar adevărul 
era altul. Un om care nu iubeşte deloc nu păleşte, nu 
scrâşneşte din dinţi, nu-şi muşcă mâinile de durere şi 
nu-şi sfâşie sufletul...” 

Jupâniţa se gândi, e drept, că ar putea fi şi aşa, dar 
cu deosebirea că atunci suferă doi, nu unul, şi nădejdea 
îi pătrunse în inimă, redându-i încrederea. 

Zilele şi lunile care aveau să vină i se părură poate 
chiar mai triste, dar mai puţin amare. Cuvintele din 
scrisoare n-o mai ardeau ca fierul înroşit, fiindcă deşi nu 
se îndoia că Jacek luase parte la alcătuirea ei, socotea 
că una este când cineva procedează astfel din pricina 
părerilor de rău şi a durerii şi alta când este împins de 
răutate... 

Aşadar, o cuprinse iarăşi cu puteri sporite o milă 
adâncă de Jacek, atât de adâncă şi mai ales atât de 
înflăcărată, că putea fi şi altceva, nu numai milă. 
Gândurile începură să i se răsucească într-un fir de aur, 
pierzându-se în viitor, dar răspândindu-i în suflet luciri 
mai vesele. 

Războiul se va sfârşi, ca şi despărţirea. 

„De bună seamă, Jacek nu va mai reveni la 
Belczaczka, pentru că un asemenea îndărătnic, când 
spune o vorbă, apoi se ţine de ea, dar se va întoarce la 

Wyrabki, deci prin părţile noastre, va locui aproape de 
noi, iar pe urmă, întâmplă-se ce-o vrea Dumnezeu. Poate 
că a plecat cu lacrimi în ochi, cu durere în suflet sau 
frângându-şi mâinile. Dumnezeu să-i aducă mângâiere! 

Cu toate acestea, omul se întoarce întotdeauna cu 
inima plină de bucurie şi, mai ales de la război, 
înconjurat de slavă... 

În tot acest timp, ea va trăi liniştită la Belczaczka, 
alături de tutorele ei bun, căruia îi va desluşi pe îndelete 
că Jacek nu este atât de stricat ca ceilalţi tineri şi va 
toarce mai departe firul de aur ce i se înfăşurase din nou 
în jurul inimii. 

Botroşul din orologiul din Gdansk ciripi în încăperea 
de oaspeţi ceasul târziu, dar somnul jupâniţei hălăduia 
demult prin alte părţi. 

Întinsă în pat, îşi aţinti privirile luminoase în 
bagdadie, chibzuind cum să biruie grijile şi supărarea. 
Dacă Jacek plecase, apoi o făcuse numai ca să fugă de 
ea, pentru că, după câte auzise, până să înceapă 
războiul mai era mult. Tutorele nu-i spusese nimic dacă 
tânărul Cyprianowicz şi fraţii Bukojemski aveau să plece 
curând, aşa că trebuia să se înţeleagă cu ei, să afle ceva 
despre Jacek şi să-i transmită prin ei o vorbă de 
împăcare, care să ajungă la el oricât de departe, în 
tabără sau în timpul luptelor. 

Jupâniţa nu se aştepta să-i vadă la Belczaczka, 
întrucât aflase că trecuseră de partea lui Jacek şi de la o 
vreme nu se uitau prea binevoitori la jupân Pagowski, 
dar conta pe altceva. 

Peste câteva zile, avea să fie sărbătoarea 
Sântămăriei şi mare hram la biserica parohială din 
Przytyk, la care se strângeau toţi şleahticii din 
împrejurimi cu soțiile şi copiii. Acolo trebuia să-i 
întâlnească pe Cyprianowicz şi pe jupânii Bukojemski, 
dacă nu înaintea bisericii, atunci la prânzul oferit de 
preot tuturor. 

Se aştepta, de asemenea, ca în îmbulzeală să poată 

discuta în voie cu ei, fără oprelişti din partea tutorelui 
care, deşi nu-i prea vedea cu ochi buni de la un timp, nu 
putea totuşi să rupă legăturile cu ei din cauza ajutorului 
primit nu prea demult. 

De la Betczaczka până la Przytyk, drumul era destul 
de lung şi jupân Gedeon, căruia nu-i plăcea să se 
grăbească, îl făcea înnoptând la Radom sau la Jedlińsk, 
dacă alegea calea pe acolo. 

De astădată, din cauza apelor revărsate, aleseră 
drumul mai lung, dar mai sigur prin Radom şi porniră cu 
o zi înainte de hram, în carete cu roţi, nu pe talpeţi de 
sanie, deoarece vremea se încălzise pe neaşteptate. În 
urma lor, veneau două căruţe cu slujitorii, rezervele de 
hrană, aşternutul şi covoarele pentru încăperile de la 
han. 

La plecare, stelele licăreau încă în tării, iar cerul 
abia începuse să pălească la răsărit. Jupâneasa 
Winnicka se apucă să îngâne rugăciunea pe întuneric, 
iar jupâniţa şi jupân Gedeon îi ţinură isonul cu glasuri şi 
mai somnoroase, deoarece în seara din ajun se 
culcaseră târziu din cauza pregătirilor de călătorie. Abia 
dincolo de sat şi de păduricea unde-şi aveau cuibul mii 
de ciori, rumeneala zorilor înroşi chipul şi ochişorii 
somnoroşi ai jupâniţei Sienińska. Un răstimp, îşi stăpâni 
căscatul, dar când cea dintâi rază de soare lumină 
timpul şi pădurile, se scutură de moleşeală şi privi 
trează împrejur; dimineaţa senină îi umplu sufletul de 
speranţă şi veselie. Ziua se arăta cu adevărat minunată, 
caldă şi luminoasă. In văzduh, se simţea parcă 
răsuflarea primăverii timpurii. După gerurile 
nemaipomenite şi zăpadă, urmaseră îndată, spre marea 
mirare a oamenilor zile însorite şi calde. Se spunea că 
de la Anul Nou, iarna „parcă fusese înjunghiată de 
cineva cu cuțitul!” iar păstorii, ascultând mugetele 
vitelor prin ocoale, prevesteau că frigul nu va mai 
reveni. La drept vorbind, era primăvară. În brazde, prin 
păduri şi prin apropiere, spre miazănoapte, şi de-a 

lungul pâraielor, mai stăruiau dâlme mari de zăpadă, 
dar soarele încălzea de sus, iar de sub ele se scurgeau 
şuvoaie întregi, alcătuind bălți mari în locurile joase, în 
care se reflectau ca într-o oglindă copacii uzi, 
desfrunziţi. Cocoaşele umede ale brazdelor scânteiau ca 
nişte cingători de aur în razele soarelui. Din când în 
când, se iscau pale puternice de vânt, dar atât de 
pătrunse de o căldură roditoare, de parcă veneau de-a 
dreptul din soare, şi zburând peste timpuri, vălureau 
apele, scuturând totodată mii de perle de pe ramurile 
subţiri, negre. 

Din cauza dezgheţului, a drumului clisos şi a 
greutăţii caretei trase cu mare trudă de şase cai, 
înaintau foarte încet. Pe măsură ce soarele se înălța pe 
cer, se făcea atât de cald, că jupâniţa Sieninska îşi 
dezlegă panglicile de la glugă pe care o lăsă să-i alunece 
pe umeri şi începu să-şi descheie şubuţa de nevăstuică. 

—Atât îţi este de cald? o întrebă jupâneasa 
Winnicka. 

—E primăvară, mătuşică, primăvară adevărată! 
răspunse. 

Era atât de frumoasă cu păru-i auriu scos de sub 
glugă şi puţin zburlit, cu ochii râzători şi chipul 
trandafiriu, că ochii lui Pagowski îşi îmblânziră privirea. 
Se uită o vreme la ea, ca şi când o vedea pentru prima 
dată în viaţă, apoi rosti parcă pe jumătate pentru ea, pe 
jumătate pentru sine. 

— E, şi tu eşti la fel, pe Dumnezeu meu! 

Copila îi zâmbi, drept răspuns. 

—0O, ce încet mergem! se plânse după o clipă. 
Drumul e tare greu. Nu-i aşa că dacă cineva vrea să 
plece într-o călătorie lungă, trebuie să aştepte să se 
zbicească drumurile? 

La acestea, faţa lui jupân Gedeon se întunecă din 
nou, aşa că nu răspunse la întrebare, ci uitându-se pe 
fereastra caretei, anunţă: 

—Jedlnia. 

—Trecem pe la biserică? întrebă jupâneasa 

innicka. 

— Nu trecem, mai întâi pentru că biserica trebuie să 
fie închisă, întrucât preotul a plecat la Przytyk, iar în al 
doilea rând, fiindcă m-a jignit şi nu-i voi săruta mâna, 
dacă se va apropia de mine. 

După care adăugă: 

— lar pe domnia ta şi pe tine. Anula, vă rog să nu 
intraţi în vorbă cu el. 

Urmă un moment de tăcere. Deodată, în spatele 
caretei se auziră fleşcăituri de copite şi ecoul noroiului 
ce se aduna plescăind în locurile din care caii îşi scoteau 
picioarele din clisă, apoi de amândouă părţile caretei 
răsunară strigătele: 

— Închinăciune! Închinăciune.!... 

Erau jupânii Bukojemski. 

— Cu plecăciune! răspunse jupân Pagowski. 

— Domnia ta, te duci la Przytyk? 

—Ca în fiecare an. Cred că şi domniile voastre 
mergeţi tot la hram? j 

— Păi cum, încuviinţă Marek. Inainte de a pleca la 
război, trebuie să ne curăţim de păcate. 

— Nu-i prea devreme? 

— De ce să fie prea devreme? întrebă Łukasz. Ce-am 
păcătuit până acum, ne va fi iertat la hram, iar de ce se 

a mai aduna după aceea, preotul ne va dezlega înainte 
de luptă in partykulo mortis!. 

— Domnia ta vrei să spui în articulo. 

—E totuna, numai pocăinţa să fie sinceră. 

— Ce înţelegi prin asta, domnia ta? întrebă jupân 
Pągowski înveselit. 

— Ce înţeleg? Preotul Wiór ne-a spus ultima dată 
după spovedanie să ne dăm câte treizeci de nuiele, ia 
noi ne-am dat câte cincizeci. Fiindcă am gândit aşa: de 

reme ce puterii cereşti îi plac nuielele, n-are decât să 
se sature! 


1 În clipa morţii (lb. lat.). 


La aceasta, zâmbi până şi statornica jupâneasă 
innicka, iar jupâniţa Sieninska îşi cufundă cu totul faţa 
în manşete, vrând parcă să-şi încălzească nasul. 

Lukasz şi fraţii lui băgară de seamă că răspunsul lor 
stârnise râsul, aşa că tăcură puţin înciudaţi şi un 
răstimp se auziră doar scârţiitul lanțurilor de la caretă, 
sforăitul cailor, plescăitul noroiului sub copite şi 
croncănitul ciorilor, ale căror cârduri uriaşe se scăldau 
în soare, zburând dinspre târguri şi sate spre pădure. 

— Ehei, simt că vor avea mâncare din belşug! spuse 
cel mai tânăr dintre jupânii Bukojemski, urmărindu-le 
din ochi. 

— Păi războiul înseamnă pentru ele un adevărat 
seceriş! observă Mateusz. 

— N-au cum să simtă, fiindcă mai e mult până la 
război, se împotrivi Pagowski. 

— Mult, puţin, oricum e sigur! 

— Domnia ta de unde ştii? 

— Doar ştie toată lumea despre ce s-a vorbit la 
adunare la noi şi care sunt poruncile pentru seim. 

—E drept, dar nu se ştie dacă peste tot a fost la fel. 

—Jupân Przylubski a cutreierat o mare parte din 
ţară şi a spus că pretutindeni s-a întâmplat tot aşa. 

— Care jupân Przylubski? 

—Cel din ţinutul Olkusz... strânge oaste pentru 
părintele episcop de Cracovia. 

— Păi episcopul de Cracovia a poruncit să recruteze 
oameni înainte de seim? 

—Ca să vezi, domnia ta! Asta e cea mai bună 
dovadă că războiul e sigur. Părintele episcop vrea să 
alcătuiască un steag pe cinste de călărime uşoară... ia 
jupân  Przylubski s-a abătut înadins prin părţile 
noastre... întrucât a auzit de noi... 

— Oho!... Se vede că faima domniilor voastre s-a 
lăţit în toată lumea... Şi v-aţi înrolat? 

— Se înţelege! 

— Toţi? 


— Cum altfel? E bine ca la război să ai prieteni 
lângă tine, nu mai vorbim de fraţi. 

— Bine, dar tânărul Cyprianowicz? 

— Cyprianowicz va sluji împreună cu Taczewski. 

Jupân Pągowski se uită cercetător la jupâniţa 
aşezată în faţa lui, pe obrajii căreia parcă trecu o 
flacără, şi iscodi mai departe: 

— Sunt prieteni atât de buni? Şi la cine vor sluji? 

— La jupân Zbierzchowski. 

— La dragoni? 

— Pentru Dumnezeu, ce vorbeşti, domnia ta? Păi 
ăsta-i steagul de husari al prinţului Alexander. 

— la te uită, ia te uită!... E un steag vestit... 

— Nici Taczewski nu-i un fitecine. 

Jupân Gedeon era gata să spună că un astfel de 
flăcăiandru poate fi numai slujitor într-un steag de 
husari, nicidecum oştean, dar se abţinu, temându-se să 
nu iasă la iveală că scrisoarea lui nu fusese chiar atât de 
cuviincioasă şi nici ajutorul atât de însemnat, cum se 
lăudase faţă de jupâniţa Sienińska, astfel că se posomori 
şi adăugă: 

—Am auzit că a lăsat zălog Wyrabki. Ce sumă a 
primit? 

— Mai mult decât i-ai fi dat domnia ta, răspunse 
Marek cu asprime. 

Ochii lui Pagowski fulgerară de mânie, dar se 
stăpâni pentru a doua oară, deoarece îi trecu prin minte 
că discuţia avea să se desfăşoare mai departe în folosul 
lui. 

— Cu atât mai bine, se prefăcu bucuros, cavalerul 
trebuie să fie mulţumit. 

Jupânii Bukojemski, deşi aveau mintea cam greoaie 
din născare, începură care mai de care să umfle 
lucrurile. Tocmai ca să-i arate lui Pagowski cât îi păsa 
de puţin lui Taczewski de el şi de toţi ceilalţi de la 
Betczaczka. 

— Ehei, se minună Łukasz, când a plecat, mai că şi-a 

pierdut minţile de bucurie. Cânta de se răsturnau 
lumânările în cârciumă. E adevărat că ne cam 
chercheliserăm la cina de despărţire... 

Jupân Pągowski privi iarăşi la jupâniţă Sieninska şi 
observă că feţişoara rumenă, plină de viaţă şi tinereţe, 
parcă împietrise deodată. Gluga îi căzuse de pe cap, 
ţinea ochii coborâţi, ca în somn, şi doar mişcarea nărilor 
şi tremurul abia vizibil al bărbiei arătau că nu doarme, 
ci ascultă cu lăcomie. 

Te cuprindea mila, uitându-te la ea, dar şleahticul 
neînduplecat se gândi: 

„Dacă ţi-a mai rămas vreun ghimpe în inimă, am să 
ţi-l smulg”. 

Iar cu voce tare încuviinţă: 

— La asta mă şi aşteptam... 

— La ce te aşteptai, domnia ta? 

— Ca domniile voastre să beţi la masa de despărţire, 
iar jupân Taczewski să plece de aici cântând... Hm, cine 
aleargă după noroc, acela trebuie să se grăbească, iar 
cui îi surâde, poate că-l va şi prinde. 

— Ehei, repetă Łukasz. 

Dar Marek îi luă vorba din gură: 

— Părintele Woynowski i-a dat scrisori către jupân 
Zbierzchowski, un cunoscut şi prieten al lui, iar acolo, la 
Zbierzchowski, pământul e atât de mănos, de poţi sădi 
ceapa oriunde. Afară de asta, mai e şi o jupâniţă, 
singură la părinţi, care abia a împlinit cincisprezece ani. 
Aşa că domnia ta să nu-i duci grija lui Taczewski. Se 
descurcă el şi fără domnia ta, şi fără nisipurile de la 
Radom. 

— Eu nu-i duc grija, răspunse uscat Pągowski, dar 
poate că şi domniile voastre vă grăbiţi, iar careta merge 
ca o broască ţestoasă prin noroiul ăsta. 

— Atunci, închinăciune! 

—Mă-nchin şi eu, mă-nchin. Sluga domniilo 

oastre! 

— Şi noi aşijderea!... 


Rostind acestea, îşi îndemnară caii, dar depărtându- 
se la o aruncătură de săgeată de caretă, încetiniră 
goana şi începură să discute cu însufleţire. 

— Aţi văzut? întrebă Łukasz, de două ori am spus: 
„Ehei!” şi de două ori parcă i-am înfipt sabia în inimă... 
cât pe ce să plesnească!... 

— Eu le-am plătit-o şi mai bine, se grozăvi Marek, şi 
bătrânului, şi fetei. 

— Cum adică? Spune, nu ascunde! strigară fraţii. 

— Păi n-aţi auzit? 

— Am auzit, dar repetă încă o dată. 

—Atunci când le-am spus de  jupâniţa 
Zbierzchowska. Aţi băgat de seamă cum a albit fata? Am 

ăzut-o cum îşi ţinea mâna pe genunchi, aci o strângea, 
aci o desfăcea! întocmai ca o pisică zburlită când vrea să 
zgârie. Atât era de pornită... 

Dar Mateusz îşi struni calul şi spuse: 

— Mie îmi părea rău de ea... E ca o floare... Ţineţi 
minte ce zicea bătrânul Cyprianowicz?... 

—Ce? întrebară curioşi Łukasz, Marek şi Jan, 
oprindu-şi şi ei caii. 

El se uită o clipă la ei cu ochii bulbucaţi, apoi spuse 
cu părere de rău: 

— Păi dacă am uitat. 

In acest timp, în caretă, nu numai Pągowski, ci până 
şi jupâneasa Winnicka, care de obicei nu prea ştia ce se 
petrece în jurul ei, observă că jupâniţa se schimbase la 
faţă şi întrebă: 

— Ce ai, Anulka, ţi-e frig? 

—Nu, răspunse fata cu glasul somnoros, străin 
parcă. N-am nimic, dar aerul îmi provoacă o stare 
ciudată... Şi cu toate că glasul i se frânse dintr-o dată, 
ochii îi erau uscați. Dimpotrivă, în pupile îi licăreau 
scântei neobişnuite şi faţa parcă îi îmbătrânise. 

Ceea ce văzând, jupân Pagowski îşi spuse în gând: 

„Să bat oare fierul cât e cald?” 

CAPITOLUL XV 


La hram, se adunaseră o mulţime de şleahtici din 
împrejurimi şi din aşezările mai depărtate. Veniseră în 
păr familiile Kochanowski,  Podgajecki,  Silnicki, 


Potworowski, Sulgostowski, Cyprianowicz cu feciorul. 
Bukojemski şi mulţi alţii. Dar cea mai mare vâlvă o 
stârnise sosirea voievodului de Sandomierz, jupân 
Czartoryski, care poposise la Przytyk în drum spre 
seimul de la Varşovia şi, în aşteptarea hramului, lua 
parte la slujba de câteva zile. Se bucurau cu toţii, pentru 
că sporea strălucirea sărbătorii şi totodată puteau să 
afle de la el o mulţime de lucruri de publicis. El însuşi 
discuta cu plăcere despre orice. Vorbea despre 
nedreptăţile pricinuite Republicii de Poartă cu prilejul 
hotărnicirii Podoliei, despre ciambulurile care, în pofida 
înţelegerii, pustiau din nou ţinuturile rutene, şi 
prevestea războiul sigur. Susţinea, de asemenea, că 
alianţa cu împăratul se va înfăptui curând şi până şi 
partida franceză nu se arăta deschis împotrivă, deoarece 
chiar curtea din Paris, deşi generaliter vrăjmaşă 
imperiului, înţelegea primejdia în care se afla Republica. 
Dacă turcii aveau să se îndrepte mai întâi asupra 

Cracoviei sau Vienei, prinţul Michał nu ştia să spună, în 
schimb, era îndeobşte cunoscut că duşmanul arma 
virosque parat! la Adrianopol şi afară de cei aflaţi lângă 
Tekeli, la Koszyce, şi în toată Ungaria, strânge mii de 
oameni din Rumelia, din Asia, până hăt de pe malurile 
Tigrului şi ale Eufratului, şi chiar din Africa, de pe 
țărmul Mării Roşii până la valurile marelui Ocean. 
Şleahticii polonezi ascultau veştile cu lăcomie: bătrânii, 
care ştiau cât de uriaşă este puterea păgână, cu feţe 
îngrijorate, cei mai tineri, cu foc în priviri şi sprâncenele 
încruntate. Predominau totuşi curajul şi înflăcărarea, 
deoarece era încă proaspătă amintirea Hotinului, unde 
acelaşi rege de astăzi, pe atunci hatman, în fruntea unei 
oştiri polone mai mici, înconjurase armata turcească mai 
numeroasă şi o împrăştiase în săbii şi în copitele cailor. 
Se mângâiau la gândul că turcii, deşi se aruncau cu un 
curaj nestăvilit asupra oricăror oşteni de altă nație, erau 
cuprinşi de spaimă când trebuiau să lupte la câmp 
deschis cu  înfricoşătoarea călărime a Lehistanului. 
Curajul şi înflăcărarea crescură şi mai mult în urma 
predicii părintelui Woynowski. Jupân Pagowski se temea 
că în această predică vor fi pomenite niscaiva păcate şi 
pedepse, pe care le-ar fi putut socoti la adresa lui şi a 
purtării faţă de Taczewski, dar nici vorbă de aşa ceva. 
Sufletul şi inima preotului erau înflăcărate de război şi 
de menirea Republicii. „Pe tine, spuse, Cristos te-a ales 
dintre celelalte popoare, pe tine te-a aşezat de pază, ţie 
ţi-a poruncit să te rogi la picioarele crucii şi să aperi 
credinţa cu sânge, temeiul vieţii, până la ultima 
picătură, până la ultima răsuflare. Înaintea ta se întinde 
câmpul de slavă şi chiar dacă din şolduri îţi va curge 
sânge şi în trupul tău se vor înfige săgețile şi suliţele, 
ridică-te, leu al Domnului, scutură-ţi coama şi răgetul 
tău să îngheţe măduva în oasele păgânilor, să se 
prăbuşească semiluna şi tuiurile, precum pădurea sub 
vifor...” 
1 Îşi pregăteşte oştenii (lb. lat.). 

Astfel le grăi preotul ascultătorilor şleahtici şi 
pentru că era un oştean vârstnic ce luptase toată viaţa şi 
ştia cum este pe câmpul de luptă, când începu să 
vorbească despre război, cei de faţă avură impresia că 
se uită la tablourile acelea din castelul regal de la 
Varşovia, în care erau înfăţişate ca vii felurite bătălii şi 
victorii polone: „lată că pornesc steagurile, suliţele se 
apleacă peste capetele cailor, luptătorii se culcă în şa, 
strigătul de spaimă izbeşte printre păgâni şi bucuria în 
ceruri. Maica Preasfântă aleargă la fereastră şi strigă: 
«Vino, fiule, să vezi cum atacă lehii!» Domnul Isus face 
semnul sfintei cruci aspra lor: «Pe viul Dumnezeu, 
exclamă, ăştia-s şleahticii şi oştenii mei, solda lor e 
pregătită aici!» Iar sfântul arhanghel Michał mai că-şi 
loveşte pulpele cu palmele: Loviţi-i pe feciorii de câini! 
Astfel se bucură ei acolo, iar aici se lăţeşte pustiirea, se 
avântă înainte oameni, cai şi steaguri, tălăzuind peste 
burţile ienicerilor, peste tunurile cucerite şi semiluna 
călcată în picioare, se îndreaptă spre slavă şi merite 
nepieritoare, spre împlinirea destinului, spre mântuire şi 
nemurire...” 

In sfârşit, când încheie cu cuvintele: „Acum, Cristos 
vă cheamă şi pe voi, e vremea voastră să mergeţi pe 
câmpul de glorie!” în biserică răsunară strigăte şi 
zăngănit de săbii, iar în timpul slujbei, când la apariţia 
evangheliei toate lamele scrâşniră ieşind din teacă şi 
luciră în razele soarelui, femeile simţitoare crezură că 
războiul a şi început şi se porniră pe plâns, 
încredințându-și părinţii, soţii şi fraţii în grija Fecioarei 
Preasfinte. 

Şopocăind între ei, fraţii Bukojemski jurară că vor 
pleca îndată după hram şi până la Paşte nu vor pune în 
gură nici apă, nici lapte şi nici măcar bere, mulţumindu- 
se cu acele băuturi care susţin fierbinţeala sângelui şi 
curajul. 

Inflăcărarea tuturor era atât de mare, încât până şi 
asprul şi nepăsătorul jupân Pagowski îi căzu pradă. 

Cumpăni o vreme că, deşi îi lipseşte braţul stâng, ar 
putea să ţină frâul cu dinţii, iar cu dreapta să-şi răzbune 
încă o dată în viaţă suferinţele îndurate din partea 
seminţiei blestemate, împrospătând totodată vechile 
merite în slujba Republicii. 

Nu făcu, însă, nici un jurământ, lăsând aceasta 
pentru mai târziu, după ce va chibzui mai temeinic. 

Între timp, slujba se desfăşura cu mare fast. La 
cimitir, se trase cu tunurile cele mici, împrumutate la 
marile sărbători de jupânii Kochanowski. În clopotniţă, 
huiau clopotele uriaşe; ursul îmblânzit bătea clapele 
orgii cu atâta sârg, încât ţevile de plumb mai-mai să 
sară din lăcaşuri; biserica se umpluse de fumul 
cădelniţelor şi aproape că se cutremura de glasurile 
omeneşti. Liturghia fu celebrată de prelatul Tworkowski 
din Radom, un preot învăţat, doldora de sentinţe, citate, 
proverbe şi zicale, în acelaşi timp, însă, vesel şi foarte 
bun cunoscător al lumii, lucru pentru care toţi doreau 
să-i ceară sfatul în tot felul de probleme 

Aşa făcu şi jupân Pagowski, cu atât mai mult, cu cât 
îi era prieten. În ajunul hramului, fusese la el la 
spovedanie, dar când începuse să-i dezvăluie lângă 
confesional intenţiile sale în legătură cu jupâniţa 
Sieniiska, preotul îl amânase pentru mai târziu, 
spunându-i că abia îi ajunge timpul să asculte păcatele 
oamenilor. li spusese să trimită femeile la Betczaczka 
după hram, iar el să-i facă o vizită la Radom, unde 
procul negotiis! va putea să-l asculte în voie. 

Procedase în consecinţă şi acum se găseau amândoi 
în faţa unui ulcior pântecos şi a unui taler cu migdale 
prăjite, cu care prelatul se desfăta în timp ce bea 
licoarea. 

— Conticeo, rosti, intentumque os teneo’, vorbeşte, 
domnia ta! 

Jupân Gedeon sorbi din pahar şi se uită posomorit la 


1 Eliberat de alte treburi (Ib. lat). 
? Eu tac (...) nu mai deschid gura (lb. lat.). 

preot, parcă supărat că acesta nu-i uşura destăinuirile 
printr-o introducere potrivită. 

— Hm, nu prea-mi vine la îndemână şi văd că va fi 
mai greu decât credeam. 

—Am să te ajut eu. Nu cumva domnia ta vrei să-mi 

orbeşti de unul dintre sfinţi? 

— Un sfânt? 

— Da, despre unul care are două capete şi patru 
picioare. 

—Ce sfânt mai e şi ăsta? întrebă jupân Gedeon 
uluit. 

—E o ghicitoare. Aşa că trebuie să ghiceşti singur. 

— Părinte prelat, cine se gândeşte la lucruri 
serioase, n-are timp de ghicitori. 

—E, încearcă, domnia ta!... 

— Un sfânt cu două capete şi patru picioare?!... 

— Chiar aşa! 

— Pe Dumnezeul meu, habar n-am. 

—E sfânta rânduială a căsătoriei. Nu-i aşa? 

—Pe legea mea, e adevărat! Aşa-i, tocmai despre 
asta vreau să-ţi vorbesc... 

— E vorba de Anulka Sieninska? 

— Chiar despre ea. Vezi, părinte, ea chipurile mi-e 
rudă, dar atât de departe, încât nimeni nu se mai 
gândeşte la asta... M-am legat de ea, pentru că eu am 
crescut-o şi datorez recunoştinţă neamului ei, fiindcă tot 
ce am avut noi în Ucraina, ca şi familiile Żółkiewski, 
Danitowicz şi Sobieski, am primit sau am moştenit de la 
magnații Sieninski... Aş vrea să-i las orfanei tot ce am, 
deşi e drept că averea mea s-a spulberat în urma 
năvălirilor tătare şi mi-a rămas numai moşia soţiei... Ea 
mea, fiindcă este înscrisă pe numele meu, dar rudele ei 
sânt multe. Întâi de toate, jupân Grothus, starostele de 
Rajgród... De el nu mă tem, pentru că e un om bun şi are 
mai multă avere decât îi trebuie... De altminteri, chiar el 
mi-a dat ideea, la care m-am gândit şi eu nu o dată, căci 
dorinţa dormita în adâncul inimii... dar el a stârnit-o... 

Totuşi, afară de jupân Grothus, mai sânt neamurile 
Sulgostowski, Krzepecki, Zabierzowski... Ăştia de pe 
acum se uită cu ochi răi la fată, dar după moartea mea 
ce va fi? Dacă fac testament şi las totul pe numele ei, o 
s-o dea în judecată şi de aci procese, înfăţişări la 
tribunale... cum să se descurce biata fată? Nici vorbă, n- 
o pot părăsi aşa... Dragostea, mila şi recunoştinţa sânt 
verigi puternice, de aceea, întreb cu conştiinţa curată: 
nu s-ar cuveni să-i asigur viitorul fie şi în acest chip? 

Preotul sparse o migdală în două şi-i arătă o 
jumătate lui jupân Gedeon. 

— Domnia ta, ştii de ce-mi place mie migdala asta? 
Pentru că e bună! Dacă era uscată, n-o mâncam. 

— Ce vrei să spui? 

— Vreau să spun că domniei tale îţi place Anulka, 
fiindcă este ca migdala asta... Ehei, chiar şi mai şi! Dar 
dacă ar avea vreo cincizeci de ani, neîndoielnic că 
domnia ta nu te-ai mai îngriji atâta de viitorul ei. 

Jupân Pagowski rămase tare încurcat, iar preotul 
continuă: 

—Nu ţi-o iau în nume de rău, pentru că în toate 
trebuie să existe un motiv temeinic şi aşa-i lăsat de 
Dumnezeu ca orice om să prefere o ridiche tânără, nu 
una zbârcită. Doar cu vinul e altfel, aşa că în ceea ce 
priveşte această licoare, ne supunem sentinței 
Providenţei... 

— Adevărat, totdeauna-i mai bun ce-i proaspăt, 
afară de vin, iar jupân Kochanowski! a scris doar în 
glumă că soţul bătrân, ca şi stejarul vârstnic, e mai 
presus decât cel tânăr. Nu vreau decât să-i las averea, 
luând-o de soţie, căci atunci nu va mai fi nimeni 
împotrivă, altfel vor avea loc discuţii, certuri, judecăţi, 
poate şi încălcări de pământuri, de care n-are cine s-o 


1 Jan Kochanowski (1530-15584) - cel mai mare poet al 
Renaşterii polone. A lăsat o zestre literară bogată: poeme, poezii, 
cântece patriotice, elegii etc., care au înrâurit pe poeţii de mai 
târziu. 

apere. Jupâneasa Winnicka nu e în stare! 

— Asta aşa e... 

—Cum, însă, nu sânt uşuratic, n-am vrut să 
hotărăsc de capul meu şi am venit la domnia ta, ca să 
mă întăreşti în credinţa că fac bine şi să-mi dai un sfat 
potrivit. 

Preotul se gândi un răstimp, apoi zise: 

— Vezi, domnia ta, în asemenea treburi e greu să 
dai sfaturi şi nu de puţine ori după aceea omul repetă o 
dată cu  Boetius!: „Si  tacuisses, philosophus 
mansisses...'7 sau cu Iov’: „Stultus quoque si tacuerit, 
sapiens reputabitur...”* Dorinţa domniei tale, în măsura 
în care izvorăşte dintr-o dragoste fierbinte, este 
îndreptăţită, iar dacă pe deasupra mai provine şi din 
grija pentru binele fetei, e chiar lăudabilă. Dar Anulka 
nu va avea oare de suferit, nu va trebui s-o ameninţi sau 
s-o înfricoşezi ca s-o conduci ad altare? Am auzit că ea 
îl are drag pe Jacek Taczewski, ceea ce stând strâmb şi 
judecând drept, am văzut şi eu când ţi-am vizitat casa. 

— Ce-ai văzut, domnia ta? se interesă Pagowski 
nestăpânit. 

— Nimic rău, afară de signa după care se 
recunoaşte dragostea; am văzut cum uneori se ţineau de 
mână mai mult decât se cuvenea, cum se urmăreau din 
priviri; o dată l-am văzut pe Jacek urcat în copac şi 
aruncându-i vişine în şorţ, dar pentru că se uitau unul la 
altul, vişinele cădeau mai mult pe jos decât în şorţ; am 
văzut cum se uitau în sus la berzele ce treceau în zbor şi 
ea, chipurile fără să vrea, se rezema de el, iar pe urmă 
(totdeauna femeia-i vicleană) îl certa că se apropia prea 


1 Boetius (cca 480-525) - filozof şi om politic roman; traducător 
în latină şi comentator al unor importante lucrări din filozofia antică. 

> Dacă tăceai, filozof rămâneai (Ib. lat.). 

3 Locuitor al ţării Us, greu încercat de Dumnezeu; nu şi-a 
pierdut încrederea în dreptatea lui şi a fost răsplătit. 

4 Prostul dacă tăcea, devenea înţelept (Ib. lat.). 

5 La altar (Ib. lat.). 

€ semnele (Ib. lat.). 

mult... Ce altceva? într-un cuvânt, tot felul de 
experimenta ce dovedesc dorinţa ascunsă. Domnia ta ai 
să-mi spui că asta nu înseamnă nimic? Fie şi aşa! Dar că 
ea s-a simţit atrasă de el, poate chiar mai mult decât el 
de ea, numai un orb putea să nu vadă şi mă mir că 
domnia ta n-ai băgat de seamă şi având în vedere 
planurile domniei tale, nu ai pus capăt jocului. 

Jupân Pagowski văzuse şi ştiuse toate acestea, 
totuşi cuvintele  prelatului  produseră o impresie 
puternică asupra lui 

Una e când îţi tăinuieşti durerea în adâncul inimii şi 
alta când o gheară străină îţi pătrunde în piept şi ţi-o 
scormoneşte. De aceea, faţa i se înroşi, ochii i se 
umplură de văpăi, vinele de la tâmple i se îngroşară şi 
începu să gâfâie şi să răsufle atât de repede, că prelatul 
neliniştit îl întrebă: 

— Ce ai, domnia ta? 

Dădu din mână că n-are nimic, dar nu răspunse. 

— Bea puţin vin, domnia ta, îl îndemnă preotul. 

Pagowski întinse mâna, apucă paharul cu degete 
tremurătoare şi îl duse la gură, apoi bău, sforăi şi 
îngăimă: 

— Mi s-a făcut negru înaintea ochilor. 

— Din pricina celor ce ţi-am spus eu?... 

— Nu. De la o vreme, mi se întâmplă destul de des, 
iar acum sânt fatigatus! de post, de drum şi de 
primăvara asta neaşteptată. 

— Atunci poate că ar fi mai bine să-ţi slobozi sânge 
fără întârziere. 

— Aşa am să şi fac, acum, însă, o să reluăm discuţia 
după ce mă odihnesc puţin. 

Cu toate acestea, se scurse destulă vreme până 
când Pagowski îşi reveni cu totul. Se linişti totuşi, în 
cele din urmă, vinele de la tâmple nu mai păreau atât de 
îngroşate şi inima începu să-i bată în ritmul obişnuit. 

—Nu mă plâng că n-am putere, spuse, dacă aş 

1 Obosit (Ib. lat.). 

strânge bine în pumnul ce mi-a mai rămas păhărelul 
ăsta de argint, cred că l-aş zdrobi cu uşurinţă. Dar 
sănătatea nu-i acelaşi lucru cu puterea, deşi amândouă 
sânt în mâna Domnului. 

— Viaţa omului e lucru plăpând. 

— Tocmai de aceea, dacă vrei să ajungi la ceva, 
trebuie să te grăbeşti. Părinte, domnia ta vorbeşti de 
Taczewski şi de dragostea pe care ar putea s-o aibă unul 
pentru celălalt. Recunosc, nici eu n-am fost orb. Am 
văzut-o şi eu încolţind, dar abia în ultimul timp. Nu uita 
că până nu demult era o poamă crudă şi nu s-a copt bine 
nici acum. Venea în fiecare zi şi pentru că acasă nu prea 
avea ce mânca, aşa că l-am primit şi de milă. Preotul 
Woynowski l-a învăţat latina şi lupta cu sabia, iar eu l- 
am hrănit. Asta-i tot. Cât despre tânăr, abia cu un an în 
urmă i-a mijit mustaţa, i-am socotit nişte copii, era în 
firea lucrurilor să se ţină de tot felul de şotii. Dar ca 
asemenea pauper’ să cuteze să se gândească, şi încă la 
cine? la jupâniţă Sieninska, recunosc că nu mi-a trecut 
prin cap şi abia de curând mi-am dat seama. 

—E drept că e pauper, dar e un Taczewski. 

— De la Mori-de-foame!... Nu, părinte, un linge-blide 
poate face tovărăşie numai cu un câine. Când am 
observat ce gânduri are, l-am urmărit mai cu luare 
aminte şi am descoperit că nu e numai un fante şi un 
calic, ci şi un şarpe otrăvit totdeauna gata să muşte 
mâna care l-a hrănit. Slavă Domnului că a plecat, dar la 
despărţire m-a muşcat nu numai pe mine, ci şi pe 
fecioara asta nevinovată. 

— Chiar aşa? nu-i veni să creadă prelatului. 

Jupân Pagowski se apucă să-i povestească ce se 
întâmplase, înfățișând în culori atât de negre fapta lui 
Taczewski, de credeai că acesta merita să fie dat pe 
mâna călăului. 

—N-ai teamă, părinte, îşi sfârşi istorisirea, fraţii 
Bukojemski au umplut paharul suferințelor Anulkăi în 


1 Sărac, om de jos (lb. lat.). 

drumul spre Przytyk; ehei, au turnat atât de mult, încât 
s-a vărsat şi acum fecioara nu urăşte nici o vieţuitoare 
ca pe acest neisprăvit, lepădătură şi tâlhar! 

— Stăpâneşte-te, domnia ta, că iarăşi ţi se urcă 
sângele la cap. 

— Adevărat. Nu voiam să vorbesc despre el, dar nu 
vreau să sufere fata şi nici s-o conving cu anasâna. Asta 
s-ar cuveni s-o facă altcineva, un prieten al ei şi al meu, 
un om de mare merit şi cu multă minte, ce se pricepe să 
folosească vorbele, să mişte inima şi să convingă 
judecata. Iată, bunule, părinte, de ce am venit să te rog 
pe domnia ta. N-ai să mă refuzi nu numai per amicitiam’ 
pentru mine, dar şi pentru că aşa e drept şi cinstit. 

—E vorba de binele ei şi al domniei tale, aşa că nu 
te refuz, încuviinţă prelatul, dar aş vrea să-mi laşi timp 
să mă gândesc cum să duc treaba la capăt mai uşor... 

—Eu mă duc îndată la felcer să-mi sloboadă 
sângele, ca să mă întorc acasă cu mintea mai limpede, 
iar domnia ta alcătuieşte-ţi planul. Nu va fi prea greu şi 
cred că nici din partea cealaltă nu vei întimpina vreo 
greutate. 

— Frăţioare, greutatea poate fi numai una. 

— Care? 

— Prietenia se cade să spună adevărul, aşa că am 
să-ţi spun pe şleau. Domnia ta eşti un om vrednic, ştiu 
asta, dar cam aspru. Aşa că ţi s-a dus buhul şi s-a 
întâmplat astfel, fiindcă pe toţi cei care depind de 
domnia ta, i-ai înfricoşat cumplit. Nu numai pe ţărani, 
din pricina cărora te-ai certat cu preotul Woynowski, nu 
numai pe slujitori şi cei cu slujbe la moşie, ci şi pe ai 
casei. Taczewski se temea, jupâneasa Winnicka se teme, 
se teme chiar şi copila. De obicei, vin doi inşi în petit, 
aşa că eu voi face tot ce voi putea, dar nu pun mâna în 
foc că celălalt nu-mi va încurca iţele. 

Ochii lui Pagowski scânteiară de mânie, deoarece 
nu prea-i plăcea să i se spună adevărul verde în faţă, dar 

1 Din prietenie (lb. lat.). 

mânia fu învinsă de uimire, aşadar întreabă: 

— Despre cine vorbeşti, părinte? Care-i al doilea 
petitor? 

Preotul îi răspunse: 


CAPITOLUL XVI 


Nu fu cu putință să plece în aceeaşi zi la 
Bełczączka, întrucât pe Pągowski, după ce i se slobozi 
sânge, îl lăsară puterile şi recunoscu el însuşi că are 
nevoie de odihnă. A doua zi, în schimb, se simţi mai 
bine, întinerit parcă şi mai vioi, deşi se apropia de casă 
cu oarecare nelinişte. Preocupat cu totul de gândurile 
lui, nu discută prea mult cu preotul pe drum, dar când 
intrară în sat, şi văzu că nu putea scăpa de teamă, se 
minună: 

— lIa te uită. Mai înainte, mă întorceam totdeauna la 
casa mea ca un stăpân adevărat şi ceilalţi era îngrijoraţi 
de starea mea sufletească, iar acum eu mă gândesc cu 
teamă cum mă vor întâmpina. 

— Vergiliu a spus, glăsui preotul, că „amor omnia 
vincit”, dar a uitat să adauge că şi „mutat'?. Dalila? nu- 
ţi va tăia părul, fiindcă domnia ta eşti chel, dar e sigur 
că te voi vedea torcând din furcă la picioarele ei, ca pe 
Hercule“ la picioarele Omfaliei?. 

—E, eu am altă fire, am ştiut întotdeauna să ţin în 
mână slujitorii şi familia mea. 

— Aşa spune şi lumea, dar tocmai de aceea ţi s-ar 
cuveni şi domniei tale să te înlănţuiască cineva. 

— Îmi plac astfel de lanţuri! se bucură Pagowski cu 
o veselie neobişnuită. 

Mergeau foarte încet, noroiul era foarte adânc şi 
pentru că plecaseră din Radom destul de târziu, după 
amiază, se lăsase noaptea. Prin casele de pe amândouă 
părţile, se vedeau luminând vreascurile aprinse, în 
lucirile cărora umbrele roşietice se culcau de-a 
curmezişul drumului. Unde şi unde, se iţea la gard câte 
o siluetă omenească, femeie sau bărbat, şi cunoscând 
călătorii, îşi scotea degrabă căciula şi se ploconea până 
la pământ. Se vedea cât de colo, fie şi după aceste 
plecăciuni prea adânci, că Pagowski ştia să-şi ţină 
oamenii în mână şi preotul Woynowski nu-l certase 
degeaba pentru asprimea lui exagerată. În această clipă, 
însă, şleahticul era mai înduioşat decât de obicei, aşa că 
privind la siluetele încovoiate şi la ferestrele înfundate 
în pământ ale caselor, se arătă mărinimos. 

— Voi acorda niscaiva înlesniri şi iobagilor, cărora 
ea le-a luat întotdeauna apărarea. 


1 Dragostea învinge totul (Ib. lat.). 

2 Schimbă, transformă (Ib. lat.). 

3 Personaj biblic care i-a tăiat părul (puterea) lui Samson, 
făcând ca acesta să fie învins de filisteni. 

Erou şi semizeu din mitologia greacă, vestit pentru săvârşirea 
celor douăsprezece isprăvi ale sale. 

° Regină a Lidiei în Asia Mică, la care Hercules a fost obligat să 
stea ca pedeapsă pentru ucidere. Intr-o versiune ulterioară, Hercule 
se îndrăgosteşte de ea, îi încredinţează pielea de leu, măciuca şi, 
îmbrăcat în veşminte femeieşti, toarce lână la picioarele ei. 

— Oho, asta da! se bucură prelatul. 

Şi tăcură. Jupân Gedeon se luptă un răstimp cu 
propriile gânduri, apoi rosti din nou: 

— Părinte, ştiu că domniei tale nu trebuie să-ţi dau 
sfaturi, dar te rog să-i spui că totul se face spre binele ei 
şi că eu mă gândesc înainte de toate la ea; în caz de 
împotrivire, la care nu mă aştept, dar e cu putinţă, poţi 
s-o şi dojeneşti puţin... 

— Domnia ta mi-ai spus că nu vrei s-o sileşti... 

— Am spus, dar una e s-o ameninţ şi s-o cert eu şi 
alta când îi reproşează  nerecunoştinţa o faţă 
bisericească. 

— Domnia ta, lasă totul în seama mea, fiindcă dacă 
am primit să-ţi fiu peţitor, mă voi strădui să obţin un 
rezultat cât mai bun. lată de ce îţi spun că-i voi vorbi 
fetei delicatissime... 

— Bine, bine! Doar încă un cuvânt. Ea îl urăşte 
acum pe Taczewski, dar dacă va pomeni de el, n-ar fi rău 
să arunci o vorbă împotriva lui... 

— Dacă s-a purtat cum ai spus domnia ta, este un 
ticălos. 

— Am ajuns. E, în numele Tatălui şi al Fiului... 

— Şi al Sfântului Duh, amin! 

Nu ieşi nimeni în întâmpinarea lor, pentru că din 
cauza noroiului, roţile nu făceau nici un zgomot, iar 
câinii nu lătrau la oamenii şi caii cunoscuţi. În tindă, era 
întuneric, se vede că slujitorii se aflau la bucătărie, şi se 
întâmplă că la prima întrebare a lui jupân Pagowski: „e 
cineva acolo?” nu se arătă nimeni, iar la a doua, pusă cu 
un glas mai ascuţit, se ivi însăşi jupâniţa. 

leşi apărând flăcăruia lumânării cu mâna, dar 
pentru că ea era la lumină, iar ei în umbră, nu-i văzu de 
la început şi se opri în uşă. La rândul lor, nu spuseră nici 
ei nimic, fiindcă mai întâi li se păru că apariţia ei 
însemna o anume prevestire, iar în al doilea rând, fură 
atât de uimiţi de frumuseţea ei, de parcă n-ar mai fi 
văzut-o niciodată. Degetele cu care apăra flacăra, 

păreau trandafirii şi transparente; strălucirile îi 
alunecau pe piept, îi luminau gura şi faţa delicată ce 
arăta şi puţin somnoroasă, şi tristă, poate pentru că 
ochii îi rămâneau în întuneric. Fruntea şi cosiţa 
minunată, asemenea unei coroane aurii, erau scăldate şi 
ele în raze. Inconjurată de întuneric, luminoasă şi 
tăcută, stătea aşa înaintea lor aidoma unui înger alcătuit 
din luciri trandafirii. 

— O, pe Dumnezeul meu, e o vedenie de vis! se miră 
prelatul. 

Iar Pągowski exclamă: 

— Anulka! 

Atunci alergă spre el şi aşezând lumânarea pe 
policioara căminului, îi întâmpină cu bucurie. Pągowski 
o strânse la piept cu duioşie, o rugă să se bucure de 
venirea unui oaspete atât de vrednic şi faimos, iar după 
ce intrară în sala de ospeţe, zise: 

— Aţi şi cinat deja? 

—Nu. Slujitorii sânt la bucătărie, ca să aducă 
mâncarea, de aceea n-a fost nimeni în tindă. 

Preotul privi la bătrânul şleahtic şi întrebă: 

— Poate că ar fi bine să nu mai aşteptăm?... 

—Nu, nu, se împotrivi Pągowski. Jupâneasa 
Winnicka va veni îndată aici. 

Într-adevăr, jupâneasa Winnicka pregăti totul în 
grabă şi un sfert de ceas mai târziu, se aşezară la masa 
pe care abureau vinul fiert şi omleta. Preotul 
Tworkowski mâncă şi bău zdravăn, dar la sfârşitul cinei, 
faţa îi deveni serioasă şi-i spuse jupâniţei: 

—Jupâniţă dragă! Numai Dumnezeu ştie de ce mă 
socotesc oamenii un bun sfătuitor şi de ce îmi cer 
părerea atât de des, dar de vreme ce şi tutorele domniei 
tale procedează la fel, trebuie să stăm de vorbă într-o 
treabă însemnată, pe care a încredinţat-o minţii mele 
puţine... 

Când auzi acestea, lui jupân Pagowski i se umflară 
iarăşi vinele la tâmple, iar jupâniţa păli întrucâtva şi se 

ridică neliniştită, fiindcă nu se ştie de ce, dar credea că 
va fi vorba de Jacek. 

Prelatul o pofiti: 

— Să mergem într-o odaie, unde să fim singuri. 

Şi ieşiră. 

Jupân Pagowski răsuflă adânc o dată, de două ori, 
bătu darabana cu degetele pe masă, apoi se ridică şi 
simțind nevoia să vorbească despre clocotul din suflet, o 
iscodi pe jupâneasa Winnicka: 

— Domnia ta, ai băgat de seamă cât de mult o urăsc 
pe Anulka rudele răposatei mele soţii? 

—Mai ales cei din familia Krzepecki, întări 
jupâneasa Winnicka. 

— Ehei, mai că nu scrâşnesc din dinţi la vederea ei, 
o să scrâşnească în curând şi mai avan! 

— De ce? 

— Şi domnia ta vei afla curând, între timp, însă, 
trebuie să-i pregătim patul prelatului pentru la noapte! 

Şi după o clipă, jupân Pagowski rămase singur. Doi 
slujitori intrară să strângă tacâmurile de pe masă, dar el 
le porunci cu o răbufnire neaşteptată de mânie să plece, 
şi în încăpere se aşternu iarăşi liniştea, doar orologiul 
mare de Gdansk repeta destul de tare: „tic, tac, tic, 
tac!...” Pagowski îşi puse mâna pe capul chel şi începu 
să se plimbe prin odaie. Se apropie de uşa, dincolo de 
care prelatul vorbea cu jupâniţa Sieniiska, dar auzi 
numai un murmur; desluşea glasul preotului, însă nu 
putea să deosebească vorbele. Aşadar, îşi relua 
plimbarea şi se oprea cu schimbul. Se duse la fereastră, 
părându-i-se că acolo va fi mai mult aer, şi privi o vreme 
la cer cu ochii fără gânduri; vântul gonea pe 
firmamentul întunecat nori zdrenţuiţi de primăvară cu 
coame luminoase, iar luna palidă se căţăra parcă din ce 
în ce mai sus. De câte ori dispărea, pe jupân Pagowski îl 
năpădeau presimţirile rele. Zărea pe fereastră ramurile 
negre ale copacilor apropiaţi, îndoindu-se în bătaia 
Vântului, şi la fel i se zbuciumau  gândurile-i 

dezordonate, rele, asemenea reproşurilor de conştiinţă 
şi presimţirea că se va întâmpla un lucru nefiresc, 
pentru care avea să-şi primească în curând pedeapsa... 
Dar când se lumina afară, îi revenea iarăşi încrederea. 
Doar fiecare om are dreptul să se gândească la fericirea 
lui, cât despre Taczewski, ce mare scofală! Astfel de inşi 
recurg la tot felul de mijloace pentru a şi-o înfăptui! In 
fapt, despre ce este vorba? El nu vrea decât binele şi un 
viitor sigur pentru fată, iar dacă în acest fel îi va zâmbi 
şi lui viaţa la bătrâneţe, i se cuvine. E singurul lucru 
adevărat, restul sunt vânt! Vânt!... 

Simţi din nou că-l apucă ameteala şi pete negre 
începură să-i joace prin faţa ochilor, dar totul dură 
foarte puţin. Porni iarăşi să se preumble şi să se apropie 
de uşă, în spatele căreia i se hotăra soarta. Intre timp, 
mucurile lumânărilor de pe masă crescură şi încăperea 
se întunecă. Când şi când, glasul preotului devenea mai 
răsunător, aşa că şi cuvintele ar fi ajuns poate la 
urechile lui Pagowski, dacă n-ar fi fost acoperite de ti- 
tac-ul neîntrerupt al orologiului. Era lesne de înţeles că 
o asemenea discuţie nu se putea sfârşi prea repede, 
totuşi neliniştea lui jupân Gedeon creştea întruna, luând 
parcă forma unor întrebări ciudate legate de trecut, de 
amintirile nu numai ale durerilor şi nenorocirilor de 
altădată, ci şi de vini nespălate până acum ale unor 
păcate grele, la care se adăugau nedreptăţile săvârşite 
împotriva lui Taczewski şi a altora. 

—De ce şi pentru ce trebuie să fii tu fericit? îl 
întreba conştiinţa. 

În clipa asta, ar fi dat orice ca măcar jupâneasa 
Winnicka să revină ca să nu rămână singur cu propriile 
gânduri. Dar jupâneasa era prinsă pe undeva cu treburi, 
în cealaltă aripă a casei, iar aici doar orologiul îşi repeta 
ticăitul şi conştiinţa îl întreba: 

— De ce să te răsplătească Dumnezeu? 

Jupân Pagowski intuia că dacă această fecioară, 
aidoma florii şi îngerului, îl va respinge, în viaţa lui se va 

lăsa amurgul ce va dura până când se va cufunda în 
negura morţii... 

Uşa se deschise deodată şi intră jupâniţa Sieninska, 
palidă, cu lacrimi în ochi, urmată de preot. 

— Plângi? se miră jupân Pągowski cu glasul răguşit, 
întretăiat. 

— De recunoştinţă! exclamă întinzându-i mâinile. Şi 
căzu în genunchi înaintea lui. 


CAPITOLUL XVII 


În aceeaşi seară, noaptea târziu, jupâneasa 
innicka veni în odaia rudei sale şi găsind-o pe jupâniţă 
încă îmbrăcată, se apucă s-o iscodească: 

— Nu pot să-mi revin din uimire, răbufhni, fiindcă mai 
degrabă m-aş fi aşteptat să mor; cum de i-a trecut prin 
minte una ca asta? 

— Nici eu nu mă aşteptam. 

— Cum adică? Aşadar, este adevărat? Nici eu nu 
ştiu ce să fac, să mă bucur sau să mă întristez?... Pentru 
că părintele, ca persona bisericească, are o judecată mai 
bună decât ceilalţi oameni şi drept e ce spune, că vei 

avea toată viaţa propriul acoperiş deasupra capului, dar 
pe de altă parte, tutorele e bătrân şi (aici jupâneasa 
Winnicka cobori glasul)... nu-ţi este puţin frică de el? 

—Acum e prea târziu, n-are rost să mă mai 
gândesc! răspunse jupâniţa Sienińska. 

— Ce tot spui? 

— Spun că-i datorez recunoştinţă pentru adăpost şi 
o bucată de pâine, iar eu sânt o răsplată neînsemnată, 
nedorită de nimeni, aşa că de vreme ce el mă vrea, 
binefacerea este de partea lui. 

— EI şi-o dorea demult, şopti tainic bătrâna. M-a 
chemat astăzi, după ce a vorbit cu tine; credeam că a 
fost ceva cum nu trebuie la cină şi mă va certa, dar el 
nimic! Mă uit la el şi mi se pare vesel; deodată îmi 
trânteşte noutatea. Parcă mi s-au tăiat picioarele. Atunci 
mă întreabă: „De ce te-ai prefăcut, jupâneasă, ca soţia 
lui Lot, într-un stâlp de sare? Sunt chiar atât de 
neputincios?” „Nu! îi răspund, dar e un lucru atât de 
neaşteptat!” Iar el din nou: ,.E un vechi gând al meu, 
zice, numai că a stat ca un peşte pe fundul apei, până 
când s-a găsit cineva să-l ajute să iasă la suprafaţă... Ştii 
şi cine, jupâneasă?” Eram sigură că numai părintele 
Tworkowski putea fi, dar el m-a îndreptat: „Nu preotul 
Tworkowski, ci jupân Grothus...” 

Urmă un moment de tăcere. 

— Eu credeam că jupân Taczewski, strecură printre 
dinţi jupâniţă Sienińska. 

— Na-cţi-o bună! De ce Taczewski? 

— Ca să arate că nu-i pasă de mine. 

— Păi ştii doar că Taczewski nu s-a mai văzut cu 
tutorele. 

Fecioara începu să repete cu înfrigurare: 

— Aşa-i, ştiu! Altele avea el în cap! Să lăsăm asta! 
Nu vreau să mai ştiu de nimic. Nu vreau! nu vreau! 
Totul s-a sfârşit, bine că s-a întâmplat aşa! 

Un plâns fără lacrimi, spasmodic, îi scutură pieptul. 
Mai repetă încă o dată: „bine că s-a întâmplat aşa!” apoi 

îngenunche deodată pentru rugăciunile pe care le 
rosteau în fiecare seară împreună. 

A doua zi, cobori cu chipul liniştit în camera de 
oaspeţi. Ceva se schimbase totuşi în ea, rămăsese 
nespus, se zăvorise pentru totdeauna. Nu era mâhnită, 
dar devenise parcă dintr-o dată cu câţiva ani mai 
bătrână, mai statornică, astfel că jupân Pagowski, 
contrar obiceiului, începu să ţină cont de părerea ei. Nu- 
şi dădea seama de această schimbare, dar i se părea 
foarte ciudat ca el să depindă de ea. Incepu să se teamă 
de gândurile ei nerostite, pe care le putea închide în 
inimă, străduindu-se să le alunge şi să le înlocuiască cu 
altele dorite de el. Până şi tăcerea jupânesei Winnicka îl 
apăsa şi-i părea suspectă, aşa că se prefăcea bine 
dispus, vorbea mult, glumea, deşi uneori, fulgere de 
furie îi luceau în privirile oţelii. 

În acest timp, vestea despre cererea în căsătorie se 
răspândi prin împrejurimi. Pagowski nu făcea nici el un 
secret din aceasta, din contră, îi anunţă prin epistole pe 
Cyprianowicz la Jedlinka şi pe vecinii mai apropiaţi, 
trimise scrisori neamurilor Kochanowski, Podlodowski, 
Sulgostowski, Krzepecki şi lui jupân Grothus, ba chiar 
rudelor mai de departe ale soţiei, poftindu-i la logodna 
după care avea să urmeze în curând cununia. 

De bună seamă, jupân Pagowski ar fi preferat să 
obţină dispensă şi pentru strigări, din nefericire, însă, 
era vremea postului mare şi trebuia să aştepte venirea 
şi trecerea sărbătorilor. Luă deci cele două femei şi 
plecă la Radom, unde jupâniţa avea să-şi cumpere 
lucrurile trebuitoare măritişului, iar el cai mai arătoşi 
decât cei ce se aflau în grajdurile de la Betczaczka. 

Aici îi ajunse la ureche că printre rudele ce se 
aşteptau să primească înapoi nu numai zestrea soţiei 
răposate, ci să-l moştenească şi pe el, era mare fierbere, 
dar asta îl bucură, fiindcă îi ura pe toţi din suflet şi 
totdeauna nu se gândise decât să-i păgubească pe cât 
meritau. Asemenea veşti despre consfătuiri, înţelegeri şi 

tot felul de planuri îi scurtară şederea la Radom, iar 
când rufăria, frâiele şi hamurile fură cumpărate, se 
întoarseră la Belczaczka de sfintele Paşte. Oaspeţii 
începură să vină aproape o dată cu ei, deoarece logodna 
avea să fie a treia zi de sărbătoare. 

Cei dintâi sosiră jupânii Krzepecki, rude şi vecini 
foarte apropiaţi; tatăl, un bătrân de vreo optzeci de ani, 
cu faţa de vultur pleşuv, vestit prin zgârcenia lui, trei 
fiice, cea mai mică, Tekla, o codană veselă şi vioaie, iar 
celelalte două, mai mari, Agnieszka şi Joanna, jupâniţe 
tomnatice şi veşnic cu obrazul îmbujorat, în sfârşit, 
feciorul, Marcjan, poreclit prin împrejurimi Reteveiul. 

Poreclă pe deplin meritată, deoarece la prima 
aruncătură de ochi semăna într-adevăr cu un trunchi de 
copac gros. Avea pieptul şi umerii puternici, picioarele, 
în schimb, îi erau strâmbe şi atât de scurte, încât arăta 
aproape ca un pitic. Mâinile, însă, îi ajungeau până la 
genunchi. Unii credeau că e cocoşat, dar se înşelau, 
doar capul, aproape fără gât, era aşezat atât de jos pe 
trunchi, că umerii înalţi îi urcau până aproape de urechi. 
Din cap priveau doi ochi holbaţi şi libidinoşi, iar faţa îi 
semăna cu tigva unei capre; asemănarea era sporită de 
barba nu prea mare, pe care o purta parcă înadins 
împotriva obiceiului. 

Nu slujise în oştire, fiindcă fusese luat în râs, iar din 
această pricină se bătuse de multe ori în duel la vremea 
lui. În trupul scurt şi vârtos, avea o putere neobişnuită şi 
cei mai mulţi se temeau de el, fiindcă era un scandalagiu 
şi încurcă-lume ce căuta bucuros prilej de hartă, arătând 
în fiecare încăierare o înverşunare animalică. O dată, la 
Radom, îl rănise grav pe vărul său, Krzepecki, un tânăr 
blajin şi frumos, ce fusese cât pe ce să dea ortul popii. [i 
ştiau de frică surorile şi până şi tatăl său; el, însă, îi 
respecta numai pe Taczewski, pe care-l socotea foarte 
priceput în lupta cu sabia, şi pe fraţii Bukojemski, mai 
ales pe Łukasz, fiindcă acesta îl aruncase o dată ca pe 
un snop peste un gard înalt la Jedlnia. 

Era cunoscut ca un rob al desfătărilor trupeşti. 
Jupân Pagowski îl alungase cu câţiva ani în urmă din 
casă, pentru că se uita ca un tap la jupâniţa Sienińska, 
pe atunci încă o copiliţă. Dar fiindcă de atunci trecuseră 
doi-trei ani buni, iar mai apoi se întâlniseră nu o dată la 
Radom şi prin conacele vecinilor, îl poftise şi pe el să ia 
parte cu toţi ai lui la această sărbătoare a familiei. 

Numaidecât după Krzepecki veniră cei din ramura 
Sulgostowski, doi fraţi gemeni, care semănau leit, încât 
atunci când se îmbrăcau în aceleaşi veşminte, nu-i mai 
putea deosebi nimeni; apoi trei rude ale lor, mai 
depărtate, de dincolo de Przytyk, şi numeroasa familie 
Zabierzowski, alcătuită din nouă vlăstare arătoase. 
Dintre vecini, îşi făcură apariţia jupân Cyprianowicz, 
singur, deoarece fiul îi plecase la oaste; starostele 
Podlodowski, cândva împuternicit al regelui la Zamość; 
jupân Kochanowski cu soţia, preoţii de la Przytyk. 
prelatul Tworkowski de la Radom, care avea să 
binecuvânteze verighetele, şi mulţi şleahtici de prin alte 
părţi mai apropiate sau mai depărtate; unii chiar 
nepoftiţi, în ideea că un oaspete, fie şi cu totul 
necunoscut, este primit întotdeauna cu braţele deschise, 
iar prilejul de a se ghiftui cu mâncare şi băutură nu 
trebuie scăpat niciodată. 

Bătătura de la Belczaczka se umpluse de brişte şi 
carete, grajdurile de cai, clădirile din spate de slujitori 
de tot felul, iar conacul de contăşe colorate, săbii şi 
capete rase; pretutindeni răsunau vorbe latinești, 
ciripitul femeilor, sclipeau rochiile de lame cu cloşuri 
largi şi felurite cocarde. Fetele de casă alergau cu apa 
caldă, slujitorii ameţiţi cu urcioarele cu vinuri alese, 
coşul bucătăriei fumega întruna, ca la smolărie, iar 
ferestrele conacului străluceau şi luminau atât de 
puternic seara, de se vedea în toată curtea. În mijlocul 
acestei vânzoleli, jupân Pagowski trecea prin încăperi, 
grav, puţin ţeapăn, dar parcă întinerit, în veşmintele 
stacojii şi cu sabia strălucind de pietre scumpe, singura 

zestre păstrată de jupâniţa Sienihska de la înaintaşii 
avuţi de odinioară. Venea, îndemna, uneori, când îl 
apuca ameţeala, se sprijinea cu mâna de spătarul 
scaunelor şi iarăşi pleca, îşi cinstea oaspeţii de soi, 
târșâindu-și picioarele şi apropiindu-se de jupânesele 
mai în vârstă, înainte de toate, însă, n-o pierdea din ochi 
pe „Anulka lui”, care în această mulţime multicoloră, 
sub privirile adesea  răutăcioase, zavistnice sau 
pofticioase, înflorea ca un crin alb, dulce, poate puţin 
tristă sau preocupată de însemnătatea celor ce aveau să 
se întâmple. 

Până când, în seara celei de-a treia zi de sărbătoare, 
marţi, pe medean bubuiră mortierele de la Betczaczka, 
vestind oaspeţilor şi supuşilor că sosise clipa solemnă a 
logodnei. 

Toţi invitaţii se înşiruiră în semicerc în sala de 
oaspeţi; femei şi bărbaţi, în veşminte strălucitoare ce 
sclipeau în toate culorile curcubeului în lumina 
lumânărilor aprinse, iar înaintea lor se opriră jupân 
Pągowski şi jupâniţa Anna Sienińska. 

Se făcu linişte, toţi ochii era aţintiţi la mireasa care, 
cu ochii plecaţi şi faţa gravă şi concentrată, fără zâmbet, 
dar nici mâhnită, arăta ca adormită. Având-o alături pe 
Tecia  Krzepecka, ce ţinea tăviţa de argint cu 
verighetele, prelatul Tworkowski, îmbrăcat în cămaşă 
albă, ieşi din semicerc şi începu să le vorbească 
viitorilor proaspeţi însurăţei. Cuvântă ca un învăţat, 
multă vreme şi cu suflet, subliniind ce însemnau 
sponsalia de futuro! şi ce mare importanţă acorda 
Biserica logodnei, din primele timpuri ale creştinătăţii. 
Cită pe Tertulian? şi soborul de la Trento’, părerile mai 


1 Aici, cu sensul de logodnă pentru viitor (lb. lat.). 

? Quintus Septimus Florentius Tertullianus (cca. 160 - după 
220) - filozof şi apologet al creştinismului din Cartagina. In luptă cu 
ereziile timpurii, a reprezentat tradiţionalismul de extremă. 

3 A fost organizat între anii 1545-1563 de catolici pentru a 
împiedica răspândirea Reformei. 

multor învăţaţi canonici şi abia după aceea, întorcându- 
se către jupân Pągowski şi jupâniţă Sienińska, se apucă 
să le explice cât de înţeleaptă era hotărârea lor, cât de 
mare este binele pe care şi-l fac unul altuia şi cât de 
mult depinde numai de ei viitoarea fericire. Cei de faţă 
ascultau deci cu uimire, dar şi cu nerăbdare, întrucât ca 
rude ce pierdeau moştenirea, nu priveau cu ochi buni la 
această legătură. Până şi jupân Gedeon, având amețeli 
din cauza statului în picioare, începu să se mute de pe 
un picior pe celălalt şi să-i facă semne din ochi 
prelatului să încheie, ceea ce văzând, cu anume 
întârziere, acesta binecuvântă în sfârşit verighetele şi le 
puse în degetele mirilor. Atunci răsunară din nou 
treascurile! din curte, iar din sala de ospeţe se făcu 
auzită orchestra compusă din cinci muzicanți evrei de la 
Radom. Oaspeţii veniră apoi pe rând să-i facă urările de 
cuviinţă stăpânului casei şi jupâniţei, în cea mai mare 
parte mincinoase. Jupâniţele Krzepecki, cele două mai 
mari, se înclinară de-a dreptul batjocoritoare înaintea 
„mătuşicăi”, iar jupân Marcjan îi sărută mâna privind-o 
atât de stăruitor în ochi, că jupân Pagowski ar fi trebuit 
să-l alunge pentru a doua oară din casă. 

Ceilalţi, însă, rude mai de departe şi oameni mai 
buni şi mai puţin lacomi, îi felicitaseră cu mai multă 
căldură. În acest timp, se deschiseră larg uşile spre sala 
de ospeţe; jupân Pągowski îi oferi braţul logodnicei, iar 
în urma lor porniră celelalte perechi în lumina 
tremurătoare a lumânărilor; flăcăruile se zbenguiau cu 
disperare în adierile reci ce veneau dinspre tindă. Pe 
aici grăbeau slujitorii, pe jumătate ameţiţi, aducând 
nenumărate feluri de mâncare şi urcioare cu vin. În 
încăpere era atât de frig din cauză că uşa stătea mai 
mult deschisă, încât musafirii mai că se înfiorară la 
început, când se aşezară la masă. Şi pentru că flăcăruile 
lumânărilor pâlpâiau  întruna, întreaga sală, deşi 
împodobită din belşug cu de toate, părea întunecată şi 


1 Tunuri de calibru mic. 
179 


mohorâtă. Era de aşteptat, însă, ca vinul să încălzească 
repede sângele în vine, iar jupân Pagowski nu se arătă 
zgârcit cu băutura. Se arăta rezervat mai degrabă cu 
cheltuielile de fiecare zi, în timp ce în alte împrejurări, 
mai rare, îi plăcea să se poarte în aşa fel, încât lumea să 
vorbească multă vreme despre el după aceea. Aşa se 
întâmpla şi acum. Inapoia fiecărui musafir, se afla un 
slujitor cu un urcior pântecos şi până şi sub masă 
aşteptau zece-cincisprezece flăcăiaşi cu damigene, ca şi 
în cazul când oaspetele nu mai putea să bea şi îşi 
ascundea paharul între genunchi, să i-l umple 
numaidecât. Cupe uriaşe de sticlă, pocale şi pahare 
luceau înaintea fiecărui mesean, doar în faţa femeilor se 
aşezaseră păhărele mai mici, franţuzeşti sau italiene. 

Oaspeţii nu ocupaseră toate locurile din jurul mesei, 
deoarece jupân Pagowski poruncise să se pună mai 
multe tacâmuri decât musafiri erau. Preotul Tworkowski 
se uită spre locurile goale şi se apucă să laude 
ospitalitatea casei, dar pentru că avea un glas foarte 
puternic şi pe deasupra se mai şi ridicase puţin din 
scaun, vrând să-şi potrivească mai bine cutele sutanei, 
cer de faţă crezură că doreşte să rostească primul toast 
şi tăcură cu toţii. 

— Ascultăm! se auziră câteva glasuri. 

—E, deocamdată n-avem ce asculta, răspunse 
preotul vesel. Va veni curând şi vremea toastului, fiindcă 
văd că unii dintre domniile voastre vă trageţi de ciuf 
cam devreme, iar jupân Kochanowski şopocăieşte şi 
numără ceva pe degete. N-ai încotro, domnia ta, de la 
cine să aşteptăm versuri, dacă nu de la Kochanowski. Eu 
n-am vrut să spun decât că e un vechi şi lăudabil obicei 
polonez să pui câteva tacâmuri în plus pentru oaspeţii 
neaşteptaţi. 

—Aşa-i, întări jupân Pągowski, e noapte şi toate 
ferestrele sânt luminate, astfel că oricând poate sosi 
cineva... 

— Se prea poate să şi vină într-adevăr, glăsui jupân 

180 


Kochanowski. 

— Poate jupân Grothus? 

— Nu, jupân Grothus e la seim. Dacă va veni cineva, 
va fi de bună seamă un musafir neaşteptat. 

— N-o să-l auzim, fiindcă drumul e desfundat. 

— Latră câinele la fereastră. Te pomeneşti că apare 
cineva. 

— Nu e nimeni. Ferestrele astea dau spre livadă. 

— Şi la drept vorbind, câinele urlă, nu latră. 

Aşa era. Câinele se auzi o dată, de două şi de trei 
ori, după care lătratul lui se preschimbă într-un urlet 
gros, lugubru. 

Jupân Pągowski se cutremură fără să vrea, 
amintindu-şi că în urmă cu foarte mulţi ani, în alte 
locuri, la conacul lui aflat la o milă de castelul lui 
Pomorzany, în Ucraina, câinii urlaseră la fel înainte de 
năvala tătarilor. 

Iar jupâniţa Sieniiska se gândi că ei nu-i mai este 
îngăduit să aştepte pe nimeni şi oricine-ar veni la 
conacul luminat prin întuneric, ar sosi prea târziu. 

Nici ceilalţi musafiri nu se simțeau prea în largul 
lor, mai ales că primului câine i se alătură încă unul şi la 
fereastră răsunară două urlete prelungi. 

Ascultară deci fără să vrea într-o tăcere apăsătoare, 
pe care o întrerupse Marcjan Krzepecki: 

—N-avem ce face cu un oaspete vestit de urletul 
câinilor. 

— Vin! porunci jupân Pagowski. 

Dar pocalele erau pline, aşa că nu mai era nevoie să 
se toarne în ele. Bătrânul Krzepecki, tatăl lui Marcjan, 
se ridică greoi de pe scaun, vrând pesemne să 
vorbească. Toţi ochii se întoarseră spre el, iar cei mai 
vârstnici îşi duseră mâna pâlnie la ureche, ca să audă 
mai bine ce spune. El însă nu făcu decât să mişte un 
răstimp din buze, timp în care nasul aproape că-i atinse 
bărbia, deoarece nu mai avea nici un dinte. 

Tocmai atunci, cu toate că afară începuse dezgheţul 

şi pământul era moale, în cealaltă parte a curţii se auzi 
parcă un uruit surd, ce dură destul de mult, ca şi când 
cineva ar fi dat ocol bătăturii de două ori. Aşa că 
bătrânul Krzepecki, deşi ridicase paharul. Il aşeză la loc 
pe masă şi îşi îndreptă privirea spre uşă. 

Ceilalţi făcură la fel. 

— Vedeţi cine a venit! porunci jupân Pagowski unui 
slujitor. 

Flăcăiandrul se repezi afară şi se întoarse 
numaidecât. 

— Nu e nimeni! vesti. 

— Ciudat, îşi dădu cu părerea prelatul Tworkowski, 
s-a auzit destul de bine. 

—Am auzit cu toţii, întări unul dintre gemenii 
Sulgostowski. 

— Nici câinii nu mai urlă, adăugă celălalt 

Deodată, uşa de la tindă, neînchisă bine de slujitor, 
se deschise singură şi înăuntru pătrunse iarăşi o pală de 

ânt atât de puternică, încât stinse dintr-o dată zece- 
cincisprezece lumânări. 

— Ce-i asta, închideţi uşa! Se sting lumânările! se 
minunară câteva glasuri. 

Dar o dată cu adierea rece, în încăpere pătrunse 
parcă spaima.  Jupâneasa Winnicka, fricoasă şi 
superstiţioasă, se apucă să se roage cu voce tare: 

— În numele Tatălui, al Fiului şi al Sfântului Duh... 

— Încetează, jupâneasă! o certă jupân Pagowski. 

Apoi se întoarse spre jupâniţa Anna şi-i sărută 
mâna. 

— Nu-mi stric eu bucuria pentru o lumânare stinsă, 
o linişti, şi să dea Dumnezeu ca până la sfârşitul vieţii să 
fiu tot atât de fericit, cum sânt acum, nu-i aşa, Anulka? 

La rândul ei, fecioara se aplecă spre mâna lui. 

— Aşa-i, consimţi. 

— Amin! încheie prelatul. 

Şi ridicându-se, începu să vorbească: 

— Domniile voastre, de vreme ce uruitul acela 

neaşteptat i-a încurcat ideile paharnicului! Krzepecki, 
fie-mi îngăduit să fiu eu tălmaciul dragostei nutrite de 
inimile noastre faţă de viitoarea pereche. Aşadar, 
înainte de a cânta: „o Hymen, o Hymenaios”? , înainte 
ca, după obiceiul romanilor, să-l chemăm pe Thalassius, 
chipeşul tânăr, ceea ce, deie Domnul să se întâmple cât 
mai repede, să rostim ex immo? acest prim toast pentru 
prosperitatea şi fericirea lor viitoare: vivant, crescant, 
floreant!? 

— Vivant! vivant! tunară toate glasurile. 

Orchestra din Radom începu îndată să cânte, iar 
afară surugiii se porniră să plesnească din bice în 
întuneric. Slujitorii strigară şi ei în toată casa, iar în 
încăperea de ospeţe, printre uralele ce nu mai 
conteneau, se auzea gâlgâitul vinului în gâtlejuri: 

— Vivant, crescant, floreant! 

Strigătele, tropăiturile, sunetele trâmbiţelor şi 
plesnetele de bice durară multă vreme. Se făcu linişte 
doar atunci când jupân Pągowski se ridică, înălţă 
paharul şi rosti cu glas de tunet: 

— Dragii şi iubiții mei oaspeţi şi rude!... înainte de a 
vă arăta în cuvinte nemeşteşugite întreaga mea 
recunoştinţă, mă închin până la pământ domniilor 
voastre şi vă mulţumesc pentru mărinimia frăţească, de 
vecini adevăraţi, pe care mi-aţi dovedit-o adunându-vă 
atât de mulţi sub acoperişul meu sărac... 

Cuvintele „sub acoperişul meu sărac” le rosti cu un 
glas umil parcă, apoi se aşeză din nou şi îşi plecă atât de 
mult capul, încât îl sprijini de masă, iar musafirii se 
minunară că un om aspru şi mândru de obicei vorbise cu 
atâta suflet. 


1 Slujbaş al domnitorului, răspunzător cu pivnițele, în Evul 
Mediu. Ulterior, titlu onorific. 
> Cântec nupţial la vechii greci şi romani; Hymen era zeul 
căsătoriei. 
3 Din suflet (Ib. lat.). 
4 să trăiască, să crească şi să înflorească (lb. lat.). 

Se gândiră totuşi că o mare fericire topeşte până şi 
inima cea mai neînduplecată, aşa că în aşteptarea celor 
ce aveau să urmeze, priveau la capul încărunţit, aplecat 
pe marginea mesei. 

— Tăcere, să ascultăm! se auziră glasuri. 

Într-adevăr, se aşternu o linişte adâncă 

Dar jupân Pagowski nu se clinti. 

— Ce ai, domnia ta? Ce-i asta?... Pentru Dumnezeu! 

— Vorbeşte, domnia ta! îl îndemnă prelatul. 

Jupân Pagowski răspunse doar printr-un horcăit 
cumplit, iar grumazul şi umerii începură să-i tremure. 

Jupâniţa Sienińska zvâcni de la locul ei şi, albă ca 

arul, se porni să strige înfricoşată: 

— Domnia ta! Domnia ta!... 

În încăpere, se iscă învălmăşeală. Se auziră ţipete şi 
întrebări. Făcură cu toţii cerc în jurul lui Pągowski, 
prelatul îl apucă de umeri şi-l rezemă de spătarul 
scaunului; ceilalţi începură să-l stropească în grabă cu 
apă, în vreme ce câţiva strigau să-l ducă în pat şi să-i 
sloboadă sângele cât mai repede. Unele femei 
îngenuncheau, altele alergau cu minţile pierdute prin 
odaie, văicărindu-se ascuţit şi gemând, iar jupân 
Pagowski, cu capul pe spate, cu vinele de la tâmple 
umflate şi ochii închişi, hârâia şi horcăia din ce în ce mai 
tare... 

Oaspetele neaşteptat sosise într-adevăr din 
întunericul nopţii şi intrase în casa lui, înfricoşător şi 
neînduplecat. 


CAPITOLUL XVIII 


La porunca preotului, slujitorii îl luară pe bolnav şi-l 
duseră în cealaltă aripă a casei, în cancelaria pe care 
jupân Pagowski o folosea şi ca odaie de dormit. 

otodată, trimiseră după fierarul din sat, fiindcă acesta 
se pricepea să sloboadă sânge atât oamenilor cât şi 
animalelor. Se arătă, însă, că se afla chiar în curte, unde 
se cinstea vârtos cu ciracii lui, dar din nefericire era 
beat criţă. Jupâneasa Winnicka îşi aduse aminte că 
preotul Woynowski se bucura prin împrejurimi de faima 
unui felcer foarte îndemânatic, aşa că trimiseră şi la el o 
şaretă în goana calului, deşi nu se mai îndoia nimeni că 
totul era zadarnic şi bolnavul nu mai avea scăpare. 

Într-adevăr, nu se mai putea face nimic. Afară de 
jupâniţa Sieniiska, jupâneasa Winnicka, cei doi jupâni 
Krzepecki şi de jupân Zabierzowski, care ţinea 
câteodată locul doctorului, preotul Tworkowski nu mai 
îngăduise pe nimeni în cancelarie, temându-se că în 
îmbulzeală, bolnavul nu va putea fi îngrijit cum se 
cuvine. Dar toţi ceilalţi musafiri, atât femeile cât şi 
bărbaţii, se adunaseră în încăperea vecină, unde se 

pregătiseră paturi pentru cei din urmă, şi stăteau ca o 
turmă de oi speriate, cuprinşi de nelinişte, teamă, 
curiozitate, în aşteptarea noutăţilor. Unii discutau în 
şoaptă despre întâmplarea de năprasnă şi cântăreau 
faptele ce prevesteau nenorocirea. 

— Aţi băgat de seamă cum tremurau lumânările, 
murmură unul dintre jupânii Sulgostowski. 

— A fost printre noi şi n-am ştiut. 

— Au urlat câinii la ea. 

— Dar uruitul acela, poate că atunci a venit? 

—Se vede că Dumnezeu n-a vrut să îngăduie 
această căsătorie în paguba familiei. 

Şoaptele conteniră la intrarea jupânesei Winnicka şi 
a lui Marcjan Krzepecki. Ea străbătu odaia de-a 
curmezişul,  grăbindu-se să aducă moaştele ce 
îndepărtau duhurile rele, aşa că se strânseră cu toţii 
ciopor în jurul lui. 

— Ce-i acolo? Ce face? 

Marcjan ridică din umeri, capul îi cobori până 
aproape de piept şi răspunse: 

— Hârâie încă. 

— Nu mai scapă? 

— Nu! 

Deodată, prin uşa întredeschisă se auziră cuvintele 
grave ale prelatului Tworkowski: 

—Ego te absolvo a pecatis tuis et ob omnibus 
censuris, în nomine Patris et Filii et Spiritus Sancti. 
Amin.! 


Îngenuncheară cu toţii şi începură să se roage. 
upâneasa Winnicka trecu printre cei îngenuncheaţi cu 
sfintele moaşte în mâini. Marcjan o urmă şi închise uşa. 

Dar uşa nu rămase închisă multă vreme. După un 
sfert de ceas, Marcjan se ivi din nou şi strigă cu glasul 
lui scârţiitor de subţire: 

— Şi-a dat sufletul. 


1 Eu te iert de toate păcatele şi strâmbătăţile tale, în numele 
atălui, al Fiului şi al Sfântului Duh (Ib. lat). 

Atunci porniră unul după altul spre cancelarie, 
rostind „veşnică odihnă”, ca să mai arunce o ultimă 
privire la răposat. 

Între timp, în cealaltă aripă a casei, în încăperea de 
ospeţe, se petreceau lucruri de necrezut. Slujitorii de la 
Belczaczka îi urau pe Pągowski tot atât cât se şi temeau 
de el, aşa că acum, o dată cu moartea lui, crezură că 
venise vremea bunului plac, a bucuriei deşănţate şi a 
zburdălniciilor nepedepsite. Slujitorii oaspeţilor aveau şi 
ei astfel prilejul să chefuiască, de aceea, atât cei ai 
casei, cât şi cei străini, mai mult sau mai puţin ameţiţi 
încă de la amiază, se repeziră la mâncăruri şi băutură. 
Tinerii duceau la gură sticle întregi de votcă de Gdansk, 
de vin unguresc şi de Malmazia; alţii se lăcomeau mai 
mult la mâncare, smulgându-şi unii altora hartane de 
carne şi dulciuri. Faţa de masă, albă ca zăpada, fu 
mânjită într-o clipită de tot felul de lichide. In 
învălmăşeală, se răsturnară scaunele şi sfeşnicele. 
Cupele şlefuite cu meşteşug şi paharele alunecau din 
mâinile moleşite şi se spărgeau zăngănind pe podea. Ici 
şi colo, se iscară certuri şi încăierări; unii furau pur şi 
simplu tacâmurile de pe masă. Într-un cuvânt, se porni o 
orgie ale cărei ecouri ajunseră până în cealaltă parte a 
casei. 

La ţipetele lor, apărură Marcjan Krzepecki, urmat 
de gemenii Sulgostowski, tânărul Zabierzowski şi încă 
unul dintre musafiri şi văzând ce se întâmplă, puseră 
mâna pe săbii. Jupânii Sulgostowski se mulţumiră să 
lovească beţivii cu latul săbiilor, dar Marcjan Krzepecki 
fu cuprins de un acces de turbare. Ochii holbaţi îi ieşiră 
şi mai mult din orbite, dinţii îi luciră de sub mustață şi 
începu să taie pe cine nimerea. Câţiva slujitori se 
umplură de sânge, alţii se adăpostiră sub masă, ceilalţi 
se îmbulziră în neorânduială spre uşă, dar el izbea în 
grămadă, strigând: 

— 'Tâlharilor, feciori de câini! eu sânt stăpân aici! 

Şi ieşi după ei în tindă, de unde glasu-i ascuţit se 

mai auzi o vreme: 

— Ciomege, vergi!... 

Cei rămaşi în încăpere stăteau ca în mijlocul unor 
dărâmături, privindu-se supăraţi şi clătinând din cap: 

— Asemenea lucruri n-am mai văzut în viaţa mea, 
rosti unul dintre cei doi Sulgostowski. 

Iar celălalt adăugă: 

— Ce moarte ciudată, ca şi împrejurările în care a 
avut loc. Uitaţi-vă împrejur, parc-ar fi năvălit tătarii. 

— Sau duhurile rele, completă Zabierzowski. Ce 
noapte înfricoşătoare! 

Porunciră totuşi slujitorilor să iasă de sub masă şi 
să facă ordine cât de cât. Aceştia se grăbiră să 
îndeplinească porunca, treziţi de-a binelea de spaimă, şi 
se apucară de treabă, iar în acest timp se întoarse şi 
Marcjan. 

Era mai liniştit, numai buzele îi mai tremurau de 
furie. 

—O să ţină minte! se adresă celor de faţă. Vă 
mulţămesc, domniile voastre, că mi-aţi dat o mână de 
ajutor să-i pedepsesc pe netrebnicii ăştia. N-o să se 
simtă mai în largul lor decât înainte de moartea 
răposatului. Lăsaţi pe mine! 

Gemenii Sulgostowski îl priviră cu luare aminte şi 
unul dintre ei spuse: 

— Domnia ta, n-ai pentru ce să ne mulţămeşti, ca şi 
noi domniei tale. 

—Hm!? 

— Şi de ce faci pe judecătorul aici? întrebă al doilea. 

Marcjan începu să sară în sus pe picioarele-i scurte 
şi strâmbe, vrând parcă să le ajungă la ochi, şi răspunse: 

— Pentru că am dreptul! am dreptul! am dreptul! 

— Ce drept? 

— Unul mai mare ca al vostru! 

— Păi cum, ai citit testamentul? 

— Ce-mi pasă mie de testament? (Aici suflă în 
palmă). Nu înseamnă nimic, vânt! Cui i-a lăsat averea? 

Soţiei? Care soţie? Ce mai vorbă? Noi, Krzepecki, 
suntem rudele cele mai apropiate, nu voi! 

— Asta rămâne de văzut. Trăsni-te-ar! 

— Ba să vă trăsnească pe voi! leşiţi afară! 

— A, tap şi retevei hidos, îţi vei primi răsplata! Tu ne 
izgoneşti pe noi?... Mai bine ai grijă de capul tău de ţap! 

— Mă ameninţaţi? 

Jupân Marcjan împinse sabia în teacă şi se apropie 
de cei doi fraţi, care nu se lăsară mai prejos. 

Dar în clipa aceea, se auzi în spatele lor glasul 
supărat al preotului Tworkowski: 

— Domniile voastre, răposatul nici n-a apucat să se 
răcească! 

Aşa că jupânii Sulgostowski se ruşinară grozav şi 
unul dintre ei răspunse: 

— Părinte, noi nu vrem nimic de aici, fiindcă avem 
bucăţica noastră de pâine şi alta nu mai dorim. Însă 
ipera asta începe să muşte şi vrea să alunge oamenii. 

— Care oameni? Pe cine? 

—Pe cine se nimereşte. Azi pe noi, căci ne-a şi 
poruncit să ieşim afară, iar mâine poate că pe femeile 
astea orfane, care trăiesc sub acest acoperiş. 

— Nu-i adevărat! nu-i adevărat! strigă Marcjan. 

Şi ghemuindu-se dintr-o dată, porni să zâmbească, 
să-şi frece mâinile, să facă plecăciuni şi să spună cu o 
bunăvoință otrăvită: 

— Dimpotrivă, dimpotrivă, vă poftesc pe toţi la 
înmormântare şi la pomenire, vă poftesc cu umilinţă, eu 
şi tatăl meu, iar cât despre jupâniţa Sienińska, 
totdeauna va găsi aici un acoperământ deasupra capului 
şi îngrijire. 

Spunând acestea, continua să-şi frece mâinile de 
bucurie. 


CAPITOLUL XIX 


Într-adevăr, jupân Marcjan hotărî să-i spună el 
însuşi jupâniţei că poate să socotească Belczaczka de 
acum înainte ca pe propria casă, dar amână această 
discuţie până după încheierea slujbelor de îngropăciune, 
mai întâi pentru că voia să stea de vorbă cu tatăl său 
care, tot ducându-se pe la judecăţi, cunoştea legile şi 
ştia să înlăture orice piedici. De altfel, amândoi erau 
convinşi de dreptatea cauzei lor, aşa că a doua zi după 
trista întâmplare, când tocmai îl aşezau pe Pagowski în 
coşciug, se încuiară într-o odăiţă şi începură să se 
sfătuiască. 

—Ne-a pus Dumnezeu mâna în cap! se bucură 
bătrânul, numai El ne-a ajutat şi Pagowski o să dea 
socoteală înaintea Lui pentru strâmbătatea pe care voia 
să ne-o facă. 

— N-are decât, răspunse Marcjan. Norocul nostru că 
n-a mai avut când, fiindcă acum o să punem mâna pe 
tot. Fraţii Sulgostowski s-au şi certat cu mine, dar am să 
scot sufletul din ei înainte de a smulge fie şi o brazdă 
din Betczaczka. 

—l-auzi, nemernicii! Lovi-i-ar damblaua!... Totuşi, 
eu mă tem mai mult de testament, decât de ei! L-ai 
iscodit pe preotul Tworkowski? Dacă ştie cineva ceva, 
apoi el e acela. 

— Ieri mi-a fost peste mână, fiindcă a nimerit tocmai 

când mă certam cu gemenii Sulgostowski şi ne-a zis: 
„Răposatul încă nu s-a răcit”, apoi s-a dus după coşciug 
şi preoţi, iar astăzi n-a avut timp. 

— Te pomeneşti că Pągowski i-a lăsat totul căpriţei 
ăsteia. 

— Nu avea dreptul, căci era zestrea soţiei răposate, 
ruda noastră cea mai apropiată. 

—Atunci vom ataca testamentul, dar vom avea 
cheltuieli, drumuri pe la tribunale... Dumnezeu ştie cum 
se vor sfârşi toate! 

— Tată, domnia ta eşti învăţat cu judecăţile, eu, 
însă, m-am gândit să fac ceva ca să nu mai fie nevoie de 
nici o judecată; deocamdată, „beatus qui tenet”, de 
aceea, eu nu mă voi mişca de la Betlczaczka şi am şi 
trimis după slujitorii noştri. Pe urmă, n-au decât să 
încerce Sulgostowski sau Zabierzowski să mă alunge! 

— Dar cu fata ce faci, dacă i-a lăsat ei averea? 

— Şi cine-o să-i ia apărarea? E singură pe lume, n- 
are nici rude, nici prieteni, o biată orfană. Cine-o să-şi 
pună grumazul în joc pentru ea? Că doar e vorba de 
ceartă, încăierări, cheltuieli de tot felul... Nu-i pasă 
nimănui de ea. Taczewski ţinea la ea, dar Taczewski a 
plecat; poate că nu se mai întoarce, iar dacă se va 
întoarce vreodată, e un sărăcan şi se pricepe la judecăţi 
ca şi calul meu. La drept vorbind, împrejurările sânt de 
asemenea natură încât, chiar dacă tatăl ei bun i-ar fi 
lăsat Betczaczka, nu Pągowski, şi tot am fi putut veni 
aici să rânduim lucrurile cum ne place, prefăcându-ne 
că avem grijă de orfană. Eu cred că răposatul voia să-i 
lase moşia prin actul de căsătorie, aşa că ori nu se va 
găsi nici un testament, ori dacă se va găsi, va fi unul mai 
vechi, cu un paragraf pentru jupâniţa Sieniiska, ca 
pupilă... 

— lar unul ca acesta poate fi atacat, sfârşi bătrânul, 
ai încredere în mine! Deşi, fără judecată, nu se va putea. 

— De ce, mă rog? înţeleg ce vrei să spui domnia ta, 

! Fericit, bogat e cel ce stăpâneşte (Ilb. lai.). 

dar eu cred că se poate. 

— Cum adică, de vreme ce, fie vorba între noi, 
răposata Pągowska (a fost o proastă... luminează“i, 
Doamne, sufletul) a scris totul pe numele soţului, aşa că 
şi el avea dreptul să lase moşia cui voia? 

Bătrânul Krzepecki rosti ultimele cuvinte, uitându- 
se în toate părţile şi aproape în şoaptă, deşi ştia că în 
încăpere nu mai era nimeni afară de ei. 

Dar feciorul îl întrebă: 

— Cum putea face una ca asta, când ea a murit pe 
neaşteptate?... 

—Data arată un an după cununie; pesemne că 
Pagowski a convins-o să iscălească actul de danie, 
întrucât acolo unde trăiau, erau locuri cu primejdie şi 
nimeni nu ştia când puteau să-i urle tătarii recviemul. 
Şi-au lăsat amândoi averea unul altuia şi au depus 
testamentele la Pomorzany, de unde Pagowski le-a luat 
şi le-a adus aici. Am vrut să mă judec atunci cu el, dar 
ştiind că totul e în zadar, am lăsat-o baltă. Acum e 
altceva... 

— Acum cred că ne vom descurca şi fără judecată. 

—Dacă va fi cu putinţă, cu atât mai bine, dar 
trebuie să fim pregătiţi. 

—E, nu e nevoie. 

— Adică? 

— Mă voi descurca fără ajutorul domniei tale. 

Bătrânul Krzepecki se înfurie. 

— Tu să te descurci, cum, rogu-te? Vezi să nu-mi 
strici planul. Se descurcă el, auzi!... Păi nu m-ai sfătuit 
tu să-l las în pace pe Silnicki, că nu-i nimic de făcut cu 
Drazkow?... Hm, nu-i nimic de făcut?... De ce?... Pentru 
că ei au pus martori să jure pe pământ? Mare scofală! 
Le-am poruncit şi eu să ia pământ în cizme din curtea 
mea, aşa că atunci când s-au dus pe tarlaua lui Silnicki, 
n-a jurat nici unul strâmb spunând: „Jur că pământul pe 
care stau este al lui jupân Krzepecki!” Păi tu te-ai fi 
gândit un an întreg şi n-ai fi fost în stare să născoceşti 

aşa ceva. Tu să te descurci? Uitaţi-vă la el!... 

Şi de mânie, începu să-şi mişte fălcile fără dinţi, ca 
şi când ar fi mestecat ceva, prilej cu care bărbia i se 
întâlni cu nasul arcuit ca la o pasăre de pradă. 

Feciorul, însă, încercă să-l potolească: 

— Linişteşte-te, tată, şi ascultă-mă. Dacă-i vorba ca 
leges agere cum aliquot, apoi îţi dau întâietate 
totdeauna, dar dacă-i vorba de fete, eu am experienţă 
mai multă, aşa că mă încred mai mult în mine. 

—Ei?... 

— Aşadar, dacă va fi nevoie s-o convingem pe 
jupâniţă Sieniiska, n-o vom face la tribunal. 

— La ce te gândeşti? 

— Nu-i greu de ghicit. Or nu mi-a venit încă vremea? 
Unde mai găseşti domnia ta o asemenea fată prin 
împrejurimi? 

Spunând acestea, jupân Marcjan îşi dădu capul pe 
spate şi se uită în ochii bătrânului, care-l privea la 
rândul lui întrebător şi molfăia din fălci. Intr-un târziu, 
se minună: 

— Chiar aşa? 

— De ce nu? Mă gândesc de ieri la asta. 

— Hm, de ce nu? Pentru că n-are de nici unele, ca 
Lazarus’. 

— În schimb, voi veni cântând la Bełczączka, fără 
nici o greutate. E săracă, de bună seamă, dar fata are 
sânge ales... Ții minte ce spunea Pągowski, că dacă s-ar 
cerceta documentele neamului Sieniński, s-ar da în 
judecată jumătate din ţinut. Cei din familia Sobieski s-au 
înfruptat şi ei destul, aşa că am avea şi ocrotirea 
regelui. S-ar cuveni ca şi măria sa să se îngrijească de 
zestrea ei... Cât despre mine, fata mi-a căzut cu tronc de 
mult, că-i o bucăţică pe cinste! 

Incepu să sară pe picioarele-i scurte, lingându-şi 
mustăţile; era atât de respingător, că bătrânul Krzepecki 

1 Să mânuieşti legile cum vrei (lb. lat.). 


2 Săracul din legenda biblică (Ib. lat). 

îi spuse: 

— N-o să te vrea. 

— Păi pe Pagowski l-a vrut? De altminteri, m-au vrut 
şi pe mine destule. O sumedenie de tineri au plecat la 
oaste, aşa că poţi să cumperi fetele cu zecile, ca pe 
caiele. Bătrânul Pagowski ştia ce face, când m-a alungat 
din casa lui; nu m-ar fi gonit, dacă nu se temea pentru 
fată. 

— Dar presupunând că nu te vrea, ce-ai să faci? 

Ochii lui Marcjan fulgerară de mânie. 

— Atunci, răspunse apăsat, cu o fată lipsită de 
apărare poţi să te porţi cum pofteşti, că tot ea o să te 
roage s-o duci la biserică... 

Bătrânul se înfricoşă: 

—Ce tot spui? Tu ştii că pentru asta poţi plăti cu 
capul? 

— Ştiu că nimeni nu-i va lua apărarea jupâniţei! 

—lar eu îţi spun: să nu cutezi! Şi aşa vorbeşte 
lumea de tine. Chiar dacă n-ai să câştigi judecata pentru 
moşie, n-o să-ţi pierzi cinstea, pentru aşa ceva, însă, te 
paşte temniţa. 

—E, n-o să se ajungă până aici, poate numai dacă 
ea ar vrea cu tot dinadinsul. Domnia ta nu mă speria, ci 
fă aşa cum îţi spun eu. După înmormântare s-o iei pe 

ecia acasă, dacă se va ivi prilejul şi pe bătrâna 

innicka. Eu voi rămâne aici cu Agnieszka şi Joanna. 
Sunt nişte năpârci invidioase pe oricine este mai tânără 
şi mai frumoasă ca ele. Încă de ieri, au început s-o 
împungă pe biata fată, dar ce-o să fie când vor locui sub 
acelaşi acoperiş. O s-o tot înţepe, o s-o muşte şi-o s-o 
batjocorească întruna, lipsind-o de pâinea zilnică. Aşa se 

a întâmpla, altfel nu se poate, iar asta va aduce apă la 
moara mea. 

— Şi ce-ai să macini tu la ea? 

— Ce-am să macin? Am să vin înadins când se 
ceartă, am să le bruftuluiesc pe cele două vipere, 
lovindu-le câteodată şi peste gură: „zât!” iar ei am să-i 

194 


sărut mâinile şi picioarele: „Eu sânt apărătorul tău, frate 
şi prieten neprefăcut, tu eşti adevărata stăpână!” Şi 
atunci, tată, crezi domnia ta că nu i se va muia inima şi 
nu-l va îndrăgi pe cel care-i este scut şi apărare, pe cel 
ce-i va şterge lacrimile, veghind zi şi noapte asupra ei? 
Iar dacă jalea, lacrimile şi uitarea de sine o vor împinge 
la vreo faptă mai neobişnuită, cu atât mai bine! 

Marcjan începu să-şi frece mâinile şi să privească la 
tatăl său cu ochi atât de căpreşti, că bătrânul scuipă 
înciudat. 

— Ptiu, păgânule, numai la asta ţi-e gândul, 

— Pentru că mă trec fiorii când mă uit la ea. Nu 
degeaba m-a alungat Pagowski. 

Se aşternu un moment de tăcere. 

— Atunci, le vei spune Joannei şi Agnieszkăi să se 
poarte cum vrei tu? 

— Lor? Lor nu trebuie să le spun şi nici nu trebuie 
să le învăţ nimic, pentru că firea lor e de-ajuns. Numai 
Tecia este un porumbel, celelalte două sânt nişte harpii. 

Jupân Marcjan nu greşea deloc, fiindcă surorile lui 
începuseră, fiecare în felul ei, să aibă grijă de jupâniţă 
Sienińska. Tecia o îmbrăţişa mereu şi plângea împreuna 
cu ea, iar Joanna şi Agnieszka o mângâiau de asemenea, 
dar altfel. 

— Ce n-a ieşit, n-a ieşit, îi spuse acum cea mai mare, 
dar domnia ta trebuie să te linişteşti. Nu vei fi mătuşica 
noastră, pentru că n-a vrut Dumnezeu, dar nici nu te va 
nedreptăţi şi nu-ţi va lua pâinea de la gură nimeni. 

— Şi nu te va pune la nici o muncă, continuă 
cealaltă, fiindcă ştim că nu eşti obişnuită cu truda. Când 
o să-ţi mai vii în fire şi ai să vrei tu să te apuci de ceva, e 
altă treabă, dar mai aşteaptă până când îţi trece 
durerea, pentru că la urma urmei ţi s-a întâmplat o mare 
nenorocire. Trebuia să fii stăpâna casei, să ai un soţ, iar 
acum nu mai ai pe nimeni, afară de noi; crede-mă că, 
deşi nu suntem rude, o să te socotim ca pe o rudă. 

După care, iarăşi Joanna; 

— Împacă-te cu voia Domnului. El te-a încercat, dar 
îţi va ierta alte păcate, în schimb. Dacă te-ai încrezut 
prea mult în frumuseţea domniei tale sau ţi-ai dorit 
bogății şi veşminte, că toţi suntem păcătoşi şi de aceea 
spun asta, una spală pe alta. 

— Amin, sfârşi Agnieszka. Să dai vreo rochie sau 

reo bijuterie mai mică la biserică de sufletul 
răposatului, pentru că dota nu-ţi mai trebuie acum, ia 
noi o să-l rugăm pe preot să nu te împiedice. 

Tot îndemnând-o astfel, începură să se uite cu 
atenţie la veşmintele de pe masă şi la lăzile în care era 
aşezată zestrea ei de mireasă. O dorinţă de nestăvilit le 
împingea să vadă ce-i în ele, încât până la urmă Joanna 
propuse: 

— Poate vrei să te ajutăm să găseşti ceva? 

Şi se repeziră amândouă spre lăzile şi cutiile în care 
se aflau veşmintele şi rufăria încă nedesfăcute după 
întoarcerea de la Radom şi unde nu se apucară să le 
scoată şi să le despăturească, să le cerceteze în lumină 
pe o parte şi pe alta şi să le încerce. 

lar jupâniţa Sieninska stătea în braţele blândei 

ecia ca ameţită, neauzind şi nevăzând nimic din cele ce 
se petreceau în jurul ei. 


CAPITOLUL XX 


Încerca astfel ca logodnică simţământul că ceva 
apune în viaţa ei, se stinge, se frânge şi se încheie, aşa 
că această stare nu-i trezea bucurie în inimă. O 
acceptase mai întâi numai pentru că aşa fusese voinţa 
lui Pagowski şi aşa îi poruncea recunoştinţa ei faţă de 
tutore, iar pe de altă parte, mai mult din pricină că după 
plecarea lui Jacek, îi rămăseseră în suflet doar 
amărăciunea şi jalea, supărarea şi gândul dureros că, 
afară de bătrân, nu mai avea pe nimeni şi dacă n-ar fi 
fost el, ar fi rămas pe drumuri ca o orfană, rătăcind într- 
o lume străină şi duşmană. lată, însă, că trăsnetul izbise 
ca din senin în casa unde trebuia să se aşeze, fie şi într-o 
tristă încăpere, şi pierduse pe singurul om care mai 
însemna ceva pentru ea. Nu-i de mirare că trăsnetul o 
asurzise în prima clipă şi toate gândurile i se încurcau în 
cap, iar în inimă stăruia arzătoare părerea de rău după 
singurul suflet apropiat, însoţită de uimire şi spaimă. 

Aşadar, cuvintele celor două jupâniţe Krzepecki, în 
timp ce-i jefuiau rufăria, îi ajungeau la ureche ca nişte 
sunete fără înţeles. După aceea, sosi Marcjan, i se 
închină, îşi frecă mâinile, trepădă în jurul ei, vorbi multă 
vreme despre ceva, dar ea nu pricepu nimic, nici de la 
el, nici de la ceilalţi oaspeţi, care se apropiară după 
obicei să-i spună cuvinte de îmbărbătare pe cât de 
compătimitoare, pe atât de mincinoase. Abia când jupân 
Cyprianowicz îşi puse ca un părinte mâna pe capul ei şi 
rosti: „Dumnezeu va avea grijă de tine, biată orfană”, i 
se strânse inima şi o podidiră lacrimile. Pentru prima 
dată îi trecu prin minte că era asemeni frunzei lăsate în 
bătaia vijeliei. 

Intre timp, începură datinile de îngropăciune care, 
deoarece jupân Pagowski fusese un om însemnat în 
ţinutul său, durară aproape zece zile. Dacă la logodnă 
veniseră, cu puţine excepţii, numai oaspeţii poftiţi, la 
înmormântare se adunară toţi vecinii din apropiere şi 
mai de departe, aşa că încăperile se umplură de lume, 
iar  primirile, cuvântările, plecările la biserică şi 
revenirile la conac se ţinură lanţ. În primele zile, atenţia 
tuturor se îndreptă numai asupra tinerei văduve, dar pe 
urmă, când lumea observă că jupânii Krzepecki 
puseseră mâna pe toată casa, ţinând locul stăpânului, nu 
se mai uită nimeni la ea, astfel că spre sfârşitul 
solemnităţilor de îngropăciune, ajunsese să fie socotită 
doar ca o rudă săracă îngăduită la conac. 

Numai jupân Cyprianowicz se gândea la ea, 
lacrimile şi soarta jupâniţei îl mişcaseră. Slujitorii 
începuseră să vorbească în şoaptă că cele două jupâniţe 
Krzepecki  vămuiseră toată rufăria, iar bătrânul 
ascunsese într-o cutie „bijuteriile”, luând-o peste picior 
pe biata orfană. Când aceste şopocăieli ajunseră la 
jupân Serafin, inima-i bună se înduioşă şi hotărî să 
vorbească despre ea cu preotul Woynowski. 

Acesta, însă, destul de pornit împotriva fetei din 
cauza lui Taczewski, îl întâmpină astfel: 

— Îmi pare rău de ea, că-i săracă şi a nimănui, o s-o 
ajut şi eu cu ce voi putea, dar rămâie vorba-ntre noi, 
Dumnezeu a pedepsit-o pentru Jacek al meu. 

— Bine, dar Jacek a plecat, ca şi Stanistaw al meu, 
iar ea a rămas aici singură. 

—A plecat, e drept, dar cum? Domnia ta l-ai văzut 
numai la despărţire, dar eu l-am însoţit mai departe şi 
află, domnia ta, că flăcăul mai că nu scrâşnea din dinţi, 
iar inima îi sângera în piept, de nu era în stare să 
rostească o vorbă. Oho, o îndrăgise pe fata asta, cum 
numai oamenii de odinioară ştiau să îndrăgească pe 
cineva, că cei de acum nu mai ştiu. 

— Totuşi, poate să-şi mişte braţele, fiindcă am auzit 
că dincolo de Radom s-a luat la harţă şi a vătămat un 
şleahtic sau doi aflaţi în trecere pe acolo. 

— E, are o faţă de jupâniţă şi orice târâie-brâu crede 
că-i vine repede de hac. Ce era să facă dacă nişte 
beţivani i-au căutat gâlceavă? O să-l cert pentru asta, 
după cum merită, dar nu uita, domnia ta, că omul cu 
inima sfâşiată de dragoste este ca leo, querens quem 
devoret”. 

— Fără îndoială, dar numai Dumnezeu ştie dacă fata 
e chiar atât de vinovată pe cât am crezut noi. 

— Mulier est insidiosa. 

— Insidiosa ne-insidiosa, dar eu, când am aflat că 
Pągowski vrea să se însoare, m-am gândit numaidecât 
că el este principalul vinovat de tot necazul, fiindcă era 
grozav de interesat să scape de Jacek o dată pentru 
totdeauna. 

Preotul clātină din cap. 

—Nu. Ne-am dat seama expedite’ din scrisoarea lui 
că a fost asmuţit de ea. Imi aduc bine aminte şi aş putea 
să ţi-o repet cuvânt cu cuvânt. 

— N-am uitat nici eu, dar nu putem şti ce i-a spus 
Pągowski şi cum i-a înfăţişat faptele lui Jacek. Pentru că 

1 Leul care-şi caută hrana pe care s-o devoreze. (lb. lat.). 


2 Lesne (lb. lat.). 

fraţii  Bukojemski, de pildă, mi-au mărturisit că, 
întâlnind-o împreună cu răposatul în drum spre Przytyk, 
i-au spus înadins că Jacek a plecat, după ce-a băut 
zdravăn, râzând, vesel nevoie mare şi foarte interesat de 
fata lui jupân Zabierzchowski, către care domnia ta i-ai 
dat scrisorile. 

— Dar ştiu c-au făcut-o de oaie! Nu mă duce mintea 
cu ce scop? 

— Păi, chipurile ca să-i arate fetei şi lui jupân 
Pagowski că Jacek habar n-a avut de ei. Domnia ta, însă, 
gândeşte-te că dacă jupânii Bukojemski au trăncănit 
astfel din prietenie pentru Jacek, ce putea să-i spună 
răposatul care-l ura? 

— Sigur că nu l-a cruțat. Dar chiar dacă ea ar fi mai 
puţin vinovată decât am crezut noi, ce-i cu asta? Jacek a 
plecat şi s-ar putea să nu se mai întoarcă deloc, fiindcă 
după câte îl cunosc eu, el o să-şi pună viaţa în joc mai 
mult chiar decât a făcut-o Pagowski cu bunul lui 
renume. 

— Taczewski ar fi plecat oricum, stărui jupân 
Cyprianowicz. 

— Şi dacă nu se mai întoarce, n-am să-mi rup sutana 
de pe mine. Moartea pentru ţară şi împotriva neruşinării 
mahomedane este un sfârşit vrednic de un cavaler al 
creştinătăţii şi de neamul faimos din care provine. Aş fi 
preferat, însă, să nu fi plecat cu o săgeată atât de 
dureroasă în inimă, asta-i tot. 

— Nici băiatul meu n-a cunoscut cine ştie ce fericire 
în viaţă, totuşi a plecat şi s-ar putea să nu se mai 
întoarcă, răspunse jupân Cyprianowicz. 

Căzură amândoi pe gânduri, fiindcă şi unul, şi 
celălalt îi iubeau din tot sufletul pe aceşti flăcăi. 

Astfel că prelatul Tworkowski îi găsi adânciţi în 
gânduri şi aflând că vorbiseră mai înainte despre soarta 
jupâniţei Sienińska, le împărtăşi tot ce ştia: 

— Domniile voastre, am să vă spun, dar să rămână 
taină între noi, că răposatul n-a lăsat nici un testament 

şi jupânii Krzepecki aveau dreptul să ia Betczaczka. Ştiu 
că voia să scrie totul pe numele ei în actul de căsătorie, 
dar n-a mai apucat. Să nu suflaţi o vorbă faţă de 
Krzepecki! 

— Părinte, domnia ta nu le-ai spus nimic? 

—La ce bun? Sunt cam din topor şi n-aş vrea să se 
poarte prea aspru cu ea, aşa că nu numai că nu le-am 
destăinuit nimic, dar i-am şi prevenit: „Pe lângă 
Dumnezeu, omul mai este încercat câteodată şi de 
semenii lui”, ceea ce auzind, a intrat spaima în ei şi s-au 
pornit să mă întrebe: „Care-i adevărul? Domnia ta, 
părinte, ce ştii?” La care, eu iarăşi: „Ce trebuie să se 
arate, se va arăta; să nu uitaţi doar că răposatul avea 
dreptul să lase toată averea cui voia”. 

Aici, prelatul se porni pe râs şi băgându-şi mâinile 
sub cingătoarea albăstruie, îşi urmă vorba: 

— Ascultaţi, domniile voastre, când a auzit una ca 
asta, bătrânului Krzepecki au început să-i tremure 
picioarele. A pornit să se împotrivească: „A zice, nu e cu 
putinţă! Nu avea dreptul. Nici Dumnezeu şi nici oamenii 
nu i-ar fi îngăduit”. Eu am privit la ei cu asprime şi am 
continuat: „Bine faci că  pomeneşti numele lui 
Dumnezeu, pentru că la vârsta domniei tale musai să te 
îngrijeşti de mila Lui, dar să nu vorbeşti de tribunalele 
lumeşti, că s-ar putea să nu mai aştepţi sfârşitul 
judecății”. S-a înspăimântat cumplit, iar eu am adăugat: 
„Să vă purtaţi cum trebuie cu orfana, să nu vă 
pedepsească Dumnezeu mai repede decât gândiţi”. 

Preotul Woynowski, a cărui inimă simţitoare fusese 
înduioşată de soarta jupâniţei, îl îmbrăţişă îndată pe 
prelat. 

— Binefăcătorule! exclamă, cu mintea domniei tale 
se cuvenea să fii cancelar. Înţeleg, înţeleg! N-ai spus 
nimic, n-ai ocolit adevărul, dar i-ai speriat pe jupânii 
Krzepecki, care presupun că s-ar putea să existe un 
testament poate chiar în mâinile domniei tale; trebuie să 
ţină cont de asta şi să se poarte blând cu fata. 

Prelatul, bucuros de laudă, îşi ciocăni fruntea cu 
degetul şi rosti: 

— Nu-i chiar atât de seacă tărtăcuţa, ce ziceţi? 

—E atât de plină de minte, încât nu mai are loc. 

—Hm, va plesni când va vrea Dumnezeu, 
deocamdată, însă, cred că orfana e în siguranţă. Pe de 
altă parte, sânt nevoit să recunosc că amândoi 
Krzepecki au vorbit destul de binevoitor de jupâniţă 
Sieniiska. Jupâniţele i-au furat din rufărie, dar bătrânul 
mi-a făgăduit că le va porunci să aducă totul înapoi. 

— Chiar dacă ar fi cei mai răi dintre oameni, 
interveni jupân Cyprianowicz, nu vor îndrăzni să o 
nedreptăţească pe orfana vegheată de un capelan atât 
de înţelept şi de bun. Dar, părinte, altceva voiam să te 
rog: fă-mi cinstea şi treci acum pe la Jedlinka; să-mi fie 
dat şi mie să omenesc în casa mea o persoană atât de 
însemnată, a cărei discuţie este ca miedul politicalelor şi 
al înţelepciunii. Preotul Woynowski va veni şi el, aşa că 
vom sta de vorbă de publicis et de privatis!. 

— Ştiu cât de bucuros eşti domnia ta de oaspeţi, 
răspunse prelatul binevoitor, şi mi-ar veni greu să te 
refuz, iar pentru că postul a trecut, am să te vizitez cu 
plăcere, ca să gustăm un păhărel. Să mergem deci să ne 
luăm rămas bun de la Krzepecki, mai întâi însă de la 
jupâniţă, ca ei să vadă cât de mult o respectăm. 

Se duseră şi găsind-o singură, se apucară să-i spună 
vorbe bune, simţitoare şi s-o îmbărbăteze. Jupân 
Cyprianowicz o mângâie pe căpşorul bălai întocmai ca o 
mamă ce-şi linişteşte copilaşul înlăcrimat; prelatul 
Tworkowski făcu la fel, iar preotul Woynowski fu atât de 
mişcat de chipul ei slăbit şi de frumuseţea îndurerată ce 
aducea în minte o floare de câmp retezată de coasă prea 
devreme, că-i luă şi el capul în mâini, ca un tată bun, şi 
mereu cu gândul la Taczewski, se minună pe jumătate 
faţă de ea, pe jumătate de unul singur: 

—Nu mă mai mir de Jacek, e ca o cadră... Fraţii 


1 Despre treburile publice şi cele particulare (lb. lat.). 

Bukojemski s-au întrecut în minciuni, spunând că a 
plecat vesel... 

Auzindu-l, fata îşi lipi deodată buzele de mâna lui şi 
rămase aşa multă vreme. Hohote dureroase îi scuturară 
pieptul feciorelnic; o lăsară plângând cu sughiţuri, 
nemângâiată. 

Un ceas mai târziu, se aflau la Jedlinka, unde-i 
aşteptau veşti bune. Venise slujitorul trimis cu scrisoare 
la Stanistaw. Tânărul Cyprianowicz aducea la cunoştinţă 
că el şi Jacek se înrolaseră în steagul de husari al 
prinţului Aleksander. Deşi încă mâhnit, Jacek îşi mai 

enise în fire şi nu se mai cufunda tot timpul în 
gândurile lui, cum se întâmpla în primele zile. Pe lângă 
cuvintele de dragoste filială, scrisoarea mai conţinea 
încă o veste ce-l umplu de uimire pe jupân Serafin: 

„Mult iubite părinte şi  binefăcătorule, scria 
Stanislaw, dacă ai să-i vezi pe fraţii Bukojemski la 
întoarcere, să nu te miri şi să-i scapi de la ananghie cu 
mila domniei tale, pentru că au avut parte de întâmplăr 
ciudate, iar noi nu-i mai putem ajuta; dacă nu vor putea 
pleca la război, vor muri de inimă rea, care şi aşa i-a 
oropsit de tot”. 


CAPITOLUL XXI 


În lunile următoare, jupân Cyprianowicz se duse de 
câteva ori la Betczaczka, vrând să afle ce se petrece cu 
jupâniţă Sieninska. Nu voia nimic pentru el, deoarece 
Stanistaw, fiul lui, nu se îndrăgostise de ea, iar Jacek 
rupsese orice legătură... O făcea, deci, numai din 
bunătate şi întrucâtva din curiozitate, fiindcă dorea să 

erifice în ce fel şi cât de mult contribuise fata la 
distrugerea acestei prietenii. 

Lucrurile înaintau, însă, anevoie. Jupânii Krzepecki 
îl respectau într-adevăr pentru marea lui avere, astfel 

că-l întâmpinau cu bunăvoință. Ospitalitatea lor era 
totuşi deosebit de prevenitoare, atât de atentă şi 
stânjenitoare, încât jupân Cyprianowicz nu putea 
rămâne nici o clipă singur cu jupâniţă. 

Înţelegea că nu vor s-o întrebe cum se poartă cu ea 
şi asta-l punea pe gânduri, deşi nu băgase de seamă 
nimic rău. O văzuse, ce-i drept, de câteva ori curăţind cu 
o coajă de pâine feţele albe de atlas ale unor pantofi atât 
de mari, încât nu puteau fi ai ei, sau cârpind seara 
ciorapii, dar jupâniţele Krzepecki făceau la fel, aşa că nu 
putea fi vorba de dorinţa de a o umili pe orfană cu o 
muncă potrivită pentru slujitoare. Jupâniţele erau uneori 
muşcătoare şi usturătoare ca nişte urzici, însă jupân 
Serafin înţelese că aşa era firea lor. De multe ori, nu se 
puteau stăpâni să-l necăjească până şi pe fratele lor, 
deşi se temeau atât de mult de el, încât era destul să 
privească la vreuna, ca aceasta să ascundă acul scos pe 
jumătate. Şi Marcjan se arăta îndatoritor faţă de 
jupâniţă Sieniiska, fără s-o stingherească, iar după 
plecarea bătrânului Krzepecki şi a Teciei, deveni şi mai 
binevoitor. 

Plecarea lor nu fu pe placul lui jupân Cyprianowicz, 
cu toate că înţelegea că bătrânul, pe care aproape că 
nu-l mai ţineau picioarele, nu putea fi lipsit de îngrijirea 
unei mâini de femeie. In plus, acum când avea două 
gospodării de întreţinut, familia Krzepecki trebuia să se 
despartă în două. Jupân Serafin ar fi preferai totuşi ca 
tocmai Tecia să rămână lângă orfană, dar o dată, când 
pomeni de vârsta potrivită a celor două fete, surorile 
mai mari se arătară cum nu se poate mai contrariate. 

—Jupâniţă Sienińska, zise Joanna, a lăsat să se vadă 
că nu prea ţine seama de vârstă, dovadă unchiul răposat 
şi jupâneasa Winnicka, aşa că nici noi nu suntem prea 
mari pentru ea. 

— Noi suntem mai mari ca ea, iar lecia este mai 
mică, adăugă cealaltă, aşa că nu ştii cum e mai bine. La 
urma urmei, treaba noastră cum ne descurcăm cu 

gospodăria. 

Marcjan intră şi el în vorbă: 

— Tata preferă să fie slujit de Tecia, la care ţine cel 
mai mult şi nu-i lucru de mirare. Ne-am gândit şi noi s-o 
trimitem şi pe jupâniţă Sieninska cu Tecia, dar ea s-a 
obişnuit aici, unde cred că se simte mai în largul ei. Cât 
despre îngrijire, voi face tot ce-mi stă în putere, ca să nu 
sufere prea mult. 

Spunând acestea, se apropie de jupâniţă târșâindu- 
și picioarele şi vru să-i sărute mâna, dar fata şi-o retrase 
parcă speriată. Jupân Serafin se gândi că nici jupâneasa 
Winnicka nu trebuia să plece din casă, însă păstră 
această remarcă pentru sine, nevrând să se amestece în 
treburile altora. 

Observase, de asemenea nu o dată, că pe faţa 
jupâniţei Sieniiska, alături de tristeţe, stăruia şi teama, 
dar nu fusese prea mirat, pentru că viaţa o încercase din 
greu. Orfană, fără un suflet apropiat şi un acoperiş 
deasupra capului, silită să trăiască din mila unor oameni 
nesuferiţi, cu o faimă proastă, nu putea decât să regrete 
trecutul mai luminos şi să se teamă de prezent. Pe 
deasupra, oricât de greu i-ar fi omului, tot are o 
mângâiere, dacă poate spera într-un viitor mai bun. Ea, 
însă, nu se putea aştepta şi nici nu aştepta nimic. Pentru 
ea, mâine avea să fie la fel ca azi, iar anii ceilalţi - un şir 
neîntrerupt de suferinţe şi viaţă din mila altuia. 

Jupân Serafin discuta adesea despre asta cu preotul 
Woynowski, cu care se întâlnea acum aproape zilnic, 
fiindcă le plăcea la amândoi să vorbească despre flăcăii 
lor. Dar preotul Woynowski înălța doar compătimitor din 
umeri şi lăuda înţelepciunea prelatului Tworkowski, 
fiindcă acesta, vorbind despre testament ca despre o 
sabie a lui Damocles ce ameninţa capetele jupânilor 
Krzepecki, o ferise pe orfană de înjosiri şi mai mari. 

— Ce minte grozavă! glăsuia. Când ţi se pare că l-ai 
prins, tocmai atunci îţi scapă printre degete. Câteodată, 
stau şi mă gândesc dacă nu ne-a ascuns şi nouă 

adevărul, dacă nu cumva are un testament şi-l va arăta 
când te aştepţi mai puţin. 

— Mi-a trecut şi mie prin cap, dar de ce să-l 
ascundă? 

—Nu ştiu, poate pentru a pune la încercare firea 
omului. Mă gândesc că răposatul Pagowski era un om 
foarte prevăzător şi nu pot să cred că n-a lăsat nimic 
scris mai demult. 

După o vreme, însă, gândurile celor doi bătrâni se 
îndreptară în altă parte, deoarece sosiră, mai exact 

eniră pe jos de la Radom, fraţii Bukojemski. Işi făcură 
apariţia într-o seară, cu sabia la şold, într-adevăr, dar cu 
contăşele ferfeniţă, cizmele rupte şi feţele atât de 
îndurerate, încât dacă jupân Serafin nu i-ar fi aşteptat 
mai de mult, s-ar fi speriat cumplit, gândind că-i 
aduceau vestea morţii feciorului. 

Şi unde nu se porniră să-i îmbrăţişeze genunchii şi 
să-i sărute mâinile... iar el, privind la veşmintele lo 
ponosite, mai că se lovi peste pulpana hainei de catifea 
în care era îmbrăcat şi exclamă: 

— Mi-a scris Stach că e vai de voi, dar fie-vă frică de 
Dumnezeu! 

—Am păcătuit, binefăcătorule! răspunse Marek, 
bătându-se cu pumnii în piept. 

Ceilalţi îi urmară pilda, repetând: 

— Am păcătuit, am păcătuit, am păcătuit! 

— Spuneti-mi ce face Stach? Mi-a scris că v-a scăpat 
din nevoie. Ce s-a mai întâmplat? 

— Stach e sănătos, binefăcătorule, şi împreună cu 

aczewski strălucesc ca două stele... 

—Slavă Domnului, slavă Domnului! Mulţămesc 
pentru vestea bună. Scrisoare n-aveţi? 

—A scris, dar nu ne-a dat-o nouă, ca să nu se 
piardă. 

— Vā e foame? Aveţi teamă de Dumnezeu! Arătaţi ca 
nişte stafii. 

—Nu ne e foame, pentru că ne-au ospeţit toţi 

şleahticii, dar suntem tare nenorociţi. 

— Staţi jos. Beţi ceva cald, dar până va fi gata 
fiertura, spuneţi-mi ce-aţi păţit? Pe unde aţi umblat? 

— Am fost la Varşovia, răspunse Mateusz, dar e un 
oraş scârbos. 

— De ce, mă rog? 

— Pentru că pe acolo mişună barbugiii şi beţivii, iar 
pe uliţa Lungă şi în Oraşul Vechi, atârnă şomoioage de 
paie la tot pasul!. 

— Ei şi? 

—Un netrebnic l-a îndemnat pe Łukasz să joace 
barbut cu el. Mai bine-l trăgeau păgânii în ţeapă înainte! 

— Şi l-a lăsat fără parale? 

— Mai întâi, a câştigat banii lui Łukasz, apoi pe ai 
noştri. Ne-a apucat deznădejdea şi am vrut să ne luăm 
banii înapoi, dar el a mai câştigat şi un cal cu şaua şi 
pistoalele în coburi... Am crezut că Łukasz îşi va 
împlânta cuțitul în inimă... Ce puteam să facem? Cum să 
nu-l mângâi pe fratele tău? Aşa că am vândut încă un 
cal, ca Łukasz să nu meargă singur pe jos. 

— Acum pricep ce s-a întâmplat. 

— Adevărat, binefăcătorule... Când ne-am trezit din 
mahmureală, supărarea a fost şi mai mare, ne lipseau 
doi cai, deci nevoia de alinare a fost şi mai mare... 

— Şi v-aţi tot alinat aşa până la al patrulea cal... 

—Până la al patrulea. Am păcătuit, am păcătuit! 
repetară din nou fraţii cu umilinţă. 

—Şi cu asta aţi terminat? întrebă jupân 
Cyprianowicz. 

—Da' de unde, părinte şi binefăcătorule! Ne-am 
întâlnit cu barbugiul, un oarecare Poradzki, care a 
început să-şi bată joc de noi. „Aşa sânt tunşi nătăfleţii, 
zice, dar pentru că voi sunteţi flăcăi zdraveni, vă iau ca 
slujitori, căci tocmai vreau să mă înrolez”. Łukasz s-a 
pornit pe plâns, fiindcă tâlharul ne lua în râs, şi l-a lovit 
cu sabia peste bot; s-a prăbuşit! Prietenii lui i-au sărit în 

1? Somoiogul de paie indica locul unde se vindea băutură. 

ajutor, noi ne-am alăturat lui Łukasz şi încăierarea a fost 
gata. Au venit, însă, străjerii mareşalului şi s-au pus pe 
noi! Abia atunci ceilalţi au început să strige: „Domniile 
voastre, aici se încalcă libertatea şi Republica este 
nedreptăţită, hai să ne împăcăm!” Aşa s-a şi întâmplat, 
şi Dumnezeu a fost de partea noastră, fiindcă am tăiat 
într-o clipită opt dintre străjeri, din care trei au murit, 
iar ceilalţi cinci au luat-o la sănătoasa... 

Jupân Cyprianowicz îşi luă capul în mâini, iar Marek 
continuă: 

—Da, acum ştiu. Dumnezeu a văzut că suntem 
nevinovaţi... până când oamenii au început să tipe că în 
preajma regelui asta însemna puşcăria sau pierderea 
capului şi ne-am speriat, dând bir cu fugiţii. Au vrut să 
ne prindă, dar când l-am trăsnit pe unul în creştet, pe 
altul în grumaz, am izbutit să scăpăm. Stanistaw ne-a 
ajutat, oferindu-ne caii slujitorilor, dar şi aşa abia am 
scăpat cu viaţă, fiindcă ne-au urmărit până la Sekocin şi 
dacă fugarii n-ar fi fost destul de buni, o băgam pe 
mânecă. Noroc că la Varşovia nu ne cunoaşte nimeni, 
aşa că nu vor putea să ne trimită în judecată. 

Urmă un răstimp mai lung de tăcere, apoi jupân 
Serafin întrebă: 

— Şi caii de la Stanistaw unde sunt? 

Cei patru fraţi repetară pentru a treia oară: 

— Am păcătuit, binefăcătorule, am păcătuit!... 

Cyprianowicz porni să se preumble cu paşi mari 
prin încăpere. 

— Acum înţeleg de ce nu mi-aţi adus scrisoarea de 
la Stach, cugetă cu voce tare. El mi-a scris că aţi trecut 
prin multe întâmplări cu primejdie şi mi-a anunţat 
venirea voastră în ideea că veţi avea nevoie de bani 
pentru cai şi harnaşamente, dar nu putea să prevadă 
cum se va sfârşi. 

— Aşa este, binefăcătorule, răspunse Jan. 

Între timp, se aduse vinul fiert şi fraţii nu se lăsară 
poftiţi de două ori, întrucât erau osteniţi de drum. li 

neliniştea totuşi tăcerea stăpânului casei, care se plimbă 
prin odaie cu chipul întristat şi aspru. lată de ce Marek 
reluă: 

— Domnia ta, binefăcătorule, întrebi de caii lui 
Stanisław. Doi au început să şchiopăteze înainte de a 
ajunge la Grojec, căci am gonit întruna şi pe timp de 
vifor. l-am vândut pe te miri-ce chirigiilor ovrei, pentru 
că şi aşa nu mai erau de nici un folos şi n-aveam nici un 
şiling în pungă, fiindcă Stanistaw n-a mai avut vreme să 
ne împrumute din pricină că am fugit. Ne-am întărit cât 
de cât cu un păhărel şi am purces mai departe câte doi 
pe un cal. Domnia ta înţelegi cum stau lucrurile! Dacă se 
arăta vreun şleahtic din partea opusă, îşi punea 
numaidecât mâinile în şolduri: „la te uită, zicea, 
şleahticii ăştia vin tocmai de la Ierusalim!” Din această 
cauză, eram în stare de orice. De aci certuri 
neîntrerupte şi încăierări. Până la Biatobrzegi, unde am 
vândut şi ultimele două gloabe, ca să avem linişte; dacă 
se mira cineva că mergem pe jos, îi răspundeam că aşa 
am jurat lui Dumnezeu... Acum, domnia ta, iartă-ne ca 
un părinte, pentru că oameni mai nenorociţi ca noi nu 
există pe lume. 

— Adevărat, adevărat! îi ţinură isonul Łukasz şi 
Marek. 

lar cel mai vârstnic, Jan, înduioşat de amintirile 
nenorocirilor îndurate şi de vin, ridică braţele şi strigă: 

— Suntem orfanii lui Dumnezeu! ce ne-a mai rămas 
pe lume? 

— Nimic, afară de dragostea de frate, răspunse 
Mateusz. 

Şi începură să se îmbrăţişeze, vărsând în acelaşi 
timp lacrimi din belşug, apoi se apropiară cu toţii de 
jupân Serafin. 

Marek îi îmbrăţişă genunchii cel dintâi: 

— Părinte şi binefăcător al nostru, nu fii supărat pe 
noi! mai împrumută-ne încă o dată să ne putem înrola şi 
cu ajutorul Celui de sus îţi vom înapoia totul din prada 

de luptă. Dacă nu vrei să ne împrumuţi şi aşa-i bine, 
numai nu te supăra pe noi şi iartă-ne! lartă-ne pentru 
prietenia pe care o avem pentru Stach; mărturisim ca la 
spovedanie că dacă cineva ar ridica fie şi un deget 
asupra lui, l-am face bucățele cu săbiile! Drept e, 
fraţilor? Cu săbiile... 

— Aduceţi-l aici pe netrebnic! strigară Jan, Mateusz 
şi Lukasz. 

Jupân Cyprianowicz se opri înaintea lor, îşi duse 
mâna la frunte şi cuvântă astfel: 

— Sunt supărat, de bună seamă, dar mai mult trist 
decât supărat. Când mă gândesc că, asemenea vouă, 
sânt destui în această Republică, mi se strânge inima şi 
mă întreb în sufletul meu: având astfel de copii, va izbuti 
mama noastră să ţină piept tuturor năvălirilor ce o 
ameninţă? Voi mă rugaţi să vă iert, dar pe viul 
Dumnezeu, nu este vorba de mine şi de caii mei, ci de 
ceva de o mie de ori mai însemnat, de binele obştesc şi 
de viitorul Republicii, dar pentru că voi nu pricepeţi asta 
şi nici nu v-a trecut prin minte că sânt prea mulţi ca voi, 
cu atât mai grea e jalea, cu atât mai dureroasă grija, cu 
atât mai mare deznădejdea mea şi a fiecărui fiu vrednic 
al ţării. 

— O, Doamne, binefăcătorule, prin ce am păcătuit 
noi împotriva ţării? 

— Prin ce? Prin fărădelegi, samavolnicie, deşănţare 
şi beţie... Ehei, oamenii iau prea uşor asemenea lucruri 
la noi şi nu ştiu cum se lărgeşte această molimă, nu ştiu 
cum crapă zidurile acestei clădiri minunate şi tavanul 
ameninţă să se prăbuşească peste capetele noastre. 
Războiul stă să înceapă şi nu se ştie dacă păgânul nu-şi 
va îndrepta puterea asupra noastră, iar voi, oştenii 
creştinătăţii, ce faceţi? Trâmbiţele cheamă la luptă, în 
timp ce voi nu vă gândiţi decât la vin şi samavolnicii. 
Tăiaţi cu inima uşoară pe străjerii legii ce apără cât de 
cât rânduiala. Cine a hotărât această lege? Şleabhticii! Şi 
cine o încalcă? Şleahticii! Cum va lupta pe câmpul de 

glorie această ţară, acest antemurale Christianitas!, de 
vreme ce beţivanii, samavolnicii şi scandalagiii au luat 
locul oștenilor?... 

Jupân Serafin se întrerupse, apăsându-şi fruntea cu 
palma, şi începu să se plimbe cu paşi mari prin încăpere, 
iar ei se uitau unii la alţii, uimiţi şi descumpăniţi, fiindcă 
nu se aşteptaseră nicidecum să audă asemenea cuvinte 
din gura lui. 

Bătrânul oftă şi îşi urmă vorba: 

— Aţi fost chemaţi împotriva păgânilor şi aţi vărsat 
sânge creştinesc, aţi fost chemaţi să apăraţi ţara, iar voi 
v-aţi purtat ca nişte vrăjmaşi, pentru că e limpede că o 
fortăreață este cu atât mai slabă, cu cât neorânduiala 
din ea e mai mare... Din fericire, mai există şi copii 
vrednici ai acestei mame, dar pentru că şi cei ca voi sânt 
cu miile, cum spuneam, pentru că aici nu domneşte 
libertatea, ci  samavolnicia, nu disciplina, ci 
neascultarea, nu deprinderile aspre, ci destrăbălarea, 
nu dragostea de ţară, ci interesul particular, pentru că 
adunările seimului se întrerup, visteria se goleşte, 
răzvrătirile cresc şi războaiele civile, asemenea unor cai 
dezlănţuiţi, calcă în picioare toată ţara, pentru că soarta 
ei este hotărâtă de capete ametite de băutură, supuşii 
sânt oprimaţi şi nelegiuirea s-a încuibat de sus până jos, 
inima mea sângerează şi mă tem de înfrângere şi de 
mânia cerului... 

— Pe viul Dumnezeu! Nu ne mai rămâne decât să ne 
punem ştreangul de gât? exclamă Łukasz. 

Jupân Cyprianowicz mai măsură de câteva ori odaia 
cu paşi rari şi vorbi mai departe, de astă dată, însă, 
parcă mai mult pentru sine: 

— În toată Republica asta, cât e de lungă şi de lată, 
benchetuiesc cu toţii, iar pe perete, mâna nevăzută 
scrie: „Mane... Tekel... Fares!*?. Vinul curge, ca şi 
sângele şi lacrimile. Nu sânt singurul care vede 


1 Bastion al creştinătăţii (Ib. lat.). 
> Numărat, cântărit, împărţit! (Biblia, Cartea lui Daniel, V-25). 
211 


nenorocirea şi o prevesteşte, dar zadarnic aşezi 
lumânarea în faţa orbului sau îi cânţi surdului... 

Tăceau cu toţii. Fraţii priveau în continuare când 
unii la alţii, când la jupân Serafin, zăpăciţi de-a binelea. 
In sfârşit, Łukasz şopti: 

— Să crăp dacă mai pricep ceva. 

— Şi eu! 

— Şi eu! 

— Pentru că ne-am cherchelit de câteva ori... 

— Taci, nu mai pomeni de... 

— Să mergem acasă!... 

— Haidem! 

— Cu plecăciune, binefăcătorule! rosti Marek, ieşind 
în faţă şi ploconindu-se până la pământ înaintea lui 
jupân Serafin. 

— Unde vă duceţi? 

— La casa pădurarului. O să ne ajute Dumnezeu... 

— Şi eu o să vă ajut, răspunse jupân Cyprianowicz. 
Mi s-a umplut inima de jale, aşa că a trebuit să mă 
răcoresc. Domniile voastre duceţi-vă sus şi vă odihniţi; o 
să aflaţi mai târziu ce am hotărât. 

Un ceas după aceea, porunci să se înhame şi plecă 
la preotul Woynowski. 

Acesta se necăji şi el destul de mult din cauza 
isprăvilor celor patru fraţi, dar câteodată nu-şi mai 
putea stăpâni râsul, deoarece slujind ani îndelungaţi în 
oştire, îşi aducea aminte tot felul de păţanii, care i se 
întâmplaseră lui sau celorlalţi tovarăşi de arme. Cu 
toate acestea, nu-i putea ierta pentru că îşi vânduseră 
caii. 


— Oşteanul îşi face adesea de cap, se înfurie, dar ei 
au întrecut măsura; când un şleahtic rămâne fără cal, 
trădează  îndatorirea de oştean. Am să le spun 
găliganilor Bukojemski că m-aş fi bucurat dacă judecata 
mareşalului i-ar fi scurtat de capete. Nu încape îndoială 
că ar fi fost o pildă bună pentru toţi samavolnicii, dar 
află, domnia ta, că mi-ar fi părut rău de ei; tuspatru sânt 

ca nişte zdrahoni. La asta mă pricep din vremurile de 
odinioară şi ştiu de la început cine şi cât cântăreşte. In 
ce-i priveşte pe jupânii Bukojemski, nu le va fi prea bine 
păgânilor care se vor încleşta piept la piept cu ei. 
Domnia ta ce ai de gând să faci? 

— Sigur că n-o să-i las fără ajutor, dar socotesc că 
dacă-i trimit singuri, s-ar putea întâmpla ca tărăşenia să 
se repete... 

— Adevărat! consimţi preotul. 

— De aceea, m-am gândit să plec şi eu cu ei şi să-i 
las în seama unui rotmistru!. O dată intraţi în steag şi în 
cătuşele disciplinei, nu vor mai putea să-şi îngăduie 
asemenea blestemâţii. 

— Aşa-i, ideea e cum nu se poate mai bună. Domnia 
ta trebuie să-i însoţeşti până la Cracovia, căci acolo se 
adună steagurile. Poate că am să mă călătoresc şi eu cu 
acest prilej, ca să ne vedem flăcăii şi pe urmă să ne 
întoarcem cu inima bună. 

Jupân Cyprianowicz prinse a zâmbi şi spuse: 

— O să te întorci numai domnia ta. 

— Păi de ce? 

— Pentru că mă voi înrola şi eu... 

— Domnia ta vrei să mai slujeşti în oştire? se cruci 
preotul Woynowski. 

— Şi da, şi nu, pentru că una e să te înrolezi într-un 
steag şi să-ţi faci meserie din asta şi cu totul alta să iei 
parte la o singură campanie. Am îmbătrânit, e adevărat, 
dar şi cei mai bătrâni ca mine s-au înfăţişat la oaste la 
auzul trâmbiţei lui Marte?. Mi-am trimis singurul fiu, şi 
asta e adevărat, dar pentru ţară nimic nu e prea mult. 
La fel au gândit şi părinţii mei, şi maica noastră i-a 
răsplătit cu cea mai mare cinste de care era în stare. 
Aşadar, ei i se cuvine să-i oferim şi ultima para, ultima 
picătură de sânge! lar de-o fi să pier, gândeşte-te şi 


1 Căpetenia unei roate, căpitan; roată - companie în oştirea 
medievală. 
? Zeul războiului în mitologia latină. 

domnia ta ce moarte mai frumoasă mi-aş putea dori. O 
dată tot trebuie să-mi dau duhul şi nu-i mai plăcut oare 
să mor pe câmpul de glorie, alături de fiul meu, decât în 
pat, şi de sabie sau glonţ, decât de boală, şi pe deasupra 
împotriva păgânilor pentru credinţă şi ţară!... 

Jupân Cyprianowicz fu mişcat de propriile cuvinte şi 
desfăcându-şi mâinile, se porni să repete: „Dă, Doamne! 
dă, Doamne!” iar preotul Woynowski îl luă în braţe şi-l 
lăudă: 

—Să dea Dumnezeu ca tot mai mulţi şleahtici din 
Republică să fie ca domnia ta, întrucât dacă la fel de 
vrednici sânt puţini, şi mai vrednici nu mai există. Sigur 
că pentru un şleahtic e mai bine să moară în luptă, decât 
cu capul pe căpătâi şi odinioară aşa gândeam toţi, dar 
acum au venit timpuri mai rele. Ţara şi credinţa sânt un 
altar uriaş, iar bobul nu-i decât un bob de smirnă 
predestinat să ardă spre slava altarului... Ce să mai 
vorbim, acum sânt alte timpuri... Ai mai fost şi în alte 
războaie, nu-i aşa? 

Jupân Serafin îşi pipăi pieptul. 

— Am aici câteva semne de sabie şi glonţ din anii de 
demult. 

— Mi-ar place şi mie să alerg steagurile, în loc să 
ascult păcatele  femeilor!... Nu sânt puţine care 
trăncănesc vrute şi nevrute, ca şi când ar veni să-şi 
scuture  păduchii la confesional Bărbații, când 
păcătuiesc, cel puţin au ceva de mărturisit... şi oştenii 
cu atât mai mult. După ce am îmbrăcat sutana de 
capelan, am slujit ca duhovnic în steagul lui jupân 
Modliszewski... îmi aduc aminte cu plăcere... între două 
spovedanii, mai ridicam uneori puşca la ochi sau se 
întâmpla de scoteam şi sabia... Hm, o să fie mare nevoie 
de preoţi. Aş vrea şi eu să plec, dar parohia-i mare, 
treabă până peste cap, vicarul cam bicisnic, iar cel mai 
mult mă sâcâie o veche împuşcătură, ce nu-mi îngăduie 
să stau pe cal mai mult de un ceas. 

— Aş fi fericit să am un astfel de tovarăş, răspunse 

jupân Serafin, dar îmi dau seama că şi fără împuşcătura 
aceea domnia ta n-ai putea părăsi parohia. 

—E, o să mai vedem... O să încalec câteva zile la 
rând pe o mârţoagă şi am să încerc cât pot să stau în şa. 
Poate că m-am vindecat. Dar la domnia ta cine va 
rămâne să aibă grijă de gospodărie? 

—Am un pădurar, un om simplu, dar destoinic, 
aproape un sfânt... 

— Aha, cel pe care-l urmează fiarele pădurii. Alţii zic 
că e vrăjitor, dar domnia ta ştii mai bine. A îmbătrânit, 
însă, şi e cam bolnav. 

—Am de gând să-l primesc în slujbă şi pe 
Wilczopolski; trudea mai înainte la Pągowski. Îl ţii 
minte, nu? Un şleahtic tânăr, fără un picior, dar om în 
putere şi îndrăzneţ. Acum două zile, a venit şi mi-a 
propus să-l iau la mine, astăzi mă voi înţelege 
neîndoielnic cu el. Pągowski nu prea ţinea la el, 
deoarece flăcăul nu-l prea lăsa să se amestece în treaba 
lui, dar îi lăuda credinţa şi îndemânarea. 

— Ce se mai aude pe la Betczaczka? 

—E destul de mult de când n-am mai fost acolo. 
Fireşte, Wilczopolski nu-i laudă pe jupânii Krzepecki, 
dar n-am avut timp să mă interesez în amănunt 

— O să mă duc şi eu mâine, deşi ei nu se arată prea 
bucuroşi când mă văd, iar după aceea o să trec pe la 
domnia ta să-i urechez pe fraţii Bukojemski. Am să le 
spun să vină la spovedanie şi drept pocăință, o să le 
poruncesc să-şi tăbăcească spinarea. Să-şi dea unul 
altuia câte cincizeci de harapnice, o să le prindă bine. 

— Fără îndoială, acum, însă, trebuie să te părăsesc, 
părinte; din cauza lui Wilczopolski. 

Jupân Cyprianowicz îşi strânse cureaua de la sabie, 
ca să nu-l împiedice când avea să urce în şaretă, şi după 
o clipă, se afla în drum spre Jedlinka, chibzuind la 
viitoarea campanie şi zâmbind la gândul că va lupta 
scară lângă scară cu feciorul împotriva păgânilor. 
Trecând de Belczaczka, văzu doi cai de povară şi o 

cu lucruri, în care se găsea 


Îl rugă să urce alături de el şi-l întrebă: 

— Ai plecat de la Betczaczka? 

Wilczopolski arătă spre lucruri şi vrând să-l 
convingă că deşi îşi căuta o slujbă, nu era totuşi un om 
de jos, răspunse: 

— Intocmai, domnia ta, omnia mea mecum porto!. 

— De ce te-ai grăbit? 

—Nu m-am grăbit, dar am făcut-o de nevoie; de 
aceea, accept cu bucurie orice condiţii şi în caz că vei 
pleca, voi avea grijă de casa şi averea domniei tale cu 
credinţă. 

Lui jupân Serafin îi plăcură răspunsul şi faţa 
hotărâtă şi cutezătoare a flăcăului, astfel că după un 
răstimp de gândire, îl preveni: 

—Nu mă îndoiesc de credinţa domniei tale, fiindcă 
ştiu că eşti şleahtic, mă tem doar de lipsa de experienţă 
şi de prevedere. La Jedlinka, trebuie să stai şi să veghezi 
ziua şi noaptea; aşezarea e aproape în mijlocul pădurii, 
iar prin împrejurimi mişună tâlharii care atacă uneori şi 
conacele. 

—Nu doresc ca Jedlinka să fie călcată de hoţi, da 
pentru mine ar fi bine, căci aş putea să-ţi dovedesc 
domniei tale că sânt cu luare aminte şi tragerea de 
inimă nu-mi lipseşte... 

—Ce-i drept, aşa şi arăţi, îl linişti jupân 
Cyprianowicz. 

Şi tăcu, iar după o clipă, începu iarăşi vorba: 

— Mai e un lucru însemnat, asupra căruia vreau să 
te previn. Jupân Pagowski se află la judecata lui 
Dumnezeu şi de mortuis nihil nisi bene”, dar se ştie că a 
fost aspru cu supuşii. L-a dojenit şi preotul Woynowski, 
lucru pentru care s-au şi certat. La Betczaczka, ţăranul a 
năduşit din belşug, iar pedepsele au fost aspre şi 


1 Tot avutul meu îl duc cu mine (lb. lat). 
2 Despre morţi numai bine (Ib. lat). 

judecata scurtă. Să spunem adevărul; au fost asupriţi şi 
de boier, şi de slujbaşii obişnuiţi să-i urmeze pilda. De 
aceea, îţi şi spun că la mine nu-i aşa. Ascultare şi 
pedepse trebuie să fie, dar părinteşti, fiindcă eu 
socotesc că asprimea fără margini e un păcat greu 
împotriva lui Dumnezeu şi a ţării. Bagă-ţi bine în cap că 
ţăranul nu e caş şi nu trebuie să-l storci prea tare. Eu nu 
trăiesc din lacrimile oamenilor, şi nu uit că înaintea lui 
Dumnezeu suntem cu toţii de-o seamă. 

Urmă o clipă de tăcere, după care Wilczopolski îi 
luă mâna lui jupân Serafin şi o duse la gură. 

Bătrânul se bucură: 

— Văd că mă înţelegi. 

— Întocmai, domnia ta, răspunse tânărul. Cel puţin 
de o sută de ori am vrut să-i spun în faţă lui jupân 
Pągowski să-şi caute alt vechil, cel puţin de o sută de ori 
am vrut să-mi părăsesc slujba, dar ce să fac, dacă n-am 


de ce, mă rog? De lucru, se găseşte 


Wilczopolski se zăpăci şi începu să se bâlbâie. 

— Nu... s-a ivit prilejul... n-am putut... am amânat de 
pe o zi pe alta. Şi pe urmă... asuprirea era şi nu era... 

— Cum aşa? 

—E adevărat că oamenii trudeau prea mult, fiindcă 
n-aveau ce face, dar în ceea ce priveşte pedepsele, 
bătaia oamenilor... într-un cuvânt, vergile erau înlocuite 
cu legături de paie. 

— Cine să se fi arătat atât de milostiv, domnia ta? 

— Nu, dar am preferat să ascult de un înger, nu de 
diavol. 

— Bine, dar din voinţa cui? 

— A jupâniţei Sieninska. 

— Aha!... Aşa era ea? 

— Ca un înger. Se temea şi ea de răposat, care abia 
în ultimii ani începuse să nu-i mai iasă din cuvânt. 

ineau cu toţii la ea şi fiecare, prefera să îndure mânia 

stăpânului, decât să nu-i asculte rugăminţile ei. 

— Dumnezeu s-o binecuvânteze! Eraţi deci cu toţii 
înţeleşi împotriva lui Pągowski? 

— Chiar aşa, domnia ta. 

— Şi nu v-aţi dat de gol niciodată? 

— Ba da, o dată, dar n-am trădat-o pe jupâniţă. M-a 
bătut răposatul în persoană, întrucât i-am spus că dacă 
o va face altcineva şi nu-mi va pune o pătură dedesubt, 
ca unui şleahtic, voi da foc conacului, iar pe el îl voi 
împuşca. Şi m-aş fi ţinut de cuvânt, chiar dacă după 
aceea ar fi trebuit să fug la tâlharii din pădure! 

— lată de ce-mi placi, îl lăudă jupân Serafin. 

Iar Wilczopolski continuă: 

— Câteodată, o duceam destul de greu cu jupân 
Pągowski, dar în casă exista un heruvim al lui 
Dumnezeu, de aceea, am rămas de fiecare dată, deşi mă 
gândeam mereu să plec. Tot aşa s-a întâmplat şi mai 
târziu, când jupâniţă a crescut şi răposatul a început s-o 
asculte în toate. Uneori ştia şi el că ea poruncea să-i 
ajute pe cei nevoiaşi cu grâu din hambar, să înlocuiască 
vergile cu legături de paie, să le ierte câte o zi de 
muncă, şi se prefăcea că nu vede. În cele din urmă, 
ajunsese să-i fie atât de ruşine de ea, încât nu mai era 
nevoie să facă nimic pe ascuns. A fost o adevărată 
ocrotitoare a oamenilor, aşa că s-o binecuvânteze 
Dumnezeu şi s-o scape cum ai spus şi domnia ta. 

—Cum adică, s-o scape? întrebă jupân 
Cyprianowicz. 

— E, acum o duce mult mai rău ca înainte. 

— 'Teme-te de Dumnezeu! Ce s-a întâmplat? 

—Jupâniţele sânt ca nişte scorpii, iar tânărul 
Krzepecki chipurile se stăpâneşte, dar eu ştiu de ce; să 
se păzească să nu capete un glonţ în scăfârlie. 

Se lăsase noaptea, dar se vedea foarte bine, 
deoarece pe cer urcase luna plină şi în lumina ei, jupân 
Cyprianowicz văzu că ochii tânărului econom scânteiau 
ca pupilele lupilor. 

— Ce mai ştii despre asta? îl iscodi cu interes. 

— Ştiu că pe mine m-a alungat nu numai din cauza 
mândriei mele, ci şi pentru că vedeam şi ascultam cu 
atenţie ce se vorbea prin casă... Am plecat, că n-am avut 
încotro, dar până la Betczaczka nu e prea departe şi în 
caz de ceva... 

Aici tăcu şi pe drum se mai auzea doar fâșâitul 
pinilor mişcaţi de adierile nopţii. 


CAPITOLUL XXII 


La Belczaczka, jupâniţa nu numai că o ducea rău, ci 
din ce în ce mai rău. Trecuse multă vreme de când 
bătrânul Pagowski, văzând că Marcjan Krzepecki se uită 
la copiliţa încă necoaptă cu priviri de tap, îl alungase de 
la conac. El o mai văzuse, însă, şi după aceea la biserică, 
iar câteodată şi pe la vecini, şi de fiecare dată 
frumuseţea ei naturală îi stârnise poftele. Acum, când 
locuiau sub acelaşi acoperiş, o vedea zilnic şi o îndrăgise 
în felul lui; o iubea cu o dragoste neînfrânată, animalică, 
singura de care era în stare. Interveniseră unele 
schimbări şi în planul lui. La început, intenţiona să se 
însoare cu fata, după ce avea s-o ruşineze, numai în 
cazul în care s-ar fi găsit un testament în favoarea ei. 

Acum era gata s-o conducă în faţa altarului cu orice 
preţ, numai s-o dobândească şi s-o păstreze pentru 
totdeauna. Judecata sănătoasă care, supusă de poftă, 
intră în cârdăşie cu ea, îi spunea că o jupâniţă din 
neamul Sieniński, fie şi fără avere, reprezintă o partidă 
grozavă. Dar chiar dacă judecata s-ar fi arătat împotrivă, 
Marcjan n-ar fi ascultat-o, deoarece cu fiecare zi ce 
trecea, i se spulbera tot mai mult stăpânirea de sine. Se 
pierdea, înnebunea şi dacă până atunci se înfrânase şi 
nu folosise forţa, asta se întâmplase numai din pricini 
pentru care până şi cea mai înflăcărată poftă vrea şi 
doreşte apropierea de bună voie şi se desfată la gândul 
dragostei împărtăşite, văzând în ea cea mai mare 
plăcere şi amăgindu-se chiar atunci când nu are nici un 
temei. Aşa se amăgea Krzepecki şi se bucura, gândindu- 
se la clipa fericită când jupâniţa îi va cădea singură în 
braţe cu obrazul învăpăiat. 

Cu toate acestea, se temea să pună dintr-o dată 
totul pe o singură carte, ca să nu piardă. Când se 
întreba ce avea să urmeze după aceea, îl cuprindea frica 
de el însuşi şi de primejdia ce l-ar fi ameninţat, deoarece 
legile care apăreau virtutea fecioarei în Republică erau 
foarte aspre şi oricând sute de săbii de şleahtici ar fi 
sărit în ajutorul ei. In acelaşi timp, însă, simţea că va 
veni o vreme când nu va mai ţine cont de nimic, dar 
pentru că în sufletu-i sălbatic şi neînfricat sălăşluiau 
dorinţa de luptă şi foamea de primejdii, îl ademenea 
gândul la mulţimea de şleahtici asediind Betczaczka, la 
aura incendiului deasupra capului şi la călăul în 
veşminte roşii stând cu toporul în mână acolo, undeva, 
în ceţurile unui oraş îndepărtat. 

Astfel poftele, teama şi dorinţa de luptă se înfruntau 
în sufletul lui asemenea viforelor. Deocamdată, vrând să 
deschidă drumul acestei furtuni lăuntrice şi să 
potolească furia sângelui înfierbântat, îşi făcea de cap şi 
se destrăbăla prin cârciumile din sate, îmblânzea caii, 
căuta gâlceavă oamenilor şi se îmbăta de moarte prin 

toate hanurile din Jedlnia, Radom şi Przytyk. Îşi adunase 
o ceată de încurcă-lume, care nu plecaseră la oaste din 
cauza faimei prea deocheate sau a sărăciei, şi le plătea 
băutura la toţi, purtându-se cu ei după bunul plac. 
Proceda astfel, gândindu-se că asemenea tovarăşi 
puteau să-i fie de folos în viitor. Cu toate acestea, nu 
lăsa pe nimeni să se apropie prea mult de el şi nu 
pronunţa niciodată numele fetei în faţa lor, iar când o 
dată, un oarecare Wysz din nu se ştie care Wyszków 
adusese vorba de jupâniţă într-un mod grosolan şi 
scârbos, îl lovise cu sabia peste gură şi-l umpluse de 
sânge. 

De obicei, se întorcea acasă în vărsatul zorilor, 
gonind ca un smintit, căci astfel îi trecea mahmureala. 
Se prăbuşea îmbrăcat pe pielea de cal, aşternută pe pat, 
şi se cufunda într-un somn de piatră; dormea câteva 
ceasuri, iar după ce se trezea şi se gătea în cele mai 
frumoase veşminte, cobora la femei şi se străduia să-i 
placă jupâniţei; nu-şi mai lua ochii de la ea şi plimbându- 
şi privirile pe toată făptura fetei, îşi ațâţa poftele. Nu o 
dată, când rămâneau singuri, îşi ţuguia buzele, braţele 
mult prea lungi îi tremurau de parcă nu se mai puteau 
împotrivi dorinţei de a o îmbrăţişa, glasul îi devenea 
înăbuşit, cuvintele tulburi, îndrăzneţe şi cu două 
înţelesuri, în care se împleteau cu schimbul lauda şi 
ameninţarea abia stăpânită. 

Jupâniţă Sienińska se temea de el ca de un lup sau 
urs îmblânzit şi îşi ascundea cu greutate scârba ce-i 
umplea inima la vedea lui. Căci cu toate culorile de 
papagal ale  veşmintelor, cu toate bijuteriile 
strălucitoare de la gât şi baltagul împodobit din mână, 
arăta tot mai rău şi mai respingător. Nopțile nedormite, 
desfrâul, beţia şi poftele nestăvilite ale trupului îşi 
întipăriseră amprenta pe el, slăbise, umerii îi căzuseră, 
braţele-i lungi devenind şi mai lungi, astfel că degetele îi 
ajungeau până mai jos de genunchi. Trunchiul uriaş 
semăna cu o tulpină noduroasă, iar picioarele scurte şi 

strâmbe se îndoiseră şi mai mult din cauza galopului 
nebunesc. Pielea de pe faţă căpătase o paloare verzuie, 
şi obrajii căzuţi făceau ca ochii holbaţi şi buzele să iasă 
şi mai mult în relief. Mai ales în momentele când râdea, 
devenea de-a dreptul înspăimântător, deoarece în 
pupilele învăpăiate de râs luceau răutatea neînfrânată şi 
ameninţarea. 

Simţământul propriei nenorociri, dorul neostoit şi 
nefericirea aşternuseră pe chipul jupâniţei Sieniiska o 
gravitate necunoscută mai demult, care-i impunea lui 
Krzepecki. Cândva era o copiliţă ce turuia toată ziua ca 
o moară neferecată, acum, însă, învățase să tacă şi ochii 
priveau cu anume statornicie. Prin urmare, cu toate că 
nu o dată se cutremura de frica lui Krzepecki, tăcerea şi 
privirea calmă îl opreau şi atunci el da înapoi, temându- 
se parcă să nu întineze această măreție. I se părea că o 
doreşte cu atât mai mult, cu cât era mai greu accesibilă. 

De altfel, presimţind că o ameninţa o primejdie 
uriaşă din partea lui, iar mai apoi căpătând certitudinea 
că aşa stăteau lucrurile, se străduia să-l evite, să 
rămână cât mai puţin singură cu el, să abată discuţia de 
la ceea ce i-ar fi înlesnit mărturisirea de dragoste, în 
sfârşit, îndrăznind uneori să-i amintească pe faţă că nu 
chiar toţi au părăsit-o în voia sorții, cum părea. 

Evita totuşi să pomenească de Jacek Taczewski, 
înțelegând că după cele întâmplate între ei, el nu mai 
putea s-o apere niciodată. Pe deasupra, ghicea că orice 
cuvânt despre el ar fi aţâţat furia şi răutatea lui 
Marcjan. Observând, însă, că jupânii Krzepecki se feresc 
de preotul Tworkowski şi se uită la el cu teamă ascunsă, 
lăsa adesea să se înţeleagă că se afla în grija lui, 
chipurile în temeiul unei făgăduieli smulse cândva de 
răposatul jupân Pagowski pentru orice eventualitate. La 
rândul lui, prelatul o ajuta de minune în timpul vizitelor 
la Betczaczka, întrucât discutând despre treburile obștii, 
pentru plăcerea lui, vorbea nu prea limpede, cita 
sentinţe latineşti cu două subînţelesuri şi-i sugera lui 

Marcjan tot felul de lucruri pe care acesta putea să le 
interpreteze în orice chip. 

Înainte de toate, însă, jupâniţa le era dragă 
slujitorilor şi satului întreg. Cu toţii îi socoteau pe cei 
doi Krzepecki ca pe nişte oaspeţi nepoftiţi, ea fiind 
adevărata stăpână. De Marcjan se temeau toţi, afară de 
Wilczopolski. După alungarea tânărului  şleahtic, 
fecioara era apărată de dragostea nevăzută a satului şi 
Marcjan înţelegea că frica celorlalţi îşi avea limitele ei, 
iar în afara lor, pentru el începea o primejdie adevărată. 
Intuia, de asemenea, că Wilczopolski, cel cu ochii 
îndrăzneţi nu plecase prea departe şi când jupâniţa avea 
să aibă nevoie de el, nu se va da înapoi de la nimic. 
Aşadar, recunoştea în sinea lui că nu-i chiar aşa de 
părăsită de toţi, cum crezuse la început, şi cum îl 
asigurase cândva pe tatăl său. 

— Cine-i va lua apărarea? Nimeni, îi răspunsese 
bătrânului când acesta îi poruncise să nu uite de 
pedepsele aspre cu care legile Republicii răsplăteau 
atentatul la virtutea de fecioară. 

Acum îşi dădea seama că asemenea oameni s-ar fi 
găsit destui. 

Era deci o dificultate în plus, dar greutăţile şi 
pericolele nu făceau decât să îndârjească şi mai mult o 
fire ca a lui Marcjan. Se mai amăgea că va izbuti totuşi 
s-o câştige, cu toate că în unele momente vedea foarte 
limpede că totul e în zadar şi atunci îşi făcea de cap, 
cum ziceau tovarăşii de petreceri, chefuia straşnic şi de 
n-ar fi fost presimţirea surdă, dar puternică şi de 
neînvins, că dacă ar ridica mâna asupra ei, ar pierde-o 
pentru totdeauna, ar fi lăsat frâu liber animalului din el. 

În asemenea clipe, bea fără măsură şi fără să ţină 
seama de nimic. 

Între timp, la Betlczaczka, viaţa, înăbuşită de otravă 
şi răutate, devenise insuportabilă. Jupâniţele Krzepecki 
o urau pe biata orfană nu numai pentru că era mai 
tânără şi mai frumoasă ca ele, ci şi fiindcă le era dragă 

tuturor, iar Marcjan îi lua apărarea din orice leac, 
uneori chiar fără nici un motiv. In cele din urmă, 
începură să-şi urască fratele cu înverşunare şi văzând că 
jupâniţă Sieniiska nu se plânge niciodată, o făceau să 
sufere cu şi mai multă îndârjire. O dată, Agnieszka o 
arse cu vătraiul chipurile fără să vrea. Aflând de la 
slujitori, Marcjan se duse să-i ceară iertare jupâniţei şi o 
imploră să apeleze întotdeauna la ajutorul lui. În timp ce 
vorbea, începu să-i sărute mâna cu atâta lăcomie şi să se 
apropie atât de mult de ea, încât fata, neputând să-şi 
înăbuşe scârba, fugi cât putu de repede. Atunci tânărul 
se înfurie şi îşi bătu sora atât de rău, că două zile după 
aceea se prefăcu bolnavă. 

Cele două jupâniţe „tomnatice”, cum li se spunea la 
Belczaczka, nu se zgârceau cu vorbele usturătoare, 
înţepăturile şi tot felul de umilinţe la adresa rudei mai 
tinere, răzbunându-se în acest fel pentru tot ce îndurau 
de la fratele lor. Dar, pentru că-l urau şi pe Marcjan, o 
preveneau împotriva lui, bănuind-o totodată că-i 
încurajează poftele, deoarece observaseră că nimic nu 
era în stare s-o rănească adânc şi s-o umilească. 
Conacul devenise, aşadar, un adevărat iad pentru ea şi 
fiecare ceas petrecut cu rudele un chin. Ura pentru 
aceşti oameni, care se duşmăneau între ei, îi otrăvea 
inima. Începu să se gândească la mânăstire, dar nu se 
mărturisi nimănui, deoarece ştia că n-o vor lăsa să 
plece, iar mânia dezlănţuită a lui Marcjan însemna 
pentru ea o primejdie cumplită. Suferinţa şi spaima se 
statorniciseră în sufletul ei, născând o dorinţă 
neîncercată până atunci de a-şi pune capăt zilelor. 
Fiecare zi umplea tot mai mult paharul amărăciunii. O 
dată,  dis-de-dimineaţă, Agnieszka îl surprinse pe 
Marcjan privind prin gaura cheii în odaia orfanei. Ce-i 
drept, se retrase scrâşnind din dinţi şi amenințând-o cu 
pumnul, dar „tomnatica fecioară” îşi chemă sora şi 
amândouă, găsind-o pe jupâniţă dezbrăcată, porniră să- 
şi bată joc de ea ca de obicei. 

— Tu ştiai că stă acolo, o certă cea mai mare, fiindcă 
podeaua scârţâie lângă uşă şi se aude când se opreşte 
cineva, dar se vede că şi ţie îţi plăcea. 

—El se lingea pe buze, privind la asemenea 
bunătăţi, iar ea nu i le ascundea de loc, o întrerupse 

oanna, ţie nu ţi-e frică de Dumnezeu, neruşinato! 

—Ar merita s-o lege la stâlpul infamiei înaintea 
bisericii. 

— Şi să fie alungată din casă. Sodoma şi Gomora!. 

— Ptiu! 

— Când trebuie să trimitem după moaşă la Radom? 

— Şi ce nume o să-i pui? 

— Ptiu! Otreapă! 

Şi începură s-o scuipe. Dar jupâniţa se răzvrăti, 
fiindcă întrecuseră măsura. 

— Afară! strigă, arătând uşa cu mâna. 

Albă ca varul, i se făcu negru înaintea ochilor, o 
clipă avu impresia că se prăvăleşte într-o prăpastie fără 
fund, apoi îşi pierdu simţirea, judecata şi nu mai ştiu ce 
se întâmplă cu ea. 

Se trezi stropită cu apă şi cu pieptul ciupit. Aplecate 
deasupra ei, chipurile jupâniţelor Krzepecki exprimau 
spaima, dar după un răstimp, văzând că fata îşi 
recăpătase cunoştinţa, se liniştiră. 

— N-ai decât să te plângi! o ameninţă Joanna, că 
ibovnicul tău o să-ţi ia apărarea. 

— Şi tu o să-i mulţumeşti în felul tău... 

Jupâniţa, însă, strânse din dinţi şi nu mai rosti nici 
un cuvânt. 

Marcjan ghici totuşi ce se întâmplase sus şi fără să-i 
spună ea, căci câteva ceasuri mai târziu, din cancelaria 
unde se încuiase cu cele două surori, se auziră urlete 
înfricoşătoare şi toţi ai casei înlemniră. 

După amiază, când sosi bătrânul Krzepecki, 
amândouă jupâniţele îi căzură ţipând la picioare, 
conjurându-l să le ia din această „peşteră a destrăbălării 


1 Cetăți ale stricăciunii, potrivit legendei biblice. 

şi a chinurilor”; el, însă, pe cât îşi iubea fiica mai mică, 
pe atât le ura pe cele două mai mari, aşa că nu numai că 
nu se lăsă înduioşat de harpiile nefericite, dar le 
ameninţă şi cu băţul şi le porunci să rămână în casă. 

Singura fiinţă din acest conac îngrozitor, la care 
Joanna şi Agnieszka, dacă s-ar fi arătat bune şi 
prietenoase cu ea, ar fi putut afla mila, compătimirea şi 
chiar apărarea, era tocmai jupâniţa Sienihska. Dar ele 
preferau s-o chinuiască, fiindcă afară de Tecia, alcătuiau 
o familie ciudată, unde fiecare făcea tot ce-i stătea în 
putere, ca să otrăvească viaţa celorlalţi şi să sporească 
suferinţa. Jupâniţa Sienińska se temea de dragostea lui 
Marcjan mai mult decât de ura surorilor lui. lar el o 
linguşea tot mai mult, se apropia tot mai insistent şi o 
privea cu o lăcomie din ce în ce mai mare. Se vedea că 
nu mai este în stare să se stăpânească şi pofta-i 
sălbatică îl încovoia avan, asemenea copacilor îndoiţi de 
vijelie; avea să răbufnească de la o zi la alta. 

Într-adevăr, acest moment sosi curând. 

O dată, când după venirea zilelor calde, jupâniţa 
Sieniiska se duse la răsăritul soarelui să se scalde în 
pârâiaşul umbrit, înainte de a începe să se dezbrace, 
zări pe malul celălalt ivindu-se din desiş capul lui 
Marcjan. Atunci o luă la fugă; prigonitorul porni în urma 
ei, dar având să sară peste pârâiaş, căzu în apă şi după 
ce ieşi, se întoarse acasă ud fleaşcă şi furios. Inainte de 
amiază, bătu câţiva oameni până la sânge, iar în timpul 
mesei nu învrednici pe nimeni cu nici un cuvânt şi abia 
spre sfârşit le spuse celor două surori: 

— Lăsaţi-mă singur cu jupâniţa Sieniiska, pentru că 
trebuie să vorbesc cu ea despre lucruri însemnate. 

Auzindu-l, cele două surori se priviră cu subînţeles, 
iar jupâniţa păli de spaimă, deoarece mai înainte se 
străduise într-adevăr să profite de fiecare clipă când 
putea să rămână singur cu ea, dar niciodată nu-şi 
îngăduise s-o spună atât de deschis. 

După plecarea surorilor, Marcjan se ridică, cercetă 

amândouă uşile, ca să se convingă că nu ascultă nimeni, 
apoi se apropie de fată şi o rugă: 

—Jupâniţă, dă-mi mâna şi hai să ne... împăcăm. 

Ea şi-o retrase însă fără să vrea şi se depărtă de el. 

Marcjan se străduia vizibil să-şi păstreze liniştea, 
sări totuşi de două ori pe picioarele-i strâmbe, întrucât 
nu se putea dezbăra de acest obicei, şi rosti cu glas 
şoptit: 

— Nu vrei, iar eu era să mă înec astăzi de dimineaţă 
din cauza domniei tale. Te rog să mă ierti, fiindcă te-am 
speriat, dar n-am făcut-o cu cine ştie ce gând rău, ci 
numai pentru că de ieri între Betczaczka şi Wyrabki s-au 
pripăşit nişte câini turbaţi, aşa că am venit cu puşca să 
veghez asupra domniei tale. 

Genunchii începură să-i tremure, dar răspunse 
destul de sigură şi liniştită: 

— Nu-mi doresc asemenea apărare, de care ar 
trebui să mă ruşinez. 

—Eu, însă, aş vrea să te apăr nu numai acum, ci 
întotdeauna, până la moarte! şi fără ruşinea lui 
Dumnezeu, ci cu binecuvântarea Lui... înţelegi, 
jupâniţă? 

Se aşternu tăcerea. Prin fereastra deschisă se auzea 
din curte doar zgomotul lemnelor tăiate de un argat 
bătrân şi şchiop lângă bucătărie. 

— Nu înţeleg, dădu răspuns copila. 

— Fiindcă nu vrei, se împotrivi Marcjan. Mi-am dat 
seama de mult că nu mai pot trăi fără tine. Am nevoie de 
tine, ca de aer. Eşti frumoasă şi-mi eşti dragă mai 
presus de orice pe lume. Nu pot!... mă perpelesc fără 
tine!... mă prăpădesc! Dacă nu m-aş înfrâna, te-aş fi 
înşfăcat de mult, cum înşfacă eretele porumbelul. Mi se 
usucă gâtul fără tine, ca fără apă... Mă înfior tot când te 
văd. Nu mai pot să dorm şi nici să trăiesc... Priveşte la 
mine, acum... 

Se întrerupse, dinţii începură să-i clănţăne ca de 
friguri. Se ghemui, apucă spătarul scaunului cu mâinile 

osoase, ca şi când îi era frică să nu cadă, şi o vreme 
răsuflă adânc. 

După care, reluă din nou: 

— N-ai avere, nu face nimic!... Am eu destulă. Eu am 
nevoie de tine, nu de avere. Vrei să fii stăpână în casa 
asta? Urma să te căsătoreşti cu Pagowski, dar nici eu nu 
sânt mai prejos. Numai să nu-mi spui nu! Pe viul 
Dumnezeu, să nu-mi spui nu, pentru că nu ştiu ce se va 
întâmpla. O, frumoasa mea!... 

Cu aceste cuvinte, îi îmbrăţișă genunchii, 
strângându-i la piept. Dar în această clipă de năprasnă, 
în ciuda propriilor aşteptări, spaima îi dispăru dintr-o 
dată fără urmă. Sângele-i ales îi clocoti în piept, 
stârnindu-i dorinţa de a se lupta până la ultima, suflare. 
Incercă din toate puterile să-i îndepărteze mâinile 
umezite de sudoare, după aceea fruntea lipită de 
genunchii ei. 

— Nu! nu! mai bine moartă de o mie de ori. Nu! 

Atunci, se ridică palid, cu părul vâlvoi, cuprins de o 
turbare rece; un răstimp îi tremură mustaţa sub care 
luceau dinţii albi, stricaţi. Se mai stăpânea încă, nu-şi 
pierduse minţile cu totul. Cu toate acestea, când 
jupâniţă se retrase deodată spre uşă, îi ţinu calea. 

— Aşa? întrebă cu glas răguşit. Pe mine nu mă vrei? 
Mai spune-mi o dată deschis că nu mă vrei! 

— Nu te vreau! Domnia ta să nu mă ameninţi, că nu 
mă tem. 

— Nu te ameninţ, vreau doar să te iau de soţie, de 
aceea te rog: vino-ţi în fire, pe Dumnezeu din ceruri, dă- 
ti seama ce faci! 

— Ce înseamnă asta? Sunt liberă să fac ce vreau, 
pentru că sânt şlahciancă, aşadar, îţi spun fără ocolişuri: 
niciodată! 

Marcjan se apropie până când faţa-i ajunse lângă 
faţa ei şi rosti: 

— Atunci, poate că preferi să cari lemne la 
bucătărie, în loc să fii stăpână? Nici asta nu vrei? Deci 

cum rămâne, şlahcianco?... La care din moşiile tale o să 
pleci de aici? Iar dacă o să rămâi, a cui pâine ai s-o 
mănânci, din mila cui vei trăi? în puterea cui vei fi? Ale 
cui sânt patul şi odăiţa asta, unde dormi? Ce-o să fie 
când voi da poruncă să se scoată clanţa cu zăvorul? Şi 
mă mai întrebi ce înseamnă asta? 

— Eşti josnic! strigă jupâniţa Sienińska. 

În acel moment, se petrecu ceva nemaiauzit. 
Cuprins de furie, Krzepecki răcni deodată cu glas 
neomenesc şi apucând-o pe orfană de păr, începu s-o 
bată fără milă cu o plăcere sălbatică, fără să-şi mai dea 
seama ce face. Pe cât se stăpânise de mult mai înainte, 
pe atât sminteala lui devenea acum mai înfricoşătoare şi 
oarbă. Ar fi omorât-o cu siguranţă, dacă la strigătele ei 
de ajutor nu s-ar fi adunat cei ai casei. Cel dintâi, 
paznicul, care tăia lemne lângă bucătărie, amândouă 
jupâniţele Krzepecki, chelarul şi doi dintre foştii slujitori 
ai lui jupân Pagowski. 

Chelarul, un şleahtic dintr-o aşezare îndepărtată din 
Mazuria şi totodată un om de o putere neobişnuită, deşi 
era bătrân, îl apucă pe Marcjan de braţe pe la spate şi-l 
strânse atât de tare, încât coatele mai că se lipiră de-a 
lungul spinării, şi-l potoli: 

— Aşa nu se poate, domnia ta, mai mare ruşinea!... 

— Dă-mi drumul! mugi Krzepecki. 

Dar braţele de fier îl strângeau ca într-un cleşte şi 
glasul mohorât îi şopti deasupra urechilor: 

— Domnia ta, stăpâneşte-te, că-ţi rup oasele! 

În acest timp, jupâniţele tomnatice luară fata şi o 
duseră, mai degrabă o scoaseră pe braţe, din odaia de 
oaspeţi. Chelarul vorbi mai departe: 

—Pofteşte, domnia ta, la cancelarie să te... 
odihneşti! E cel mai bun sfat... 

Şi începu să-l împingă înainte ca pe un copil. Deşi 
scrâşnea din dinţi, dădea din picioarele-i scurte şi striga 
să i se aducă frânghii şi călăul, Marcjan nu mai era în 
stare să se împotrivească; de altfel, după răbufnirea de 

mânie, fu cuprins dintr-o dată de o sfârşeală atât de 
mare, încât nu se mai putea ţine pe picioare. 

De aceea, când chelarul, îl azvârli pe pielea de cal 
de pe patul din cancelarie, nici măcar nu mai încercă să 
se ridice şi rămase nemişcat, ca un trunchi de copac, 
deschizând gura şi răsuflând adânc asemenea unui cal 
vlăguit. 

— Băutură! răcni. 

Chelarul crăpă uşa, chemă un slujitor şi şoptindu-i 
câteva cuvinte la ureche, îi dădu cheile şi acesta se 
întoarse repede, aducând un urcior cu horilcă şi un 
pahar de o jumătate de oca. 

Şleahticul îl umplu ochi, mirosi şi apropiindu-se de 
Marcjan, îl îndemnă: 

— Bea, domnia ta! 

Krzepecki înşfacă paharul cu amândouă mâinile, 
dar tremura atât de tare, încât lichidul i se vărsă pe 
piept, aşa că pivnicerul îl ridică pe pat, îi duse stacana la 
gură şi începu s-o încline. 

Marcjan bău îndelung, îl goli până la fund şi căzu pe 
spate. 

— Poate că ai băut prea mult, domnia ta, îl dojeni, 
dar erai foarte slăbit. 

Marcjan vru să-i răspundă, dar nu putu decât să 
tragă aerul în piept şuierând, ca un om care-şi arde 
buzele cu o băutură prea fierbinte. 

Şleahticul îşi urmă vorba: 

— Ehei, domnia ta, îmi datorezi o răsplată pe cinste, 
pentru că ţi-am făcut un mare serviciu... Dacă, Doamne 
fereşte... asemenea treburi se plătesc de către călău cu 
toporul, nu mai vorbesc că şi acum se putea întâmpla o 
nenorocire. Oamenii ţin grozav la jupâniţă... Şi va afla şi 
preotul Tworkowski, deşi eu o să poruncesc slujitorilor 
să-şi ţină gura. Cum te simţi, domnia ta? 

Marcjan se uita la el cu pupilele albite, căutând cu 
nesaţ aerul cu gura deschisă. O dată şi încă o dată 
încercă parcă să spună ceva, dar îl apucă sughiţul, 

privirea îi încremeni, închise ochii deodată şi începu să 
sforăie ca un muribund. 

Chelarul se uită o clipă la el, apoi murmură: 

— Dormi sau dă-ţi duhul, câine! 

Părăsi încăperea şi ieşi în curte. Reveni totuşi după 
o jumătate de ceas, ciocăni în uşa de la odăiţa jupâniţei 
Sienińska şi aflându-le acolo pe amândouă surorile lui 
Marcjan, le spuse: 

— Domniile voastre, n-ar fi rău să vă duceţi la 
cancelarie să-l vedeţi pe tânărul stăpân, fiindcă s-a 
pierdut de tot. Dacă doarme, să nu-l treziţi! 

După care, rămânând singur cu jupâniţă Sieninska, 
i se înclină până la pământ şi-i zise: 

—Jupâniţă, trebuie să fugi din casa asta. Totul e 
pregătit. 

Biata copilă, deşi bătută şi abia ţinându-se pe 
picioare, nu mai stătu în cumpănă: 

— Prea bine, şi eu sânt gata. Scăpaţi-mă! 

—Brişcă aşteaptă dincolo de pârâu. Am să te 
conduc eu, jupâniţă. Hainele am să le aduc încă în 
noaptea asta, pentru că jupân Krzepecki s-a îmbătat 
criţă şi va dormi ca un mort până mâine. la-ţi doar şuba 
şi să mergem. Nu ne va opri nimeni, nu trebuie să-ţi fie 
frică! 

— Dumnezeu să te răsplătească! Dumnezeu să te 
răsplătească! repetă cu înfrigurare. 

leşiră, îndreptându-se spre uşiţa de la livadă, pe 
unde obişnuia să vină Taczewski de la Wyrabki. Pe 
drum, chelarul o încunoştinţă: 

— Wilczopolski a plănuit totul de mult. S-a înţeles cu 
oamenii de aici să aprindă aria, dacă te vor năpăstui. 
Jupân Krzepecki s-ar fi repezit să stingă focul, iar 
domnia ta ai fi avut vreme să te strecori prin livadă până 
dincolo de pârâu, unde aşteaptă un om cu brişcă. Dar 
bine că n-a mai fost nevoie să se dea foc la arie, fiindcă 
oricum asta miroase a puşcărie. Krzepecki va dormi ca 
un pietroi până mâine, aşa că nu trebuie să te temi de 

reo urmărire. 

— Şi unde să mă duc? 

—la jupân Cyprianowicz, acolo se va găsi lesne 
cine să te apere. E Wilczopolski, mai sânt jupânii 
Bukojemski şi pădurarii... Mai mult ca sigur că 
Krzepecki va voi să te ia înapoi, dar nu va izbuti. Jupân 
Cyprianowicz o să chibzuiască pe urmă cu cei doi preoţi 
unde să te trimită, la Radom sau mai departe... Uite 
brişcă. Să nu te temi de urmăritori! Până la Jedlinka nu 
mai e mult şi Dumnezeu a făcut ca seara să fie 
minunată. Am să-ţi aduc veşmintele chiar astăzi, iar 
dacă vor încerca să mă oprească, nu voi ţine seama de 
ei. Să te însoţească Maica Preacurată, ocrotitoarea 
orfanilor! 

Cu aceste cuvinte, o luă în braţe ca pe un copil şi 
aşezând-o în brişcă, strigă la vizitiu: 

— Porneşte! 

Pe lume, se lăsase întunericul şi aura serii se 
stingea, doar în lucirile-i din urmă, pe cerul senin, 
roşeau stelele. Seara tăcută era înţesată de aromele 
pământului, ale frunzelor şi liliacului în floare, iar 
privighetorile scăldau în cântecul lor ca o ploaie caldă 
de primăvară, arinişul şi împrejurimile. 


CAPITOLUL XXIII 


Tocmai în această seară, jupân Cyprianowicz şedea 
pe prispa casei, omenindu-i pe preotul Woynowski, care 
enise să-l viziteze după vecernie, şi pe jupânii 
Bukojemski, rămaşi mai de mult la Jedlinka. Inaintea lor, 
se afla o masă cu picioarele în cruciş, pe ea o carafă cu 
mied şi pahare, iar ei, ascultând freamătul liniştii al 
pădurii, sorbeau pe îndelete, ridicând ochii în tăriile 
întunecate, unde strălucea puternic secera lunii, şi 
tăifăsuind despre război. 

— Mulţămită Domnului şi domniei tale, 
binefăcătorule, în curând vom fi gata de drum, glăsui 
Mateusz Bukojemski. Ce-a fost, s-a dus. Până şi sfinţii au 
păcătuit, ce să mai vorbim de oamenii plini de 
stricăciuni, care nu izbutesc nimic fără ajutorul lui 
Dumnezeu. Când mă uit la luna asta, asemenea turcilor, 
mă mănâncă pumnii de parcă m-au muşcat tântarii. 
Ehei, dă, Doamne, să fie mai repede şi să-mi recapăt 
pacea. 

Cel mai tânăr dintre fraţii Bukojemski căzu o clipă 
pe gânduri şi întrebă: 

— Părinte, de ce se roagă turcii la lună şi o poartă 
pe steaguri? 

— Păi câinii nu se roagă la lună? întrebă preotul la 
rândul lui. 

— Cum de nu, dar de ce turcii? 

— Pentru că sânt fraţii câinilor. 

—Aha, pe legea mea, are dreptate! consimţi 
tânărul, privind cu admiraţie la preot. 

—Luna, însă, n-are nici o vină, observă stăpânul 
casei, şi-ţi place s-o priveşti în tihna nopţii cum scaldă 
copacii în lumină, de parcă-i presară cineva cu argint. 
Imi place grozav să stau aşa noaptea, să mă uit la cer şi 
să mă minunez de atotputernicia dumnezeiască. 

— Fără îndoială, sufletul omului zboară atunci către 
Creatorul lui, răspunse preotul. Milostivul Dumnezeu a 
făcut şi luna, şi soarele, iar asta înseamnă o mare 
binefacere. Soarele luminează ziua, dar dacă n-ar fi 
luna, oamenii care călătoresc noaptea şi-ar frânge 
grumazul, ca să nu mai spun că pe întuneric şi 
zbenguiala diavolilor ar fi mai mare. 

Un răstimp, tăcură cu toţii, plimbându-şi privirile pe 
cerul fără nori, apoi preotul priză tutun şi adăugă: 

— Luaţi aminte, domniile voastre, că Providența se 
gândeşte nu numai la nevoi, ci şi la plăcerile oamenilor. 

Discuţia fu întreruptă de uruitul roţilor care, în 
liniştea nopţii, ajungea foarte desluşit până la urechile 
lor. Jupân Cyprianowicz se ridică şi se miră: 

— Ce oaspete ne mai aduce Dumnezeu, ai mei sânt 
toţi acasă. Sunt tare curios cine poate fi? 

— Dacă aduce cineva vreo veste de la flăcăii noştri? 
îi tinu isonul preotul. 

Se ridicară cu toţii, iar în acest timp, brişca trasă de 
doi cai intră pe poartă. 

—Pe banchetă stă o femeie! exclamă Lukasz 
Bukojemski. 

— Chiar aşa! 

Brişcă ocoli jumătate din curte şi se opri înaintea 
prispei. Jupân Serafin privi la chipul noii sosite, îl 
recunoscu în lumina lunii şi strigă: 

—Jupâniţa Sieninska! 

Şi o ajută să coboare din brişcă, iar fata îi căzu 
îndată la picioare şi izbucni în plâns: 

— Sunt o sărmană orfană care cere ajutor şi un 
adăpost deasupra capului. 

Spunând acestea, se lipi de genunchii lui şi începu 
să-i îmbrăţişeze tot mai strâns şi să hohotească tot mai 
jalnic. Rămaseră cu toţii ca împietriţi şi o vreme nu fură 
în stare să îngaime o vorbă; în sfârşit, jupân 
Cyprianowicz o ridică, o strânse la piept şi strigă: 

— Cât voi trăi, voi fi ca un părinte pentru tine, dar 

234 


ce s-a întâmplat? Te-au alungat de la Betczaczka? 

— Krzepecki m-a bătut şi m-a ameninţat cu ruşinea, 
răspunse cu glasul abia auzit. 

Preotul  Woynowski, care venise lângă jupân 
Serafin, îi auzi şoapta disperată, se luă cu mâinile de 
păru-i coliliu şi exclamă: 

— Isuse din Nazaret, rege al evreilor!.. 

Jupânii Bokojemski priveau cu gurile căscate şi 
ochii holbaţi, fără să priceapă ceva. Plânsul orfanei le 
muiase într-adevăr inimile, dar pe de altă parte, nu 
uitaseră că jupâniţa Sieniiska îl nedreptăţise cumplit pe 
prietenul lor 'Taczewski. De asemenea, ţineau minte 
învăţăturile preotului Woynowski, cum că mulier este 
pricina tuturor relelor de pe pământ; aşa că începură să 
se uite la ea cu priviri întrebătoare, în speranţa că 
vreunuia dintre ei îi va veni astfel un gând mai limpede. 

În cele din urmă, Marek se dumiri: 

— Aha, se pare că cei doi Krzepecki... pe Marcjan 
oricum noi... păi nu? 

Şi îşi duse mâna la şoldul stâng, iar ceilalţi îi 
urmară pilda, apucând mânerele săbiilor. 

In acest timp, jupân Cyprianowicz o duse pe 
jupâniţă în casă şi o încredinţă jupânesei Dzwonkowska, 
femeie cu inimă simţitoare şi limba nestăpânită, să aibă 
grijă de ea ca de un oaspete scump. Porunci să-i dea 
odaia ei de dormit, să aprindă lumânările în încăperi, 
focul la bucătărie, să caute leacuri contra sughiţului şi 
alifii pentru vânătăi, să pregătească fiertură de vin şi 
alte bunătăţi, iar pe sărmana fată o sfătui să se întindă 
în pat, unde aveau să i se aducă de toate, şi să se 
odihnească, amânând discuţia în amănunt pentru ziua 
de mâine. 

Ea, însă, preferă să-şi deschidă numaidecât inima 
faţă de aceşti oameni, cărora le cerea ajutorul. Voia să-şi 
smulgă dintr-o dată din suflet durerea îngrămădită de 
atâta amar de vreme, ruşinea, umilinţa şi chinurile 
îndurate la Belczaczka. Rămânând deci singură cu 

preotul Woynowski şi jupân Serafin, le mărturisi totul, 
ca unui spoveditor şi unui părinte. Recunoscu totul, şi 
dorul de Jacek, şi că voise să se cunune cu tutorele 
numai pentru că socotise că Jacek o dispreţuia şi că 
aflase de la fraţii Bukojemski că el ar vrea s-o ia de soţie 
pe jupâniţă Zbierzchowska; la sfârşit, povesti cum 
trăise, mai degrabă se chinuise la Belczaczka, aşadar 
despre răutatea sâcâitoare a jupâniţelor Krzepecki şi 
despre curtea înfocată a lui Marcjan, despre cele 
întâmplate în ultima zi şi despre adevărata pricină a 
fugii ei. 

Cei doi bătrâni se cruceau, ascultând-o. Preotul 
Woynowski, fost oştean, îşi ducea fără voie mâna la 
şoldul stâng ca şi jupânii Bukojemski, deşi nu mai purta 
sabie de mult, iar vrednicul jupân Serafin îi lua întruna 
capul în mâinile-i tremurând de emoție şi repeta: 

— N-au decât să încerce să mi te ia! Am avut numai 
un băiat, dar acum mi-a dat Dumnezeu şi o fată... 

Din spusele fetei, preotul Woynowski fu izbit cel mai 
mult de cele auzite în legătură cu Jacek. Ştiind tot ce se 
întâmplase, acum nu mai înţelegea nimic. 

Aşa că stătu un timp îngândurat, îşi potrivi cu toată 
palma părul ca laptele şi în cele din urmă, întrebă: 

— Domnia ta ai ştiut de scrisoarea pe care răposatul 
i-a trimis-o lui Jacek? 

— Chiar eu l-am rugat pe tutorele meu s-o scrie. 

— Acum nu mai pricep nimic. Cum adică. 

— Pentru că voiam să revină. 

— Cum să revină? strigă preotul cu anume supărare 
în glas. Tocmai scrisoarea l-a făcut pe Jacek să plece cu 
inima sfâşiată la capătul lumii, ca să uite şi să-şi smulgă 
din suflet dragostea strivită în picioare de domnia ta. 

Copila prinse să clipească din ochi cu uimire şi îşi 
împreună mâinile ca pentru rugăciune. 

-—Tutorele mi-a spus că a fost o scrisoare 
părintească... Maică Precistă, ce scria în ea? 

— Dispreţ, insulte şi batjocorirea sărăciei şi virtuţii, 

înţelegi? 

La acestea, din gura fetei se smulse un strigăt atât 
de dureros şi neprefăcut, că o clipă inima cumsecade a 
preotului îşi încetă bătaia. Se apropie de fată, îi desfăcu 
mâinile în care îşi ascunsese faţa şi exclamă: 

— Tu n-ai ştiut asta? 

— N-am ştiut, n-am ştiut! 

— Şi ai vrut ca Jacek să se întoarcă? 

— Întocmai! 

— Pentru Dumnezeu, de ce? 

Atunci, de sub pleoapele coborâte începură să-i 
şiroiască iarăşi lacrimi dese şi mari ca perlele; chipul i 
se acoperi de o sfială feciorelnică, sorbi adânc aerul cu 
gura deschisă, inima porni să-i bată ca la o pasăre 
prinsă şi într-un târziu şopti cu greutate: 

— Pentru că... îl iubesc!... 

— Teme-te de Dumnezeu, copilă! se minună preotul. 

Dar glasul i se frânse în piept, fiindcă şi pe el îl 
înăbuşeau lacrimile. 

Fu cuprins dintr-o dată de bucurie, de milă 
nemărginită pentru fată şi de uimirea că în acest caz 
mulier nu era cauza tuturor relelor, ci un mieluşel 
nevinovat asupra căruia numai Dumnezeu ştia de ce se 
abătuseră atâtea suferinţe. 

O luă în braţe şi o strânse la piept, repetând 
întruna: 

— Copila mea! copila mea! 

Iar jupânii Bukojemski, mutaţi şi ei între timp cu 
paharele şi carafa în sala de ospeţe, goliseră miedul 
până la fund şi-i aşteptau pe preot şi pe jupân Serafin în 
speranţa că o dată cu venirea lor va fi adusă şi cina. 

Cei doi bătrâni se întoarseră în cele din urmă cu 
duioşia pe faţă şi ochii roşii. Cyprianowicz răsuflă adânc 
o dată, de două ori şi rosti: 

—Jupâneasa Dzwonkowska o culcă acum pe biata 
fată... De bună seamă, nu-ţi vine să-ţi crezi urechilor... E 
şi vina noastră, dar Krzepecki a sărit peste cal şi 

asemenea ruşine nu poate rămâne nepedepsită. 

— Sigur că nu, încuviinţă Marek O să vorbim noi cu 
„Reteveiul”. Oho! 

Apoi se întoarse către preotul Woynowski: 

— Ne pare sincer rău de ea, dar cred că a pedepsit-o 
Dumnezeu pentru Jacek, nu-i aşa? 

Dar preotul se împotrivi: 

— Domnia ta, eşti un prostănac! 

— Cum vine asta! 

Bătrânul, îndurerat peste măsură, se apucă să 
povestească repede şi cu înfrigurare despre nevinovăția 
şi zbuciumul fetei, vrând parcă s-o răsplătească în aces 
fel pentru nedreptatea ce i se făcuse. După un răstimp, 
povestirea îi fu întreruptă de jupâneasa Dzwonkowska, 
care căzu ca o ghiulea în fortăreață. 

Avea faţa plină de lacrimi, de parcă şi-o cufundase 
într-o găleată cu apă, şi încă din prag se porni să strige 
cu braţele întinse: 

— Oameni buni, cine crede-n Dumnezeu, răzbunare, 
dreptate! Pe viul Dumnezeu, spinarea e numai vânătăi, 
spinarea ei albă ca azima de cuminecătură... i-a smuls 
smocuri întregi de păr, perişorul ei auriu... porumbiţa 
mea scumpă, floricica mea dragă! oiţa mea nevinovată... 

Ceea ce auzind, Mateusz Bukojemski, înduioşat 
dinainte de istorisirea preotului, se porni să plângă în 
hohot, urmat de Jan, Łukasz şi Marek... de se strânseră 
slujitorii şi câinii începură să latre în tindă. Wilczopolski, 
însă, când se întoarse puţin mai târziu de la stoguri, îi 
găsi pe cei patru fraţi în altă stare sufletească. Părul li 
se zburlise, ochii albiseră de turbare şi mâinile 
strângeau mânerele săbiilor. 

— Sânge! strigă Łukasz. 

— Aduceţi-l aici pe netrebnic! 

— Loveşte! 

— Să-l luăm în săbii! 

Şi porniră toţi ca unul spre uşă, dar jupân 
Cyprianowicz îi opri: 

238 


— Staţi! porunci, merită să piară de mâna călăului, 
nu de sabia unui şleahtic! 

Jupân Serafin se strădui îndelung până să-i 
potolească pe fraţii înfuriaţi. li lămuri că dacă l-ar 
spinteca acum pe Marcjan Krzepecki, asta ar fi o ispravă 
de tâlhari, nu de şleahtici. Mai întâi, stărui, trebuie să 
vestim vecinii, să ne înţelegem cu preotul Tworkowski, 
să câştigăm şleahta şi clerul de partea noastră, să 
strângem mărturiile slujitorilor de la Belczaczka, apoi 
să-l dăm în judecată şi abia după ce se va pronunţa 
sentinţa, să sprijinim îndeplinirea ei cu puterea noastră. 
Dacă l-aţi omori pe Marcjan, bătrânul Krzepecki ar 
răspândi numaidecât vestea că aţi făcut-o în înţelegere 
cu jupâniţa Sieniiska şi bunul ei renume ar avea de 
suferit, iar pe voi v-ar chema la tribunal şi în loc să 
plecaţi la război, ar trebui să pierdeţi vremea cu 
procesul fiindcă  neaflându-vă încă sub protecţia 
hatmanului, n-aţi putea să nu respectaţi termenele 
înfăţişărilor. Asta e! 

— Cum se poate? se miră Jan cu părere de rău. Să 
lăsăm nepedepsită nedreptatea acestei porumbiţe? 

—Păi voi credeţi, observă preotul, că viaţa lui 
Marcjan Krzepecki va fi uşoară, când îl vor ameninţa 
infamia, toporul  călăului sau disprețul tuturor? 
Asemenea trai e mai cumplit ca moartea şi n-aş primi 
pentru tot argintul de la Olkusz să fiu în pielea lui. 

— Şi dacă va scăpa? întrebă Marek? Tatăl lui e un 
mare şmecher şi a câştigat o sumedenie de procese. 

— Dacă va scăpa, o să-i şoptească Jacek un cuvinţel 
la ureche, când se va întoarce... Voi încă nu-l cunoaşteţi 
pe Jacek! Are ochi de fecioară, dar e mai fără primejdie 
să scoţi puii de sub ursoaică, decât să-l umileşti pe el. 

Wilczopolski, deşi tăcuse până atunci, spuse cu glas 
mohorât: 

—Jupân Krzepecki şi-a iscălit singur condamnarea 
şi cine ştie dacă va mai aştepta întoarcerea lui jupân 
Taczewski. Altceva, însă, vreau să vă spun: mai mult ca 

sigur că va încerca s-o ia cu forţa înapoi pe jupâniţă şi 
atunci... 

—Atunci o să vedem! îl întrerupse jupân 
Cyprianowicz. Numai să încerce! Atunci va fi altă 
treabă! 

Şi zăngăni ameninţător sabia în teacă, iar tinerii 
Bukojemski prinseră să scrâşnească şi să repete: 

— Să încerce! să încerce! 

Wilczopolski le aduse aminte: 

— Numai că domniile voastre o să plecaţi la război... 

—Ne descurcăm noi într-un fel! îl linişti preotul 
Woynowski. 

Venirea chelarului le întrerupse discuţia. Aducea 
legăturile cu lucrurile jupâniţei, faptă care îi dăduse 
destulă bătaie de cap. Jupâniţele Krzepecki încercaseră 
să-l oprească şi voiseră să-şi trezească fratele, ca să nu-l 
lase să ia nimic. Dar nu putuseră să-l trezească, iar 
şleahticul le convinsese că trebuie să le ia şi spre binele 
lor, deoarece altminteri vor fi acuzate de jefuirea 
avutului altuia şi duse la judecată. Femei fiind şi 
recunoscând legea, se înspăimântaseră şi-l lăsaseră să 
le ia. Chelarul era de părere, de asemenea, că Marcjan 
se va strădui s-o readucă pe jupâniţă acasă, dar nu 
credea că va recurge dintr-o dată la forţă. 

— Nu-i va îngădui să o facă bătrânul Krzepecki 
remarcă, fiindcă el înţelege a ce miroase raptus puellae! 
Nu ştie încă nimic din cele întâmplate, dar eu o să trec 
pe la el şi o să-i înfăţişez toată tărăşenia, şi asta din 
două motive: întâi, ca să-şi ţină feciorul în frâu, iar în al 
doilea rând, pentru că nu vreau să fiu la Belczaczka 
mâine, când se va trezi jupân Marcjan şi va afla că eu 
am ajutat-o pe jupâniţă să fugă. S-ar năpusti asupra mea 
şi atunci unuia dintre noi i s-ar putea întâmpla o 
nenorocire. 

Jupân Serafin şi preotul Woynowski  lăudară 
prevederea chelarului şi văzând că au de-a face cu un 

om binevoitor, iar pe deasupra cu mai multă experienţă, 
ce slujise la mai mulţi stăpâni şi cunoştea şi legile, îl 
poftiră să chibzuiască împreună. Aşadar, avură loc două 
consfătuiri, pentru că a doua o ţinură în odaia lor jupânii 
Bukojemski. 

Jupân  Cyprianowicz, ştiind cum putea să le 
înfrâneze pornirile bătăioase şi să-i ţină acasă, le 
trimese un urcior pântecos cu vin de un an, pe care-l 
aşezară la mijloc şi începură să bea. Erau înduioşaţi şi li 
se perindau prin faţa ochilor întâmplările acelei nopţi, 
când jupâniţă Sieninska venise pentru prima dată la 
Jedlinka. Işi aduseră aminte cum o  îndrăgiseră 
numaidecât şi cum se certaseră din cauza ei, cum i-o 
oferiră unanimitate lui  Stanistaw  Cyprianowicz 
sacrificându-şi pe altarul prieteniei propriile pofte. 

În sfârşit, Mateusz sorbi din vin, îşi sprijini capul în 
mâini, oftă şi spuse: 

— Jacek a petrecut atunci toată noaptea în copac, ca 
o veveriţă. Cine putea ghici că Dumnezeu i-a hotărât-o 
tocmai lui? 

-—lar nouă ne-a poruncit să rămânem tot orfani, 
adăugă Marek. 

— Mai ţineţi minte, întrebă Łukasz, cum s-a luminat 
toată casa? Nici o sută de lumânări aprinse nu ar fi făcut 
atâta lumină. Iar ea, ba se ridica, ba se aşeza, zâmbind 
mereu... Hai să bem şi acum pentru dorul nostru 
neostoit. 

Sorbiră din nou, apoi Mateusz lovi cu pumnul în 
masă şi strigă: 

— Ehei, dacă nu l-ar fi iubit atât pe Jacek ăsta! 

— Ei şi? se burzului Jan, tu crezi că s-ar îndrăgosti 
numaidecât de tine? Ia uitaţi-vă la el, fercheşul! 

— Bine că eşti tu mai breaz! i-o reteză Mateusz. 

Era gata de sfadă, dar Łukasz, deşi mare amator de 
ceartă, încercă să-i împace: 

—Nu e nici pentru tine, nici pentru tine, nu e 
pentru nici unul dintre noi. Altul o va căpăta şi o va duce 

înaintea altarului. 

— lar noi ne vom alege cu jalea şi lacrimile, sfârşi 
Marek. 

— Atunci, măcar să ţinem unul la altul. Pe noi nu ne 
iubeşte nimeni, nimeni... 

— Nimeni, nimeni! repetară cu schimbul, 
amestecându-şi vinul cu lacrimile. 

— Iar ea doarme acolo... interveni Jan deodată. 

— Doarme sărmana! repetă Łukasz, ca o floricică 
retezată de coasă, ca oiţa sfârtecată de lupul neruşinat. 
Fraţilor, oare pe lupul ăsta nu-l va trage nimeni nici 
măcar de păr? 

— Nu e cu putinţă! strigară Mateusz, Marek şi Jan. 

Şi iarăşi începură să fiarbă de mânie. Pe măsură ce 
beau, scrâşneau tot mai des, când unul, când altul şi 
izbeau cu pumnul în masă. 

— Am o idee! se sumeţi cel mai mic. 

— Spune-o numaidecât! 

— Uite ce e! l-am făgăduit lui jupân Cyprianowicz că 
n-o să-l vătămăm pe „Retevei”, nu-i aşa? 

— Aşa-i, dar nu mai întreba atâta şi vorbeşte! 

— Totuşi, trebuie s-o răzbunăm pe jupâniţă noastră. 
Bătrânul Krzepecki o să vină aici să-l roage pe jupân 
Cyprianowicz să i-o de-a de bună voie. Mai ştiu, însă, că 
nu va dobândi nimic. 

— Nu va dobândi, nu va dobândi! 

—Voi ce credeți? Nu va ieşi Marcian în 
întâmpinarea bătrânului să-l întrebe dacă a făcut ceva? 

— Cum te văd şi cum mă vezi, aşa se va întâmpla. 

— Ei bine, la jumătatea drumului dintre Betczaczka 
şi Jedlinka este o smolărie, nu prea departe. Ce-ar fi să-l 
aşteptăm pe Marcjan acolo?... 

— Şi de ce, mă rog? 

— Pst! Tăcere! 

— Sst!. 

Cercetară încăperea cu privirile, deşi ştiau că sânt 
singuri, şi începură să şopocăiască. Vorbiră aşa 

îndelung, când mai tare, când mai încet, în sfârşit, feţele 
li se luminară, dădură vinul de duşcă, se îmbrăţişară 
unul pe altul şi ieşiră tiptil afară pe poartă, încălecară şi 
porniră scară lângă scară până la drumul mare. Abia 
acolo Jan, cel mai în vârstă, luă comanda asupra lor şi 
porunci: 

—Eu şi Marek ne îndreptăm îndată spre smolărie, 
iar voi aduceţi butoiul înainte de a se lumina de ziuă. 


CAPITOLUL XXIV 


Bătrânul Krzepecki, conform prevederilor 
chelarului, sosi la Jedlinka a doua zi după amiază. 
Împotriva tuturor aşteptărilor, avea o înfăţişare atât de 
eselă şi cumsecade, că jupân Cyprianowicz care, 
dormind de obicei puţin după masa de prânz, era cam 
somnoros, se trezi de uimire la vederea lui. Vulpea 

bătrână începu aproape din prag să vorbească despre 
prietenia dintre vecini şi despre cât de mult l-ar fi 
bucurat la vârsta lui vizitele lui jupân Cyprianowicz; 
mulţumi pentru primirea ospitalieră şi abia după ce luă 
sfârşit schimbul de politeţuri, trecu la obiect. 

— Vecine şi binefăcătorule, încercă, am venit cu 
închinăciunea de cuviinţă, dar totodată cum socot că 
trebuie să fi ghicit, şi cu o rugăminte; având în vedere 
vârsta mea, gândesc că voi găsi ascultare. 

— Domnia ta, îţi îndeplinesc cu bucurie orice 
rugăminte îndreptăţită, răspunse jupân Serafin. 

Bătrânul Krzepecki îşi frecă mâinile: 

— Am ştiut eu! Am ştiut dinainte! Deie Domnul să 
am întotdeauna de-a face cu o minte înţeleaptă! Toate se 
rânduiesc dintr-o dată. De aceea, i-am spus fiului meu: 
„Lasă totul în seama mea! Dacă-i vorba de jupân 
Cyprianowicz, totul se va sfârşi cu bine, pentru că un 
asemenea om, nu numai înţelept, dar şi vrednic, nu se 
mai află prin împrejurimi”. 

— Mă măguleşti prea mult, domnia ta. 

—Da' de unde, spun chiar prea puţin!... Să revenim 
însă la oile noastre. 

— Să revenim. 

Un timp, bătrânul Krzepecki tăcu, de parcă şi-ar fi 
căutat cuvintele molfăind numai din fălci şi unindu-şi 
astfel bărbia cu nasul, în sfârşit, zâmbi vesel, îşi puse 
mâna pe genunchiul lui jupân Serafin şi începu: 

— Binefăcătorule... ştii că ne-a fugit un sticlete din 
colivie. 

— Ştiu. Se pare că a fugit, de frica pisicii. 

— Mai mare plăcerea să stai de vorbă cu asemenea 
oameni! exclamă bătrânul, frecându-şi mâinile, asta mai 
zic şi eu glumă! Preotul Tworkowski o să crape de 
invidie, pe legea mea! 

— Ascult, domnia ta... 

— Uite, ad rem’ şi de-a dreptul: am dori să luăm 


1 Aici cu sensul la obiect (lb. lat.). 

sticletele înapoi. 

— De ce nu? 

Jupân Krzepecki îşi mişcă o dată, de două ori bărbia 
spre nas, îngrijorat că treaba merge prea lesne. Cu toate 
acestea, bătu din palme şi strigă cu o bucurie prefăcută: 

— Atunci, treaba-i ca şi terminată! Fie ca astfel de 
oameni să se nască şi din piatră! 

—Cu mine-i terminată, răspunse jupân Serafin. 
Numai că trebuie să întrebi şi păsărică dacă vrea să se 
întoarcă, iar asta nu e cu putinţă astăzi, fiindcă fiul 
domniei tale a strâns-o atât de tare de gât, că abia mai 
răsuflă... 

—E bolnavă? 

— Întocmai, zace în pat. 

— Nu se preface cumva? 

Chipul lui jupân Serafin se posomori dintr-o dată: 

— Domnia ta, hai să vorbim serios. Marcjan, feciorul 
domniei tale, nu s-a purtat ca un om vrednic, şi şleahtic 
cu jupâniţa Sieniiska, iar domnia ta ai o grea vină în 
faţa lui Dumnezeu şi a oamenilor, pentru că ai lăsat-o pe 
biata fată în mâinile unui neruşinat atât de cumplit 

— Nu e nici fărâmă de adevăr în tot ce trăncăneşte 
ea! strigă Krzepecki. 

— Cum adică, doar domnia ta nu ştii ce spune, cum 
poţi să te împotriveşti? De altminteri, nu spune ea, ci 
vânătăile şi urmele loviturilor, pe care chelăreasa mea 
le-a văzut pe trupul ei tânăr, iar cât despre Marcjan, toţi 
slujitorii de la Belczaczka au văzut mai întâi strădaniile 
deşuchiate, apoi cruzimea lui şi sânt gata să depună 
mărturie. Wilczopolski e la mine şi astăzi va pleca la 
Radom să-i povestească preotului Tworkowski ce s-a 
întâmplat. 

— Bine, dar domnia ta mi-ai făgăduit că-mi dai fata 
înapoi. 

— Nu, ţi-am spus doar că n-o voi opri. Vrea să se 
întoarcă, bine! Vrea să rămână la mine, tot bine! 
Domnia ta, nu-mi cere să-i refuz sărmanei o bucată de 

pâine şi adăpost în casa mea. 

Fălcile bătrânului Krzepecki începură să se mişte 
iarăşi. Tăcu un răstimp, apoi zise: 

— Domnia ta ai şi n-ai dreptate. Să refuzi pâine şi 
adăpost unei orfane, nu ar fi o faptă demnă, dar 
cumpăneşte şi domnia ta, ca un om cu scaun la cap; una 
e să te arăţi ospitalier şi alta să sprijini răzvrătirea 
împotriva autorităţii părinteşti. Ţin şi eu din toată inima 
la Tecka mea, dar cu toate astea se mai întâmplă uneori 
să-i dau câte o palmă. Deci ce-i de făcut? Ori de câte ori, 
dojenită de mine, ar fugi la domnia ta, nu mi-ai îngădui 
s-o iau înapoi şi ai lăsa totul la vrerea ei? Gândeşte-te, 
domnia ta... Ce rânduială ar mai fi pe lume, dacă femeile 
ar face ce poftesc? Până şi cele căsătorite, deşi mai în 
vârstă, trebuie să se supună bărbatului şi să-i asculte 
poruncile, darămite o fătucă necoaptă, când e vorba de 
tutorele şi părintele ei? 

—Jupâniţă Sienińska nu e fiica domniei tale, nu-ţi 
este nici măcar rudă. 

—Dar am preluat grija asupra ei de la jupân 
Pagowski. Dacă ar fi pedepsit-o el, fără îndoială că n-ai fi 
avut nimic de spus; aşa că la fel stau lucrurile cu mine şi 
cu fiul meu, căruia i-am încredinţat conducerea 
Belczaczkai. Ce să-i faci? Cineva trebuie să conducă şi 
să aibă dreptul de a pedepsi! Nu neg că Marcjan, tânăr 
şi viforos cum este, poate că a întrecut măsura, mai ales 
dacă fata s-a arătat nerecunoscătoare. Dar asta mă 
priveşte pe mine! Am să cercetez, am să judec şi am să 
pedepsesc, pe fată, însă, tot trebuie s-o iau înapoi. Mă 
rog de iertare, dar cred că nici regele n-ar avea dreptul 
să mă împiedice în vreun fel. 

— Domnia ta vorbeşti ca la tribunal, răspunse jupân 
Cyprianowicz, şi nu neg că ai aparențele de partea 
domniei tale. Dar una este aparenţa şi una este adevărul 
curat. Eu nu vreau să te împiedic cu nimic, îţi aduc doar 
la cunoştinţă părerea oamenilor, de care te sfătuiesc să 
ţii seama şi domnia ta. Puțin îţi pasă domniei tale de 

jupâniţă Sienińska şi de ocrotirea ei, bănuieşti, însă că 
preotul Tworkowski păstrează un testament în folosul 
fetei şi ţi-e frică să nu pierzi Betczaczka o dată cu ea. Nu 
de mult, l-am auzit pe un vecin spunând: „Dacă n-ar fi 
fost nesiguranța asta, ei ar fi alungat-o cei dintâi din 
casă, fiindcă aceşti oameni nu-l respectă nici pe 
Dumnezeu”. Îmi vine greu să-ţi spun aceste lucruri în 
casa mea, dar se cuvine să le ştii. 

În ochii bătrânului Krzepecki luciră văpăi de mânie, 
dar se stăpâni şi răspunse cu gasul liniştit, deşi cam 
nesigur: 

—E, răutatea omenească, nimic altceva, iar la asta 
se adaugă josnicia şi prostia. Păi cum? Voiam să izgonim 
fata cu care Marcjan vrea să se însoare? Gândeşte-te şi 
domnia ta, pentru Dumnezeu! Una nu se leagă cu 
cealaltă. 

— Lumea zice altfel: dacă se va arăta că Betlczaczka 
e pe numele ei, Marcjan se va căsători cu ea, iar dacă 
nu, atunci o va ruşina. Eu nu sânt conştiinţa nimănui, 
repet numai ce se vorbeşte, adăugând de la mine doar 
că fiul domniei tale a ameninţat-o într-adevăr cu ruşine. 
Asta o ştiu sigur şi domnia ta, care-l cunoşti pe Marcjan 
şi poftele-i scârboase, ştii de asemenea că aşa a fost... 

— Ştiu şi eu destule, dar nu pricep unde vrei să 
ajungi. 

— Unde vreau să ajung? La ce ţi-am mai spus. Dacă 
jupâniţa Sienińska vrea să se întoarcă, atunci eu nu mai 
am nici un drept să mă împotrivesc dorinţei domniei tale 
şi o iei, dar dacă refuză, n-am s-o alung din casa mea, 
aşa cum i-am făgăduit. 

— Nu e vorba s-o alungi, ci să-mi îngădui s-o iau, tot 
aşa cum ai proceda în caz că ar fi la mijloc una din 
fiicele mele. Eu nu te rog decât să nu te împotriveşti. 

— Atunci să fie limpede! Nu voi îngădui folosirea 
forţei. In casa mea, eu sânt stăpân, iar domnia ta, care 
ai pomenit de rege, s-ar cuveni să înţelegi că acest drept 
nici măcar măria sa nu mi-l poate nega. 

Auzind asemenea cuvinte, jupân Krzepecki îşi 
încleştă pumnii, de i se înfipseră unghiile în carne, şi se 
miră: 3 

— Forţa? Tocmai de asta mă tem. În ce mă priveşte, 
dacă am avut ceva cu cineva (şi cine nu a avut de-a face 
cu răutatea omenească?), am folosit întotdeauna legea 
împotriva vinovatului, nu forţa. Se vede, însă, că nu-i 
adevărat proverbul, când spune că aşchia nu sare 
departe de copac... Uneori, sare destul de departe... 
Pentru binele şi siguranţa domniei tale, eu am vrut să 
sfârşesc totul în pace... Aici, în pădure, domnia ta eşti 
lipsit de apărare, iar Marcjan... ca părinte, mi-e greu să 
vorbesc aşa de fiul meu, n-a prea semănat cu mine... îmi 
este ruşine să recunosc, dar eu pur şi simplu nu pot 
garanta pentru el,.. întreg ţinutul se teme de nesăbuinţa 
lui, pentru că e în stare să nu mai ţină cont de nimic şi 
are la dispoziţie cel puţin cincizeci de săbieri... lar 
domnia ta, repet, stai în pădure fără nici o apărare... şi 
te sfătuiesc să nu uiţi... Eu însumi mă tem... 

Jupân  Cyprianowicz se ridică în picioare şi 
apropiindu-se de Krzepecki, îl privi în albul ochilor: 

— Domnia ta vrei să mă sperii? întrebă. 

— Eu însumi mă tem... repetă bătrânul şiret. 

Tocmai atunci, dinspre magazie şi bucătărie, 
răsunară deodată strigăte, aşa că se repeziră la 
fereastra deschisă şi la început încremeniră uluiţi. Pe 
uliţă, alerga într-o goană nebună spre poarta conacului 
un monstru neobişnuit, ce nu semăna cu nici o 
vieţuitoare văzută pe pământ, iar în urma lui, călăreau 
pe cai dezlănţuiţi jupânii Bukojemski, răcnind şi 
învârtindu-şi harapnicele prin aer. 

Monstrul se năpusti cel dintâi în curte, urmărit de 
cei patru fraţi, asemenea unor hăituitori ai iadului, care 
începură să-l alerge de-a lungul livezii. 

— Isuse, Mărie! se cruci jupân Cyprianowicz, 

Şi ieşi pe prispă, însoţit îndeaproape de bătrânul 
Krzepecki. 

248 


Abia aici putură să vadă mai bine. Monstrul semăna 
cu o zburătoare uriaşă, dar şi cu un călăreț pe cal, 
deoarece gonea pe patru picioare şi cu o mogâldeaţă în 
spinare. Cal şi călăreț erau, însă, acoperiţi de puf şi 
capetele lor arătau ca două rotocoale de pene. Nu se 
putea desluşi nimic, fiindcă bahmetul! alerga ca vijelia 
în jurul bătăturii, iar jupânii Bukojemski îl ajungeau din 
când în când şi nu se zgârceau cu loviturile, înălțând 
vălătuci de fulgi în văzduh. 

În acest timp, monstrul răcnea ca un urs rănit, fraţii 
de asemenea, şi în larma generală se pierdeau glasurile 
lui jupân Cyprianowicz şi bătrânului Krzepecki, care 
strigau din răsputeri: 

— Staţi, pe rănile Mântuitorului, încetaţi! 

Ceilalţi, însă, goniră înainte ca apucaţii şi dădură 
ocol curţii de vreo cinci ori. De la bucătărie, din clădirile 
slujitorilor, de la grajduri, dinspre şură şi arie, se 
strânseră o mulţime de oameni şi auzind porunca: 
„Staţi”, strigată cu deznădejde de jupân Serafin, se 
repeziră spre caii jupânilor Bukojemski şi încercară să-i 
oprească, apucându-i de căpăstru şi de zăbală. În cele 
din urmă, bahmeţii fraţilor fură imobilizaţi, dar calul 
plin de puf le dădu mai mult de furcă. Fără frâu, biciuit 
cu harapnicele, dezlănţuit şi înfricoşat, se ridica în două 
picioare la apropierea oamenilor sau îi evita sărând 
fulgerător într-o parte, astfel că-l opriră abia când se 
pregătea să se arunce peste gard. Un slujitor îl apucă de 
smocul de păr dintre urechi, altul de nări şi câţiva de 
coamă. Cu asemenea greutate, nu mai putu sări gardul 
şi căzu pe picioarele dinainte, ce-i drept, zvâcni 
numaidecât, dar nu mai încercă să scape şi începu să 
tremure din tot corpul. 

Atunci îl dădură jos pe călăreț care, cum se arătă, 
nu căzuse pentru că avea picioarele legate pe sub burta 
calului, şi-i îndepărtară puful de pe faţă. De sub puf se 
ivi, însă, pielea acoperită cu smoală întărită, aşa că nu 


1 Cal tătărăsc, mic şi rezistent. 

era cu putinţă să i se vadă trăsăturile. De altfel, 
călăreţul dădea slabe semne de viaţă, aşa că bătrânul 
Krzepecki şi jupân Serafin îl recunoscură abia când îl 
aduseră pe prispă şi exclamară înspăimântați: 

— Marcjan! 

— Chiar  nemernicul ăsta e! adeveri,  gâfâind 
Mateusz Bukojemski. L-am pedepsit puţin şi l-am adus 
aici, ca să vadă jupâniţă Sienińska şi să ştie că mai sunt 
şi suflete simţitoare pe lume. 

Jupân Cyprianowicz mai că se luă cu mâinile de păr. 

—Bătu-v-ar să vă bată cu sufletele voastre 
simţitoare, tâlharilor! 

Apoi se adresă chelăresei care, sosită o dată cu 
ceilalţi, îşi făcea la cruci fără număr, şi o zori: 

— Turnaţi-i horilcă pe gât să se trezească, şi duceţi-l 
în pat! 

Se  iscă  învălmăşeală. Unii se  repeziră să 
pregătească patul şi apă fiartă, alţii fugiră după băutură, 
iar câţiva se apucară să-l curețe pe Marcjan de puf; 
bătrânul Krzepecki îi ajuta scrâşnind din dinţi şi 
repetând: 

— Trăieşte?... Nu mai răsuflă? Trăieşte! Răzbunare, 
răzbunare!... 

După care, zvâcni deodată, sări spre jupân Serafin 
şi ridicându-şi mâinile ca nişte gheare, se porni să 
strige: 

— Ai fost înţeles cu ei, mi-ai omorât băiatul, tâlha 
armenesc! 

Cyprianowicz păli de moarte şi puse mâna pe sabie, 
dar îşi aduse aminte că el era stăpânul casei, iar 
Krzepecki musafirul lui, astfel că ridică două degete şi 
rosti: 

— Martor mi-e Dumnezeu că n-am ştiut nimic şi sânt 
gata să jur pe sfânta cruce, amin! 

— Noi vom întări, strigă Marek Bukojemski. 

Iar Cyprianowicz adăugă: 

— Dumnezeu te-a pedepsit, domnia ta, pentru că m- 

ai ameninţat, pe mine, un bătrân fără apărare, cu mânia 
fiului... lată unde a ajuns! 

— Temniţa! mugi bătrânul, am să vă dau pe mâna 
călăului! Răzbunare! Dreptate! 

— Vedeţi  ce-aţi făcut? întrebă jupân Serafin, 
întorcându-se spre cei patru fraţi. 

— Am spus noi că e mai bine să-l ucidem, regretă 
Lukasz. 

Jupâneasa Dzwonkowska aduse votca de Gdansk şi 
începu să toarne din sticlă în gura deschisă a lui 
Marcjan, până când se înecă şi deschise ochii îndată. 

Tatăl său se repezi la el. 

— Trăieşti! Trăieşti! exclamă cu o izbucnire de 
bucurie sălbatică. 

Marcjan nu era încă în stare să-i răspundă şi zăcea 
ca o cucuvea uriaşă care, nimerită de glonţ şi căzută pe 
spate, răsuflă adânc cu aripile desfăcute. Işi recăpătă 
totuşi cunoştinţa şi o dată cu ea memoria. Privirea îi 
alunecă de la faţa tatălui său la cea a jupânului Serafin, 


apoi se opri asupra jupânilor Bukojemski şi deveni 
înfricoşătoare; dacă în inimile celor patru fraţi ar fi 
existat un locşor cât de mic pentru spaimă, s-ar fi 
cutremurat cu toţii din cap până în picioare. 

Ei, însă, înaintară un pas spre el, ca patru tauri gata 
să împungă, iar Mateusz întrebă: 

— Ce mai vrei? Nu-ţi ajunge? 


CAPITOLUL XXV 


Câteva ceasuri mai târziu, bătrânul Krzepecki îl lua 
pe Marcjan la Betczaczka, deşi acesta nu se putea încă 
ţine pe picioare şi nu prea ştia ce se petrece cu el. Mai 
înainte, slujitorii îl spălară cu mare greutate şi-l 
îmbrăcară în rufărie curată, dar tocmai după toate 
aceste îngrijiri îl apucă o sfârşeală atât de mare, că 
leşină de câteva ori şi numai datorită băuturilor 
jupânesei Dzwonkowska, fierte cu angelică şi alte 
ierburi, îşi mai veni în fire. Jupân Serafin era de părere 
să urce în pat şi să mai aştepte cu plecarea până se va 
face bine, dar bătrânul Krzepecki, înverşunat nevoie 
mare, nici nu vru să audă, ca să nu trebuiască să se 
arate recunoscător faţă de un om, pe care avea de gând 
să-l cheme în judecată din cauza jupâniţei Sieniiska. 
Porunci, deci, să se aştearnă paie în brişcă şi întinzându- 
l pe Marcjan pe un chilim ca în pat, plecă la Betczaczka, 
împroşcându-i cu ameninţări pe fraţii Bukojemski şi pe 
stăpânul casei. Era de-a dreptul caraghios, deoarece 


252 


vorbind mereu de răzbunare, se vedea silit să primească 
ajutorul lui Cyprianowicz şi să împrumute de la el 
veşminte, rufărie şi fân; orbit, însă, de mânie, nu-şi mai 
dădea seama de asta, iar jupân Serafin n-avea nici el 
poftă de râs, fiindcă isprava celor patru fraţi îl îngrijora 
foarte mult. 

Intre timp, chemat înadins printr-o scrisoare, sosi 
preotul Woynowski. Jupânii Bukojemski, ruşinaţi, nu 
ieşiră din odaia lor, aşa că jupân Cyprianowicz trebui să- 
i povestească tot ce se întâmplase, iar preotul îl ascultă 
cu atenţie, lovindu-se din când în când peste poalele 
sutanei, dar nu se supără prea mult, cum presupunea 
jupân Serafin. 

În cele din urmă, glăsui: 

— Dacă Marcjan va muri, va fi vai de ei, dar dacă va 
scăpa cu viaţă cum cred, bănuiesc că va prefera să se 
răzbune de unul singur decât să-i dea în judecată. 

— De ce? întrebă jupân Serafin. 

— Pentru că nu-i plăcut să ajungi de râsul întregii 
Republicii. Cu acest prilej, ar ieşi la iveală şi purtarea lui 
faţă de jupâniţa Sieniiska, ceea ce iarăşi n-ar fi spre 
onoarea lui. N-a dus o viaţă vrednică de laudă, aşa că nu 
i-ar conveni să rişte ca toţi martorii coram publico! să 
dezvăluie tot ce ştiu despre el. 

— Poate că ai dreptate, consimţi Cyprianowicz, dar 
vlăjganii Bukojemski nu pot să rămână nepedepsiţi 
pentru asemenea samavolnicie. 

Preotul se mulţumi să dea din mână. 

— Pe ei, oricum, nu-i poţi scoate din ale lor! 

— Cum aşa? întrebă uimit jupân Serafin, credeam că 
domnia ta vei fi foarte supărat pe ei. 

— Domnia ta, răspunse bătrânul, ai slujit în oştire 
mai puţin ca mine. Eu, însă, am văzut atâtea în viaţa 
mea, încât nu mă mai miră orice fleac. E rău că s-a 
întâmplat aşa şi am să le frec ridichea bine, dar am luat 
eu parte la altele şi mai rele, cu atât mai mult, cu cât 


1 În public (Ib. lat.). 

aici e vorba de o orfană. Îţi spun deschis că aş fi fost mai 
supărat dacă Marcjan nu păţea nimic pentru tot ce a 
făcut. Nu uita, domnia ta, că noi am îmbătrânit, dar la 
tinereţe şi nouă ni se înfierbânta sângele. lată de ce nu 
pot să fiu prea aspru cu cei patru fraţi. 

— Neîndoielnic, totuşi s-ar putea ca Marcjan să nu 
mai ajungă ziua de mâine. 

— Totul e în puterea lui Dumnezeu, dar domnia ta ai 
spus că nu e rănit. 

— Da, dar e plin de vânătăi şi leşina mereu. 

— Atunci o să scape, leşina de slăbiciune. Trebuie 
totuşi să mă duc la ei şi să-i întreb cum a fost. 

Şi se duse. Fraţii îl primiră cu bucurie, nădăjduind 
că le va lua apărarea înaintea lui jupân Cyprianowicz. 
De aceea, începură să se certe îndată care dintre ei să 
povestească ce-au făcut şi încetară abia după ce preotul 
îi recunoscu întâietatea lui Mateusz. 

Aşadar, acesta luă cuvântul şi vorbi astfel: 

— Părinte şi binefăcătorule, Dumnezeu ştie că n- 
avem nici o vină!... Când am aflat de la jupâneasa 
Dzwonkowska că tot trupşorul orfanei e numai vânătăi, 
am venit în odaia asta atât de îndureraţi, încât dacă nu 
era urciorul cu vin trimis de stăpânul casei, ne-ar fi 
plesnit inimile de jale. Află, domnia ta, că beam şi 
plângeam cu rândul!... Şi ne-am mai gândit şi că fata se 
trage din neam de senatori... Se ştie doar că şi calul, de 
pildă, cu cât soiul e mai ales, cu atât pielea e mai 
subţire. Dacă biciuieşti un bidiviu de rând, nu se vede 
nimic, dar dacă loveşti un armăsar de neam nobil, 
rămâne urmă... Gândeşte-te, părinte, ce piele trebuie să 
aibă o asemenea jupâniţă pe spinare şi peste tot, ca 
azima, nu-i aşa? 

— Ce-mi pasă mie de pielea ei, răspunse preotul 
Woynowski cu asprime. Spuneţi-mi mai bine cum l-aţi 
prins pe Marcjan. 

—l-am jurat lui Jupân Cyprianowicz că n-o să-l 
spârcuim, dar am aflat că bătrânul Krzepecki va veni 

aici şi ne-am gândit că Marcjan îi va ieşi înainte la 
întoarcere. Atunci, ne-am înţeles ca doi dintre noi să 
aducă la smolărie un butoi mare cu puf de la casa 
pădurarului, iar ceilalţi doi au ales un butoi cu smoală 
mai groasă şi am aşteptat cu toţii lângă colibă. Ne uităm 
şi vedem că vine Krzepecki, nu-i nimic, să se ducă. 
Aşteptăm ce mai aşteptăm, până ne plictisim şi ne 
gândim dacă nu-i mai bine să ne ducem la Belczaczka, 
când deodată argatul smolarului ne dă de ştire că 
soseşte Marcjan pe drumul mare. Am ieşit şi noi şi ne- 
am oprit în calea lui: „închinăciune!” „închinăciune” 
„încotro?” „înainte prin pădure” (zice) „în paguba cui?” 
„în paguba (zice) sau în folosul... lăsaţi-mă în pace!” Şi 
pune mâna pe sabie. Atunci noi l-am înşfăcat de grumaz. 
Oho, nu se poate! L-am dat jos cât ai bate din palme de 
pe calul, pe care Jan l-a luat de frâu, şi l-am târât... A 
început să strige şi să dea din picioare, să muşte, să 
scrâşnească, dar noi l-am tras lângă cele două butoaie şi 
i-am spus: „Aşa, feciorule, nedreptăţeşti o orfană şi o 
ameninţi cu ruşinea, fără să te gândeşti la sângele ei 
ales; ai bătut-o şi crezi că nu-i va lua nimeni apărarea. 
Află că sânt şi inimi bune”. Şi buf cu capul în smoală. L- 
am scos şi iarăşi: „Cunoaşte că sânt şi suflete milostive!” 
Şi buf în puf. „Uite curaj!” buf a doua oară în smoală... 
„Uite cine sânt fraţii Bukojemski!” buf în puf. Am vrut 
să-l mai băgăm o dată, dar smolarul s-a pornit să ţipe că 
se îneacă; e drept, nu i se mai vedeau nici ochii şi nici 
nasul. Atunci l-am aburcat în şa şi i-am legat picioarele 
pe sub burta calului, ca să nu cadă. Am înnegrit calul cu 
funingine şi l-am presărat cu puf, apoi, deşi era destul 
de sălbatic, i-am dat bice, gonindu-l înainte. 

— Şi aşa l-aţi fugărit până aici? 

— Ca pe un animal mai deosebit, pentru că voiam s- 
o mângâiem cât de cât pe jupâniţă şi să-i arătăm 
prietenia noastră. 

— Ce să zic, bine-aţi mai mângâiat-o! Când l-a văzut 
pe fereastră, cât pe ce să moară de frică. 

—E, când se va dezmetici, se va gândi totuşi cu 
recunoştinţă la noi. Oricărui orfan îi place să se simtă 
ocrotit. 

— l-aţi făcut mai mult rău decât bine. Cine ştie dacă 
Krzepecki n-o va lua înapoi acum. 

— Cum asta? Pe legea mea! Păi ce, noi i-o dăm? 

— Cine s-o apere după ce voi veţi fi întemnițați? 

Fraţii se speriară şi începură să se uite unii la alţii 
cu priviri îngrijorate. 

În cele din urmă, Łukasz se lovi cu palma frunte şi 
spuse: 

—N-o să ne închidă în turn, pentru că vom pleca 
înainte la război, dar dacă-i aşa, dacă e vorba de 
siguranţa jupâniţei Sieniiska, o să se găsească vreun 
mijloc. 

— Oho-ho! exclamă Marek. 

— Ce mijloc? întrebă preotul. 

—O să-i trimitem vorbă lui Marcjan, când se va 
însănătoşi. Nu scapă viu din mâinile noastre. 

— Şi dacă moare acum? 

— Atunci, ne va ajuta Dumnezeu. 

— Iar voi veţi plăti, cu capul! 

— Mai înainte, însă, o să-i jupuim pe turci şi Domnul 
Isus ne va răsplăti. Domnia ta să ne iei apărarea 
înaintea lui jupân Cyprianowicz. Dacă Stach era aici, ne 
ajuta şi el să-l scăldăm pe Marcjan. 

— Ei, parcă Jacek nu? întrebă Mateusz. 

—Jacek îl va scălda şi mai bine! exclamă preotul 
fără să vrea. 

— Păi vezi, părinte? 

li întrerupse jupân Cyprianowicz, care se vede că 
luase o hotărâre însemnată, deoarece rosti foarte grav: 

— M-am gândit la ce trebuie să facem şi uite ce mi-a 

enit în minte. Trebuie să plecăm cu toţii la Cracovia 

împreună cu jupâniţa Sieninska. Habar nu am dacă o să- 

i găsim acolo pe feciorii noştri, fiindcă nu ştie nimeni 

unde vor fi steagurile şi ce poruncă vor avea de 

îndeplinit, dar trebuie să lăsăm fata în grija regelui sau 
a reginei ori dacă asta nu va fi cu putinţă, s-o ducem 
măcar la vreo mânăstire. După cum ştii, părinte, am 
hotărât să mă înrolez la anii mei bătrâni, să slujesc 
impreună cu fiul meu şi dacă aşa va vrea Dumnezeu, să 
pierim împreună. În absenţa noastră, jupâniţa nu s-a 
afla în siguranţă nici la Radom, sub oblăduirea preotului 
workowski... Domniile lor (aici arătă spre fraţii 
Bukojemski) trebuie să intre degrabă sub ocrotirea 
hatmanului. Nu se ştie ce se poate întâmpla aici... Am şi 
eu cunoscuţi la curte, pe jupânii Matczyński, Gniński şi 
Grothus, şi socot că-i voi convinge s-o sprijine, iar după 
aceea, voi întreba de steagul lui Zbierzchowski şi voi 
pleca îndată la fiul meu, unde-l voi vedea şi pe Jacek al 
domniei tale. Ce spui? 
— Pentru Dumnezeu! se bucură preotul Woynowski, 
e o idee grozavă. Merg şi eu cu voi!... la Jacek!... Cât 
despre jupâniţa Sieniiska, mă rog! Neamul lui Sobieski 
este foarte îndatorat faţă de magnații Sieninski. La 


Cracovia, se va afla în siguranţă şi... mai aproape... Că 
nici Jacek, sânt convins, n-a uitat-o. lar după război, va fi 
ce-o da Dumnezeu... O să-mi dea pe cineva să mă 
înlocuiască la parohie, iar eu am să merg cu voi! 

— Cu toţii la Cracovia! tunară jupânii Bukojemski cu 
înflăcărare, 

— Şi pe câmpul de glorie! încheie preotul. 


CAPITOLUL XXVI 


Urmară consfătuiri legate de campanie, întrucât nu 
numai că nu se arătă nimeni împotrivă, dar până şi 
preotul Woynowski începu să caute încă un vicar la 
Radom. De altminteri, era o hotărâre mai veche, 
schimbată numai în măsura în care acum i se adăugase 
intenţia de a o însoţi pe jupâniţa Sieniiska la Cracovia şi 
asigurarea ei împotriva prigoanei lui Krzepecki cu 
ajutorul ocrotirii regale sau al vreunei mânăstiri. Jupân 
Cyprianowicz prevăzuse că regele, preocupat de război, 
nu va avea vreme să discute despre treburile lor 
particulare, dar mai rămânea regina, iar la aceasta 
putea să găsească drumul prin dregătorii cunoscuţi, cei 
mai mulţi înrudiţi cu familiile Sieniiski şi Taczewski. 

Existau temeri, de asemenea, ca după plecarea 
stăpânului şi a fraţilor Bukojemski, Jedlinka să fie 
atacată de tâlharii lui Krzepecki şi marea avuţie de la 
conac, lucruri şi argintărie, să fie jefuită. Cu toate că 
Wilczopolski făgăduise că se va apăra împreună cu 
slujitorii şi pădurarii şi nu va îngădui nimănui să se 
atingă de nimic, jupân Serafin duse totuşi argintăria la 
Radom şi o lăsă la mânăstirea bernardinilor, unde avea 
mai de mult sume însemnate; nu voia să le ţină la 
conacul aflat în mijlocul pădurii Kozienice. 

Până una-alta, jupân Serafin asculta cu luare aminte 
veşti de la Betczaczka, fiindcă multe depindeau de ele. 
Dacă Marcjan ar fi murit, toată răspunderea ar fi căzut 
asupra fraţilor Bukojemski; în caz contrar, exista 
speranţa că nu va avea loc nici un proces, întrucât era 
greu de presupus că Krzepecki se va face de bunăvoie 
de râsul lumii. Jupân Cyprianowicz credea mai degrabă 
că bătrânul şleahtic nu-i va da pace din pricina jupâniţei 
Sienińska; se gândea totuşi că atunci când orfana se va 
afla în grija regelui, judecata şi zâzania nu-şi vor mai 

avea rostul. 

La Jedlinka, se aflase deci prin mijlocirea chelarului 
că îndârjitul Krzepecki, tatăl, fusese la Lublin, dar 
zăbovise puţin acolo. 

Cât despre Marcjan, în prima săptămână după cele 
întâmplate, boli din greu, cei din jur temându-se că 
smoala înghițită îl va îneca sau îi va astupa măruntaiele. 
În săptămâna a doua, se simţi totuşi mai bine. E drept, 
nu cobori din pat, pentru că nu se putea ţine pe 
picioare, oasele îl dureau cumplit şi în summo grado 
farigatus erat! dar începu să profere blesteme la adresa 
bătăuşilor Bukojemski şi să se bucure la gândul 
răzbunării. Într-adevăr, după ce se scurseră două 
săptămâni, porniră să se adune la Betczaczka ciracii din 
ceata de la Radom; tot felul de haimanale cu săbiile 
agăţate de frânghii de cânepă, în cizme găurite şi cu 
burţile supte, veşnic flămânzi şi însetaţi. Marcjan se tot 
sfătuia cu ei şi punea ceva la cale nu numai împotriva 
fraţilor Bukojemski şi a lui jupân Cyprianowicz, ci şi a 
jupâniţei Sieniiska, pe care nu şi-o amintea fără să 
scrâşnească. Născocea asemenea măscări la adresa ei, 
încât tatăl său se văzu nevoit să-l prevină că asta 
mirosea a temniţă. 

Ecourile acestor uneltiri şi ameninţări ajungeau la 
Jedlinka, producând impresii diferite asupra celor de la 
conac. Jupân Serafin om de mare curaj, dar şi 
cumpănit, era puţin neliniştit din pricina lor, mai ales 
când se gândea că vrăjmăşia acestor oameni răi şi 
primejdioşi avea să se răsfrângă acum şi asupra fiului 
său. Preotul Woynowski, având sângele mai viforos, se 
înfurie şi prevestea că cei doi cârcotaşi vor sfârşi rău. În 
acelaşi timp, deşi câştigat cu totul de partea jupâniţei, 
se adresa din când în când lui jupân Cyprianowicz şi 
celor patru fraţi şi le spunea: 

—Cine a iscat războiul troian? Mulier! Care-i 
întotdeauna pricina bătăliilor şi a certurilor? Mulier! Şi 


1 În genere, era foarte obosit (lb. lat.). 
259 


acum tot aşa e! Vinovată sau nevinovată, dar mulier! 

Jupânii Bukojemski, însă, îşi băteau joc de primejdia 
ce-i ameninţa pe toţi din partea lui Marcjan, ba chiar îşi 
făgăduiau să se veselească de minune cu acest prilej. 
Fură preveniţi totuşi de mai multe ori cu toată 
seriozitatea. Jupânii Sulgostowski, Silnicki, Kochanowski 
şi alţii, revoltați cu toţii împotriva lui Marcjan, veniră pe 
rând la Jedlinka, vestind că şleahticul fără astâmpăr îşi 
adună ceata, angajând până şi pe hoţii de drumul mare. 

Se oferiră să-i ajute, dar fraţii refuzară şi Łukasz, 
care vorbea cel mai adesea în numele lor, îi răspunse 
astfel o dată lui Rafal Silnicki, când acesta îl conjura să 
se păzească: 

— Oho! nu strică să mai facem câteva exerciţii şi să 
ne mai dezmorţim braţele, înainte de război, fiindcă am 
cam ruginit pe la încheieturi. Belczaczka nu-i o 
fortăreață, de aceea, Marcjan să se gândească mai bine 
la el, pentru că cine ştie ce-ar putea să i se întâmple, iar 
dacă vrea să se arate nerecunoscător faţă de noi, mă 
rog, n-are decât să încerce! 

Jupân Silnicki îl privi puţin uimit şi răspunse: 

— Să se arate nerecunoscător? Toate ca toate, dar 
recunoştinţă nu cred că vă datorează. 

Lukasz se revoltă sincer mirat: 

—Cum nu ne datorează? Nu puteam să-l facem 
bucățele? Cine l-a născut? O dată jupâneasa Krzepecka 
şi o dată modestia noastră, dar dacă se va bizui numai 
pe asta, domnia ta să-i spui că se înşeală. 

—Şi mai adaugă că o va vedea pe jupâniţa 
Sieniiska, i se alătură Marek, când îşi va vedea 
urechile. 

Iar Jan încheie: 

— De ce nu? Nu-i greu să-ţi vezi urechile tăiate. 

Cu acestea, discuţia luă sfârşit. Fraţii i-o repetară 
jupâniţei, ca s-o liniştească. Ceea ce era de prisos, 
pentru că jupâniţa nu era fricoasă din fire, iar pe 
deasupra, la Betczaczka se temuse de bună seamă de 

Marcjan, dar la Jedlinka era convinsă că n-o ameninţă 
nici o primejdie. Văzându-l pe fereastră a doua zi după 
venirea la Jedlinka pe Marcjan plin de puf, fugărit de 
harapnicele fraţilor Bukojemski ca o fiară monstruoasă, 
după primele clipe de înfricoşare, amestecate cu uimire 
şi chiar cu milă, căpătase o încredere atât de mare în 
puterea celor patru fraţi, că nu mai era în stare să-şi 
închipuie că exista cineva care să nu se teamă de ei. 
Marcjan trecea drept un om periculos şi un ucigaş şi 
uite ce făcuseră cu el. Nu-i vorbă, cândva Jacek îi 
vătămase pe toţi, dar acum Jacek era, în ochii ei mai 
presus de oamenii obişnuiţi, iar înainte de plecare i se 
arătase într-o lumină necunoscută până atunci, aşa că 
nu mai ştia nici ea cu cine să-l compare. Felul cum 
vorbeau despre el jupânii Bukojemski, Cyprianowicz şi 
preotul Woynowski, cel din urmă îl pomenea de cele mai 
multe ori, îi întăriseră admiraţia faţă de acest prieten 
din copilărie, odinioară atât de apropiat, iar acum 
schimbat şi departe. li întăriseră şi dorul de el, şi 
simţământul acela dulce, mărturisit într-o clipă de 
emoție preotului, şi zăvorit apoi din nou în adâncul 
inimii, aidoma perlei în scoică. 

Pe de altă parte, nutrea convingerea nezdruncinată 
de nimic că trebuie să se întâlnească, ba chiar că-l va 
vedea curând. Şi pentru că fugise din casa lui Krzepecki, 
simțindu-se ocrotită de oameni binevoitori, această 
siguranţă se transformase într-un izvor de încredere şi 
bucurie. Se  însănătoşise, redevenise veselă şi 
îmbobocise iarăşi ca o floare primăvara. Imprăştia 
lumină în toată casa. li subjugase cu totul pe jupâneasa 
Dzwonkowska, pe jupân Cyprianowicz şi pe fraţii 
Bukojemski. Era mereu peste tot şi oriunde se arăta 
năsucul ei cârn şi-i luceau cu veselie ochii tineri, bucuria 
şi zâmbetul apăreau pe chipurile tuturor. Se temea 
puţin de preotul Woynowski, deoarece avea impresia că 
în mâinile lui se aflau soarta ei şi a lui Jacek. Îl privea, 
de aceea, cu oarecare umilinţă, dar şi el, având o inimă 

bună şi moale ca ceara pentru toate vieţuitoarele 
Domnului, o îndrăgise nespus, ba chiar mai mult, 
cunoscând-o mai de aproape, deşi uneori îi zicea 
dumbrăveancă şi veveriţă, fiindcă „apărea şi dispărea 
într-o clipită”, o preţuia tot mai mult pentru sufletul ei 
curat. 

După ce-i dezvăluise taina inimii, parcă în puterea 
unei înţelegeri, nu mai vorbiseră niciodată de Jacek. 
Intuiau amândoi că era un „subiect delicat”. Nici jupân 
Serafin nu vorbea cu ea niciodată despre el faţă de 
lume, în schimb, între patru ochi, nu pregeta deloc şi 
când o dată îl întrebă dacă se va întâlni cu fiul său la 
Cracovia, bătrânul îi răspunse şi el cu o întrebare: 

— Dar domnia ta nu ţi-ai dori să vezi pe cineva 
acolo? 

Credea că fata va scăpa printr-o glumă, dar pe 
chipul ei înflorit se aşternu o umbră de tristeţe şi 
răspunse cu gravitate: 

— Aş vrea să-mi cer cât mai repede iertare de la cel 
pe care l-am nedreptăţit... 

Cyprianowicz se uită la ea cu duioşie, după un 
răstimp, însă, se vede că-i venise alt gând, deoarece o 
mângâie pe obrăjorul rumen şi-i spuse: 

— E, ai şi cu ce să-l răsplăteşti, nici regele n-ar face- 
o mai bine! 

Auzindu-l vorbind în acest fel, fecioara îşi cobori 
ochii şi rămase stânjenită înaintea lui, frumoasă şi 
îmbujorată ca aurora dimineţii. 


CAPITOLUL XXVII 


Pregătirile de plecare se apropiau de sfârşit. 
Slujitorii fuseseră aleşi cu grijă, oameni puternici, 
sănătoşi şi cu capul pe umeri. Armele, caii, carele şi 
briştele, erau gata. Nu fură uitaţi nici ogarii care pe 
drum mergeau pe sub căruţe, cu ajutorul cărora aveau 
să prindă vulpi şi iepuri la popasuri. Pregătirile şi 
rezervele însemnate o uimiră pe jupâniţa Sieninska. Nu 
credea că plecarea într-o campanie presupunea atâta 
alergătură şi ghicind că totul se face pentru siguranţa 
ei, se apucă să-l iscodească pe jupân Serafin. 

Iar acesta, ca un om prevăzător şi cu experienţă, îi 
răspunse la întrebare după cum urmează: 

— Neîndoielnic că avem în vedere şi persoana ta, 
întrucât socotesc că Marcjan nu se va da în lături să ne 
facă vreun pocinog. Ai auzit şi tu că adună haimanale, 
uneltind şi bând împreună. Ar fi o ruşine pentru noi, 
dacă i-am îngădui să te smulgă din mâinile noastre. Ce-o 
fi, o fi, dar chiar dacă ar trebui să pierim cu toţii, musai 
să ajungi nevătămată la Cracovia. 

Jupâniţa îi sărută mâna, spunându-i că nu merită să- 
şi rişte viaţa pentru ea, dar el se mulţumi să dea numai 
din mână: 

—N-am mai cuteza să ne arătăm în lume şi pe 
urmă, s-a întâmplat că una se împacă de minune cu alta, 
întrucât nu-i de ajuns să pleci la război, ci trebuie să te 
şi pregăteşti cum se cuvine. Tu te miri că fiecare dintre 
noi va lua câte trei-patru cai şi slujitori, dar află că la 
război, calu-i temelia. Mulţi se prăpădesc din cauza 
marşurilor, a trecerii râurilor, a mlaştinilor sau prin 
locurile de tabără. Şi atunci, ce te faci? Cumperi la 

repezeală alt cal cu tot felul de vitia’ şi năravuri, care te 
lasă când ţi-e lumea mai dragă. De aceea, cu toate că şi 
fiul meu şi Jacek Taczewski au plecat cu convoaie 
costisitoare de cai şi merinde, ne-am gândit că nu e rău 
să le mai ducem câte un fugar de soi pentru fiecare. 
Preotul  Woynowski, un cunoscător neîntrecut, a 
cumpărat ieftin de la jupân Podlodowski, un asemenea 
bidiviu turcesc pentru Jacek, că nici hatmanul nu s-ar 
ruşina să-l încalece. 

— Şi pe care l-ai hotărât pentru feciorul domniei 
tale? se interesă jupâniţa. 

Jupân Cyprianowicz se uită la ea, clătină din cap, 
zâmbi şi răspunse: 

— Preotul Woynowski are totuşi dreptate în ce 
spune despre femei. Oricât ar fi de cumsecade diavoliţa, 
tot vicleană rămâne. Întrebi care-i calul pentru fiul meu, 
iar eu îţi răspund: al lui Jacek e cel roib cu săgeată în 
frunte şi chişiţa stângă din spate albă. 

— Domnia ta vrei să mă necăjeşti! exclamă jupâniţa. 

Şi pufnind ca o pisică, se învârti pe călcâie şi plecă. 
În aceeaşi zi, însă, dispărură miezurile chiflelor şi sarea 
din solniţe, iar în cea următoare, Łukasz Bukojemski 
văzu un lucru de pomină: la fântâna din curte, roibul lui 
Jacek îşi ţinea nările ascunse în mânuţele jupâniţei 
Sienińska, iar când după aceea îl duseră la grajd, se uită 
de câteva ori după ea, arătând printr-un nechezat scurt 
că-i ducea dorul. Jupân Łukasz nu putu s-o întrebe de 
pricina acestei  „prietenii”, întrucât era prins cu 
încărcarea carului, aşa că abia după amiază se apropie 
de fată cu ochii plini de încântare şi grăi: 

— Ai băgat de seamă, jupâniţă? 

— Ce anume? întrebă jupâniţă. 

—Că până şi un cal e în stare să deosebească un 
marţipan... 

Uitând că el o văzuse de dimineaţă şi observându-i 
încântarea din ochi, îşi înălţă sprincenele a mirare şi 

1 Vicii (Ib. lat.). 

întrebă: 

— La cine te gândeşti, domnia ta? 

— La cine? repetă Bukojemski, la calul lui Jacek. 

— Aha, la cal!... 

Izbucni în râs şi fugi de pe prispă în încăperea ei, 
iar el rămase uimit şi puţin descumpănit, neînţelegând 
de ce fugise şi de ce se înveselise aşa deodată. 

Se scurse încă o săptămâna şi pregătirile luară 
sfârşit, dar jupân Cyprianowicz nu se grăbea. Amâna de 
pe o zi pe alta, îndrepta ici şi colo câte ceva, se plângea 
de căldură, iar în cele din urmă, se îngrijoră de-a 
binelea. Jupâniţa aştepta şi ea să plece. Fraţii 
Bukojemski începură să-şi piardă răbdarea, în sfârşit, 
preotul Woynowski declară că orice întârziere însemna 
doar pierdere de vreme. 

Jupân Serafin răspunse astfel la îndemnurile lor: 

—Am primit veste că regele n-a ajuns încă la 
Cracovia şi nici nu va ajunge curând. Între timp, oştirea 
se va strânge acolo, dar nu toată şi nu se ştie când. L-am 
rugat pe Stanisław să-mi trimită în fiecare lună un 
slujitor cu o scrisoare, în care să-mi arate desluşit unde 
se află steagul, încotro se îndreaptă şi cine îl conduce. 
Dar uite că au trecut şapte săptămâni fără nici o veste. 
Aştept scrisoare de la o zi la alta şi de aceea zăbovesc 
atâta; aflaţi că sânt chiar puţin îngrijorat. Să nu vă 
închipuiţi că-i musai să-i găsim la Cracovia. Ba s-ar 
putea întâmpla să nu se ducă deloc acolo. 

— Păi de ce? IÎntrebă neliniştită jupâniţa Sieniiska. 

— Fiindcă steagurile nu trebuie să treacă neapărat 
prin Cracovia. Fiecare poate pleca direct la locul de 
tabără, iar jupân Zbierzchowski nu ştiu unde-i acum. 
Dacă a fost trimis pe undeva la hotarul Sileziei sau la 
oştirea marelui hatman, ce vine dinspre Ucraina? Nu de 
puţine ori, se întâmplă ca înainte de război steagurile să 
fie mutate din loc în loc, ca să se înveţe cu marşurile. În 
şapte săptămâni, puteau să primească tot felul de 
porunci, despre care Stanistaw se cuvenea să mă 

anunţe. Sunt îngrijorat că n-a făcut-o, pentru că este 
ştiut că în locurile de popas au loc adesea certuri şi 
dueluri. Dacă s-a întâmplat ceva! La urma urmei, chiar 
dacă n-ar fi nimic, tot trebuie să aflăm unde este steagul 
şi încotro va porni. 

Se  întristară cu toţii, iar preotul Woynowski 
observă: 

— Steagul nu este un ac sau un nasture de la contăş, 
greu de găsit prin iarbă după ce s-a rupt. Domnia ta nu 
trebuie să-i duci grija. Oricum, la Cracovia vom afla mai 
multe decât la Jedlinka. 

—Dar în acest fel, putem să ne încrucişăm cu 
scrisoarea. 

—Lasă-i poruncă lui Wilczopolski s-o trimită după 
noi. Asta e, iar în acest timp, la Cracovia, o să căutăm un 
adăpost sigur pentru jupâniţa Sienińska şi când va 
trebui să plecăm, vom avea mâinile slobode. 

— Ai dreptate! Ai dreptate! 

— Atunci, eu zic aşa! Dacă nu primim nimic până 
mâine, pornim seara spre Radom, pe răcoare, apoi mai 
departe la Kielce, Jedrzejow şi Miechów. 

— N-ar fi mai bine să plecăm la Radom poimâine în 
revărsatul zorilor, ca să nu trecem noaptea prin pădure 
şi să nu cădem în vreo capcană întinsă de Krzepecki? 

—A, nu face nimic! Mai bine să mergem pe răcoare! 
îşi dădu cu părerea Mateusz Bukojemski. Dacă vor să ne 
atace, pot s-o facă şi ziua, şi noaptea, căci acum nopţile 
sânt senine şi luminoase. 

Spunând acestea, începu să-şi frece mâinile 
mulţumit, iar ceilalţi trei fraţi îi urmară pilda 
numaidecât. 

Preotul Woynowski avea, însă, alt gând. El se îndoia 
că şleabhticii Krzepecki îi vor ataca în văzul lumii. „Poate 
că Marcjan ar fi în stare, dar bătrânul e prea iscusit şi 
ştie prea bine ce înseamnă şi cum se pedepseşte raptus 
puellae. În sfârşit, faţă de puterea lor, nici Marcjan nu 
putea fi sigur că va învinge, atrăgându-şi, în schimb, 

neîndoielnic asupră-i mânia şi răzbunarea lui Jacek şi 
Stanistaw”. 

Cuvintele preotului  stricară bucuria  fraţilo 
Bukojemski, dar îi mângâie Wilczopolski care se arătă 
împotrivă; clătină din cap, izbi cu picioru-i de lemn în 
podea şi-i preveni: 

— Chiar dacă până la Radom şi mai departe, până la 
Kielce şi Miechow, nu veţi păţi nimic, nu trebuie să 
neglijaţi nici o măsură de prevedere, fiindcă drumul 
trece prin pădure şi eu, cunoscându-l bine pe tânărul 
Krzepecki, sânt sigur că diavolul ăsta va pune ceva la 
cale. 


CAPITOLUL XXVIII 


În sfârşit, sosi şi ziua plecării. Convoiul porni de la 
edlinka în zori, pe o vreme frumoasă şi în mare număr 
de oameni şi cai. Afară de caleaşca învelită în tablă şi 
tapiţată cu piele, pregătită pentru jupâniţă Sieninska, 
jupâneasa Dzwonkowska şi preotul Woynowski, în cazul 
când vechea cicatrice l-ar fi supărat ieşiră pe poartă trei 
brişte foarte încărcate trase de câte patru cai şi însoţite 
fiecare de câte trei slujitori, başca vizitiul. În urma lui 

jupân Serafin Cyprianowicz, şase flăcăi călare, îmbrăcaţi 
în veşminte de culoarea turcoazei, duceau caii de 
rezervă. Preotul avea doi, iar jupânii Bukojemski câte 
doi de om, afară de un pădurar, care avea grijă de 
căruţa cu lucruri; aşadar, porniră la drum lung, treizeci 
şi patru de oameni cu toţii, bine înarmaţi cu săbii şi 
pistoale. Adevărat, în cazul unui atac, zece- 
cincisprezece dintre ei nu puteau să ia parte la apărare, 
deoarece trebuiau să supravegheze carele şi caii, dar şi 
aşa jupânii Bukojemski erau convinşi că fiind atât de 
mulţi, ar străbate lumea întreagă şi nici o ceată de trei- 
patru ori mai mare nu le-ar fi căutat pricină fără 
primejdie. O bucurie atât de uriaşă Ie înflăcăra inimile, 
încât abia puteau să stea liniştiţi în şa. Luptaseră cândva 
cu curaj împotriva turcilor şi a cazacilor, dar acelea 
fuseseră încăierări fără importanţă, iar mai apoi, de 
când se statorniciseră în pădure, îşi trăiau tinereţea 
supraveghind olaturile împădurite, pădurarii şi urşii ce 
trebuiau păstraţi pentru rege şi îmbătându-se în lege la 
Kozienice, la Radom şi la Przytyk. De astă dată, însă, 
când călăreau scară lângă scară, mergeau la marele 
război cu toată puterea nemăsurată a semilunii; simțeau 
că asta era predestinarea lor, că duseseră o viaţă 
măruntă şi searbădă, cea adevărată şi vrednică, pentru 
care Dumnezeu îl crease pe şleahticul polonez, Isus 
Cristos îl răscumpărase şi Duhul Sfânt îl luminase, abia 
acum începând. Nu se pricepeau să gândească limpede 
şi nici să exprime în cuvinte asemenea stare sufletească, 
întrucât nu fuseseră prea iscusiţi în această privinţă, dar 
pur şi simplu le venea să strige de bucurie. Aveau 
impresia că înaintează prea încet. Ehei, ar fi vrut să 
gonească într-un galop smintit, să zboare spre măreaţa 
predestinare, bătălia polonilor cu păgânii, spre triumful 
armiei Republicii, al Crucii asupra semilunii, spre 
moartea falnică şi gloria veşnică. Se simțeau parcă 
înălţaţi, mai curaţi, mai virtuoşi şi mai întăriţi în 
noblețea lor. Aproape că uitaseră de Marcjan Krzepecki 

şi de ceata lui de haimanale, de piedicile şi primejdiile 
drumului. Asemenea lucruri li se păreau prea mărunte 
pentru a fi luate în seamă. Pilcuri întregi, dacă le-ar fi 
stat în cale, ar fi trecut peste ele ca o furtună, făcându- 
le una cu pământul, şi şi-ar fi continuat drumul. Se 
treziră în ei pornirile înnăscute ale leului şi sângele 
viteaz de cavaleri li se înfierbântă atât de mult, încât 
dacă ar fi primit poruncă să se arunce numai ei patru 
asupra gărzilor sultanului, n-ar fi stat o clipă la îndoială. 

Simţăminte asemănătoare, întemeiate pe amintiri 
de demult, umpleau şi inimile lui jupân Serafin şi a 
preotului Woynowski. Preotul îşi petrecuse floarea vieţii 
pe câmpul de luptă cu sabia sau cu sulița în mână. Ţinea 
minte înfrângeri şi biruinţe nenumărate, precum 
înfricoşătoarea răscoală a lui Chmielnicki!, Apele 
Galbene, Korsun, Pilawce, faimosul Zbaraż şi bătălia 
uriaşă de la Beresteczko. Nu uitase năvălirea suedezilor, 
încăierările fără număr şi atacul lui Rakoczy?. Fusese în 
Danemarca, atunci când poporul biruitor, 
nemulţumindu-se cu înfrângerea şi izgonirea suedezilor 
din ţară, repezise în urma lor polcurile* neînvinse ale lui 
Czarniecki până hăt! spre marea îndepărtată; luase 
parte la zdrobirea lui Chowanski“ şi Dolgoruki’, îi 
cunoscuse pe cei mai mari dregători şi cavaleri, fusese 
ucenicul nemuritorului Wołodyjowski’, trudise cu sârg în 


1 Bohdan Chmielnicki (cca 1595-1657) - hatman al cazacilor din 
1649, conducătorul răscoalei de eliberare naţională a ucrainenilor. 
Aliat cu tătarii, învinge oştile Republicii la Apele Galbene (1648), 
Korsuh (1648) şi Pilawce (1648). Asediază cetatea Zbaraż (1649) 
fără a o cuceri. După lupta de la Zborów (1649), se încheie pacea. 
Răscoala reizbucneşte în 1651, dar Chmielnicki e înfrânt la 
Beresteczko. În 1654 trece Ucraina sub stăpânirea rusească. 

> Gy6rgy Rakoczy (1621-1660) - prinţ de Transilvania din 1648. 
Aliat cu suedezii, plănuieşte împărţirea Poloniei, pe care o atacă în 
1657, dar capitulează, învins de St. Czarniecki. 

3 Regimente. 

+ Căpetenie a unei răscoale ucrainene mai puţin însemnate. 

5 Idem. 

€ Jerzy Michał Wotodyjowski - unul dintre „muşchetarii” trilogiei; 

bătălii, măceluri, asedii şi vărsări de sânge, dar toate 
acestea duraseră până când îl frânsese soarta şi 
devenise preot. De atunci se schimbase cu totul şi când 
se adresa de la altar norodului, grăindu-i: „Pace vouă!” 
credea că rosteşte cea mai însemnată poruncă a lui 
Cristos şi orice război, potrivnic acestei porunci, nu este 
decât un păcat împotriva milei sfinte, spre scârba lui 
Dumnezeu şi înjosirea noroadelor creştine. Afară de 
unul singur, cel împotriva turcilor. „Dumnezeu a urcat 
poporul polonez în şa, glăsuia, şi l-a îndreptat cu faţa 
spre răsărit, vestindu-i în acest fel menirea şi voia Lui. 
El a ştiut de ce ne-a ales pe noi, iar pe ceilalţi i-a aşezat 
înapoia noastră, de aceea, dacă vrem să ne facem 
datoria şi să îndeplinim porunca Domnului cum se 
cuvine, trebuie să stăm mereu ca o stâncă împotriva 
acestei «mări» şi să-i spargem valurile murdare cu 
piepturile noastre”. Preotul Woynowski socotea de 
asemenea că Dumnezeu ridicase înadins pe tron un 
astfel de rege, care încă de pe vremea când era hatman 
vărsase atâta sânge păgânesc, ca prin el să dea ultima 
lovitură acestei puteri înfricoşătoare şi să scape o dată 
pentru totdeauna lumea creştină de la pierzanie. I se 
părea că acum sosise ceasul destinului şi al împlinirii 
voinţei dumnezeieşti, aşa că socotea acest război drept o 
campanie sfântă a crucii şi se bucura la gândul că 
vârsta, greutăţile şi rănile nu-l doborâseră într-atât, 
încât să nu-şi mai poată da obolul. 

Vechiul oştean, aflat în slujba lui Cristos, mai este în 
stare să îndemne steagurile, să-şi repeadă calul şi să 
sară cu crucea în mână în cea mai cumplită vânzoleală, 
sigur că în urma lui şi a crucii o mie de sulițe se vor 
înfige în trupurile păgânilor sau o mie de săbii vor 
scrâşni pe tigvele lor. În cele din urmă, începură să i se 
perinde prin minte gânduri mai apropiate de firea de 
altădată. Ar putea ţine crucea în mâna stângă, iar sabia 


personaj fictiv în primele două părţi, având ca prototip în volumul al 
treilea pe stolnicul de Przemyśl, Jerzy Wołodyjowski (cca 1620-1672). 

în dreapta. N-ar mai ridica-o, asemenea unui capelan, 
împotriva nici unuia dintre popoarele creştine, dar 
împotriva turcilor se cuvine, oho!... O să le arate 
tinerilor cum se sting lumânările păgâne, cum se rade şi 
cum se coseşte, aşa cum făceau oştenii de demult. 
Odinioară, îi admiraseră isprăvile pe câmpurile de luptă, 
poate că şi acum măria sa regele se va arăta mirat! 
Acest gând, atât de înălţător, îl umplu de bucurie, 
făcându-l să amestece lucrurile: „Ave Maria... loveşte! 
Ucide!... De graţie plină, pe ei!... Dumnezeu cu tine! 
izbeşte!” Până când se dezmetici: „Ptiu! la dracu'! slava 
e ca fumul... Nu m-o fi muşcat bărzăunele ăsta? „Non 
nobis! non nobis, sed nomini tuo...”!. Şi începu să prefire 
atent boabele mătăniilor. 

Jupân Serafin rostea şi el rugăciunea de dimineaţă, 
dar din când în când, se uita vesel fie la preot sau la 
jupâniţă, fie la jupânii Bukojemski, care dădeau târcoale 
caleştii, fie la copacii şi luminişurile scăldate în rouă. În 
sfârşit, când termină, se întoarse spre bătrânelul alb şi 
răsuflând adânc, întrebă: 

— Domnia ta, mi se pare că te bucuri, nu-i aşa? 

— Ca şi domnia ta, încuviinţă preotul. 

— Chiar aşa! Câtă vreme stai pe loc, ba faci una, ba 
te îngrijeşti de alta; abia când te suflă puţin vântul pe 
câmp, ţi se uşurează sufletul. Mi-aduc aminte că acum 
zece ani, când ne-am dus la Hotin, eram cu toţii atât de 
curajoşi, că deşi asta se întâmpla în noiembrie, pe o 
vreme foarte rea, nu puţini şi-au lepădat mantalele din 
cauza căldurii din inimă. E, şi Dumnezeu ne-a dat atunci 
o biruinţă însemnată; poate va fi şi acum la fel, că doar 
căpetenia e aceeaşi, iar puterea şi bărbăţia n-au scăzut 
deloc. Ştiu prea bine că lumea laudă pe oştenii suedezi, 
pe cei francezi, ba chiar şi pe nemți, dar împotriva 
turcilor, ai noştri îi întrec pe toţi! 

—L-am auzit şi pe rege o dată spunând acelaşi 
lucru, răspunse preotul. „Nemţii, zicea, rezistă mult în 


1 Nu pentru noi, nu pentru noi, ci în numele Tău (lb. lat.). 

focul luptei, dar când atacă, închid ochii, aşa că ai mei, 
oriunde i-aş conduce, sânt sigur că-i vor tăia, cum nici o 
călărime nu mai e în stare s-o facă”. Şi aşa este. 
Dumnezeu ne-a înzestrat cu mărinimie, nu numai pe 
şleahtici, ci şi pe ţărani. Uite, spre exemplu, la 
pedestraşii noştri! Când îşi scuipă-n pumni şi pornesc cu 
muschetele înainte, nu le ţin piept nici cei mai puternici 
ieniceri. Am văzut-o nu o dată cu ochii noştri. 

— Numai Dumnezeu să-i păstreze în viaţă pe Stach 
şi pe Jacek! Mă bucur că vor lupta împotriva turcilor. 
Dar domnia ta ce crezi, contra cui se va îndrepta cea 
mai mare putere păgână? 

— După judecata mea, contra împăratului, pentru că 
deja se află în război cu el, sprijinindu-i pe răzvrătiţii 
maghiari, dar turcul e în stare să adune şi două sau trei 
oştiri, aşa că nu se ştie unde ne va fi dat să ne întâlnim 
cu el. 

—Nu mai încape îndoială că tocmai din această 
pricină noi n-avem încă un cartier general şi steagurile, 
potrivit veştilor primite, se mută mereu dintr-un loc în 
altul. Polcurile conduse de jupân Jablonowski stau la 
Trembowla; unele mărşăluiesc spre Cracovia, altele 
încotro e nevoie. În clipa asta, nu ştiu unde se află 
voievodul de Wolynia şi steagul lui Zbierzchowski. 
Câteodată, îmi vine să cred că Stach nu mi-a scris, 
pentru că polcul lui se îndreaptă spre locurile noastre. 

— Dacă are poruncă să se ducă la Cracovia, sigur că 
trebuie să treacă pe aici, depinde unde a stat până 
acum, aşadar de unde a plecat S-ar putea să aflăm veşti 
la Radom. Acolo vom face primul popas? 

— Intocmai. Aş vrea ca şi prelatul Tworkowski să 
vadă fata şi să ne dea vreun sfat. Trebuie să ne 
încredinţeze niscaiva scrisori, ca să ne ajute cunoscuţii 
şi prietenii din Cracovia. 

Un răstimp, nu mai spuseră nici unul nimic, apoi 
jupân Cyprianowicz îşi înălţă iarăşi privirea la preotul 
Woynowski şi întrebă: 

— Domnia ta ce crezi că se va întâmpla când 
jupâniţa se va întâlni cu Jacek la Cracovia? 

— Nu ştiu, se vor întâlni sau nu se vor întâlni... Va fi, 
cum va voi Dumnezeu. Jacek ar putea să-şi refacă acolo 
averea neamului prin căsătorie, dar ea e mai săracă 
decât un sfânt de-al turcilor... Bogăția nu înseamnă 
nimic, dar aici e vorba de fala neamului... 

— Da, dar şi ea este de familie bună. Ca să nu mai 
vorbesc că fata e frumoasă de pică şi se ştie că se iubesc 
la nebunie. 

— E, la nebunie! 

Se vede că nu-i plăcea să discute acest subiect, 
fiindcă schimbă vorba: 

— Mai bine să nu uităm că fata e pândită de un 
tâlhar. Ţii minte, domnia ta, ce-a spus Wilczopolski? 

Jupân Serafin privi în toate părţile în adâncul 
pădurii şi răspunse: 

— Cei doi Krzepecki nu vor cuteza, nu vor cuteza! 
Suntem şi noi destul de mulţi, iar împrejur totul pare 
liniştit. Aş fi vrut ca jupâniţă să urce în caleaşcă pentru 
mai multă siguranţă, dar n-a consimţit... Nu se teme de 
nimic. 

— E, are sânge ales, murmură preotul, dar văd că pe 
domnia ta te-a supus cu totul. 

—Hm, puţin şi pe domnia ta, se  încontră 
Cyprianowicz. Recunosc că aşa e. Când vrea să mă 
roage ceva, începe să clipească din ochii mijiţi şi nu mai 
poţi să-i refuzi nimic. Femeile se folosesc de tot felul de 
viclenii, dar domnia ta ai băgat de seamă că în timp ce 
clipeşte, îşi împreună mâinile? Aproape de Betczaczka, 
am să-i poruncesc să urce în caleaşcă; acum i s-a năzărit 
să meargă neapărat călare, pentru că, mă rog, ar fi mai 
sănătos. 

— Pe o vreme ca asta, sigur că e mai sănătos. 

— Părinte, uite ce obrăjori rumeni are! 

— Ce-mi pasă mie de rumeneala ei?! se prefăcu 
supărat preotul. Dar uite ce năframă frumoasă are. 

Vremea era într-adevăr minunată, iar dimineaţa 
proaspătă şi înrourată. Picăturile de pe acele pinilor 
străluceau ca diamantele în toate luminile curcubeului. 
Adâncurile pădurii nu mai păreau întunecate din cauza 
razelor soarelui de dimineaţă. Prin desişuri, ciripeau 
veseli  grangurii. Imprejur mirosea a brad şi tot 
pământul părea să se bucure de soare şi de albastrul 
văzduhului fără pic de nori. 

Inaintând astfel, ajunseră curând la smolăria, unde 
fraţii Bukojemski puseseră mâna nu demult pe Marcjan 
Krzepecki. Temerile ei că în acest loc putea fi vreo 
capcană se arătară de prisos. Doar lângă fântână se 
aflau două căruţe ţărăneşti pentru încărcat smoala, la 
care erau înhămaţi cai costelivi cu capetele ascunse în 
traistele cu grăunţe. Vizitiii stăteau lângă cai, mâncând 
pâine şi brânză, dar la vederea convoiului arătos, 
ascunseră cât putură de repede hrana şi, descoperindu- 
se, prinseră să se uite miraţi la trecători. La întrebarea 
dacă n-au văzut oameni înarmaţi, răspunseră că încă din 
zori a aşteptat aici un călăreț, dar când i-a văzut, a 
pornit numaidecât în goană în partea opusă. Vestea îl 
nelinişti pe jupân Serafin, fiindcă înţelese că era o 
iscoadă trimisă de Krzepecki Prin urmare, le spuse 
tuturor să fie cu ochii în patru. Doi argaţi căpătară 
poruncă să cerceteze pădurea pe amândouă părţile 
drumului, iar alţi doi fură trimişi înainte; în caz că aveau 
să vadă vreo ceată înarmată, trebuiau să tragă din 
pistoale şi să se întoarcă repede la căruţe. Se scurse 
totuşi un ceas fără nici un semn din partea lor. Convoiul 
avansa fără grabă, privind cu luare aminte înainte, 
înapoi şi în amândouă părţile, dar pădurea era tăcută. 
Fluierau doar grangurii, iar ici şi colo răsuna bocănitul 
vrednicilor fierari ai copacilor, ciocănitorile. leşiră, în 
sfârşit, într-o poiană largă şi jupân Cyprianowicz şi 
preotul îi spuseră jupâniţei să descalece şi să urce în 
caleaşcă, întrucât acum aveau să treacă aproape de 
Belczaczka, ai cărui copaci şi chiar conacul ascuns 

printre ei se puteau vedea cu ochiul liber. jupâniţa 
Sieninska privi cu emoție la casa, unde-şi petrecuse, 
când mai bine când mai rău, o mare parte din viaţă. Ar fi 
vrut să se uite mai ales spre Wyrabki, dar aşezarea era 
acoperită de teii de la Betczaczka, astfel că din caleaşcă 
nu se vedea nimic. Se gândi că poate nu-i va fi dat să 
mai zărească niciodată aceste locuri, aşa că oftă încet, 
întristată. 

Jupânii Bukojemski începură să se uite aprig şi 
sfidător la conac, la sat şi la împrejurimi, dar 
pretutindeni domnea liniştea netulburată. Pe întinderile 
scăldate în lumina soarelui păşteau oile şi caprele păzite 
de grupurile de copii şi câini; unde şi unde albeau 
cârduri de gâşte care, dacă n-ar fi fost căldura verii, ar fi 
putut fi luate drept pete de zăpadă rămase prin 
adâncituri; altminteri, împrejurimile păreau pustii. 
Jupân Cyprianowicz, vrând să arate că nu-i lipseşte 
curajul şi nu-i păsa de amenințările jupânilor Krzepecki, 
porunci înadins să poposească în acel loc şi să lase caii 
să „răsufle”. Convoiul se opri deci în mijlocul valurilor 
de secară vălurile de vint; liniştea câmpurilor nu era 
tulburată decât de sforăitul cailor. 

— Sănătate! Sănătate! le răspundeau slujitorii 

Cu toate acestea, cel mai mic dintre fraţii 
Bukojemski, Marek, căruia nu-i era pe plac tăcerea din 
jur, se întoarse spre conac şi se apucă să strige cu 
pumnul ridicat: 

— Veniţi aici, feciori de câini, hai, Reteveiule, arată- 
te cu botul tău de câine să ţi-l crestăm cu săbiile! 

Apoi se aplecă spre caleaşcă: 

— Vezi, jupâniţă, că nu se grăbesc să ne atace nici 
Marcjan cu ceata lui şi nici fugarii din pădure. 

— Păi şi fugarii atacă? se miră jupâniţă. 

—Oho, dar nu pe noi. Sunt destul de mulţi în 
pădurile de la Kozienice şi dinspre Cracovia. Dacă 
regele ar vesti iertarea vinilor, numai cei de aici ar 
alcătui două polcuri de pedestrași. 

— Aş prefera să ne întâlnim cu ei, decât cu ceata lui 
Marcjan  Krzepecki, despre care slujitorii de la 
Belczaczka povesteau nu o dată lucruri îngrozitoare. N- 
am auzit ca fugarii ascunşi prin păduri să fi atacat vreun 
conac. 

— Pentru că judecata tâlharului seamănă cu a 
lupului; nu sfârtecă niciodată oaia sau vita din satul 
unde-şi are bârlogul. 

— Aşa-i, bine spune! întăriră ceilalţi fraţi. 

Marek, bucuros de laudă, continuă s-o lămurească: 

—Aşa şi tâlharul nu jefuieşte niciodată satele şi 
conacele din pădurea unde trăieşte, fiindcă dacă 
localnicii s-ar înverşuna împotriva lui, cunoscând toate 
cotloanele, i s-ar da mai lesne de urmă. lată de ce 
asemenea netrebnici atacă fie satele de prin alte părţi, 
fie pe trecători la drumul mare fără să ţină seama de 
numărul lor. 

— Şi nu le e frică? 

— Nu se tem ei de Dumnezeu, darmite de oameni. 

Jupâniţa îşi schimbă repede firul gândurilor, astfel 
că atunci când jupân Serafin se apropie de caleaşcă, 
începu să clipească din ochi în felul ei şi să-l roage: 

— De ce trebuie să stau în caleaşcă, de vreme ce nu 
ne ameninţă nici o primejdie? Nu s-ar putea să merg 
călare? 

— Ce rost are? se împotrivi jupân Serafin, soarele e 
sus şi ţi-ar arde obrăjorii. Ce te faci dacă cineva n-ar fi 
prea mulţumit, ai? 

—La aceste cuvinte, jupâniţă se retrase repede în 
fundul caleştii, iar jupân Cyprianowicz îi luă martori pe 
fraţii Bukojemski: 

— Nu-i adevărat? 

Aceştia, însă, neavând o minte prea ascuţită, nu 
pricepură despre ce e vorba şi se porniră să-l întrebe: 

— Cine? cine? 

Aşa că jupân Cyprianowicz ridică din umeri şi 
spuse: 

276 


— Preotul episcop de Cracovia, împăratul nemților 
şi regele Franţei. 

Apoi făcu un semn şi cavalcada porni mai departe. 

recură de Belczaczka şi parcurseră din nou câmpuri 
ogorâte şi lunci, întinderi mari descoperite, străjuite la 
orizont de marginea vineţie a pădurilor. Al doilea popas 
îl făcură la Jedlnia, unde berarii din partea locului, 
târgoveţii şi ţăranii îşi luară rămas bun de la preotul 

oynowski, iar spre seară, ajunseră la Radom şi 
înnoptară acolo. 

Marcjan Krzepecki nu dăduse nici cel mai mic semn 
de viaţă. Aflară că în ajun fusese la Radom şi băuse cu 
ciracii lui, dar noaptea o petrecuse acasă. Preotul şi 
jupân  Cyprianowicz răsuflară uşuraţi, socotind că 
scăpaseră de orice primejdie. 


CAPITOLUL XXIX 


Prelatul Tworkowski le dădu scrisori către preotul 
Hacki, ajutorul de cancelar Gninski, despre care ştia că 
strânge cu banii lui un steag pentru viitorul război, şi 
către jupân Matczyński. li întâmpină cu bucurie pe 
jupâniţă  Sienihska, pe vechiul lui prieten, preotul 

oynowski, şi pe jupân Cyprianowicz, un bun 

cunoscător al limbii latine, ce-i înţelegea toate citatele şi 
sentenţiile. Auzise şi el de amenințările lui Marcjan 
Krzepecki, dar nu prea le lua în seamă, gândind că dacă 
avea de gând să atace convoiul, ar fi făcut-o în pădurea 
Kozienice, mai potrivită pentru asemenea intenţii decât 
codrii dintre Radom şi Kielce. „Tânărul nu te va ataca, îl 
asigură pe jupân Cyprianowicz, iar bătrânul nu te va 
provoca la duel, fiindcă ar avea de-a face cu mine şi ştie 
că afară de actele religioase, mai am şi alte mijloace de 
a-l pedepsi”. Îi ospeţi deci o zi întreagă şi-i lăsă să plece 
abia în faptul serii. Şi pentru că orice primejdie părea 
înlăturată, jupân Cyprianowicz consimţi să călătorească 
noaptea, mai ales că începuseră şi căldurile. 

Merseră totuşi preţ de vreo milă la lumina zilei. Pe 
malul râului Oronka, revărsat din loc în loc în mlaştini 
periculoase, începeau iarăşi în acele timpuri păduri 
necuprinse de pin, ce înconjurau aşezările Orońsk, 
Sucha, Krogulcza, întinzându-se până la Szydłowiec şi 
mai departe, spre Mroczkow şi Bzin, până hăt! spre 
Kielce. Mergeau încet, deoarece vechiul drum înainta 
uneori printre dune şi nisipuri, alteori însă, coborând 
mult, se preschimba într-un fel de zăgazuri noroioase 
între ochiurile mocirlelor, peste care nu putea trece nici 
carul, nici călăreţul; doar omul pe jos se încumeta să 
treacă, dar călătorii noştri, simțindu-se în putere, nu se 
îngrijorau deloc, fericiţi că mergeau pe răcoare; oamenii 
nu mai sufereau de căldură, iar caii nu se mai chinuiau 
din cauza tăunilor. 

În curând, se lăsă o noapte senină şi luminoasă. Era 
lună plină. Deasupra pădurii, se înălţă talgerul uriaş, 
roşu, ce se micşora pe măsură ce urca pe firmament, 
apoi albind cu totul, pluti pe cerul întunecat al nopţii. 
Vântul contenise. Pădurea era cufundată într-o tăcere 
adâncă, întreruptă doar de chemările boilor de baltă din 
eleşteele îndepărtate şi ale brotăceilor din iarba de pe 
luncile apropiate. 

Preotul Woynowski intonă: „Binevenită fii, Fecioară 

înţeleaptă, casă dragă Domnului”, iar cei patru başi ai 
jupânilor Bukojemski şi glasul lui jupân Cyprianowicz 
răspunseră: „împodobită de masa de aur şi şapte 
coloane”; corului i se alăturară jupâniţa Sienińska, 
urmată de slujitori, şi o vreme pădurea răsună de 
cântecul cucernic După ce cântară şi rostiră toate 
rugăciunile, se aşternu iarăşi tăcerea. Preotul, fraţii şi 
jupân Serafin mai discutară un răstimp cu glasuri 
coborâte, apoi se porniră să moţăie, iar în cele din urmă, 
adormiră de-a binelea. 

De aceea, nu mai auziră nici îndemnurile vizitiilor: 
„dii! dii!” şi sforăitul cailor, nici plescăitul noroiului sub 
copite pe stăvilarul lung ce înainta prin mlaştina 
vâscoasă, acoperită cu papură şi obligeană, pe care 
începuseră să meargă îndată după miezul nopţii. Îi trezi 
abia strigătul argatului dinaintea convoiului: 

— Stai! stai! 

Deschiseră ochii cu toţii. Jupânii Bukojemski se 
îndreptară în şa şi se repeziră înainte. 

— Ce-i acolo? 

— Drumul e închis! Un şanţ de-a curmezişul, iar 
dincolo de el, o stavilă! 

Săbiile fraţilor scrâşniră ieşind din teacă şi luciră în 
lumina lunii. 

— La arme, e o capcană! 

Jupân Cyprianowicz veni într-o clipă la faţa locului 
şi înţelese; n-avea rost să se mai amăgească, digul era 
întrerupt de un şanţ larg, dincolo de care clădăriseră o 
grămadă uriaşă de pini cu ramuri cu tot. Cei ce 
închiseseră drumul în acest fel, se vede că lăsaseră 
convoiul să intre pe dig, ca să-l atace din spate, căci pe 
amândouă părţile nici vorbă să coboare. 

— Puneţi mâna pe sâneţe şi pistoale! tună glasul 
preotului Woynowski. Vin! 

La vreo sută de paşi înapoia lor, siluete întunecate, 
ciudate, pătrate, cu totul deosebite de ale oamenilor, se 
târâră pe dig şi alergară spre care. 

— Foc! comandă preotul. 

Răsunară bubuituri şi jeturile de flăcări orbitoare 
sfâşiară întunericul străveziu al nopţii. Se prăbuşi doar o 
siluetă, dar celelalte îşi grăbiră goana, urmate de altele, 
tot mai multe. 

Hârșit cu războaiele, preotul Woynowski ghici 
numaidecât că atacatorii purtau în faţă maldăre de 
trestie, răchită sau paie şi de aceea prima salvă avusese 
un rezultat atât de neînsemnat. 

— Foc! Pe rând câte patru! şi în genunchi! strigă. 

Doi argaţi aveau trombloanele încărcate cu mitralie. 
Aceştia, când ajunseră lângă ceilalţi, traseră în 
picioarele tâlharilor. Izbucniră strigăte de durere şi de 
astă dată şirul de mănunchiuri dinainte se prăvăli în 
noroi, dar al doilea, sărând peste cei căzuţi, se apropie 
şi mai mult de care. 

— Foc! răsună comanda pentru a treia oară. 

Şi salva detună din nou, şi mai eficientă; năvala fu 
oprită pentru o clipă şi în grămadă se iscă învălmăşeală. 

Preotul îşi recăpăta curajul, deoarece înţelese că 
atacatorii greşiseră în alegerea locului. De bună seamă, 
în caz că învingeau, n-ar mai fi scăpat nimeni din tot 
convoiul şi asta avuseseră în vedere în primul rând. În 
schimb, neputând să înconjure carele din toate părţile, 
erau siliţi să atace numai pe dig, aşadar nu prea mulţi 
deodată, ceea ce iarăşi înlesnea apărarea. În acest fel, 
cinci sau şase oameni curajoşi şi puternici puteau să 
ţină piept fie şi toată noaptea. 

Tâlharii începură şi ei să tragă, dar din cauza 
puştilor proaste nu pricinuiră prea multă pagubă. După 
primul foc, nimeriră doar un cal şi un slujitor în pulpă. 
Atunci jupânii Bukojemski se rugară să-i lase să se 
năpustească asupra  vrăjmaşilor,  făgăduind să-i 
rostogolească pe toţi în mlaştina din stânga şi dreapta 
drumului; pe cei ce aveau să scape, îi vor călca în 
picioarele cailor. Preotul, însă, vrând să-i păstreze 
pentru năvala din urmă, nu le îngădui, poruncindu-le să 

tragă cu sâneţele de departe, în timp ce jupân 
Cyprianowicz avea să supravegheze drumul dinspre 
şanţul de pe dig. 

— Dacă n-o să ne atace şi din partea asta, îl asigură, 
n-o să ne facă nimic, dar şi aşa o să ne vindem scump 
pielea. 

Apoi alergă pentru o clipă la caleaşcă, în care se 
aflau jupâniţă Sieninska şi jupâneasa Dzwonkowska. 
Amândouă se rugau cu voce tare, dar nu păreau 
înspăimântate. 

— Nu-i nimic! le încurajă, nu vă speriaţi! 

—Nu ne temem, răspunse fata. Aş vrea să urc pe 
cal... 

Împuşcăturile îi acoperiră cuvintele. Descumpăniţi 
un răstimp, tâlharii atacară din nou pe dig cu un curaj 
ciudat, fiindcă era limpede că nu vor izbuti nimic pe 
această parte. 

„Hm! se gândi preotul, dacă n-ar fi femeile, am 
putea sări asupra lor”. 

Şi începu să chibzuiască dacă n-ar fi mai bine să-i 
repeadă înainte pe fraţii Bukojemski, însoţiţi de încă 
patru slujitori, când deodată privi pe de lăturea digului 
şi se cutremură. 

Din amândouă părţile, prin mlaştină, apărură 
grupuri de oameni şi sărând din tufă în tufă sau pe 
maldăre de trestie presărate dinadins înainte, începură 
să fugă spre care. 

Preotul întoarse spre ei cât putu de repede două 
rânduri de slujitori, dar pricepu dintr-o dată mărimea 
primejdiei. Acum erau înconjurați din trei părţi. Slujitorii 
fuseseră într-adevăr bine aleşi, flăcăi unul şi unul care 
mai luaseră parte şi la alte încăierări, dar erau prea 
puţini, mai ales că unii trebuiau să aibă grijă de cai. 
Devenea tot mai clar că după primul foc, neîndestulător 
având în vedere numărul atacatorilor, înainte ca 
sâneţele să fie încărcate din nou, va începe lupta piept 
la piept şi cei mai slabi vor pieri. 

281 


Mai rămânea un singur mijloc, să-şi deschidă drum 
înapoi pe dig, adică să lase carele, să poruncească 
fraţilor Bukojemski să măture totul înaintea lor şi să se 
strecoare după ei cu femeile la mijloc. Aşadar, în timp ce 
pe de lături se trăgea în amândouă părţile, preotul le 
spuse femeilor să încalece şi alcătui formaţia de atac. În 
faţă, se aşezară cei patru fraţi, după ei şase slujitori, 
apoi jupâniţa Sieniiska şi jupâneasa Dzwonkowska, iar 
pe margini preotul şi jupân Cyprianowicz; la urmă, se 
înşiruiră opt slujitori pe două rânduri. După ce aveau să 
iasă de pe dig, bătrânul voia să ajungă în primul sat, să 
adune toţi ţăranii şi să se întoarcă la locul luptei pentru 
a recuceri carele. Stătu la îndoială o vreme şi abia când 
tâlharii de pe amândouă părţile ajunseră la zece- 
cincisprezece paşi de dig, iar dinapoia şanţului se auziră 
strigăte sălbatice, răcni: 

— Loveşte! 

— Loveşte! tunară jupânii Bukojemski şi porniră ca 
un uragan ce nimiceşte totul în calea lui. Apropiindu-se, 
îşi ridicară caii în două picioare şi se prăpăstuiră peste 
ceata de  ucigaşi  îngrămădiţi, călcând oamenii, 
îmbrâncindu-i în mlaştină, răsturnând şiruri întregi şi 
izbind cu săbiile fără milă şi fără istov. Se auziră îndată 
tipete şi plescăitul trupurilor căzute în noroiul de lângă 
dig, dar ei îndemnară înainte, rotindu-şi braţele ca 
aripile morilor de vint, învârtite tot mai repede de 
suflarea _vijeliei. Unii dintre atacatori săreau de 
bunăvoie în mlaştină, ca să scape de călăreţii 
înfricoşători; alţii se apărau de ei cu furci şi ciomege. 
Ghioagele şi suliţele se ridicau împotriva celor patru 
fraţi, dar ei îşi înălţau caii în două picioare din nou şi 
frângând totul înainte, avansau ca viforul prin lăstărişul 
pădurii. 

Dacă drumul n-ar fi fost îngust şi oamenii ar fi avut 
pe unde să fugă, dacă cei din spate nu i-ar fi împins pe 
cei din faţă, jupânii Bukojemski ar fi ajuns la capătul 
digului. Dar pentru că nu puţini tâlhari preferau să se 

bată, decât să se înece în mocirlă, împotrivirea lor 
creştea, devenind tot mai îndârjită. Se înfierbântaseră şi 
atacatorii. Luptau acum nu numai pentru pradă şi 
pentru a răpi pe cineva, ci şi din cauza înverşunării. În 
momentele când conteneau strigătele, se auzeau 
scrâşnete de măsele şi blesteme. Avântul jupânilor 
Bukojemski fu în sfârşit oprit. Atunci le trecu prin minte 
că s-ar putea să piară aici. 

lar când răsunară deodată înaintea lor tropote de 
copite şi izbucniră strigăte prin toate tufişurile din jurul 
mlaştinii, se convinseră că le bătuse ceasul din urmă, 
aşa că începură să lovească şi mai cu sârg, ca să nu-şi 
dea viaţa prea ieftin. 

Se petrecu însă un lucru neînțeles. Dinapoia 
tâlharilor răbufniră strigăte numeroase: „Loveşte!” şi 
săbiile scânteiară în razele lunii. Călăreţi necunoscuţi se 
porniră să-i taie şi să-i frângă din cealaltă parte pe 
tâlharii înspăimântați de atacul neaşteptat Capătul din 
spate al digului era închis, nu le mai rămânea decât să 
scape pe de lături. În timp ce unii se mai împotriveau cu 
disperare, cei mai mulţi săreau ca rațele în clisa de 
turbă ce se desfăcea îndată sub greutatea lor. Aşa că se 
agăţau de ţipirig, de papură şi de trestii, se tupilau după 
tufişuri sau se întindeau pe burtă, ca să nu se scufunde 
dintr-o dată. Doar un grup restrâns, înarmat cu coase 
alungite, se mai apără un timp cu turbare, rănind câţiva 
călăreţi, dar în curând şi această mână de oameni, 
văzând că nu mai au nici o scăpare, aruncară armele şi 
căzură în genunchi, cerşind indurare. Fură lăsaţi în 
viaţă pentru mărturisiri. 

Atunci călăreţii din amândouă părţile se întâlniră şi 
îndată începură întrebările: 

— Stai! Cine sunteţi? 

— Dar voi? 

— Cyprianowicz de la Jedlinka. 

— Pe legea mea, sânt ai noştri! 

Doi călăreţi ieşiră numaidecât din rânduri. Unul se 

aplecă spre oblâncul lui jupân Cyprianowicz şi luându-i 
mâna, i-o acoperi de sărutări, celălalt se aruncă în 
braţele preotului. 

— Stanisław! exclamă jupân Serafin. 

— Jacek! strigă preotul. 

După ce  sfârşiră cu  îmbrăţişările,  jupân 
Cyprianowicz îşi recapătă glasul cel dintâi: 

— Pentru Dumnezeu, ce căutaţi voi aici? 

— Steagul nostru merge la Cracovia. Eu şi Jacek ne 
luaserăm câteva zile slobode, ca să venim la Jedlinka, 
dar la popasul de la Radom, am aflat că domnia ta, 
preotul Woynowski şi fraţii Bukojemski plecaserăţi cu un 
ceas înainte pe drumul spre Kielce... 

— Preotul Tworkowski v-a spus? 

—Nu! Evreii de la Radom. Cu preotul nu ne-am 
întâlnit Când am aflat, nu ne-am mai dus la Jedlinka şi 
am venit şi noi cu steagul, gândind că ne vom încrucişa 
pe drum. Când, pe la miezul nopţii, am auzit deodată 
împuşcături... Aşa că am sărit cu toţii în ajutor, gândind 
că tâlharii fugiţi în pădure au atacat niscaiva călători. 
Habar nu aveam că sunteţi domniile voastre. Slavă 
Domnului, slavă Domnului că n-am sosit prea târziu! 

—Nu ne-au atacat tâlharii, ci Krzepecki. Voiau să 
pună mâna pe jupâniţa Sieniiska, e şi ea cu noi. 

— Pe viul Dumnezeu! exclamă Stanisław, Jacek o să- 
şi dea duhul de... 

—Ţi-am scris despre ea, dar se vede că n-ai primit 
scrisoarea. 

— Pentru că suntem de trei săptămâni pe drum. Eu 
n-am mai scris, fiindcă aveam să vin acasă... 

Strigătele de izbândă ale jupânilor Bukojemski, ale 
slujitorilor şi oştenilor le întrerupseră vorbirea. În 
aceeaşi clipă, dădură fuga şi argaţii cu torţe aprinse; 
jupân Cyprianowicz poruncise să se ia mai multe, ca să 
aibă cu ce lumina în nopţile întunecoase. 

Pe dig, se făcu lumină ca ziua şi în strălucirea 
făcliilor, Taczewski o zări pe jupâniţa Sienińska pe calul 

sur. 
Şi amuţi la această privelişte; văzând uluirea 
tânărului, preotul Woynowski rosti: 
— Adevărat, e şi ea cu noi. 

Jacek îşi apropie calul şi se opri lângă jupâniţă, 
după care se descoperi şi rămase aşa înaintea ei fără o 
orbă, cu răsuflarea aproape tăiată şi faţa albă ca varul. 

Curând, chipiul îi scăpă din mână, ochii i se 
închiseră, iar capul îi căzu pe coama calului. 
— E rănit! strigă Łukasz Bukojemski. 


CAPITOLUL XXX 


Jacek era rănit, într-adevăr. Unul dintre tâlharii 
care se apăraseră până în ultima clipă, îl împunsese cu 
coasa în braţul stâng, iar pentru că mărşăluiau fără 
platoşe şi umărare, vârful ascuţit îl crestase destul de 
adânc de la umăr până la cot. Tăietura nu era prea 
gravă, dar sângera din belşug, de aceea tânărul 
leşinase. Preotul Woynowski porunci să-l culce într-o 
căruţă şi legându-i rana, îl lăsă în grija femeilor. Jace 
deschise îndată ochii şi începu să se uite ca la soare la 
chipul jupâniţei Sienińska, aplecat deasupra lui. 

In acest timp, slujitorii astupară şanţul cât ai bate 

din palme şi dădură pinii la o parte. Convoiul şi steagul 
de oşteni străbătură digul şi ajunseră la drum uscat, 
unde se opriră să se odihnească, să pună rânduială în 
lucruri şi să cerceteze prinşii. De la Taczewski, preotul 
se duse la jupânii Bukojemski, să vadă dacă nu erau şi ei 
vătămaţi. Nici pomeneală! Caii aveau sumedenie de 
zgârieturi şi împunsături uşoare, ei însă, nu numai că 
erau sănătoşi, ci şi bine dispuşi, întrucât îi lăudau cu 
toţii pentru bărbăţia lor: „înainte de război, au căsăpit 
mai mulţi oameni decât oştenii de meserie în ani întregi 
de trudă”. 

— Domniile voastre, îi firitiseau unii, s-ar cuveni să 
vă înrolați la jupân Zbierzchowski. Toată lumea ştie, şi 
cu ajutorul lui Dumnezeu va afla din nou, că steagul 
nostru deţine primul loc chiar printre husari, de aceea, 
jupân Zbierzchowski nu primeşte prea uşor pe fitecine, 
dar unor cavaleri atât de destoinici, ca domniile voastre, 
nu le va face greutăţi, iar noi ne vom bucura din toată 
inima. 

Jupânii Bukojemski ştiau că aşa ceva nu era cu 
putinţă, deoarece n-aveau cu ce să-şi plătească oamenii, 
caii şi lucrurile necesare oştenilor din steagurile de 
elită. Ascultară totuşi măguliţi îndemnurile şi când 
bidoanele de tablă începură să treacă din mână în mână, 
nu se lăsară întrecuţi de nimeni nici în această privinţă. 

În vreme ce se întâmplau toate acestea, oştenii 
scoteau tâlharii de păr de prin noroaie şi-i aduceau 
înaintea lui jupân  Zbierzchowski, a lui jupân 
Cyprianowicz şi a preotului. Nu scăpă nici unul, fiindcă 
în steagul care, afară de cei trei sute de oşteni, număra 
nouă sute de slujitori, erau destui oameni ca să 
înconjure toată mlaştina şi amândouă capetele digului. 
Vederea prinşilor îi uimi totuşi foarte mult pe jupân 
Serafin. Se aştepta să găsească printre ei, cum îl 
prevenise pe fiul său, pe Marcjan Krzepecki şi ceata lui 
de şleahtici de la Radom. Când colo, înaintea lui se afla 
o grămadă de haimanale mânjite de noroi şi mirosind a 

turbă, alcătuită, ca şi altele de acelaşi fel, din dezertori 
din pedestrimea recrutată de pe domeniile regale, din 
tot felul de lepădături, slujitori fugiţi de la casele 
magnaţilor şi ţărani robi, într-un cuvânt, din hoţii ce se 
îndeletniceau cu jaful la drumul mare şi prin păduri. O 
mulţime de asemenea cete bântuiau îndeosebi în ţinutul 
împădurit al Sandomierzului şi întrucât se formau din 
oameni în stare de orice, ameninţaţi de pedepse aspre 
dacă erau prinşi, atacurile lor erau deosebit de 
îndrăzneţe şi încăierările cu ele destul de îndârjite. 

Căutarea prin mlaştini mai dură un răstimp, apoi 
jupân Cyprianowicz îi spuse lui Zbierzchowski: 

—Jupâne polcovnic, credeam că e altcineva, ăştia 
însă sânt nişte fugari de rând. Cu toate acestea, îţi 
mulţămesc cu inima recunoscătoare domniei tale şi 
întregului steag pentru ajutor, fiindcă fără el, n-am mai 
fi privit, acum la răsăritul soarelui. 

Jupân Zbierzchowski zâmbi şi îi răspunse: 

-—lată de ce sânt bune marşurile de noapte! 
Oamenii nu suferă de căldură şi pe deasupra poţi să mai 
ajuţi pe câte cineva. Domnia ta vrei să cercetezi prinşii 
numaidecât? 

— După ce i-am văzut de aproape, nu-i neapărată 
nevoie. Şi aşa judecata de la oraş îi va da pe mâna 
călăului. 

La acestea, un ţăran înalt şi osos, cu faţa umflată şi 
cu părul gălbui, ieşi din rândul prinşilor şi ploconindu-se 
la scara lui jupân Cyprianowicz, îl vesti: 

— Preamărite stăpâne, dacă ne dăruieşti viaţa, am 
să spun adevărul. Noi suntem fugari obişnuiţi, dar 
atacul n-a fost tot aşa. 

Auzindu-l, preotul şi jupân Serafin se priviră cu 
mirare. 

— Tu cine eşti? întrebă preotul. 

— Cel mai mare peste ei. Am fost doi, fiindcă erau 
două cete unite, dar celălalt a murit. lertaţi-ne şi am să 
spun adevărul. 

Preotul stătu o clipă pe gânduri, apoi rosti: 

— De judecată, nu vă putem scăpa, dar şi aşa, tot e 
mai bine să mărturisiţi de bunăvoie, decât s-o faceţi în 
chinuri. S-ar putea ca în acest caz şi oamenii şi 
Dumnezeu să se arate mai milostivi cu voi. 

Țăranul se uită la oamenii lui, cumpănind dacă să 

orbească sau să tacă, iar preotul adăugă: 

— Dacă vei mărturisi numai adevărul, am mai putea 
face ceva pentru voi, anume să vă luăm apărarea în faţa 
regelui şi să vă încredinţăm indurării sale; cum acum 
are nevoie de flăcăi zdraveni la pedestrime, va cere 
tribunalului să nu fie prea aspru. 

— Dacă-i aşa, am să spun totul, răspunse ţăranul. Pe 
mine mă cheamă Obuch, iar cealaltă căpetenie era Kos; 
pe amândoi ne-a năimit un şleahtic, ca să vă atacăm pe 
luminăţiile voastre. 

— Ştii cum se numeşte şleahticul acela? 

—Eu nu l-am cunoscut, fiindcă sânt din altă parte, 
dar Kos îl ştia şi mi-a spus că-l cheamă Wysz. 

Preotul şi Cyprianowicz se priviră iarăşi uimiţi. 

— Wysz, zici? 

— Chiar aşa. 

— Era singur? 

— Nu, mai era un tânăr subţirel şi slab. 

—Jupân Serafin se apropie de preot şi-i şopti: 

— Nu sânt ei... 

— Dar poate să fie ceata lui Marcjan. 

După care îl întrebă pe ţăran: 

— Şi ce v-au spus? 

—Ne-au spus aşa: „Treaba voastră ce faceţi cu 
oamenii; căruțele şi prada sânt ale voastre. În caleaşcă, 
însă, se află o jupâniţă, pe care trebuie s-o prindeţi şi s-o 
duceţi pe căi ocolite între Radom şi Zwoleń spre 
Policzna. Dincolo de Policzna, vom ataca ceata voastră şi 
o vom lua cu noi. S-o apăraţi chipurile, dar în aşa fel, 
încât să nu ne vătămaţi oamenii. Pentru asta, o să 
căpătaţi câte un taler de căciulă, afară de ce veţi găsi 

prin căruţe”. 

— Acum e limpede! se bucură preotul. 

— Numai cei doi au vorbit cu voi? 

—A mai venit unul mai târziu, noaptea, care ne-a 
dat câte un zlot arvună, dar deşi era întuneric ca într-o 
pivniţă, l-a recunoscut un om al meu, fiindcă era dintre 
robii lui, şi zicea că e jupân Krzepecki. 

— Oho! iată-l şi pe el! exclamă jupân Cyprianowicz. 

— Omul tău este aici, sau a murit? se interesă 
preotul. 

— Aici sânt, răspunse un glas din apropiere, 

— Vino lângă noi. Tu l-ai recunoscut pe jupân 
Krzepecki? în ce fel, de vreme ce era atât de întuneric, 
de-ţi băgai degetele în ochi? 

— Păi, eu îl cunosc de mic. L-am recunoscut şi după 
picioarele strâmbe, şi după capul înfundat între umeri, 
şi după glas. 

—A vorbit cu tine? 

—A vorbit, iar pe urmă l-am auzit discutând cu cei 
care veniseră cu el. 

— Ce le-a spus? 

— Le-a spus aşa: „dacă puteam să vă las banii, nu 
mai veneam până aici, chiar dacă noaptea era şi mai 
întunecoasă...” 

—Ai să mărturiseşti înaintea primarului sau a 
starostelui de la oraş? 

— Am să mărturisesc. 

Atunci jupân Zbierzchowski se adresă slujitorilor: 

— Pe omul acesta să-l păziţi ca pe ochii din cap. 


CAPITOLUL XXXI 


După care, începură să se sfătuiască. Jupânii 
Bukojemski erau de părere să schimbe veşmintele 
jupâniţei cu ale primei femei întâlnite în cale, s-o urce 
pe cal, s-o înconjure cu argaţi şi cu scutieri travestiţi în 
tâlhari şi să se ducă la locul hotărât de Marcjan, iar 
când acesta avea să-i atace, să pună mâna pe el şi să-l 
pedepsească pe loc, ori să-l lase în seama tribunalelor 
din Cracovia. Ei înşişi se oferiră din toată inima să 
conducă alaiul şi jurară că-l vor aduce pe Marcjan legat 
la picioarele jupâniţei Sieninska. La început, propunerea 
tinerilor plăcu tuturor, dar când cumpăniră mai bine, 
înţeleseră că săvârşirea ei era deosebit de trudnică. 

Jupân Zbierzchowski putea şi avea dreptul să ajute la 
nevoie nişte călători întâlniți întâmplător pe drum, dar 
nu-i era îngăduit şi nu voia să-şi angajeze oştenii în 
treburile altora. Pe de altă parte, de vreme ce printre 
atacatori se găsise un om gata să arate judecății pe 
principalul vinovat, acesta putea fi oricând tras la 
răspundere şi pedepsit după cum merita. lată de ce şi 
jupân Serafin, şi preotul Woynowski ajunseră la 
convingerea că după război vor avea destul timp pentru 
asta, deoarece nu era de presupus că amândoi 
Krzepecki, posedând moşii însemnate, le vor părăsi şi 
vor fugi. Numai jupânii Bukojemski nu căzură de acord, 
deoarece ei ar fi preferat să sfârşească treaba acum. 
Declarară chiar că, de vreme ce lucrurile stau aşa, vor 
pleca numai ei cu slujitorii să-l aducă pe Marcjan, dar 
jupân Cyprianowicz nu le dădu învoire. li convinse, însă, 
Jacek, care-i imploră să-l lase pe Krzepecki în seama lui. 

—Eu nu-l voi chema în judecată, îi asigură, dar 
după ce-am auzit de la domniile voastre, dacă nu voi 
muri în luptă, mă jur pe Dumnezeu din cer că-l voi găsi 
şi abia atunci se va arăta dacă sentinţa tribunalului n-ar 
fi fost mai uşoară şi mai plăcută pentru el. 

Ochii lui „feciorelnici” sticliră atât de ameninţători, 
încât cei patru fraţi, se înfiorară; ştiau prea bine cât de 
ciudat se împleteau în sufletul lui Jacek blândeţea, 
înflăcărarea şi amintirea nedreptăţilor încercate. 

Mai repetă de câteva ori: „vai lui! vai lui!” şi păli 
iarăşi din cauza sângelui pierdut mai înainte. Se 
luminase de-a binelea. Aurora dimineţii arunca peste 
lume culori trandafirii şi scânteia în picăturile de rouă 
agăţate de trestii, papură, frunzele copacilor şi de acele 
pinilor pitici ce creşteau ici şi colo pe malurile mlaştinii. 
Jupân Zbierzchowski porunci prinşilor să îngroape 
trupurile morţilor, ceea ce făcură destul de repede, 
fiindcă turba moale se lăsa îndepărtată cu uşurinţă de 
lopeţi, şi când pe dig nu mai rămase nici o urmă de 
luptă, convoiul porni mai departe spre Szydlowiec. 

Jupân Cyprianowicz o sfătui pe jupâniţă să urce din 
nou în caleaşcă şi să doarmă bine înainte de popas, dar 
ea declară sus şi tare că nu-l va lăsa singur pe Jacek, aşa 
că nici măcar preotul Woynowski nu mai încercă s-o 
abată de la această hotărâre. Rămaseră deci numai ei 
doi şi vizitiul, deoarece jupâneasa Dzwonkowska era 
atât de toropită de somn, încât urcase curând în 
caleaşcă. 

Jacek zăcea pe spate pe mănunchiurile de fân 
aşezate într-o parte de-a lungul briştei, iar ea şedea de 
cealaltă parte, aplecându-se întruna spre braţul lui rănit 
şi veghind ca sângele să nu-i iasă prin legătură. La 
răstimpuri, ducea la gura rănitului burduful de vin 
vechi, care se vede că făcea minuni, fiindcă după o 
vreme i se uri să stea culcat şi-i porunci vizitiului să 
tragă fânul de sub picioare. 

— Prefer să stau în capul oaselor, spuse, pentru că 
mi-am recăpătat puterile. 

— Şi rana n-o să te doară mai rău? 

Jacek îşi întoarse ochii spre chipul rumeior şi rosti 
cu glasul şoptit şi trist: 

—Am să-ţi răspund, jupâniţă, cum a răspuns 
odinioară un cavaler când regele Łokietek! , văzându-l 
străpuns de suliţele cruciaților pe timpul de luptă, l-a 
întrebat dacă-l doare foarte rău. Viteazul a arătat spre 
răni şi a murmurat: „Asta doare mai puţin”. 

Jupâniţa Sienińska îşi cobori pleoapele. 

— Ce doare, mai rău? şopti. 

— Pe mine mă chinuiesc mai rău inima plină de dor, 
despărţirea şi nedreptăţile îndurate. 

O vreme, doar inimile celor doi tineri începură să 
bată tot mai tare, căci înţeleseră că sosise clipa când 
puteau să-şi destăinuiască focul inimilor. 

— Este adevărat,  recunoscu  jupâniţa, te-am 
nedreptăţit, domnia ta, atunci când te-am întâmpinat 


1 Władysław Łokietek (cca. 1260-1333) - rege al Poloniei din 
1320. A luptat împotriva fărâmiţării feudale. 
292 


după duel cu faţa mânioasă şi crudă... Dar asta a fost 
doar o dată şi numai Dumnezeu ştie cât de rău mi-a 
părut pe urmă, de aceea îţi spun: sunt vinovată, domnia 
ta, şi te rog din tot sufletul să mă ierţi. 

Jacek îşi duse mâna sănătoasă la frunte. 

— Nu asta m-a durut cel mai mult, răspunse, nu asta 
a fost cea mai mare suferinţă a mea! 

— Ştiu, nu asta, ci scrisoarea lui jupân Pagowski. 
Cum ai putut domnia ta să mă bănuieşti că am ştiut de 
ea sau că am luat parte la alcătuirea ei? 

Incepu să-i povestească pe îndelete cu glasul 
întretăiat, cum se întâmplase într-adevăr: cum îl 
implorase pe jupân Pagowski să facă primul pas spre 
împăcare, cum acesta îi făgăduise că va întocmi o 
scrisoare părintească şi cum îi trimisese cu totul alta, 
despre care aflase abia mai târziu de la preotul 
Woynowski şi din care se arăta că jupân Pagowski, 
schimbându-şi planurile, voise să-i despartă pentru 
totdeauna. 

In timp ce istorisea, deoarece cuvintele ei însemnau 
până la un punct o mărturisire, dar şi o retrăire a unor 
amintiri neplăcute şi dureroase, din cauza sforţării şi de 
ruşine, rumeneala îi urca mereu în obraji şi ochii i se 
umpleau de lacrimi. 

— Păi preotul Woynowski, întrebă într-un târziu, nu 
ţi-a scris domniei tale că eu n-am ştiut nimic şi n-am 
putut să înţeleg de ce bunătatea inimii mele a primit o 
răsplată atât de crudă? 

— Preotul Woynowski, răspunse Jacek, m-a vestit 
doar că domnia ta te căsătoreşti cu jupân Pagowski. 

— Dar nu ţi-a spus şi că aş fi făcut-o doar pentru că 
eram o orfană părăsită... din recunoştinţă... Atunci încă 
nu ştiam cum s-a purtat el cu domnia ta, ştiam doar că 
mă dispreţuieşti şi m-ai uitat... 

Jacek închise ochii şi începu să-şi deschidă inima cu 
o mâhnire adâncă: 

— Te-am uitat?... Unde n-a dat Dumnezeu!... Am fost 

la Varşovia, la curtea regelui, am umblat cu steagul prin 
ţară, dar orice făceam şi oriunde mă aflam, nu mi-ai ieşit 
o clipă din inimă şi din gând... Te-ai ţinut mereu după 
mine, ca umbra de om... Nu o dată, îndurerat sau obosit, 
te-am rugat în nopţile fără somn: 

„Ai milă şi lasă-mă să te uit!”. Dar tu nu m-ai părăsit 
niciodată, m-ai însoţit pretutindeni; ziua şi noaptea, pe 
câmpul de luptă şi în tabără... Până când am înţeles că 
nu te voi putea smulge din pieptul meu decât o dată cu 
inima... 

Tăcu, înecat de emoție, dar reluă în curând: 

—...Aşa că după aceea, am început să mă rog: „O, 
Doamne, lasă-mă să mor, vezi că nici cu ea nu pot, nici 
fără ea...” Nu mă mai aşteptam să te văd vreodată... 
draga mea dragă... singura fiinţă de pe lume... 

Cu aceste cuvinte, se aplecă spre ea şi îşi rezemă 
tâmpla de umărul ei. 

— Tu, şopti, eşti ca sângele dătător de viaţă, ca 
soarele pe cer... Dumnezeu a avut milă de mine şi a vrut 
să te mai văd... draga mea!... 

Jupâniţa avea impresia că Jacek îngână un cântec 
minunat. Lacrimile îi umeziră genele şi un val de fericire 
îi inundă inima. Se înstăpâni iarăşi tăcerea, numai 
fecioara suspina îndelung, fericită, cum nu i se mai 
întâmplase vreodată în viaţă. 

—]Jacek, rosti în sfârşit, de ce-am suferit noi atâta? 

Iar el răspunse: 

— Dumnezeu ne-a răsplătit însutit. 

Şi pentru a treia oară se aşternu tăcerea, doar 
căruţa scârțâia, înaintând alene prin nisipul drumului 
larg. Dincolo de pădure, ieşiră la timpul deschis, scăldat 
în soare, cu lanuri de secară presărate din belşug cu 
maci roşii şi albăstrele. Domnea o linişte adâncă. 
Deasupra tarlalelor secerate, ici şi colo încremeneau în 
văzduh ciocârliile triluind cu înfocare, la marginile 
câmpului luceau secerile, iar dinspre lunca îndepărtată, 
verde, răzbăteau strigătele şi cântecelele păstorilor, 

liniştea însorită şi glasurile din jur îngânau doa 
fericirea şi îmbătarea lor. 

Abia preotul Woynowski îi readuse cu picioarele pe 
pământ; apropiindu-se pe nesimţite de brişcă, întrebă: 

— Cum îţi mai este, Jacek? 

Jacek tresări şi se uită la el cu ochii strălucitori, ca 
şi când s-ar fi trezit din somn. 

— Ce-i, binefăcătorule? 

— Cum te mai simţi? 

— E, nici în rai nu poate fi mai bine! 


Şi îşi îndemnă calul înapoi la tovarăşii de drum. 
inerii fură cuprinşi din nou de fericirea lor neţărmurită; 
începură să se uite unul la altul, sorbindu-se din priviri. 
—Nu mă mai satur uitându-mă la tine!... mărturisi 
Jacek. Jupâniţa îşi cobori ochii şi începu să zâmbească 
din colţurile buzelor, astfel că îi apărură gropiţe în 


obrajii trandafirii. 

—Jupâniţa Zbierzchowska e mai frumoasă ca mine? 
întrebă încet. 

Jacek o privi uluit: 

— Care jupâniţă Zbierzchowska?... 

Atunci copila nu mai zise nimic, mulţumindu-se să-şi 
râdă în pumni cu râsul ei răsunător ca un clopoțel de 
argint 

În acest timp, când preotul se întoarse la ai lui, 
oştenii care ţineau la Jacek, se porniră să-l iscodească: 

— E, ce-i acolo, ce face rănitul nostru? 

— Nu mai e pe lume! răspunse preotul 

— Pentru Dumnezeu, ce s-a întâmplat? Cum adică 
nu mai e?... 

— De vreme ce spune ca a ajuns în rai. Mulier!!!... 

Jupânii  Bukojemski, ca nişte oameni nu prea 
obişnuiţi din fire să înţeleagă dintr-o dată ce aud, 
continuară să se uite înfricoşaţi la preot şi 

descoperindu-se, cât pe ce să rostească „veşnică 
odihnă”, când un hohot de râs uriaş îi împiedică să-şi 
ducă gândul cucernic la îndeplinire. În acest râs al 
oştenilor, se  împleteau bunăvoința neprefăcută şi 
compătimirea faţă de Jacek. 

Câţiva aflaseră de la Stanisław Cyprianowicz ce 
„cavaler simţitor era” şi ghiciseră cu toţii ce mult 
suferise, aşa că spusele preotului avură darul să-i 
înveselească. Îndată se auziră glasuri: 

—Pe legea mea, am văzut cum se lupta cu 
dragostea lui, cum răspundea în dodii la întrebări şi nu- 
şi mai încheia veşmintele, cum uita de el, în timp ce 
mânca şi bea, şi cum se uita noaptea la lună; fără 
îndoială, acestea erau signa dragostei neîmpărtăşite! 

Alţii adăugară: 

—E drept că trebuie să se simtă în rai, că dacă nici 
o rană nu doare mai rău decât cea produsă de săgeata 
lui Amor, apoi dulceaţa dragostei împărtăşite este mai 
presus de orice. 

Asemenea glume îşi îngăduiau prietenii lui Jacek. 
Unii dintre ei, ştiind prin ce primejdii trecuse jupâniţa şi 
cât de ruşinos se purtase Krzepecki cu ea, puseră mâna 
pe săbii şi porniră să strige: „Aduceţi-l aici!” alţii fură 
înduioşaţi de soarta fecioarei, iar câţiva, când aflară 
cum îl pedepsiseră fraţii Bukojemski pe Marcjan, îi 
lăudară pentru mintea şi bărbăţia lor. 

Curând, însă, atenţia tuturor se concentră iarăşi 
asupra celor doi îndrăgostiţi. 

— Hai să strigăm în sănătatea lor, se îndemnară, 
pentru cinstea et felices rerum successus’. Şi porniră 
lărmuind cu toţii spre brişcă. 

Intr-o clipită, aproape tot steagul îi înconjură pe 
Jacek şi pe jupâniţă Sienińska. Unii începură să strige cu 
glasuri tunătoare: „vivant! floreant!” în timp ce alţii 
răcneau înainte de vreme: „crescite et multiplicamini”. 

Dacă jupâniţa Sienińska se sperie cu adevărat de 


1 Pentru sfârșitul fericit al lucrurilor (lb. lat.). 

aceste strigăte sau se prefăcu numai, ca o mulie 
insidiosa, nici măcar preotul Woynowski nu fu în stare 
să ghicească, destul că lipindu-şi căpşorul luminos de 
umărul sănătos al lui Jacek, începu să întrebe ruşinată şi 
încurcată: 

— Ce-i asta Jacek? Ce se petrece? 

Tânărul o înconjură cu braţul şi răspunse: 

— Oamenii mi te dăruiesc, iar eu te primesc, 
floricica mea dragă. 

— După război?... 

— Înainte! 

— Pentru Dumnezeu, de ce atât de repede? 

Pesemne că Jacek nu auzi întrebarea, fiindcă în loc 
să răspundă, spuse: 

— Să le mulţumim tuturor pentru bunăvoință. 

Işi înclinară deci capetele în amândouă părţile, ceea 
ce stârni şi mai mult înflăcărarea oştenilor. Văzând faţa 
îmbujorată şi frumoasă ca aurora dimineţii a fetei, 
prietenii lui Jacek mai că-şi loviră pulpele de admiraţie. 

—Pe legea mea! exclamară, poţi să orbeşti de-a 
binelea... 

— Şi un înger ar fi îndrăgit-o, ce să mai vorbim de 
un om cu păcate. 

— Nu e de mirare că se topea de dorul ei! 

Şi iarăşi sute de glasuri bubuiră şi mai puternic: 

— Vivant! crescant! floreant!... 

Intrară astfel strigând în Szydłowiec, învăluiţi în 
norii de pulbere aurie. 

Locuitorii se înspăimântară la început şi părăsindu- 
şi în faţa caselor uneltele cu care tăiau cute din gresie, 
se ascunseră înăuntru. Curând, însă, dându-şi seama că 
sânt strigăte de nuntă, nu de mânie, ieşiră pe uliţe şi se 
amestecară cu oştenii, alcătuind o mare mulţime de 
oameni şi cai. 

Răsunară tobele şi trâmbiţele husarilor. Se veselea 
toată suflarea. Până şi evreii, pe care frica îi ţinuse cel 
mai mult prin case, strigau vivant, deşi nu puţini haba 

nu aveau despre ce e vorba. 

Iar Taczewski îi repeta jupâniţei Sieninska: 

— Inainte! Inainte de război, de-ar fi să pier un ceas 
după aceea! 


CAPITOLUL XXXII 


Păi cum se poate? se minună preotul Woynowski la 
ospăţul pus la cale de tovarăşii de arme ai lui Jacek. 
Peste cinci-şase zile pornim şi s-ar putea să mori în 
luptă; merită să te cununi înaintea campaniei, în loc să-i 
aştepţi sfârşitul fericit şi abia după aceea să te 
căsătoreşti în linişte? 

Auzindu-i cuvintele înțelepte, oştenii izbucniră în 
râs; câte unii aproape că-şi puseră mâinile-n şold, iar 
alţii se apucară să strige în cor: 

—Oho, merită, părinte, şi tocmai pentru că s-ar 
putea să piară... 

Preotul se supără puţin, dar când cei trei sute de 
oşteni, împreună cu jupân Cyprianowicz, insistară, iar 

Jacek nici nu voi să audă de amânare, trebui să facă aşa 
cum voia el. Legăturile reînnoite cu cei de la curte şi 
bunăvoința familiei regale înlăturară toate piedicile; 
regina declară că viitoarea jupâneasă Taczewska va 
rămâne pe tot timpul războiului lângă ea, iar măria sa 
regele făgădui că va asista la cununie şi, când va avea 
vreme, se va gândi şi la zestrea miresei. Nu uitase că 
multe din moşiile neamului Sienifski trecuseră în 
stăpânirea familiei Sobieski şi înaintaşii lui se ridicaseră 
în acest fel, se simţea deci dator faţă de orfană, care-l 
câştigase cu frumuseţea ei, stârnindu-i mila cu atâtea 
nenorociri abătute asupră-i. 

Jupân Matczyński, un vechi prieten al preotului 
Woynowski şi totodată al regelui, făgădui şi el că nu va 
pregeta să-i aducă aminte stăpânului de fată, dar asta 
după război, fiindcă acum, când pe umerii lui Jan al III- 
lea apăsa soarta Europei şi a întregii creştinătăţi, nu 
avea voie să-l preocupe cu alte treburi. Preotul 
Woynowski se bucură de făgăduiala lui, ca şi când Jacek 
ar fi primit o „stărostie pe cinste”, deoarece era 
îndeobşte cunoscut că jupân Matczyński îşi respecta 
întotdeauna cuvântul dat, asemenea lui Zawisza!. La 
drept vorbind, el o ajutase pe jupâniţa Sienińska în tot 
ce izbândise la Cracovia, el îi vorbise regelui de preotul 
Woynowski, în sfârşit, tot el o câştigase de partea fetei 
pe regină; deşi schimbătoare de obicei, aceasta arătă de 
la început multă milă şi bunăvoință faţă de copila 
neajutorată. 

În astfel de împrejurări, cu sprijinul curţii regale, nu 
le fu prea greu să obţină scutirea de strigările din 
biserică de la episcopul Cracoviei. Mai înainte, însă, 
jupân Serafin se strădui să găsească pentru tinerii 


1 Zawisza cel Negru (? -1428) - viteaz polonez vestit, staroste 
de Spisz din 1420. Participant la mai multe războaie şi neînvins în 
turniruri, s-a impus ca un simbol al dreptăţii şi al virtuţilor 
cavalereşti. În timpul campaniei lui Sigismund de Luxemburg 
împotriva turcilor, a fost luat prins şi ucis. 

însurăţei o locuinţă frumoasă la un negustor din 
Cracovia, ai cărui bunici făcuseră negoţ odinioară cu ai 
lui Cyprianowicz, pe vremea când aceştia trăiau la 
Lwów şi aduceau mătăsuri din Răsărit. Era o locuinţă 
minunată, cum în îmbulzeala de şleahtici şi căpetenii de 
oşteni din oraş, aveau prea puţini dintre oamenii de 
vază. Stanistaw Cyprianowicz, hotărând în sinea lui ca 
Jacek să petreacă cele câteva zile dinaintea campaniei 
cu adevărat ca în rai, o împodobi cu macate şi flori 
proaspete; ceilalţi prieteni îl ajutară din tot sufletul. 
Imprumutându-i ce aveau mai bun: ţesături, covoare şi 
alte asemenea lucruri costisitoare, pe care nobilii din 
steagurile de husari le luau cu ei şi în timpul marşurilor. 

Intr-un cuvânt, cu toţii se arătară binevoitori cu 
tânăra pereche, ajutând-o cu ce se putea şi avea fiecare, 
afară de fraţii Bukojemski. În primele zile după sosirea 
la Cracovia, aceştia veneau şi de câte două ori pe zi la 
jupânii Cyprianowicz, la Jacek şi prin cârciumile unde 
beau oştenii din steagul prinţului Aleksander, dar mai 
apoi nu-i mai văzu nimeni. Preotul Woynowski bănuia că 
se îmbată pe la marginea oraşului, unde slujitorii îi 
văzuseră într-adevăr într-o seară şi unde miedul şi vinul 
erau mai ieftine, dar îndată după aceea, nu se mai auzi 
de ei. Purtarea lor îi înfurie pe părintele Woynowski şi 
pe jupânii Cyprianowicz, cărora s-ar fi cuvenit să nu uite 
că le datorau recunoştinţă. 

— Pot fi oşteni buni, aprecie preotul, dar au minte 
puţină şi nu se poate conta pe ei. Au găsit niscaiva 
derbedei şi se simt mai bine cu ei decât în tovărăşia 
noastră. 

Presupunerea preotului se arătă totuşi greşită, 
deoarece în ajunul cununiei lui Jacek, când locuinţa 
acestuia gemea de cunoscuţii veniţi să-l firitisească şi 
să-i aducă daruri, cei patru fraţi îşi făcură apariţia în 
cele mai frumoase veşminte pe care le aveau, gravi, cu 
feţele calme, dar pline de taină. 

— Ce s-a întâmplat cu voi? întrebă jupân Serafin. 

— Am găsit urma fiarei! răspunse Łukasz. 

Mateusz, însă, îl înghionti şi interveni: 

— Taci din gură, nu spune înainte de vreme! 

Apoi se uită la preot, la cei doi Cyprianowicz, în 
sfârşit, întorcându-se spre Jacek, îşi drese glasul ca un 
om care voia să vorbească mai mult. 

— Hai, începe o dată! îl îndemnară fraţii. 

El îi privi cu ochii prostiţi şi întrebă: 

— Cum începea?... 

— Ce-i asta, ai uitat?... 

— M-am încurcat... 

— Aşteaptă... aha, acum ştiu, strigă Jan, începe aşa. 
„Prea vrednicul nostru...” Continuă! 

— Prea vrednicul nostru Pilat... rosti Mateusz. 

— De ce Pilat? îl întrerupse preotul, poate Pilade? 

— Ai nimerit, părinte! se repezi Jan, da, Pilade, cum 
te văd... 

— Vrednicul nostru Pilade! urmă iarăşi Mateusz cu 
curaj. Chiar dacă nu Borysten, ci însuşi Tagus, 
purtătorul de aur, ar curge prin părţile noastre natale, 
ca nişte fugari din faţa barbarilor, nu ţi-am putea oferi 
nimic, afară de inimile încărcate de prietenie, şi nici cu 

reo amintire despre recunoştinţă n-am izbuti să cinstim 
cum se cuvine ziua de astăzi... 

— Vorbeşte, de parc-ar sparge nuci! exclamă Łukasz 
cu înflăcărare. 

Mateusz mai repetă de câteva ori: „cum se cuvine... 
cum se cuvine... cum se cuvine...” apoi se poticni, începu 
să se uite la ceilalţi fraţi, cerându-le ajutorul din ochi, 
dar şi ei uitaseră cu totul ce trebuia să urmeze. 

Cei de faţă se porniră să râdă, iar jupânii 
Bukojemski se încruntară, ceea ce văzând, jupân Serafin 
hotări să le vină în ajutor. 

— Cine v-a alcătuit cuvântarea asta? întrebă. 

—Jupân Gromyka din steagul lui jupân Szumlanski, 
răspunse Mateusz. 

—Aşa este! Cal străin de călăreşti, mai lesne te 

poticneşti; îmbrăţişaţi-l pe Jacek şi spuneţi-i de-a dreptul 
ce vreţi să-i spuneţi. 

— Sigur, aşa-i cel mai bine! 

Şi începură să-l ia în braţe cu rândul, apoi Mateusz 
rosti cu simplitate: 

—Jacus, noi ştim că tu nu eşti Pilat, iar tu ştii că 
după pierderea ținutului Kiev am sărăcit de tot, pe scurt 
că n-avem nimic. Uite, îţi aducem şi noi ce putem, 
primeşte cu inimă bună şi recunoştinţă. 

li înmână ceva învelit într-o bucată de atlas roşu, în 
timp ce fraţii ceilalţi repetau înduioşaţi: 

— Primeşte, Jacus, primeşte! 

— Primesc şi Dumnezeu să vă răsplătească! se 
bucură Jacek. 

Puse pacheţelul pe masă şi începu să desfacă 
bucata de atlas; deodată, se dădu înapoi şi exclamă: 

— O, Doamne, e o ureche de om! 

— Ştii a cui e? A lui Marcjan Krzepecki! tunară 


Cei de faţă rămaseră de-a dreptul uluiţi, astfel că se 
aşternu tăcerea. 

— Ptiu! strigă, în sfârşit, preotul Woynowski. 

Şi măsurându-i pe rând cu priviri aspre, li se adresă 
de sus: 

— Voi sunteţi turci, de aduceţi urechile vrăjmaşilor 
aici. Faceţi de ruşine oştirea creştinească şi întreaga 
şleahtă. Chiar dacă Krzepecki şi-ar fi meritat moartea de 
o sută de ori, chiar dacă ar fi fost eretic sau păgân, tot 
ar fi fost o ruşine să făptuiţi asemenea lucru. L.-aţi 
bucurat atât de mult pe Jacek, încât de scârbă îşi scuipă 
şi sufletul din el! Aflaţi de la mine că pentru asemenea 
faptă nu veţi avea parte de recunoştinţă, ci numai de 
dispreţ şi ruşine. Nu există nici un steag de călărime, 
nici un polc de pedestraşi, care să-şi dorească astfel de 
barbari! 

Mateusz ieşi înaintea fraţilor şi clocotind de mânie, 

vorbi după cum urmează: 

— Iată recunoştinţa, iată răsplata, iată dreptatea şi 
judecata omenească! 

Dacă ar fi spus-o un om ca noi, mai mult ca sigur că 
lângă urechea de pe masă ar fi apărut încă una, dar 
când o faţă bisericească vorbeşte astfel, Dumnezeu s-o 
judece şi să ţină partea nevinovăţiei! Părinte, domnia ta 
ne întrebi dacă suntem turci, iar eu întreb la rândul 
meu: crezi cu adevărat că am tăiat urechea unui mort?... 
O, fraţii mei buni, sărmani fără vină, aţi ajuns să fiți 
numiţi turci, duşmani ai credinţei!... 

Glasul începu să-i tremure, deoarece părerea de rău 
îi învinse mânia, în timp ce fraţii ceilalţi, uluiţi de 
bănuiala nedreaptă, se împotriviră cu glasuri pline de 
jale: 

— Ne-au făcut turci! 

— Vrăjmaşii credinţei! 

— Păgâni neruşinaţi!... 

— La dracu', spuneţi o dată cum a fost! îi luă la zor 
preotul. 

— Łukasz i-a retezat urechea lui Marcjan în duel. 

— Ce caută Krzepecki aici? 

— A venit acum cinci zile... în urma noastră... 

— Să vorbească unul din noi! 

Preotul se întoarse spre cel mai mare: 

— Spune tu, Jane, dar să nu baţi câmpii! 

—Un cunoscut de-al nostru, oştean în steagul 
prinţului episcop de Sandomierz, începu Jan, ne-a spus 
întâmplător cu cinci zile în urmă că a văzut într-o vinărie 
pe uliţa Kazimierz o arătare: „Un şleahtic, zice, ca un 
trunchi de copac, cu capul uriaş, atât de înfundat în 
trup, de-i ajung umerii la urechi; are picioarele scurte şi 
strâmbe şi bea ca un balaur. N-am mai văzut în viaţa 
mea, zicea, o maimuţă mai urâtă!” Atunci noi, cum ne-a 
dăruit Dumnezeu din născare să înţelegem totul din 
zbor, am privit unul la altul: Te pomeneşti că e 
Krzepecki? L-am rugat pe oştean să ne ducă la vinărie şi 

ne-a dus. Se lăsase întunericul, dar când ne-am uitat 
înăuntru, am văzut într-un colţ, înnegrind ceva la o 
masă. Łukasz s-a apropiat şi a scăpărat în faţa celui ce 
se ascundea acolo: „Krzepecki!” a strigat şi l-a înhăţat 
de grumaz. Am pus mâna pe săbii, dar Marcjan, văzând 
că n-are încotro, pentru că-i aţineam calea spre uşă, 
unde nu începe să sară înaintea noastră! întocmai ca un 
Cocoş! „Ce vreţi, ucigaşilor, zice, credeţi că mi-e frică? 
Hai, treceţi la rând câte unul, nu toţi grămadă, că nu 
sunteţi tâlhari, ci şleahtici!” 

— Netrebnicul! îl întrerupse preotul, dar el ce 
altceva a vrut să ne facă nouă? 

— Asta i-a spus şi Łukasz: „A, fecior de căţea, cine a 
trimis ceata de hoţi împotriva noastră? Ar trebui să te 
dau în seama călăului, dar pentru că aşa vom sfârşi mai 
repede...” A atacat îndată şi lupta a început. După a 
treia sau a patra încrucişare de săbii, l-a lovit dintr-o 
parte şi i-a retezat urechea. Mateusz a ridicat-o de jos şi 
a strigat: „Nu i-o tăia şi pe a doua, lasă-ne-o nouă. Asta 
va fi pentru Jacek, iar cealaltă pentru jupâniţa 
Sienińska”. Marcjan, însă, a scăpat sabia din mână, 
fiindcă îi curgea sânge din belşug, şi a leşinat. l-am 
turnat apă în cap şi vin în gură, gândind că-şi va reveni 
şi va lupta cu următorul, dar totul a fost în zadar. S-a 
trezit, într-adevăr, şi a spus: „De vreme ce aţi făcut 
singuri dreptate, nu mai aveţi de ce să vă răzbunaţi”, 
apoi a căzut iarăşi în nesimţire. Am plecat şi noi, 
părându-ne rău de cealaltă ureche. Łukasz zice că putea 
să-l omoare, dar n-a făcut-o înadins, ca să mai rămână 
una şi pentru noi sau pentru Jacek... Nu ştiu dacă 
altcineva s-ar fi purtat mai înţelept, fiindcă nu-i păcat să 
ucizi asemenea viperă, dar se vede că acum 
înţelepciunea nu mai are nici un preţ, de vreme ce noi 
trebuie să şi suferim din cauza ei, fiind socotiți păgâni. 

— Vorbeşte cu dreptate! îi ţinură isonul fraţii. 

—E, consimţi preotul, dacă aşa stau lucrurile, e 

altceva; oricum, donum! nu e prea plăcut. 

Fraţii se priviră uimiţi. 

— Cum adică nu e plăcut? întrebă Marek, păi ce, noi 
i-am adus urechea lui Jacek s-o mănânce? 

— Vă mulţămesc din toată inima pentru bunăvoința 
domniilor voastre, răspunse Taczewski, deoarece cred 
că nu mi-aţi adus-o ca s-o păstrez. 

— A înverzit puţin; poate doar dacă ar fi afumată! 

—S-o ia un slujitor şi s-o îngroape numaidecât, 
spuse preotul cu asprime, e totuşi urechea unui creştin. 

—În ţinutul Kievului, am văzut lucruri şi mai 
grozave, mormăi Mateusz. 

— Negreşit, remarcă Jacek, Krzepecki a venit s-o 
prigonească iarăşi pe Anulka! 

—Că doar n-o s-o răpească de la curtea reginei, se 
îndoi jupân Serafin. Eu cred că n-a venit pentru asta. 
Atacul nu i-a izbutit, presupun deci că a vrut numai să 
se convingă dacă ştim că el l-a pus la cale şi dacă l-am 
chemat în judecată sau nu. Poate că bătrânul Krzepecki 
n-a ştiut de isprava feciorului, sau poate că a ştiut, iar 
dacă-i aşa, amândoi trebuie să fie acum tare neliniştiţi şi 
nu mă mir deloc că Marcjan a venit să iscodească. 

Stanistaw Cyprianowicz începu să ridă: 

— Cu fraţii Bukojemski n-are noroc şi pace! observă. 

—Să-l lăsăm în plata Domnului! îi îndemnă 
Taczewski. Astăzi sânt gata să-l iert pentru toate. 

Aşadar,  jupânii  Bukojemski şi Stanisław 
Cyprianowicz, cunoscând îndârjirea tânărului cavaler, îl 
priviră mirati, iar el, parcă în loc de răspuns, adăugă: 

— În curând, Anulka o să fie a mea! Iar mâine voi fi 
un războinic creştin, apărător al credinţei, care se 
cuvine să-şi smulgă din inimă ura şi gândurile deşarte. 

— Drept răsplată, Dumnezeu te va binecuvânta! 
încheie preotul. 


1 Darul (lb. lat.). 

CAPITOLUL XXXIII 


Pentru Jacek Taczewski sosi, în sfârşit, ziua fericirii 
mult aşteptate. La Cracovia, printre orăşeni, se 
răspândise vestea, repetată cu uimire, că în oştire se 
află un cavaler care astăzi se va cununa şi mâine va 
pleca la război. lar când se auzi că regele şi regina 
aveau să ia parte la cununie, mulțimile începură să se 
adune de dimineaţă în biserică şi în jurul ei. În cele din 
urmă, se ajunse până acolo că trabanţii! regelui se 

ăzură nevoiţi să facă rânduială şi să deschidă loc de 
trecere pentru alaiul de nuntă. Oştenii din steagul lui 
aczewski veniră cu toţii, atât din prietenie pentru el, 
cât şi fiindcă fiecare voia să fie văzut în apropierea 
regelui. Veniră de asemenea şi mulţi dregători, chiar 
dintre aceia care nu auziseră niciodată de Jace 

aczewski, deoarece se aflase că regina îi luase pe tineri 
sub oblăduirea ei, iar la curte multe depindeau de 
sprijinul şi bunăvoința acesteia. 

Unora dintre cârmuitorii de vază li se părea tot atât 
de ciudat, ca şi orăşenilor, că regele, pe umerii căruia 
apăsa acum soarta aproape a întregii lumi şi la care 
soseau în fiecare zi pe cai înspumaţi olăcarii din alte 
ţări, îşi găseşte totuşi vreme să participe la cununia unui 
simplu oştean din polcurile de elită. Unii puneau totul pe 
seama bunătăţii măriei sale şi a dorinţei de a câştiga 
inimile luptătorilor, sau presupuneau că între rege şi 

aczewski ar exista legături de familie apropiate, greu 


1 Oşteni din gardă, halebardieri. 

de dat în vileag; alţii luau în râs astfel de bănuieli, 
susţinând cu dreptate că în acest caz regina, de obicei 
atât de aprigă, încât nu o dată regele trebuia să 
răspundă înaintea ei şi pentru păcatele din tinereţe, n-ar 
fi sprijinit cu atâta înflăcărare unirea îndrăgostiţilor. 

Lumea aproape că uitase de neamul Sieninski, aşa 
că regele, ca să pună stavilă tuturor clevetirilor şi 
bănuielilor, amintise înadins cât îi era de îndatorată 
familia Sobieski. Atunci începuseră să se preocupe cu 
toţii de jupâniţa Sienińska şi, cum se întâmplă la curte, 
să o compătimească, să se înduioşeze de suferinţa ei şi 
să-i laude virtutea şi frumuseţea. Zvonurile despre 
farmecul ei se răspândiseră de mult printre orăşeni şi 
când aceştia o văzură, în sfârşit, nimeni nu se socoti 
înşelat în aşteptările lui. 

Fecioara veni la biserică împreună cu regina, astfel 
că în prima clipă, toate privirile se întoarseră spre 
stăpâna a cărei frumuseţe păstra întreaga strălucire a 
soarelui dinaintea amurgului. Când, însă, se îndreptară 
asupra miresei, pretutindeni, printre dregători şi oşteni, 
şleahtici şi orăşeni, se auziră şoapte şi chiar vorbe 
rostite cu glas tare: 

—E minunată, e minunată! Cine vede măcar o dată 
în viaţă asemenea fecioară, rămâne îndatorat ochilor 
pentru vecie. , 

Şi era adevărat. In acele timpuri, fetele nu erau 
îmbrăcate totdeauna în alb pentru cununie, dar pe ea 
jupâniţele de la curtea reginei o înveşmântaseră în 
culoarea nevinovăţiei, pentru că dorința ei fusese să 
ajungă la altar în cea mai bună rochie ce o avea. Aşadar, 
în alb, cu coroniţa verde pe căpşorul bălai şi faţa sfioasă, 
cu ochii plecaţi, tăcută, zveltă, arăta ca o lebădă 
imaculată sau ca un crin nepătat. 

Insuşi Jacek Taczewski rămase mirat la vederea ei; 
acum părea cu totul alta decât de obicei. 

„Pe legea mea! îşi spuse, cum o să mă duc eu la ea! 
E o adevărată prinţesă, un înger, faţă de care este păcat 

să vorbeşti altfel decât în genunchi”. 

Şi aproape că se înfioră de teamă. Dar când, în cele 
din urmă, îngenunche înaintea altarului şi auzi glasul 
preotului Woynowski începând cuvântarea cu vorbele: 
„V-am cunoscut pe amândoi de mici”, când stola le 
împreună mâinile şi desluşi şoapta miresei: „Te iau de 
bărbat”, iar după aceea corul intonă Veni, Creator, 
Jacek avu impresia că fericirea îi va sparge pieptul, cu 
atât mai uşor, cu cât n-avea platoşa la el. O îndrăgise 
demult, din anii copilăriei, şi ştia că o iubeşte, dar abia 
acum înţelese că-i este dragă peste măsură. Şi iarăşi se 
gândi: 

„Cred că am să mor, fiindcă dacă omul poate fi atât 
de fericit în viaţă, cum ar mai putea fi în cer?” 

Îşi spuse însă, că înainte de a muri, trebuie să-i 
mulţumească lui Dumnezeu şi deodată prin faţa ochilor 
sufletului îi trecură gloatele turcilor, bărbi, turbane, 
iatagane, steaguri şi tuiuri. Un strigăt i se smulse din 
inimă spre Dumnezeu: 

„Am să-i mulţămesc, am să-i mulţămesc!” Simţi că 
pentru aceşti vrăjmaşi ai crucii şi ai credinţei se va 
preface în leu nimicitor. Vedenia stărui doar o clipită, 
apoi pieptul i se umplu iarăşi de o fericire nemărginită şi 
de dragoste. 

In acest timp, ceremonia luă sfârşit; alaiul porni 
spre locuinţa pregătită pentru tinerii însurăţei de 
Cyprianowicz şi împodobită de tovarăşii de arme din 
steagul lui. Jacek abia apucă s-o strângă la piept pe 
tânăra jupâneasa, că trebuiră să alerge amândoi în 
întâmpinarea perechii regale, care venea de la biserică. 
La masă, fuseseră pregătite două jilţuri înalte, aşa că 
după ce primiră binecuvântarea îngenunchind înaintea 
regelui şi a reginei, Jacek îi pofti pe milostivii stăpâni la 
ospăţul de nuntă, dar măria sa refuză. 

— Oştene drag, aş sta de vorbă bucuros cu tine şi cu 
ruda mea (aici se întoarse spre jupâneasa Taczewska) 
despre zestre, dar nu pot. Rămân puţin să ciocnesc în 

sănătatea voastră, dar nu pot zăbovi mai mult; am 
atâtea pe cap, că nu-mi pot îngădui nici un ceas de 
răgaz. 

— Adevărat! strigară câteva zeci de glasuri. 

Taczewski îmbrăţișă genunchii regelui, iar acesta 
luă de pe masă un pahar plin şi ură: 

— Domniile voastre, în sănătatea tinerilor căsătoriţi! 

Se iscară strigăte: „vivant, crescant, floreant!” Apoi 
regele cuvântă din nou: 

— Odihniţi-vă şi fiţi fericiţi, îl îndemnă pe Taczewski, 
pentru că o meritaţi, multă vreme nu veţi mai avea 
prilejul s-o faceţi. Poţi să mai rămâi câteva zile, dar după 
aceea, trebuie să ne ajungi din urmă, fiindcă nu te 
putem aştepta aici. 

— Mai uşor va rezista jupâneasa fără tine, decât 

iena fără noi, adăugă râzând jupân Marek Matczyfski. 

— Bine, dar cavalerul Lubomirski a şi început să-i ia 
în tărbacă pe turci, observă unul dintre husari. 

—Am primit veşti bune de la ai noştri, şi i-am 
poruncit lui Matczyński să le ia cu el să vi le citească, să 
se bucure inimile oştenilor. 

lată ce-mi scrie prinţul de Lorena, generalissimus 
împărătesc, despre bătălia de la Presburg. 

Şi începu să citească, destul de rar, căci epistola 
era scrisă în limba franceză şi trebuia s-o traducă în 
polonă: 

„Călărimea împăratului a atacat cu vitejie şi 
înflăcărare, dar biruinţa au adus-o polonezii, fiindcă 
nemţii n-au mai avut nimic de făcut. Nu găsesc destule 
cuvinte de laudă pentru bărbăţia, puterea şi purtarea lui 
jupân Lubomirski, a căpeteniilor şi a oştenilor pe care-i 
conduce”. 

—Aşa îmi scrie prinţul de Lorena. A fost o mare 
bătălie, şi  oştenii noştri au dobândit o faimă 
nepieritoare! 

noi n-o să luptăm mai rău, exclamară 
căpeteniile. 

— Am toată încrederea în domniile voastre, numai 
că trebuie să ne grăbim, fiindcă scrisorile primite după 
aceea nu conţin veşti prea bune. Viena abia mai răsuflă, 
iar toată creştinătatea e cu ochii pe noi şi se întreabă 
dacă o să ajungem la vreme. 

— Aici au mai rămas puţine steaguri, cea mai mare 
parte din oştire, după câte am auzit, aşteaptă sub 
conducerea hatmanilor în Munţii Tarnowski, spuse 
preotul Woynowski, iar la Viena este nevoie mai mult de 
o căpetenie ca măria ta, decât de braţele noastre, oricât 
de folositoare ar fi ele. 

Regele zâmbi şi răspunse: 

— Tot aşa îmi scrie şi prinţul Carolus. lată de ce, 
staţi cu mâna pe frâu, domniile voastre, fiindcă în 
curând voi porunci să sune trâmbiţele de plecare. 

— Când, milostive stăpâne? întrebară câteva glasuri. 

Regele deveni deodată grav: 

— Mâine vor porni steagurile care au mai rămas 
lângă mine. 

Apoi privi cu luare aminte la Taczewski, vrând 
parcă să-l cerceteze, şi continuă: 

— Dar pentru că şi regina va merge cu noi până la 
Munţii Tarnowski, unde va avea loc trecerea în revistă a 
oştilor, dacă n-o să mă rogi să-ţi încredinţez altă slujbă, 
mai poţi rămâne un timp aici, numai să ne ajungi 
repede. 

Jacek îşi înconjură soţia cu braţul şi se apropiară 
amândoi de rege. 

— Milostive stăpâne, rosti hotărât. De mi s-ar oferi 
pentru ea împărăţia nemţească sau chiar tronul Franţei, 
iau martor pe Dumnezeu că n-aş da-o pe nici o coroană, 
pe toate comorile din lume. Deie Cel-de-Sus să nu-mi 
nesocotesc slujba din cauza fericirii mele, să nu pierd 
prilejul de a participa la războiul pentru credinţă şi să 
mă lepăd de căpetenia mea, altminteri m-aş disprețul 
singur şi ea ar face la fel. Milostive stăpâne, ferească 
Dumnezeu de vreo întâmplare cu primejdie, de vreun 

atac la drumul mare, aş muri de ruşine şi durere... 

Ochii i se umplură de lacrimi, sângele îi urcă în 
obraji şi reluă cu glasul tremurând de emoție. 

— Astăzi am hulit înaintea altarului, când l-am spus 
lui Dumnezeu că am să-l mulţămesc. Cum aş putea să 
răsplătesc fericirea de care am parte cu sănătatea, viaţa 
şi sângele meu?... Tocmai de aceea nu voi cere altă 
slujbă, şi când vei pleca măria ta, milostive rege şi 
căpetenie, nu voi mai rămâne nici o zi, te voi urma 
îndată, de-ar fi să pier chiar mâine. 

Ingenunche la picioarele regelui, iar acesta se plecă 
şi strângându-i capul în mâini, se bucură: 

—Cu oameni ca tine, faima Poloniei se va lăţi în 
toată lumea! 

Preotul Woynowski avea lacrimi în ochi, fraţii 
Bukojemski hohoteau de zor, înflăcărarea şi curajul 
cuprinseră inimile celor de faţă. 

—Să mergem asupra păgânilor, pentru credinţă! 
tunară mai multe glasuri. 


Săbiile zăngăniră în teacă. 

Când se făcu linişte, jupâneasa Taczewska se aplecă 
la urechea solului şi îi şopti cu buzele palide: 

— Jacek, nu te mira de lacrimile mele, pentru că o 
dată plecat, s-ar putea să nu te mai văd niciodată, da 
trebuie să te duci. 


CAPITOLUL XXXIV 


Cu toate acestea, rămaseră încă două zile 
împreună. Curtea plecă într-adevăr a doua zi, dar pentru 
că regina cu jupâniţele ei şi o mulţime de dregători laici 
şi clerici aveau să-l conducă pe rege până la tabăra din 
Munţii Tarnowski, unde era prevăzută o mare trecere în 
revistă a oştilor, alaiul foarte numeros trebuia să 
înainteze destul de încet, aşa că nu era prea greu de 
ajuns. Convoiul următor, alcătuit numai din oşteni în 
frunte cu regele, de la hotar până la Viena, avea să 
uimească lumea cu iuţeala lui, mai ales că regele 
mergea înaintea oştirii, dar până la Munţii Tarnowski, 
regina şi curtea făcură şase zile. Cuplul Taczewski 
ajunse deci convoiul în ziua următoare, după care 
tânăra jupâneasă se mută întruna din caleştile regale, 
iar Jacek plecă în grabă să petreacă noaptea împreună 
cu steagul lui. Clipa despărțirii se apropia. La douăzeci 
şi doi august, regele îşi luă rămas bun în chip solemn de 
la iubita lui Marysienka şi dis-de-dimineaţă încălecă pe 
cal, ca să-i arate oştirea şi să pornească apoi în fruntea 
ei spre Gliwice. 

Băgară cu toţii de seamă că, deşi se despărţea 
întotdeauna de ea cu cea mai mare greutate, fiindcă-i 
era dragă ca lumina ochilor şi suferea chiar dacă era 
vorba de numai câteva zile, de astă dată avea faţa 
luminoasă. Astfel, demnitarilor laici şi clerici, care ştiau 
cât de cumplit este războiul cu acest vrăjmaş ce ataca 
acum cu o putere nemaivăzută, le veni inima la loc. 
„Într-adevăr, turcii au pus în mişcare trei părţi ale lumii, 
dar dacă regele nostru, cel mai mare nimicitor al lor, 
merge atât de voios la acest război, nu mai avem de ce 
să fim îngrijoraţi”. Şi inimile se umplură de curaj; 

priveliştea oştirii îi îmbărbăta şi mai mult, dându-le 
siguranţa victoriei. Luptătorii împreună cu slujitorii ce 
mişunau prin tabără păreau foarte numeroşi. Cât puteai 
cuprinde cu privirea, se vedeau numai răsfrângerile 
soarelui în coifuri, platoşe şi săbii, în ţevile muschetelor 
şi ale tunurilor. Strălucirile erau atât de puternice, încât 
ochii se mijeau orbiţi. Deasupra oştirii, fluturau în 
văzduhul albastru stindardele şi steguleţele în toate 
culorile curcubeului. Duruitul darabanelor polcurilor de 
pedestrime se împletea cu ecoul trâmbiţelor şi al 
goarnelor, cu larma grozavă a orchestrelor de ieniceri şi 
cu nechezatul cailor. Mai întâi, porni dintr-o latură 
convoiul carelor, ca să nu împiedice mişcarea oştilor, şi 
abia după aceea începu trecerea în revistă a oştenilor. 
Caleştile regale se aflau pe o înălţime, puţin mai în 
dreapta drumului, pe unde aveau să treacă polcurile. În 
cea dintâi, şedea regina, împodobită cu pene, broderii şi 
catifele, strălucind de bijuterii, frumoasă şi 
impunătoare, cu faţa plină de măreție a unei femei ce 
dobândise în viaţă tot ce-şi dorise în cele mai îndrăzneţe 
visuri - coroana şi dragostea fără margini a celui mai 
slăvit dintre monarhii din acea vreme. Ca şi dregătorii 
din imediata apropiere a regelui, era şi ea sigură că 
atunci când măria sa, soţul ei, va încăleca pe cal, 
biruinţa şi nimicirea îl vor însoţi pretutindeni, cum se 
întâmplase şi până atunci. Intuia că în această clipă, 
ochii lumii întregi, începând de la Țarigrad şi până la 
Roma, Madrid şi Paris, sânt aţintiţi asupra lui, că toată 
creştinătatea îşi întinde mâinile spre el şi numai în el şi 
în aceste braţe de fier vede salvarea, aşa că inima ei 
tresălta de mândria femeiască. „Puterea noastră va 
creşte, iar faima ne va ridica deasupra tuturor celorlalţi 
regi”, îşi spuse în gând, de aceea, chiar dacă soţul ei 
conducea abia douăzeci şi ceva de mii de oameni 
împotriva hoardelor nenumărate ale turcilor, pieptul ei 
era inundat de bucurie şi nici o umbră de teamă nu-i 
întuneca fruntea albă. „Uitaţi-vă la biruitor, uitaţi-vă la 

regele şi părintele vostru, le atrase atenţia copiilor ce 
umpleau caleaşca, precum puii cuibul, când se va 
întoarce, lumea va  îngenunchea înaintea lui, 
mulţămindu-i”. 

În alte caleşti, se vedeau chipurile surâzătoare ale 
jupâneselor de la curte, mitrele episcopilor şi feţele 
aspre ale senatorilor care rămâneau acasă pentru a 
cârmui ţara în lipsa stăpânului. Regele se afla mai 
aproape de oştire, dar se vedea bine pe colina din 
apropiere, înconjurat de hatmani şi ghinărari, aidoma 
unui uriaş călare. Oştenii aveau să treacă pe un drum 
mai jos, parcă pe la picioarele lui. 

Mai întâi, trecu înainte cu duruit surd şi scrâşnet de 
lanţuri artileria lui jupân Martin Kacki. În urma ei, 
veniră polcurile de pedestrime cu muschetele pe umeri 
sub conducerea căpeteniilor înarmate cu săbii, pistoale 
şi bastoane lungi cu care păstrau ordinea rândurilor. 
Aceste polcuri înaintau în pătrate, ca nişte fortărețe 
mişcătoare, în pas măsurat, egal şi tunător. Trecând 
prin faţa caleştii reginei, fiecare o saluta cu strigăte 
puternice şi îşi înclina stindardul în semn de cinstire. 
Printre ele, erau unele mai bine îmbrăcate şi destul de 
arătoase, dar cel mai bogat se înfăţişă pilcul de caşubi, 
în tunici albastre cu ledunci galbene, alcătuit din flăcăi 
zdraveni, unul şi unul, de păreau fraţi cu toţii. Mâinile 
vânjoase mânuiau muschetele grele ca pe nişte trestii. 
La sunetul fluierului, se opriră toţi ca unul înaintea 
regelui şi prezentară armele cu atâta îndemânare, încât 
monarhul zâmbi cu mulţumire, iar dregătorii îşi spuseră: 
„Ehei, nici gărzile sultanului nu vor scăpa prea uşor, 
când se vor întâlni cu asemenea luptători! Sunt 
adevăraţi lei, nu oameni!” 

După ei, se înşiruiră steagurile polone de călărime 
uşoară. Semănau cu nişte centauri, fiecare călăreț fiind 
crescut parcă din calul său: erau urmaşii acelor 
războinici care la vremea lor călcaseră în picioare toată 
Germania, împrăştiind în săbii şi copite polcuri şi chiar 

armii întregi ale închinătorilor lui Luther. Nici cea mai 
grea călărime străină nu era în stare să le ţină piept în 
număr egal, iar cea mai uşoară să scape cu fuga. Însuşi 
regele spusese despre ei după bătălia de la Hotin: 
„Ajunge să-i conduci, taie totul, precum cosaşii iarba”. 
Chiar dacă acum avansau fără grabă pe dinaintea 
caleştilor, orice om, fie şi nepriceput în ale războiului, 
ghicea uşor că numai viforul putea să alerge mai iute ca 
ei, să se întoarcă şi să izbească atât de repede. Surlele 
şi tobele răsunau în faţa lor, iar ei mergeau, steag după 
steag, cu săbiile scoase în mâini, ce păreau nişte paloşe 
de foc în razele soarelui. Trecând de caleştile regale, se 
clătinară deodată ca valurile şi porniră la trap, apoi la 
galop şi desemnând un cerc uriaş, trecură iarăşi, de astă 
dată ca uraganul, pe lângă regină, strigând înfricoşător: 
„loveşte, ucide!”, cu săbiile în mâna dreaptă ridicată, ca 
pentru atac, pe caii cu nările lărgite şi coamele 
fluturând, înnebuniţi parcă din pricina goanei. Trecură 
aşa încă o dată şi abia după a treia întoarcere se opriră 
aproape dintr-o dată, fără să rupă rândurile, atât de 
egal, de îndemânatic şi de sigur, că străinii aflaţi la 
curte, îndeosebi cei ce vedeau prima dată călărimea 
polonă desfăşurată, priviră uluiţi unii la alţii, ca şi când 
nu le venea să-şi creadă ochilor. 

Apoi tot câmpul se acoperi parcă de flori; erau 
dragonii. Unele polcuri veneau sub conducerea lui jupân 
Jabłonowski de lângă Tremblowa, altele le trimiseseră 
magnații, iar unul îl alcătuise chiar regele pe cheltuiala 
lui şi-l pusese căpetenie pe jupân Maligny, fratele 
reginei. La dragoni, slujeau oameni simpli, în cea mai 
mare parte, dar învăţaţi cu caii din copilărie, hârsiţi în 
tot felul de încăierări, neînduplecaţi în luptă, e drept, nu 
atât de straşnici ca şleahticii, dar ascultători şi cei mai 
rezistenți la greutăţile războiului. 

Dar ochii şi sufletele încercară cea mai mare 
încântare abia atunci când porniră steagurile de husari. 
Înaintau în linişte, cum le stătea bine unor asemenea 


315 


polcuri de elită. Ţinute în sus, suliţele se înălţau 
deasupra lor ca o pădure, iar în vârful lor, fâlfâia în 
adierile uşoare norul multicolor al steguleţelor. Caii lor, 
mai mari decât ai altor steaguri, armurile de oţel bătute 
cu aur, aripile de la umăr fremătând asemenea 
frunzişului în adâncul codrului, măreţia şi mândria lor - 
toate acestea făceau o impresie atât de adâncă, încât 
regina, jupâniţele de la curte, senatorii şi mai ales 
oaspeţii străini mai că se ridicară în picioare, ca să-i 
vadă mai bine. Era ceva ameninţător în marşul lor de 
voie, întrucât fiecare se gândea că atunci când această 
lavină de fier se va rostogoli în goană înainte, va zdrobi, 
va împrăştia şi va şterge totul din calea ei, căci nu exista 
nici o forţă omenească în stare să-i ţină piept. Mărturii 
numeroase stau dovadă. Nu erau prea departe 
timpurile, când trei mii de asemenea călăreţi făcuseră 
una cu pământul pilcurile de cinci ori mai numeroase ale 
suedezilor; nu prea demult, un astfel de steag trecuse ca 
un duh al nimicirii prin toată oastea lui Carol Gustav!, 
iar de curând, la Hotin?, aceiaşi husari, conduşi de 
acelaşi rege de acum, călcaseră în picioarele cailor 
gărzile ienicerilor tot atât de uşor ca pe un lan de grâu. 
Mulţi dintre cei ce luaseră parte la lupta de la Hotin, 
slujeau în aceleaşi steaguri şi se duceau acum sub 
zidurile unei capitale străine mândri, siguri de ei, 
liniştiţi, ca la un nou seceriş. 

Sufletul acestor steaguri părea alcătuit din putere şi 
groază. În urma lor, se iscă deodată vântul dinspre 
miazăzi, fâlfâind steguleţele din vârful suliţelor, zburlind 
coamele  încreţite ale cailor şi făcând aripile să 
foşnească atât de puternic, încât telegarii andaluzi, 
înhămaţi la căleşti, începură să se ridice pe picioarele 


1 Carol Gustav (1622-1660) - rege al Suediei din 1654. Continuă 
politica de cucerire a Mării Baltice, purtând războaie cu Danemarca 
şi Polonia; cel din urmă, început în 1655, se încheie cu pacea de la 
Oliwa (1660). 

? Bătălia a avut loc la 11. XI. 1673. 

dinapoi. Steagurile se apropiară la douăzeci de paşi de 
alaiul reginei, apoi se întoarseră într-o parte şi trecură 
în escadroane strânse. 

Atunci îşi zări jupâneasa Taczewska soţul pentru 
ultima oară înainte de război. Călărea la margine, în 
rândul al doilea, îmbrăcat în fier, cu aripi la armură şi la 
coiful, ale cărui clape pentru urechi îi ascundeau obrajii. 

Roibul vânjos de Anatolia îl purta uşor, cu toată 
armura grea, scuturând din cap, muşcându-şi zăbala şi 
sforăind cu zgomot, de parcă voia să-şi asigure stăpânul 
că totul se va sfârşi cu bine. 

Jacek îşi întoarse capul încopciat în fier spre soţie şi 
îşi mişcă buzele, ca şi când i-ar fi şoptit ceva. Cu toate 
că la urechile ei nu ajunse nici o vorbă desluşită, ghici 
că-i spunea încă o dată „rămâi sănătoasă” şi inima i se 
umplu de atâta dragoste şi dor, încât dacă s-ar fi putut 
preschimba fie şi cu preţul morţii într-o rândunică, de 
pildă, care să i se aşeze pe umăr sau pe steguleţul din 
vârful suliţei şi să-l însoţească la drum, n-ar fi ezitat nici 
o clipă. 

— Du-te sănătos, Jacek! Dumnezeu să te păzească... 
strigă, întinzând braţele spre el. 

O podidiră lacrimile, în timp ce el trecu strălucitor 
în lumina soarelui, măreț şi parcă sfinţit de slujba ce 
avea s-o îndeplinească. 

După steagul prinţului Aleksander, se apropiară şi 
trecură altele, la fel de arătoase şi de viteze, apoi, 
asemenea celorlalte polcuri, parcurgând un cerc mare, 
se aşezară pe câmpie aproape în aceleaşi locuri din care 
plecaseră, acum, însă, în formaţie de marş. 

Din caleştile aflate pe înălţime, privirea putea să 
îmbrăţişeze aproape toată oştirea. În apropiere şi în 
depărtare, se vedeau armurile strălucitoare, uniformele 
stacojii, lucirile săbiilor, pădurea de sulițe, norii de 
steguleţe, iar deasupra lor, stindardele mari, aidoma 
unor flăcări uriaşe. Dinspre polcurile mai apropiate, 
vântul aducea mirosul sudorii de cal şi se auzeau 

poruncile căpeteniilor, ecourile surde ale tobelor şi 
şuierul fluierelor. În aceste ecouri şi porunci, în această 
bucurie şi înflăcărare, era parcă ceva ce prevestea 
ictoria. Siguranţa nezdruncinată a biruinţei crucii 
asupra semilunii inunda toate inimile. 

Regele mai zăbovi o clipă lângă caleaşca reginei, 
apoi dădu pinteni calului spre oştire, binecuvântat cu 
sfintele moaşte şi crucea de episcopul Cracoviei. In 
curând, sunetul ascuţit al trâmbiţelor sfâşie văzduhul şi 
masa de oameni şi cai se clătină şi începu să se 
alungească, urnindu-se înainte spre apus. In faţă, se 
edeau însemnele steagurilor uşoare, urmate de husari 
şi de dragonii care închideau convoiul uriaş. 

Episcopul Cracoviei îşi înălţă cât putu de sus 
deasupra capului amândouă braţele cu crucea şi sfintele 
moaşte: 

— Dumnezeule al lui Avraam, al lui Isac şi al lui 
Iacov, ai milă de poporul Tău! 


Atunci, din peste douăzeci de mii de piepturi de 
cavaleri răsună cântecul pe care poate că jupân 
Kochowski! l-a alcătuit înadins pentru această campanie 
de pomină: 


„Pentru Tine, Preacurată, 
Și imaculatu-Ţi sân, 
Apăra-vom pe Crist-tatăl, 
Iubitul stăpân. 


Pentru tine, dragă ţară, 
Pentru tine, vultur scump’, 


1 Wespazjan Kochowski (1633-1700) - poet şi istoric polonez, 
reprezentant al barocului „sarmat”. Participă la luptele pentru 
despresurarea Vienei, scriind poemul Lucrarea Domnului sa 
Cântecele Vienei mântuite (Dzielo Bostae albo Pieśni Wiednia 
wybawionego... , 1684). 

? Stema Poloniei reprezintă un vultur alb. 

Vrăjmaşi nimici-vom iară 
Pe-al gloriei câmp.” 


SFÂRŞIT 


